
Pericole, remedii, taumaturgi 


lată o carte mai mult decât necesară. O analiză 
riguroasă, extinsă în sinteze generoase, cu ţinte și arii 
de desfășurare multiple, pornind din mijlocul 
Europei. 

Ne-am obişnuit cu autorii americani, când e vorba 
despre strategii uni- sau bipolare semi-defuncte, dar 
şi când ne interesează multilateralismul incoerent, 
care cel mai adesea camuflează grila hegemonică. 

Avem, apoi, de-a face cu autorii francezi, la care 
filozofia istoriei sau stilistica discursului asupra 
metodei eclipsează tema, oricât de acută, în 
beneficiul autorului, oricât de narcisist. Sigur, mai 
sunt Sloterdijk, Agamben sau Žižek — numim acum 
o triadă de hermeneuţi ai timpului nostru, al căror 
eclectism briliant rămâne un discutabil alibi al 
imposibilității soluţiilor în starea colectivă de 
pericol. 

Nu intrăm pe teritoriul „tehnologilor“ ruși, 
divizați între legitimarea putinismului compulsiv al 
dezvrăjirii  coexistenței paşnice şi critica 
liberalismului occidental la capătul ofertei globaliste. 
Între ei răsar și eseişti sau ilustratori ai 
iliberalismului, cu cohorte agile de vigili del fuoco ai 
pericolului „noii migrații barbare“, ncocruciați 
excitaţi sau tiermondiști bucolici, de multe ori unii și 
aceiași cu  practicanţii politici ai național- 
populismului reîncărcat. Inclusiv cu concursul 
neputinței  reinventării democrației liberale, al 
mediocrităţii personalului politic de vârf al lumii 
occidentale și cu circumstanţa agravantă a dispersiei 


răspunderii individuale în infosfera amoralismului 
universal. Aici, unde suntem toți sardele chiar dacă 
ne credem Moby Dick, vorba cuiva. 

Or, iată, în acest peisaj, prea repede epuizat acum, 
o propunere germană de luare la cunoștință a 
pericolului, de diagnostic şi prognoză pe înțelesul 
tuturor, cu propuneri de intervenţii homeopatice, 
laparoscopice, deci diplomatice, nu sângeros 
războinice. 

Cartea diplomatului Wolfgang Ischinger a fost 
publicată în Germania în toamna anului 2018, cu 
un an Înaintea apariției sale, într-o primă traducere, 
în România. Anul scurs a confirmat, din păcate, 
pericolele lumii. 

Germania şi Europa în vremuri nesigure este 
subtitlul, dar această perspectivă, din multe puncte 
de vedere, este relevantă şi pentru noi, românii. 
Pentru că, după Brexit, Germania rămâne, alături de 
Franţa, unul dintre pivoţii Europei şi partenerii 
instrumentali ai României în UE. Avem schimburi 
comerciale anuale de 36 de miliarde de euro cu 
această ţară — cam cât volumul comercial anual al 
Germaniei cu Rusia înainte de 2014, anul impunerii 
sancţiunilor post-Crimeea. Investitorii germani au 
creat în România 300 000 de locuri de muncă, în 
industrii prelucrătoare de vârf. Şapte sute de mii de 
românce și români trăiesc şi muncesc în această țară, 
pe lângă urmașii „germanilor noștri“, încă un sfert 
de milion, emigraţi sau repatriați de-a lungul 
deceniilor. 

Dimitrie Cantemir a fost primul român și est- 
european omologat de Berlinul iluminist pentru 
profunzimea operei şi înălțimea ideilor, apoi au 
urmat Mihail Kogălniceanu, Mihai Eminescu, 
Maiorescu, PP. Carp, A.D. Xenopol, Pârvan, Iorga, 


Slavici, Caragiale, T. Vianu, Lucian Blaga care au 
studiat în Germania asimilând și promovând 
modelul intelectual și instituţional, „complexul 
germanic“ (Tudor Vianu), care, alături de 
„complexul latin“, consubstanţial, dă structura de 
rezistență a României moderne. 

Avem apoi, sau în primul rând, paradigma 
monarhiei constituţionale, ilustrată de destinul atât 
de luminos, generos și ziditor de patrie şi patriotism 
al Regilor noștri de origine germană, Carol I 
Fondatorul, Ferdinand Întregitorul, Carol al II-lea 
Modernizatorul şi Mihai I „Monarh al Tuturor 
Vremurilor“ (Roger Griftin). Legăturile României cu 
Germania nu sunt o anexă sau o alternativă 
oportună, oportunistă, între altele, ci un eșafodaj 
organic al României ultimelor două secole. Iată de ce 
naturalizarea unei priviri germane actuale asupra 
lumii şi a pericolelor ce-o pândesc este de la sine 
înţeleasă. 

Sigur, ea nu poate fi un înlocuitor al propriei 
noastre viziuni asupra Europei în pericol, dar, în 
așteptarea clarificării ei, ne folosește și cea germană. 

Autorul nu este un nume foarte cunoscut în 
România. Avem de-a face cu unul dintre mandarinii 
de vârf ai coregrafiei diplomatice germane, europene 
şi internaţionale. A fost ambasadorul ţării sale în 
SUA şi Marea Britanie, director politic şi secretar de 
stat, cele mai înalte funcţii pe care un diplomat de 
carieră le poate avea în Auswärtiges Amt (MAE 
german). Are la activ mandate sensibile, și în parte 
faimoase, datorită reușitelor în calitate de negociator 
la Dayton (1995), unde a fost semnat tratatul de 
pace care a pus punct războiului din Bosnia, dar și 
datorită troicii ce a mediat sfârșitul războiului din 
Kosovo (2008). 


Însă, Wolfgang Ischinger este mai ales președintele 
Conferinţei de Securitate de la Miinchen începând 
din 2008. E vorba despre cel mai important forum 
de dialog multilateral pe teme război și pace din 
lume, a cărui celebritate a crescut pe măsura utilității 
sale. 

În 1963, după implantul sovietic al Zidului între 
cele două Germanii şi criza rachetelor din Cuba, un 
ilustru aristocrat prusian, Ewald-Heinrich von 
Kleist, erou al rezistenţei antinaziste, creează la 
München aşa-zisa Internationale  Wehrkunde 
Konferenz — o platformă exclusivă de întălniri şi 
discuții între responsabili politici şi militari 
americani şi vest-germani, în primul rând. 
Denumirea, adaptată rapid şi de americani, oarecum 
nelămuriţi, dar incitaţi de termenul neaoș german de 
Webrkunde, un fel de „ştiinţă militară“, a făcut 
carieră. „The International Wehrkunde Conference“, 
în idiomul germano-american, s-a transformat după 
Războiul Rece în „Munich Security Conference“, așa 
cum o cunoaștem astăzi. 

Ca tânăr locotenent în Wehrmacht, Ewald- 
Heinrich von Kleist se angajează într-un complot 
împotriva lui Hitler, urmând să-și ascundă sub haine 
o bombă pe care s-o detoneze în prezenţa acestuia, 
astfel încât să sară în aer împreună cu dictatorul. 
Atentatul a fost pregătit, amânat în mai multe 
rânduri şi apoi abandonat. Tatăl locotenentului, și el 
implicat în Operation Walküre, este executat în 
aprilie 1945, iar Ewald-Heinrich aruncat în 
închisoare și torturat. 

ÎI vedem pe eroul von Kleist în fotografiile din anii 
când a condus Conferinţa de la München, între 
1963 şi 1998. Înalt, cu acea mască de gravitate şi 
autoritate conferită de caracter, inteligenţă, 


devotament în slujirea binelui public, adunând în 
jurul său miniștri și generali, senatori și congresmeni 
americani. În ultimii 56 de ani, la Miinchen avem 
de-a face cu o colecţie de responsabili americani 
desantaţi într-un club de reflecţie european și de 
politicienii germani ai perioadei, de la Franz Josef 
Strauss, Willy Brandt, Egon Bahr și Helmut 
Schmidt la Helmuth Kohl, Gerhard Schrâder și 
Angela Merkel. 

În 1998, Ewald-Heinrich von Kleist îi predă 
ștafeta mai tânărului Horst Teltschik. Consilierul de 
politică externă al cancelarului Kohl în timpul 
negocierilor de reunificare a Germaniei, la sfârșitul 
Războiului Rece, fost președinte al Fundaţiei 
Quandt și membru în consiliul de administraţie al 
BMW, la München, Teltschik este în primul rând un 
manager, deci un om pragmatic, orientat spre 
rezultate. Un eminent sherpa, însă și „preceptorul“ 
de politică externă unanim recunoscut al celui mai 
înalt decident politic al Germaniei. 

În 2008, vine Wolfgang Ischinger la cârma 
Conferinţei de la München. Avea deja statutul celui 
mai dotat diplomat german. Înstruit, perfect fluent 
în mai multe limbi occidentale, cu o engleză precisă, 
ironică și... poetică, când e cazul, cu aura sa sportivă 
aproape enervantă pentru biotopul parchetului 
internaţional — de obicei, static —, noctambul și 
astenic. Ischinger a fost instructor de schi în tinereţe 
și îşi însoțește anual nepoţii pe o pistă din Alpii 
tirolezi. Vorbeşte cu  exuberanță  anglo-saxona, 
presărată de accente sud-germane, cu „r-ul 
rostogolit, ca la noi. 

În ultimii zece ani a devenit efigia incontestabilă a 
noii platforme de la Miinchen. Între timp, aici vin și 
rușii, Putin în 2007, cu celebrul său discurs care 


anticipa redeschiderea Războiului Rece, chinezii, 
japonezii, brazilienii și mai-marii Turciei, ai Iranului 
sau Egiptului. Stilistica confidenţialităţii, cu ușile 
închise cu tot, de la începutul americano-german al 
acestui amplu dialog, s-a transformat radical. La 
Miinchen, la fiecare început de februarie — odată cu 
Fasching, carnavalul bavarez, coincidenţă între timp 
întâmplătoare —, vin cam 400 de invitați oficiali, 
dintre care cei mai ncînsemnaţi sunt ambasadorii, 
vreo 700 de observatori și mii de poliţişti. Acest 
Babilon al reproducerii conversaţiei despre pace în 
plin pericol de război — dar nu așa arată lumea de 
când se știe? — se desfășoară la Bayerischer Hof, 
hotelul emblematic al capitalei bavareze. Vechea 
clădire a unui palat baroc, „revizuită și adăugită“, cu 
distincţie și şarm, proprietate de familie girată de 
rafinata doamnă Innegrit Volkhardt. 

Cu un zâmbet discret, modestă și vrednică, 
doamna  Volkhardt, între timp o cunoștință 
personală pe care mă bucur s-o revăd mereu și la 
Berlin, între conferințele  miincheneze, asigură 
mediul ambiental perfect pentru marele eveniment. 

În sala mare de teatru a hotelului stau, cugetă și 
cuvântează somităţile geopoliticii mondiale. În sălile 
auxiliare așteaptă și privesc cuminţi la monitoare 
jurnalişti din întreaga lume. În camerele hotelului 
discută, în ritmuri de competiţie sportivă, miniștri, 
președinți, cavaleri de industrie. Te freci, la propriu, 
pe coridoare, de Stoltenberg, Pence, von der Leyen, 
Biden, Lavrov, Poroşenko, şeful CIA și al FSB, în 
căutarea mereu nesigur febrilă a iatacului rezervat 
următoarei, epocale, efemere discuţii. 

De-a lungul anilor, în lifturi am dat de Holbrooke, 
Brzeziński, Kissinger, Mubarak sau Netanyahu. 
Înghesuiți la marginile Areopagului, îi recunoşti pe 


Robert Cohen, Jim Hoagland, Stefan Kornelius, 
Amanpour, jurnaliştii-vedete ai lumii. Îşi iau notițe, 
pun întrebările cele mai pertinente cu aerul jenat 
înaripat al elevilor geniali nimeriţi printre 
academicieni plafonaţi. 

Ei bine, deasupra acestei lumi radioase și pestriţe 
tronează, de sâmbătă dimineața până duminică 
seara, după un an de pregătiri intense, de zece ani 
încoace, Wolfgang Ischinger. 

Stă în fruntea unei Fundaţii, cu sponsori mulți, 
bogaţi şi nesiguri, aşa cum se întâmplă mereu. E 
însoţit, lucru important, de tineri ultracompetenți, 
unul dintre ei pe nume Adrian Oroz. Are un 
adjunct, dr. Franke, colonel de Bundeswehr în 
rezervă, care își îmbracă mereu uniforma cu această 
ocazie. Un cerber fermecător, dar respingător. Îţi 
spune mereu „da“ şi apoi urmează „nu“. Îi ceri inutil 
legitimaţii în plus pentru oaspeţii suplimentari de la 
București, fie ci secretari de stat sau consilieri 
prezidenţiali. Lupta crâncenă pentru obţinerea unui 
fotoliu în sala principală a hotelului, unde vorbesc 
capetele încoronate, face victime principale și 
colaterale. Ambasadorii și jurnaliștii sunt cei mai 
vizați. 

Ischinger dirijează această simfonie riguros 
dodecafonică cu grație latină și strictețe germană, e 
curtenitor, poate fi cuceritor, iar uneori arogant și 
antipatic. Mereu cu un aer suveran, de control și 
seninătate atent dozate. Acest domn, îți spui, n-are 
timp să scrie cărţi, ci, precum Talleyrand, sau 
Metternich la Congresul de la Viena, nu se ocupă 
decât de mondenităţile necruțătoare ale geopoliticii 
în repaus, pocnind din bice și ciocnind pahare. Am 
trăit chiar eu câteva episoade personale dulci-amare 
cu domnul Ischinger pe vremea când frecventam 


conferinţa în calitate de jurnalist. Din 2015 suntem 
vecini în Berlin Mitte. Ne despart trei minute de 
mers pe jos. Foarte amabil când îţi cere ceva, 
bunăoară „să vină neapărat președintele Iohannis 
anul acesta“. Şi dacă președintele Iohannis ajunge, 
uită de tine dacă îi ceri un Ausweiss în plus pentru 
vreun general sau ministru. E diplomatul perfect, aș 
spune. 

Nu doar fiindcă îşi ascunde pumnul oțelit în 
clasica mănușă de mătase, ci, în primul rând, pentru 
că obţine, prin această Conferinţă de Securitate de la 
Miinchen, din 2008 încoace, cele mai bune rezultate 
posibile în cele mai ostile împrejurări reale. 

Lumea pericolelor la adresa păcii s-a multiplicat, 
lumea asigurărilor împotriva războaielor s-a 
fragilizat. Ischinger este „raisonneurul“ profesionist, 
deghizat în maestrul de ceremonii al balului anual. 
Al acestui haos vibrant. 

Cartea sa, pe care mă bucur că am însoțit-o în 
ultimul an de la Berlin via München la București, 
alături de ambasadorul Sorin Ducaru, prin 
bunăvoința editorului și a bunei mele prietene Irén 
Arsene, este precum autorul ei. Limpede, sofisticată, 
gravă, destinsă, absolut necesară. 

EMIL HUREZEANU 
Berlin, iulie 2019 


Introducere 


În iulie 2018, în timp ce lucrez la redactarea finală a acestei 
cărți, în lume se întâmplă lucruri pe care, cu puţin timp 
înainte, cu greu le-am fi crezut a fi cu putinţă. Preşedintele 
Statelor Unite, odinioară liderul necontestat al „lumii libere“, 
îşi bruschează aliaţii cei mai apropiaţi mai întâi cu anularea 
acordului cu Iranul, care fusese elaborat după ani lungi de 
laborioase tratative diplomatice de către americani, europeni, 
ruși și chinezi, numai pentru ca la scurt timp după aceea să-i 
acorde onoarea unei întâlniri la nivel înalt şi pentru a-i face 
ample concesii dictatorului nord-corecan. Şi, în vreme ce pare 
să se înţeleagă de minune cu Kim Jong-un, Donald Trump se 
află mai nou pe picior de război economic cu cei mai apropiaţi 
parteneri și aliaţi ai Americii. Încă din timpul călătoriei sale de 
întoarcere de la La Malbaic, Trump a anunțat, via Twitter, din 
avion, că va aproba totuși declaraţia finală elaborată după 
întâlnirea la nivel înalt a grupului G7. Între timp, 
Washingtonul se gândește la noi taxe vamale punitive. Acestea 
i-ar putea lovi, de exemplu, și pe producătorii germani de 
automobile care exportă în SUA. Va deveni ţara noastră o 
ţintă de tir pentru Trump? Ce înseamnă asta pentru viitorul 
parteneriatului transatlantic și pentru viitorul Occidentului? 

În Europa există o mare îngrijorare pentru stabilitatea zonei 
euro, după ce în Italia a fost alcătuit un guvern în care Liga 
Nordului, de dreapta, s-a aliat cu mişcarea populistă de stânga 
Cinci Stele. Acesta acuză guvernul german că poartă o parte 
din răspunderea pentru starea economică precară a ţării și vrea 
să renunţe la sancţiunile economice împotriva Rusiei, pentru 
care Uniunea Europeană a militat consecvent în anii din 
urmă. În numeroase ţări europene, au obținut succese o serie 
de partide care au o atitudine extrem de sceptică față de 
integrarea europeană. În ţară și în străinătate se fac auzite din 
ce în ce mai puternic vocile acelora care își doresc mai mult 
stat național și mai puţină Europă. În unele state membre sunt 
puse sub semnul întrebării valori și principii europene 
fundamentale. Cum poate Europa să funcţioneze astfel pe 
termen lung și să devină „aptă să joace un rol în politica 
mondială“? 


La Moscova, Vladimir Putin și-a început un nou mandat în 
funcţia de președinte al Rusiei. Să fie posibil ca, sub 
conducerea lui, să se ajungă la o destindere în relaţiile cu 
Occidentul? Pare îndoielnic. Tocmai a prezentat noile arme 
nucleare strategice cu care intenţionează să se înzestreze armata 
rusă. În același timp, abia dacă reuşim să facem pași înainte în 
problema controlului asupra înarmărilor; o nouă cursă a 
înarmărilor este în plină desfășurare. De la intervenţia rusă în 
Georgia, de la anexarea Crimeei și amestecul neîncetat al 
rușilor în estul Ucrainei, aliaţii noștri din Europa Centrală și 
de Est sunt extrem de îngrijorați. De anul trecut, câteva sute 
de soldați ai Bundeswehrului* sunt staţionaţi în Lituania 
pentru a sublinia solidaritatea noastră. Pentru unii, însă, lucrul 
acesta nu este de ajuns. Astfel, ministrul polonez al Apărării a 
anunţat că ar prefera o întreagă divizie americană pe teritoriul 
propriu. Ce semnificaţie au acţiunile de acest fel pentru 
securitatea europeană? Cum putem garanta securitatea fără să 
intrăm într-o nouă spirală a cursei înarmărilor, care ar aduce o 
stare de nesiguranţă pentru toţi? 

Având în vedere aceste acţiuni, este de înţeles faptul că 
mulţi oameni își fac griji pentru situaţia în care se află lumea. 
Observ acest lucru de-a lungul și de-a latul ţării atunci când 
ţin conferinţe sau când stau de vorbă cu cetăţeni care sunt 
profund îngrijorați de această stare de lucruri, așa cum e 
înfăţişată la știri. Aceștia caută răspunsuri. 

Într-adevăr, astăzi suntem confruntați cu probleme de 
politică externă de bază: care e atitudinea noastră față de o ţară 
ca Rusia, care atacă fundamentul arhitecturii securităţii 
europene și încearcă să slăbească democraţiile liberale? Ce 
semnificație are, pentru securitatea și bunăstarea noastră, 
faptul că SUA și Donald Trump pun în mod deschis sub 
semnul întrebării multe dintre principiile politicii externe 
americane de după 1945? Şi ce concluzii trebuie să tragem din 
asta? Cum va arăta viitorul Uniunii Europene într-o vreme 
marcată de Brexit și de mișcările populiste din Europa? Ce 
trebuie să însemne, concret, faptul că Germania trebuie și 
doreşte să-și asume o răspundere mai mare? 

Uneori poţi avea impresia că aici, în ţară, dezbaterea despre 
aceste probleme fundamentale de politică externă ale vremii 
noastre este mai degrabă evitată decât dorită: ea este adeseori 
incomodă și obositoare. 


Eu nu cred că ne mai putem permite mult timp o astfel de 
atitudine în ceea ce priveşte situaţia securităţii globale, care se 
înrăutățește constant. Pentru că, în anii care vin, ţara noastră 
va fi confruntată cu provocări de politică externă și mai mari, 
pentru care deocamdată nu suntem suficient de pregătiţi. În 
plus, nu există răspunsuri simple la toate aceste întrebări. Cu 
atât mai important e să discutăm unii cu alții despre aceste 
provocări şi despre o posibilă abordare comună, despre cum să 
le aducem în discuţie și cum să le dezbatem. 

De altfel, și guvernul federal a recunoscut asta atunci când, 
în acordul de coaliție din 2018, a constatat că, „în privinţa 
provocărilor internaţionale [...]“, Germania trebuie „să-și 
consolideze capacitățile de analiză strategică și să-și intensifice 
comunicarea strategică“. De aceea, acordul de coaliţie 
accentuează necesitatea de a se investi mai consistent „în 
aprofundarea înţelegerii situaţiei din perspectiva politicii 
externe, de securitate și economice“ în Germania și amintește 
aici explicit rolul unor organizaţii precum Conferinţa de 
Securitate de la Miinchen. 

Conferinţa de Securitate de la Miinchen, al cărei președinte 
sunt începând din 2008, a făcut în anii din urmă eforturi 
intense de a se deschide din ce în ce mai mult spre problemele 
de interes general. La fel ca în vremea constituirii ei, în anii 
1960, şi astăzi miza este, an de an, aceea de a-i aduce laolaltă 
pe cei mai importanți dintre factorii de decizie și pe 
deschizătorii de drumuri, pentru a discuta despre provocările 
contemporane în materie de politică de securitate, adeseori 
chiar în contradictoriu. Că acest lucru devine din ce în ce mai 
important se recunoaște și din creșterea, în ultimii ani, a 
interesului față de principala noastră manifestare de la 
Minchen. Dar provocările nu-i privesc numai pe cei din elita 
politică. De aceea, spre deosebire de epoca înființării, astăzi, 
dezbaterile de la Miinchen sunt transmise la televiziune și pot 
fi urmărite prin /ivestream în întreaga lume. 

Cartea de față se dorește a fi o nouă contribuţie la această 
indispensabilă dezbatere publică, de care este nevoie mai mult 
ca oricând în vremurile tulburi pe care le trăim. Cu 
certitudine, nu li se adresează neapărat acelora dintre noi care 
sunt specialiști în domeniu. Este o carte pentru toţi cei care 
doresc să înțeleagă mai bine acele lucruri care nu funcţionează 
cum trebuie în clipa de faţă în lume, care vor să înţeleagă ce 
înseamnă ele pentru noi şi ce putem face ca să le îndreptăm. 


Dacă, pe deasupra, poate să ofere un plus de înțelegere a lumii 
diplomaţiei și să promoveze o imagine a complexităţii politicii 
externe din zilele noastre, atunci obiectivul nostru este 
îndeplinit. 

Ideea concretă a acestei cărți a luat naștere în 2017. Jürgen 
Diessl și Maria Barankow de la Editura Econ mi-au propus 
ideea unei cărți pe care mai întâi am refuzat-o pur şi simplu — 
în primul rând, nu mă consideram în stare s-o scriu și, în al 
doilea rând, nu credeam că voi avea suficient timp. 

Însă ei nu au renunțat la idee, insistând în special asupra 
faptului că eu deplângeam deja de multă vreme precaritatea 
dezbaterilor din politica externă. Atunci, de ce să nu vreau să 
am eu însumi o contribuţie la cultura strategică, sub forma 
unei cărți? 

A fost un argument care m-a convins în cele din urmă. 
Cartea e în sfârșit gata — la mai mult de un an de atunci — şi, 
dacă există neclarităţi şi aspecte superficiale, acestea sunt 
exclusiv răspunderea mea. Am fost nevoit să renunţ la o tratare 
de o egală profunzime a tuturor problemelor actuale privind 
politica de securitate. Unele teme importante, precum 
securitatea cibernetică sau rolul internaţional din ce în ce mai 
important al Chinei, nu au putut fi abordate decât în treacăt, 
pentru a lăsa suficient loc tratării problemelor de o importanţă 
capitală ale războiului și păcii, ale responsabilităţi 
internaționale și ale politicii ordinii globale, precum și pentru 
discutarea relațiilor noastre cu Rusia și cu SUA, care, în 
momentul de față, fac obiectul unor dezbateri deosebit de 
aprinse în Germania. 

Volumul acesta nu ar fi fost terminat niciodată fără 
insistenţele lui Jiirgen Diessl și ale Mariei Barankow, cea care a 
preluat și corectura lui. 

Mulţumiri speciale îi datorez Claudiei Cornelsen, care m-a 
ascultat ore întregi cu răbdare, mi-a pus nesfârșit de multe 
întrebări, a fost de faţă la numeroase conferinţe și a preluat o 
bună parte din truda scrisului. 

Pentru numeroasele lor idei și sugestii, aș vrea să le 
mulţumesc tovarășilor mei de drum din Ministerul de 
Externe, din care am făcut parte timp de aproape 40 de ani. 
Aş vrea să le mulțumesc, de asemenea, celor din multele 
domenii ale lumii diplomatice care mi-au fost alături, ca și 
acelora din comunitatea internaţională Think Tank, precum și 


colegilor și prietenilor de la Hertie School of Governance, 
unde predau. 

Fără sprijinul permanent și critic din partea echipei de la 
Conferinţa de Securitate de la München (MSC), proiectul nu 
ar fi avut şanse de reușită în faţa celorlalte conferințe, serii de 
prelegeri şi scrieri. Îi mulţumesc dr. Benedikt Franke, chief 
operating officer la MSC, ca reprezentant al tuturor 
colaboratorilor mei de la MSC din Miinchen și Berlin. 

În mod special le mulțumesc celor din „Policy Team“-ul 
berlinez al MSC pentru sfaturile aplicate și critice, mai cu 
seamă dr. Tobias Bunde (şeful staffului de politică și analiză), 
lui Adrian Oroz (care între timp s-a mutat la Externe), Lisei 
Marie Ulrich (şefa mea de birou), precum și dr. Sophie 
Eisentraut și lui Jamel Flitti. 

În sfărșit, un mare volum de muncă i-a revenit 
secretariatului meu, în special Piei Zimmermann şi lui 
Amadte Mantz, care şi fără acest proiect de carte aveau de 
lucru până peste cap. 

Şi, fără Jutta Falke-Ischinger, care mi-a fost alături în acest 
proiect cu un amestec de răbdare conjugală și competenţă 
jurnalistică, această carte nu ar fi avut nicio şansă să fie scrisă. 

WOLFGANG ISCHINGER 
Berlin, iulie 2018 


Note: 


* Bundeswehr (Apărarea Federală) este denumirea forțelor armate ale 


Germaniei. (N. trad.) 


CAPITOLUL 1 


Lumea și-a ieșit din ţâţâni 


În ianuarie 2005, pe când eram ambasador în SUA, soția 
mea și cu mine am fost invitaţi la un bal fastuos în Palm 
Beach, Florida. Codul vestimentar prevedea: frac, decoraţii, 
rochie lungă. Locul în care se desfășura balul de caritate al 
Crucii Roșii era Mar-a-Lago, iar gazda se numea Donald 
Trump. Nişte bărbaţi tineri îmbrăcaţi în gladiatori purtau 
făclii, în vreme ce noi, oaspeţii — printre care câțiva colegi 
ambasadori, împreună cu soțiile —, ne apropiam, pășind pe un 
lung covor roșu, de gazdă și de cea cu care tocmai se 
căsătorise, Melania. Un veritabil eveniment în stil 
hollywoodian! Mai târziu în acea seară am trăncănit cu 
Donald Trump despre Pfalz, ținutul natal al bunicului său — 
fără să bănuiesc că, peste zece ani, omul acesta se va dedica 
unei cariere politice şi apoi, aproape spre surprinderea tuturor, 
în noiembrie 2016, va fi ales cel de-al 45-lea președinte al 
Statelor Unite ale Americii. 

De la primii mei pași în cariera diplomatică, la începutul 
anilor 1970, am avut prilejul să cunosc și să mă apropii 
personal de un mare număr de personalități politice de vârf. 
Astfel, spre finalul deceniului al șaptelea, i-am cunoscut pe 
Jimmy Carter și pe Ronald Reagan. Apoi, în anii 1980, pe 
temutul ministru de externe Gromiko, precum și pe cumplitul 
dictator român Ceaușescu, după aceea și pe Mihail Gorbaciov, 
George H.W. Bush, Maggie Thatcher, François Mitterrand și 
Jacques Chirac. În anii 1990 a trebuit să negociez cu 
președintele sârb Milošević, ulterior condamnat la Haga. 
Atunci l-am cunoscut, printre alții, și pe cel care avea să 
devină mai târziu ministrul de externe al Rusiei, Igor Ivanov, 
cu care am rămas prieten până astăzi. Fiind în delegaţia 
cancelarului federal de atunci, Schröder, m-am întâlnit şi cu 
Vladimir Putin, iar ca ambasador la Washington am încercat 
să obţin, prin George W. Bush, o atitudine mai destinsă în 
relația faţă de Germania, care avusese mult de suferit în 
contextul războiului din Irak. În ultimii zece ani, în calitate de 
preşedinte al Conferinţei pentru Securitate de la Miinchen, 
am cunoscut un mare număr de conducători de stat, miniștri 


şi decidenţi internaţionali, de la secretarii generali ONU la 
președinții Comisiei UE, de la președintele ucrainean 
Poroşenko până la ministrul iranian de externe Zarif și 
omologul său saudit, Adel al-Jubeir. 

Unele dintre aceste personalităţi au fost răspunzătoare de o 
serie de fapte hotărâtoare pentru politica mondială și pentru 
istorie. Să ne gândim, de exemplu, la Ronald Reagan și 
urmașul său, George H.W. Bush, să ne gândim la Kohl și la 
Gorbaciov: reunificarea pașnică, dizolvarea Uniunii Sovietice! 

Dar niciunul dintre acești numeroși decidenţi nu a generat 
un haos și o nesiguranță mai mare în lume decât a făcut-o 
preşedintele Trump de la preluarea funcţiei, în ianuarie 2017. 
Întreaga ordine mondială liberală consacrată pare să fi început 
să alunece la vale — nimic nu mai e așa cum a fost cândva. 

Că lumea a devenit mai periculoasă era deja clar pentru 
mulți dintre noi după 11 septembrie, după războiul din Irak și 
războaiele sângeroase din Siria, iar apoi și din Yemen. Când, în 
2014, Putin a anexat Crimeea și a generat conflictul sângeros 
din Ucraina de Est, mulți au văzut în el marele pericol pentru 
siguranța lumii. Nimeni nu putea bănui că tocmai noul 
președinte american avea să fie acela care să pună sub semnul 
întrebării stabilitatea — comerţul liber și setul de valori 
occidentale sau garanţia reciprocă de securitate, așa cum e ca 
stabilită în articolul 5 al Tratatului NATO. 

Dar cât de periculoasă este situația cu adevărat? „După 
dizolvarea Uniunii Sovietice, situaţia securităţii globale e mai 
periculoasă decât oricând.“ Este un avertisment pe care l-am 
reluat în numeroase conferințe. Preşedintele federal Frank- 
Walter Steinmeier l-a exprimat într-un mod asemănător, pe 
când încă era ministru de externe: „Lumea și-a ieșit din 
țâţâni.“ Trăim în mod evident o schimbare epocală. O eră se 
sfârşeşte, iar contururile unei noi ere în politica mondială nu 
pot fi deocamdată decât întrezărite. Un lucru însă e clar: 
indiferent încotro ne îndreptăm privirea, în lume există 
nenumărate conflicte, multiple crize pe care noi, europenii, le 
putem simţi la noi acasă. Astfel, la scară planetară, există 70 de 
milioane de refugiaţi, un record trist. lar conform SIPRI, 
Institutul Suedez de Cercetări pentru Pace, din al cărui board 
am făcut parte multă vreme, în 2017, cheltuielile pentru 
înarmare au crescut pe toată planeta — iată un termometru 
pentru creșterea tensiunilor și conflictelor sângeroase. 


În Siria, țară al cărei litoral se află la numai 125 de kilometri 
de Cipru, stat membru al UE, sute de mii de oameni au fost 
uciși în ultimii ani. Milioane de oameni au fost nevoiţi să fugă 
din casele lor. Între timp, Naţiunile Unite au încetat să mai 
numere morţii, pentru că informaţiile nu mai pot fi verificate 
din cauză că accesul în zonă nu mai este posibil. În aprilie 
2016, Staffan de Mistura, trimis special al ONU pentru Siria, 
a estimat numărul morţilor la 400 000. Între timp, estimările 
pornesc de la o jumătate de milion de victime în sus. Această 
cifră corespunde populaţiei unor orașe ca Dresda sau 
Nürnberg. 

De la începutul conflictului din Siria, țară cu o suprafață 
cam cât a Germaniei, au fost alungați mai mult de 6 milioane 
de oameni. De atunci, 5,6 milioane de persoane au părăsit 
definitiv Siria. Luate la un loc, aceste două grupuri de 
populație reprezintă mai mult de jumătate din populația 
siriană. Şi continuă să ajungă la noi informații despre orori 
precum aruncarea de bombe-butoi* în zone locuite sau 
folosirea armelor chimice. Siria, odinioară obiectiv turistic 
pentru oamenii interesați de cultură din întreaga lume, s-a 
transformat în ţara unei permanente stări de urgență; nume de 
orașe precum Alep, Afrin sau Ghouta Răsăriteană au devenit 
între timp simboluri ale groazei, ale suferinţei și morţii. 

Siria nu este decât exemplul cel mai îngrozitor dintre 
războaiele civile internaţionalizate — așadar, războaie în care un 
conflict începe ca o dispută între grupări locale și ulterior 
ajunge să implice, treptat, tot mai multe puteri străine. Şi în 
Yemen face ravagii un astfel de război oribil, în care se 
amestecă și unele puteri regionale — pe de o parte Iranul, iar pe 
de alta Arabia Saudită. 

Pe continentul nostru vecin, în Africa, mai multe state se 
află într-o permanentă stare de violenţă: să ne gândim la Mali, 
să ne gândim la Sudan, la Congo sau la Somalia. Un alt focar 
se află chiar la ușa Uniunii Europene, situat, față de Berlin, la 
o distanță nu mai mare decât Parisul: în Ucraina, vecina 
Poloniei, Ungariei, României și Slovaciei, un conflict militar 
face ravagii. Din 2014, acolo au fost uciși deja peste 2 500 de 
civili. Și, după patru ani de tratative internaţionale în legătură 
cu o eventuală pacificare a zonei, continuă să se tragă cu 
regularitate. 

Acestea sunt, bineînţeles, doar conflictele aflate în centrul 
atenţiei internaţionale. Sub acest vârf vizibil al aisbergului de 


violență se găsește, mai puţin luat în seamă, dar extrem de 
gros, un strat alcătuit din numeroase conflicte violente, 
repartizate prin întreaga lume. Printre acestea se numără: 
războiul civil din sudul Sudanului, atentatele din Sinai, Egipt, 
dezmembrarea statului libian, războiul drogurilor în Filipine, 
conflictul cu talibanii în nord-vestul Pakistanului și războiul 
împotriva islamiștilor în Mali. Şi lista ar putea continua. 

La crizele mai actuale se adaugă conflictele din focare 
devenite „eterne“ — de exemplu, ciocnirile militare 
permanente dintre Turcia și PKK (Partidul Muncitorilor din 
Kurdistan), războiul civil care face ravagii în Somalia de trei 
decenii încoace, disputa care mocnește încă din 1950 între 
Tibet şi China, conflictul la fel de vechi dintre China și 
Taiwan și conflictele teritoriale din Marea Chinei de Sud. 

La fel de puţin rezolvate sunt situaţiile din regiunile 
separatiste (și ocupate) Nagorno-Karabah, Transnistria, Osetia 
de Sud şi Abhazia, conflictul Rusiei cu Cecenia, tensiunile 
interetnice din vestul Balcanilor, inclusiv cel referitor la 
Kosovo, în continuare disputat, discuţiile tensionate din jurul 
programului atomic al Iranului, relaţia marcată de criză între 
Coreea de Nord şi Coreea de Sud, bazată în continuare pe un 
armistițiu, nu însă pe un acord de pace, și nu în ultimul rând 
conflictul israeliano-palestinian. 

Şi mai există în sfârșit și țările care, după un război civil 
traumatizant și în care pacea a fost impusă cu mari eforturi, se 
chinuie cu edificarea unui stat stabil și în care, în orice 
moment, trebuie să ne așteptăm la reizbucnirea unor conflicte 
vechi: Ruanda, Coasta de Fildeș, Ciad, Congo sau Sri Lanka 
pot fi menţionate aici drept exemple. 

Trebuie să ne uităm însă plini de îngrijorare şi la acele ţări în 
care, e drept, nu se mai duc lupte, dar care nu pot trece în 
niciun caz drept stabile. La încercarea de puci din 2016, 
Turcia s-a aflat în prag de război civil, iar de atunci încoace e 
într-o continuă stare de necesitate, cu un regim ce pare din ce 
în ce mai autoritar. Şi, după pătrunderea trupelor sale în 
Afrin, s-a aventurat adânc în haosul războiului din Siria. Dar 
nici măcar în UE stabilitatea politică nu este garantată: în 
Spania, recenta criză catalană a însemnat un potenţial, mare, 
pericol. 

Pe lângă crize, conflicte militare și instabilitate politică, 
atentatele teroriste se ţin lanţ în întreaga lume. Printre cei mai 
cunoscuţi autori ai lor se numără Statul Islamic, Boko Haram, 


al-Qaida și talibanii. Cele mai multe dintre aceste atentate au 
avut loc în anii trecuţi în Irak, Afganistan, Pakistan, Nigeria și 
Siria. Din fericire, până acum, Germania nu a constituit un o- 
biectiv principal al terorismului. Cu toate astea, și aici gama 
amplă a atentatelor teroriste merge de la asasinatele și jafurile 
perfide ale radicalilor de dreapta din NSU până la gravele 
atacuri islamiste cu camioane sau cuțite. La noi în ţară, frica s- 
ar putea să fie mai mare decât pericolul real: dar îngrijorarea 
germanilor privitoare la situaţia haotică din lume s-ar putea să 
fie cât se poate de îndreptățită. 

Dacă vrem să extindem lista de evenimente îngrijorătoare 
dincolo de clasicele teme de securitate, am putea pomeni drept 
exemple Fukushima, apariţia virusului Zika şi a gripei aviare, 
schimbările climatice, Brexit, WikiLeaks și afacerea Snowden. 
Acestea ar trebui să fie suficiente ca să-i strice ziua până și celui 
mai inveterat glume. 


Doar 30 de minute 
până la războiul cel mare 


Numărul neobișnuit de mare de crize și conflicte 
periculoase și sângeroase este încoronat de ameninţarea 
nucleară, care continuă să planeze asupra noastră și care s-a 
transformat în asemenea măsură în normalitate, încât abia 
dacă se mai află în centrul atenţiei politicienilor. 

În Germania, ţara în care, în anii 1980, o sută de mii de 
oameni încă participau la marșuri prin Hofgarten, în Bonn, 
pentru a demonstra împotriva noilor rachete cu rază medie de 
acţiune şi pentru pace, un lucru abia dacă mai este luat în 
seamă: pericolul unei confruntări între marile puteri și, odată 
cu ea, al unei escaladări nucleare nu a fost nicidecum înlăturat. 
Cu atât mai îmbucurător este faptul că Premiul Nobel pentru 
Pace a fost acordat, în 2017, adversarilor înarmărilor nucleare 
— chiar dacă lucrul acesta e puţin probabil să determine marile 
puteri nucleare să înceapă procesul de dezarmare. 

În timp ce aici, în Germania, noi purtăm discuţii aprinse 
dacă ar fi cazul să mărim bugetul pentru Apărare, în multe 
regiuni ale lumii, cursa înarmărilor este deja de mult în plină 
desfășurare: atitudinea tot mai autoritară a Chinei se reflectă 
din ce în ce mai evident și în pretenţiile ei de putere militară. 
Beijingul se înarmează. Şi atunci se pune întrebarea: 


ascensiunea Chinei va decurge în continuare pașnic, sau va 
genera la un moment dat un conflict violent? 

Şi în Rusia și SUA există noi iniţiative de înarmare, în 
special în domeniul armelor nucleare. Astfel, vechile bombe 
atomice sunt modernizate, dar în același timp sunt elaborate 
noi sisteme de armament. Totodată, în anii din urmă, 
mașinăriile de război ale Rusiei au ajuns în repetate rânduri la 
un pas de o confruntare cu NATO şi, în actuala situație 
tensionată, o astfel de ciocnire ar putea scăpa cu ușurință de 
sub control. Cum să ne asigurăm că o neînțelegere nu 
degenerează direct într-o spirală a conflictului? 

Anul trecut, Coreea de Nord și Statele Unite s-au ameninţat 
reciproc cu folosirea armelor nucleare, iar în Orientul 
Apropiat, unele puteri rivale extrem de bine înarmate — de 
exemplu, Arabia Saudită și Iranul, dar şi Israelul și Iranul — s- 
au apropiat din ce în ce mai mult de prăpastia generatoare de 
conflict. Ce se poate face pentru a diminua pericolul unei 
escaladări, mai ales una care n-ar mai putea fi controlată? 

E adevărat că, în ultimele decenii, am fost martorii unei 
reduceri masive a armamentului nuclear, ultima oară iniţiată 
prin acordul „New Star“ dintre Putin și Obama. Dar SUA și 
Rusia continuă să păstreze aproximativ 13 000 de focoase 
nucleare în total, pentru a putea reacţiona, dacă ar fi cazul, la 
un atac militar din partea unui dușman.” 

Multă lume consideră războiul atomic doar o fantomă din 
trecut menită să ne sperie sau fundalul unui film cu James 
Bond. Dar amenințarea atomică e reală, iar în lume există încă 
aproximativ 1 800 de focoase nucleare pregătite zi şi noapte 
pentru a fi declanșate în cel mai scurt timp.” 

În acest timp, ar trebui să ne amintim de câte ori am avut în 
ultimii ani incidente relevante din punct de vedere militar. Eu 
sunt membru al organizației European Leadership Network 
(ELN), care, într-o serie de publicaţii, a avertizat împotriva 
unor astfel de pericole și a informat pe bază de documente de 
câte ori s-a ajuns la un pas de ciocniri sau de provocări inutile 
între avioane sau nave rusești și occidentale. Conform ELN, 
numai în perioada martie 2014 — martie 2015 au avut loc 60 
de astfel de situaţii care se puteau transforma în ciocniri. 
Printre acestea se numără cazuri precum acela al unui avion al 
companiei Scandinavian Airlines care aproape că s-a ciocnit de 
un avion militar rusesc în apropiere de Copenhaga. Aici s-a 
trecut la numai un pas pe lângă o catastrofă. Cele mai multe 


incidente pe care ELN le desemnează drept serioase au fost 
provocate de Rusia, dar şi NATO are răspunderea (și chiar și 
interesul) să facă tot ce îi stă în putinţă pentru a scădea cât mai 
mult posibil riscul unei confruntări. 


Acţiuni riscante pe marginea prăpastiei 


În orice caz, e limpede că, în ultima vreme, pericolul unui 
război între puterile mari și mijlocii a crescut din nou. 
Pornind de la acest gen de îngrijorări, mă hotărâsem să situez 
Conferinţa pentru Securitate de la München sub mottoul: „To 
the Brink — and Back?“ În traducere: „Până la marginea 
prăpastiei — și înapoi?“ Căci ceea ce am avut ocazia să 
observăm anul trecut în multe locuri din lume nu a fost nimic 
altceva decât ceea ce americanii numesc brinkmanship, adică 
acțiuni extrem de riscante pe marginea prăpastiei — prăpastia 
războiului. 

Noi speraserăm că, dinspre Conferinţa de Securitate, ar 
putea fi lansat un semnal pentru de-escaladare și pentru 
destindere şi că ar putea fi prezentate o serie de iniţiative 
referitoare la modul în care ne-am putea retrage împreună de 
pe marginea prăpastiei. Din păcate, nu s-a întâmplat așa: în 
schimb, prea mulți dintre cei care au luat cuvântul au turnat 
gaz pe foc. În 2018, sunt şi mai îngrijorat decât eram în 2017. 

Toate astea însă nu ar trebui să constituie un motiv de 
panică: un război mare este în continuare improbabil. Dar, 
din păcate, riscul este considerabil mai mare decât acum câţiva 
ani. Astăzi, situaţia este mai tensionată și mai periculoasă decât 
a fost vreodată după încheierea Războiului Rece. Prin urmare, 
a venit vremea ca responsabilii politici din întreaga lume să ia 
acest pericol în serios și să acționeze în consecinţă. 


Tendinţa globală: mai multă inechitate, 
mai puţină libertate 


Este evident că nu numai războaiele și violenţa joacă din 
nou un rol mai însemnat. Pare să-și croiască drum și o nouă 
competiţie la nivelul sistemelor. Astăzi — altfel decât la 
începutul anilor 1990 —, democraţia liberală și principiul 
pieţelor deschise nu mai reprezintă singurele modele 
imaginabile de ordine politică și economică legitimă. 

În raportul anual al Freedom House, o organizaţie nongu- 
vernamentală americană care prezintă anual situația libertăţii 


în lume, se arată, sec: „În 2017, democraţia s-a văzut 
confruntată cu cea mai gravă criză de decenii întregi, deoarece 
elementele ei fundamentale — inclusiv garanţia unor alegeri 
libere şi corecte, drepturile minorităţilor, libertatea presei şi 
principiul statului de drept — au fost supuse unor multiple 
atacuri pretutindeni în lume.“ 

Conform indicatorilor folosiți de Freedom House, 2017 a 
fost al doisprezecelea an la rând în care au existat mai multe 
ţări unde nivelul de respectare a drepturilor politice și a 
libertăţilor cetățenești a dat înapoi decât țări în care s-a putut 
consemna o tendință pozitivă. La concluzii asemănătoare 
ajunge și Fundaţia „Bertelsmann“, care evaluează, pe baza 
„indicelui de transformare“, dezvoltarea şi economia de piață 
în 129 de ţări în curs de dezvoltare și în curs de transformare. 
Pe scurt, tendinţa îngrijorătoare pe care o analizează 
cercetătorii sună astfel: mai multă inechitate, mai puţină 
libertate. 

În China, Partidul Comunist a elaborat un sistem al 
capitalismului autoritar de stat, care a înregistrat un succes 
deosebit în a le deschide unor largi segmente de populaţie 
drumul de la sărăcie la o bunăstare moderată. Acest lucru a 
făcut din China un model atrăgător pentru multe state cu o 
conducere autoritară. Şi asta cu toate că autorii indicelui de 
transformare subliniază că democraţiile sunt în mult mai mare 
măsură capabile să combată corupţia, discriminarea socială sau 
obstacolele ce stau în calea unei competiţii economice corecte. 
Statele autocrate au, la acest capitol, un bilanţ mult mai slab, 
dacă luăm în discuţie considerente legate de drepturile 
omului. 

Cu toate acestea, bazându-se în special pe succesele ei 
economice, conducerea chineză are o atitudine extrem de 
autoritară și își laudă sistemul chiar și ca model demn de a fi 
exportat și de urmat și de către alte state. Şi toate acestea, în 
timp ce președintele Xi Jinping pune să fie modificată 
constituţia pentru ca el însuși să rămână mai mult timp la 
putere. 

Rusia a părăsit de mult timp drumul spre un stat de drept 
liberal și democratic. O opoziţie autentică, mijloace de 
informare în masă libere sau o societate civilă vie nu sunt 
permise. Și, cu toate acestea, ideea unei conduceri autoritare 
nu pare să fie ispititoare numai pentru Rusia, ci și pentru alte 
state ale lumii. 


Chiar și în Uniunea Europeană se găsesc apologeţi ai unei 
așa-zise democraţii iliberale. Ei vor să limiteze libertatea presei 
și libertatea de opinie, avertizează împotriva unei „eurocrații“ a 
Bruxelles-ului sau cad pradă unei xenofobii generalizate. Ei 
alcătuiesc o axă a fricii, care își caută salvarea într-un naţio- 
nalism depășit. 

Şi, în ultimă instanţă chiar și în SUA, care a fost leagănul 
libertăţii, apărătorii democraţiei se văd acum nevoiţi să lupte 
zi de zi pentru respectarea unor norme care, înainte, erau 
considerate inatacabile. 

Dar liberalismul a ajuns să fie supus și unei alte forme de 
presiune. Astfel, principiul unei economii mondiale deschise a 
fost considerat vreme de multe decenii drept garantul unor 
câștiguri în materie de bunăstare. Acum, el este tot mai mult 
pus sub semnul întrebării. Sunt ani de zile de când stagnează 
tratativele legate de desființarea unor bariere comerciale din 
Organizaţia Mondială a Comerţului. Acordurile regionale de 
liber schimb pot fi ratificate adeseori numai cu mari eforturi — 
până și cel dintre Uniunea Europeană și Canada. 

Între timp, tocmai președintele Statelor Unite, Donald 
Trump, a introdus noi taxe vamale protecţioniste la oțel și 
aluminiu, taxe de care, începând din iunie 2018, nu mai este 
scutită nici Uniunea Europeană. Există pericolul ca acesta să 
fie semnalul pentru noi și noi măsuri la capătul cărora ne 
aşteaptă un război economic din care nimeni nu are de 
câștigat. 


Managerii crizelor globale, sub presiune 


Organizațiile internaţionale și acordurile au ajuns de 
asemenea sub presiune. E adevărat că încheierea acordului 
asupra climei de la Paris și înţelegerea privind armamentul 
nuclear cu lranul demonstrează că este în continuare cu 
putinţă să se găsească răspunsuri comune la probleme cruciale 
privind viitorul omenirii. Dar tocmai aceste exemple arată și 
cât de fragile sunt bazele pe care stau aceste compromisuri: 
după retragerea SUA din Acordul cu Iranul în mai 2018, 
viitorul acestui acord a devenit cât se poate de incert. Donald 
Trump anunţase deja din vara lui 2017 Ieșirea din Acordul de 
la Paris Privind Schimbările Climatice. 

Unele state importante, în frunte cu SUA sub președintele 
Trump, reduc contribuţiile financiare la misiunile de pace sau 


se retrag din organizaţii speciale ale Naţiunilor Unite. La fel ca 
pe vremea Războiului Rece, Naţiunile Unite se văd în 
incapacitatea de a acţiona, din cauză că membrii permanenţi 
din Consiliul de Securitate se blochează reciproc. Din cauză că 
acest consiliu nu mai reflectă repartizarea globală a puterii așa 
cum arată ca azi, o serie de state frustrate se eschivează și 
preferă structuri-surogat. Asta a făcut ca unele „cluburi“ 
informale precum G7 și G20 să ia un avânt deosebit. În 
spatele acestui fenomen se regăseşte speranța că, în aceste 
organisme mai puţin sufocate de reguli, ar putea exista ceva de 
genul „multilateralismului eficient“. Dar este oare și adevărat? 
Oare întâlnirea la vârf a G7 de la La Malbaie, ale cărei 
rezultate Trump le-a desfiinţat ulterior pe Twitter, nu a trezit 
îndoieli serioase în legătură cu acestea? 

Consilierul politic american lan Bremmer, o minte 
inteligentă și un om de care mă leagă o îndelungată prietenie, 
vorbeşte și el despre nașterea unei „G-Zero World“, a unei 
lumi G-zero, așadar, a unui vid care se alimentează din 
declinul influenţei occidentale şi din concentrarea multor state 
asupra propriilor probleme de politică internă. Rezultatul, 
consideră Bremmer, este o lume în care nicio ţară, dar de 
asemenea niciun grup de state, nu dorește să elaboreze o 
veritabilă agendă globală, și cu atât mai puţin să livreze soluții 
pentru problemele omenirii. 

În Europa, anexarea Crimeei și intervenţia constantă a 
Rusiei în estul Ucrainei au arătat că acest continent al nostru 
nu este un paradis postmodern în care folosirea forței militare 
să fie exclusă. Visul din 1990, cum că, odată cu sfărșitul 
divizării Germaniei, ar lua naștere o durabilă arhitectură de 
securitate euroatlantică ce ar include și Rusia, s-a spulberat. 


Predomină pesimismul 


În orice caz, astăzi, abia dacă se mai simte ceva din 
optimismul de largă răspândire de la începutul anilor 1990. 
Oamenii de ştiinţă care cred în progresul general constituie 
mai degrabă o excepţie în dezbaterea contemporană. Cu nu 
prea mult timp în urmă, lucrurile ar fi stat altfel. 

Acum aproximativ 20 de ani, încă mai credeam că lumea a 
început să se miște aproape fără întrerupere în direcția bună. 
Democraţia, drepturile omului și economia de piaţă erau 
pretutindeni în plin avânt. Organizațiile internaţionale 


preluau tot mai multe sarcini și păreau să întruchipeze un 
model al modului global de a guverna, care avea să se ocupe de 
combaterea poluării, a muncii infantile sau a bolilor 
infecțioase. Multe lucruri păreau că se află pe calea cea bună. 

Înfiinţată în 1995, Organizaţia Mondială a Comerţului a 
fost considerată o piatră de temelie. O economie mondială 
deschisă ar fi fost bună pentru toată lumea pe termen lung, iar 
pentru asta era nevoie de reguli comune. În principiu, acest 
lucru a întrunit un amplu consens, chiar dacă mai existau 
unele practici comerciale necinstite precum dumpingul sau 
subvenţiile pentru exporturi. 

În acea vreme, China abia dacă putea fi reperată pe harta 
geopolitică. Regatul de Mijloc se afla în plin avânt economic, 
dar abia dacă se gândea cineva că acesta s-ar putea dezvolta 
într-atât, încât să devină rivalul politic al celei mai mari puteri 
economice de până atunci, SUA. În schimb, erau mulţi aceia 
care credeau că, așa cum a formulat vechiul meu prieten și 
fostul șef al Băncii Mondiale, Robert Zoellick, prin integrarea 
în organizaţiile internaţionale, înainte de toate în arhitectura 
economică mondială, China ar putea deveni un responsible 
stakeholder, aşadar, că avea să se integreze în ordinea mondială 
liberală existentă. 

În 1992 a avut loc la Rio de Janeiro Conferința Naţiunilor 
Unite pentru Mediu și Dezvoltare, prilej cu care a fost 
elaborată „Agenda 21“, care definea obiective comune pentru 
o dezvoltare durabilă. Conferinţa a fost punctul de plecare al 
unei serii întregi de iniţiative de o importanță globală pentru 
protecţia mediului și a climei. Aici a părut dintr-odată 
tangibilă viziunea despre funcţionarea unei global governance, 
așadar a guvernării dincolo de statul naţional pentru rezolvarea 
unor probleme globale. 

Vorbeam despre „dividendele păcii“ și speram că banii aceia 
mulţi care, până atunci, se vărsaseră în forţe armate înzestrate 
cu cel mai nou armament, atât în Est, cât și în Vest, ar fi putut 
de acum să fie puşi în slujba altor obiective. Unele țări, 
precum Ucraina sau Kazahstan, au renunţat de bunăvoie la 
armamentul nuclear staționat pe teritoriile lor. Războiul Rece 
rămăsese în urmă, viitorul promitea dezarmare şi cooperare. 

În anii 1990, vedeam Rusia ca pe un partener, ca pe o ţară 
care se moderniza și care s-ar fi dezvoltat în direcţia unei 
democraţii veritabile. CSCE s-a transformat în OSCE. E 
adevărat că, în aparenţă, se schimba numai o literă, Conferința 


se transforma în Organizația pentru Securitate şi Cooperare în 
Europa. Dar în spatele acestei schimbări se ascundea imaginea 
vizionară, așa cum o formulase președintele rus de atunci, 
Mihail Gorbaciov, a acelei „case comune europene“, comună 
pentru Est și Vest, 

În Europa, toate semnalele indicau cooperarea. După 
decenii în care un grup mic de țări europene, dar care devenea 
din ce în ce mai mare, conlucra tot mai strâns politic și 
economic, în 1992, Comunitatea Economică Europeană 
(CEE) devenea Uniunea Europeană. De atunci, numărul ei de 
membri a crescut considerabil, de la 12 în anul 1992 la 28 
astăzi. Pe atunci, toată lumea credea că lărgirea și adâncirea 
UE ar fi cele două feţe ale aceleiași monede și că, așa cum 
formulaseră părinţii fondatori, noi, europenii, aveam să pășim 
cu toată fermitatea mai departe pe drumul spre o „uniune din 
ce în ce mai strânsă“. 

SUA îi sprijineau pe europeni — nu întotdeauna fără rezerve, 
dar o făceau totuși din principiu — să conlucreze din ce în ce 
mai intens și se arătau de acord cu pașii făcuţi în vederea 
lărgirii UE, care a fost însoţită de primirea în NATO a unui 
număr de țări central- şi est-europene. Aceste țări păreau că, 
după încheierea Războiului Rece, își găseau în sfărșit locul în 
Occident. Preşedintele de atunci, George H.W. Bush, a 
formulat dorinţa de a se avea o „Europe whole, free, and at 
peace“, așadar o Europă nedivizată, liberă şi fără conflicte. E 
adevărat că SUA şi-au redus considerabil personalul militar 
staționat în Europa, dar nimeni nu se îndoia în mod serios de 
faptul că Statele Unite vor rămâne și pe mai departe angajate 
în Europa și, astfel, o „putere europeană“. 

Pentru noi, germanii, a fost vorba despre o evoluţie fericită. 
Odată cu răsturnările din 1989-1991, de la căderea Zidului 
Berlinului până la sfărșitul Uniunii Sovietice, principalele 
obiective ale politicii externe a republicii noastre federale erau 
atinse. Germania era reunificată și „înconjurată de prieteni“. 
Inclusă în importante organizaţii internaţionale, de la 
Naţiunile Unite la UE şi NATO, a devenit din nou un 
membru respectat al comunităţii internaţionale. Nu se 
întrezărea nicio ameninţare a siguranţei ei naţionale. 


Veşti bune? Există și ele 


Cu toate că unele dintre aceste speranţe referitoare la pace, 
democraţie, drepturile omului și liber schimb s-au spulberat, 
din perspectivă istorică există totuși motive de optimism. De 
aceea, ar fi greșită schițarea unui scenariu apocaliptic. Căci, 
dacă luăm puţină distanţă faţă de știrile zilei și încercăm să 
cuprindem cu privirea marele întreg, ni se arată imaginea unci 
omeniri care a devenit din ce în ce mai pașnică, dar și mai 
sănătoasă și mai bogată. Această imagine, a ținut să sublinieze 
în repetate rânduri profesorul Steven Pinker de la Harvard 
într-o serie de publicaţii, arată că, în general, ne îndreptăm în 
direcţia bună. 

Optimismul lui Pinker e susținut de o serie de parametri 
actuali importanţi. Indiferent cât de des auzim și citim știri 
despre războaie şi victime ale războaielor, este un fapt că cifrele 
globale de victime au scăzut considerabil de la Al Doilea 
Război Mondial încoace. Şi sărăcia globală, care ne este adusă 
tot mereu atât de brutal înaintea ochilor prin nenumărate 
rapoarte şi reportaje, a scăzut: miliarde de oameni, mulți 
dintre aceştia în China, au ieșit din starea de sărăcie extremă şi 
alcătuiesc acum o nouă pătură globală de mijloc. Numai între 
2005 şi 2010 s-a reușit reducerea, cu o jumătate de milion, a 
numărului celor nevoiţi să trăiască cu mai puţin de 1,25 de 
dolari pe zi. 

În 1950, la scară mondială, doar fiecare al treilea om ştia să 
citească și să scrie (36%). În 2010, rata de alfabetizare pe plan 
global ajunsese deja la patru oameni din cinci în întreaga lume 
(83%). 

În afară de asta, s-a reușit învingerea unor boli grave care, 
doar cu puţine decenii în urmă, ne costau cu regularitate 
nenumărate vieţi omenești. Răspândirea vaccinurilor a făcut ca 
numărul victimelor rujeolei să scadă cu 84% între 2000 și 
2016. Din 1988 încoace, cazurile de poliomielită au scăzut 
chiar cu 99%. În majoritatea ţărilor, rata mortalităţii infantile 
a putut fi redusă considerabil. Conform Organizaţiei 
Mondiale a Sănătăţii, în 2016 mureau zilnic cu 20 000 de 
copii mai puţin decât în 1990. 

Până şi moartea e mai puţin amenințătoare. Ea vine, dar nu 
la fel de devreme ca odinioară. Speranţa globală de viață a 
crescut considerabil, de la 45,78 de ani în 1950 la 71,43 de 
ani în 2016. 

Toate acestea sună destul de îmbucurător. Totuși, războaiele, 
crizele și instabilitatea din lume frânează această tendință 


general ascendentă sau chiar reușesc s-o răstoarne. Un singur 
război mare, și deja crește numărul de victime. O singură 
epidemie mortală, şi deja scade speranța de viaţă. De aceea, ar 
fi fatal să ne culcăm pe-o ureche și să lăsăm lumea să-și urmeze 
mersul după mottoul: „Lasă, c-o să fie bine!“ 

Având în vedere numeroasele victime ale războiului și 
violenței, ar fi mai mult decât cinic dacă acestora li s-ar spune: 
ne pare rău de voi, dar tocmai se întămplă să fiţi excepţiile pe 
drumul progresului spre pace și dreptate. 

Fiecare victimă în parte — victimă care ar fi putut fi salvată — 
e cu una prea mult. 


Motive de speranţă și de optimism 


Când m-am născut eu, după sfărșitul războiului, Germania, 
o naţiune înglodată în datorii care părea îngenuncheată pentru 
totdeauna, era în ruine, de-industrializată, ocupată de puterile 
victorioase şi, la scurt timp după asta, secționată în două 
bucăţi mari. Cine ar fi pariat atunci chiar și numai un bănuţ 
că, în anul 2018, această ţară avea să fie reunificată şi să devină 
o democraţie stabilă politic și, din punct de vedere economic, 
una dintre primele naţiuni ale lumii? Aceasta este o experiență 
pe care o împărtășesc cu mulți alții din generația mea, și 
numai aceia care sunt mai tineri de 30 de ani ar putea avea 
impresia că Germania s-ar fi aflat „încă dintotdeauna“ pe 
partea însorită a istoriei. 

În viața mea profesională ca diplomat, mai întâi la Bonn, 
mai târziu la Berlin și în posturile pe care le-am ocupat în 
străinătate, am avut ocazia să iau parte la o serie de 
evenimente politice pe care nimeni nu le-ar fi crezut a fi cu 
putință. 

Colegii mei și cu mine am împărtășit aceeași emoție intensă 
atunci când ministrul de externe Genscher a ieșit pe balconul 
ambasadei din Praga și le-a explicat sutelor de refugiaţi din 
RDG că, în ziua următoare, aveau voie să ia trenul și să 
meargă în Germania Federală. 

În calitate de funcţionar al Ministerului de Externe care 
răspundea de asta, am avut ocazia să însoțesc unul dintre 
trenurile care aveau să plece mai târziu. N-am să uit niciodată 
mirosul transpiraţiei declanșate de frică din compartimentele 
ocupate până la refuz ale trenului de noapte și nici euforia 


tuturor la sosirea în Occident, dis-de-dimineaţă. Mai multe 
despre asta, într-un capitol ulterior. 

Şedeam în spatele lui Kohl și al lui Genscher pe banca 
delegaţiei germane atunci când, pe 21 noiembrie 1990, la 
Paris, șefii de stat și de guvern din 32 de ţări europene precum 
şi din SUA și Canada au declarat încheiată divizarea 
Germaniei, s-au angajat, în documentul final al conferinței la 
vârf a CSCE, să apere democraţia ca unică formă de guvernare 
şi şi-au asigurat popoarele că aveau să le fie garantate 
drepturile omului. Ziua în care a fost semnată Charta de la 
Paris a constituit semnalul de încheiere a Războiului Rece, 
care fusese până atunci o ameninţare pentru întreaga lume. 

Ca negociator-șef din partea Germaniei, am participat pe 
21 noiembrie 1995, la Dayton-Ohio, la încheierea războiului 
sângeros care dura de ani de zile în lugoslavia, după săptămâni 
de negocieri anevoioase, printr-un tratat care a fost semnat de 
preşedintele sârb Slobodan Milošević, de președintele croat 
Franjo Tuðman şi de președintele Prezidiului Bosniei- 
Herţegovina, Alija Izetbegović, care se dușmăneau cu atâta 
încrâncenare încât, până atunci, nici măcar nu voiseră să șadă 
împreună la aceeași masă. Cu acea ocazie am învățat că, de 
dragul păcii, trebuie să discuţi și cu criminalii de război și că, 
uneori, obiectivul păcii nu poate fi atins decât prin folosirea 
puterii militare. 

Prima mea zi de lucru ca ambasador german la Washington 
s-a întâmplat să fie exact 11 septembrie 2001 și a trebuit, încă 
dinainte să știu cum se foloseşte dispozitivul telefonic, să fiu, 
împreună cu colaboratorii mei, alături de familiile victimelor 
germane ale atentatelor și totodată să particip la dialogul 
politic de criză între Guvernul Federal și Casa Albă și parțial 
să-l şi conduc eu însumi. 

În acest fel însă am fost şi martorul unei disponibilităţi de a 
ajuta și al unei generozităţi extraordinare a populaţiei 
germane: într-un interval de doar câteva săptămâni, germanii 
au strâns multe milioane de dolari pe care, mai târziu, am avut 
prilejul să le înmânez fondului Ministerului American al 
Apărării destinat văduvelor şi orfanilor atentatului asupra 
Pentagonului. Impresionat, generalul american însărcinat cu 
această acţiune a declarat, la primirea cecului, că niciodată nu 
mai primise o contribuţie atât de mare din străinătate. 

Ca ambasador la Londra, oameni complet străini m-au în- 
tămpinat cu ovaţii pentru că, în 2006, noi, germanii, reuşi- 

serăm, cu O poveste de va , să organizăm un campionat 


mondial prietenos și pașnic, astfel încât, la auzul cuvântului 
„Germany“, britanicii au uitat până și tradiționala triadă 
Hitler, război şi Kaiser Wilhelm*****, 

lar din 2008 încoace, în calitatea mea de președinte al 
Conferinţei de Securitate de la München, am întâlnit mulți 
reprezentanţi ai sferelor politicii, economiei și societăţii civile 
experimentați, inteligenţi, cu o viziune constructivă, aflaţi în 
căutare de noi soluţii și idei de a face din lume un loc mai 
bun. Sunt încrezător că aceste numeroase idei bune vor avea o 
influență pozitivă în viitor. 

În limba engleză există expresia fog of war, care vrea să 
exprime faptul că, în război, de cele mai multe ori planurile 
ajung să fie maculatură, pentru că ceea ce se întămplă cu 
adevărat rămâne lipsit de transparenţă, în ceaţă, iar elementele 
dominante sunt surprizele, imprevizibilul și nesiguranța. 
Adeseori lipsiţi de o perspectivă completă, comandanții sunt 
în situaţia de a lua hotărâri importante legaţi la ochi. 

Dar am avut de multe ori ocazia să constat că până și din 
ceață pot fi aplanate conflicte, că încrederea și optimismul pot 
să ia locul urii și disperării, că pacea este cu putinţă. 

Drumul spre pace? Ei bine, acesta există. Numai că, uneori, 
trebuie să cauţi îndelung ca să-l găsești. De aceea, o politică 
externă bună presupune și multă insistenţă și rezistenţă — nouă 
ne place să vorbim despre „răbdarea strategică“. Da, uncori 
obiectivul este pur și simplu drumul. 


Cinci motive pentru care, astăzi, pacea 
și stabilitatea sunt atât de greu de asigurat 


Care este, de fapt, motivul pentru care pacea și stabilitatea 
sunt atât de dificil de impus? Să cercetăm mai întâi cauza 
fenomenelor. Bineînțeles că aici nu avem de-a face cu o 
explicaţie monocauzală, ci cu un întreg mănunchi de cauze și 
evoluţii. Vreau să explic pe scurt cinci dintre ele: 


1. Răsturnarea epocală în materie de politică a puterii 

Lumea unipolară a hegemoniei SUA, care a început în 
1990, se apropie de sfărșit. Următoarea epocă este 
caracterizată înainte de toate de ascensiunea Chinei — Și, odată 
cu asta, de o trecere a puterii dinspre SUA (și Europa) spre țări 
situate dincolo de Occidentul tradiţional. Dar mutaţiile ample 


în materie de putere ascund și pericolul unor noi crize și 
conflicte. La urma urmelor, puterile aflate în curs de 
ascensiune au propriile concepţii despre modul în care trebuie 
edificată ordinea internaţională — iar acestea pot veni în 
contradicție cu ideile marilor puteri. În acest context se 
vorbeşte și despre așa-numita Thucydides trap („capcana lui 
Tucidide“): conform acestui concept, Sparta și Atena au arătat 
că rareori ascensiunea unor noi puteri decurge în mod paşnic. 
Fapt care dă naștere întrebării: oare e posibil ca valorile 
Occidentului și instituţiile care asigură și sprijină ordinea 
mondială liberală să supraviețuiască pe termen lung? Sau poate 
există o nouă ordine mondială care își croiește drumul — o 
alternativă la aceea occidentală, de până acum? Nesiguranţa se 
face simțită și e în creștere. E sporită și de faptul că „polițistul 
mondial“ de până acum, care a asigurat o relativă ordine, s-a 
retras: America First, sloganul politic al guvernului Trump, 
înseamnă exact asta, anume că Washingtonul nu se mai simte 
răspunzător pentru o global governance, pentru instituţiile 
internaționale și regulile globale. Dar, dacă nu SUA, atunci 
cine? 


2. Pierderea adevărului şi a încrederii 

O problemă o constituie faptul că încrederea între state — în 
special între cele puternice și cele aflate sub ele — a scăzut până 
la zero. Şi, odată distrusă, încrederea e greu, foarte greu, de 
reconstruit. În această privinţă, relaţia dintre state abia dacă se 
deosebește de aceea dintr-o căsnicie. Cu atât mai mult ar 
trebui să ne pună pe gânduri faptul că, în anii din urmă, am 
fost confruntaţi cu o îngrijorătoare pierdere a încrederii la 
diferite niveluri. 

Adeseori, astăzi, nu mai putem deosebi faptul real de fake. 
Ce anume este adevărat și ce anume e, dimpotrivă, 
propagandă? Această problemă nu e una nouă în istoria lumii. 
Deja Clausewitz știa că, în război, cea dintâi victimă este 
adevărul. Corect. Între timp, însă, acest lucru e valabil și în 
vreme de pace. Nu numai noi, cetăţenii, ci și guvernele 
noastre sunt bombardate cu informaţii despre care nu se poate 
şti dacă sunt adevărate sau false, sau doar cu greu. 

În competiția ideilor, fiecare insistă asupra propriilor 
„fapte“. Un element esenţial al nesiguranţei crescânde. 

În continuare, nu e aproape deloc de natură să ne stimuleze 
încrederea faptul că Rusia încearcă, prin cele mai moderne 


metode, să manipuleze formarea de opinii în societățile 
occidentale. Am putut urmări fenomenul în special în cadrul 
dezbaterilor despre rolul hackerilor ruși în pregătirea alegerilor 
prezidenţiale din Statele Unite ale Americii. Dar și chinezii au 
ajuns să fie criticaţi anul trecut pentru o influențare foarte 
ofensivă a universităţilor şi a mediilor din democraţiile 
occidentale. Intervenţiile în libertatea de opinie sunt însă 
extrem de problematice, de exemplu atunci când, în 
străinătate, mediile chinezești sunt aduse în centrul atenției 
critice, cu speranţa de a se limita dezbaterea critică în ceea ce 
priveşte încălcarea drepturilor omului în China sau impunerea 
pretențiilor teritoriale chineze. În plus, în Australia au fost 
descoperite masive sponsorizări chinezești către unele partide 
sau unii politicieni, care ulterior s-au exprimat din cale afară 
de pozitiv referitor la China. 

Astfel, e greu de imaginat că această Chină a lui Xi Jinping 
sau Rusia lui Putin ar putea fi parteneri de încredere. Asta nu 
înseamnă că n-ar trebui să colaborăm cu Beijingul și cu 
Moscova atunci când e cu putință. Astăzi însă, colaborarea 
pare să funcţioneze în special în acele domenii în care se 
întâmplă să avem aceleași interese. 

Ceea ce face ca, în cazul Rusiei, situaţia să fie deosebit de 
periculoasă este combinaţia de criză actuală, în care sunt 
implicate atât Rusia, cât și țările occidentale (înainte de toate 
în Ucraina și în Siria, dar și în Yemen și nu numai), și 
pierderea de încredere politică, ceea ce a dus, de exemplu, la 
faptul că, spre deosebire de anii 1990, astăzi aproape că nu 
există contacte între statul-major rus și generalii de la 
Pentagon. În ziua de azi, este un eveniment de mare 
importanţă politică mondială când șeful statului-major general 
rus se întâmplă să se întâlnească cu colegul său american. În 
perioada lui Clinton și în cea a lui Obama au existat multiple 
canale de comunicare între nivelurile și centrele de conducere 
militară și civilă occidentale și rusești. Se știa cine se află la 
celălalt capăt al firului și cine trebuia sunat în caz de nevoie 
pentru a se înlătura eventuale neînțelegeri. Astăzi, acest lucru 
nu se mai știe, sau în orice caz nu la fel de exact. Respectivii 
abia dacă se mai cunosc. 

Dar nu este vorba numai despre întrebarea dacă Putin are 
încredere în Merkel. Sau Trump în Putin. Problema e dacă 
noi, cetățenii, mai avem încredere în instituţiile noastre. 
Sondajele arată că încrederea cetăţenilor din cele 28 de state 


membre ale UE în capacitatea propriilor guverne de a mai lua 
decizii raţionale a scăzut dramatic. Aici nu e o pierdere totală a 
încrederii, dar e totuși una semnificativă. lar această pierdere a 
încrederii în politică coboară până la nivel local. 


3. Pierderea capacității de prognoză 

La toate astea se adaugă și o recentă pierdere a capacităţii de 
prognoză. Începând din 2008, răspund de Conferinţa pentru 
Securitate de la Miinchen, care determină an de an peste 500 
de oameni de decizie din întreaga lume să vină în Germania. 
Ca președinte, trebuie să mă gândesc cu luni întregi înainte la 
temele pe care le vom înscrie pe agendă. Căci vrem să stabilim 
în mod corect priorităţile. Vrem să discutăm despre ceea ce va 
agita spiritele în anul următor. Pentru a rezolva această 
problemă cu cât mai multă atenţie și seriozitate, în lunile 
dinainte mă întâlnesc cu acei prieteni, colegi şi experți pe care 
îi consider cei mai inteligenți şi mai experimentați în materie 
de politică externă. Din Bruxelles, din Moscova, din 
Washington, din Berlin, din Londra și Paris. 

La începutul anului 2014, demonstrațiile și mișcările de 
apărare a drepturilor omului din piața Maidan, din Ucraina, 
atinseseră un punct culminant. Cu toate astea, niciunul dintre 
inteligenţii mei consilieri și experți nu a propus să se 
tematizeze criza din Ucraina ca început al unei mari crize de 
securitate europeană. Toți considerau că asta ar fi mai degrabă 
o temă de politică internă a ucrainenilor. 

Şase săptămâni mai târziu, totul se schimbase. Soldaţii și 
tancurile rusești invadau Ucraina, Crimeea a fost anexată 
şi criza înceta să mai fie una internă a Ucrainei, devenind un 
amplu conflict de securitate internaţională, care a ajuns să 
reprezinte o amenințare până în prezent. 

Tot atât de grav este că, în aceeași perioadă, la începutul lui 
2014, niciunul dintre inteligenţii mei colegi nu a recunoscut 
relevanţa unei a doua teme. Cuvântul-cheie: Statul Islamic 
(IS). Retroactiv, știu acum că la BND******, la CIA și cu 
siguranţă și în culisele Ministerului de Externe existau experţi 
pe care Statul Islamic îi îngrijora deja. Dar, la nivelul factorilor 
de răspundere, tema nu se afla pe radar. Cu numai câteva luni 
mai târziu, în iunie 2014, toți cei care urmăresc știrile știau că 
IS reprezintă un mare risc pentru politica de securitate la scară 
globală, un risc ce avea să ne preocupe de-a lungul anilor care 
urmau și care ne preocupă și astăzi. 


Ne-am putea opri și asupra anului 2016. De ce ne-am aflat 
aproape cu toţii pe picior greşit în zilele dinaintea deciziei de 
Brexit? De ce nu au fost capetele analitice în stare să prevadă 
măcar în parte acest rezultat? Dar pe cel al alegerilor din SUA? 
A reușit cineva să prevadă faptul că Hillary Clinton avea să 
piardă alegerile? 

În vara lui 2017 am avut ocazia ca, împreună cu ministrul 
de externe de atunci, Sigmar Gabriel, și ministrul de externe 
saudit să discutăm despre situaţia din Orientul Mijlociu. 
Niciunul dintre noi nu întrevăzuse faptul că aici avea să se 
declanșeze peste noapte o criză cu Qatarul. Și apoi, dintr- 
odată, a apărut chiar ameninţarea unui război. Cine a văzut 
venind situaţia asta? Nimeni! Iar lista surprizelor va continua 
şi în 2019, 2020 și mai departe. 

Probabil că deficitul de capacitate de predicţie le dă 
dintotdeauna dureri de cap lucrătorilor la bursă și 
politicienilor din finanţe. În politica externă, însă, este o 
problemă nouă — și considerabilă. Bineînţeles că în politica 
externă nu se poate planifica niciodată totul cu precizie; dar în 
trecut se puteau totuși pronostica unele evoluţii strategice cu 
mai multă acuratețe. Conflictele escaladau mai încet, actanţii 
erau cunoscuţi de mult, argumentele și interesele lor ne erau 
familiare. Lucrul acesta nu mai este valabil de mult timp. 
Prevenirea conflictelor, oricât de bine ar suna această 
sintagmă, a devenit astfel mult mai dificilă. 

Nu mai suntem capabili să ne pregătim pentru ceea ce vine 
și trebuie să ne așteptăm în permanenţă la surprize. Expect the 
unexpected — așteaptă-te la lucruri neașteptate! 


4. Pierderea monopolului de putere al statului național 

O cu totul altă problemă, care complică și mai mult 
eforturile de menţinere a păcii, este pierderea monopolului 
puterii de către statul naţional. În 1871, la întemeierea 
Reichului, Otto von Bismarck încă mai putea să afirme despre 
sine: în calitate de cancelar al Imperiului German, sunt în 
stare să asigur securitatea și prosperitatea acestei țări. Micul 
stat naţional european nu mai este în măsură să formuleze 
această promisiune. Angela Merkel este destul de inteligentă 
încât nici măcar să nu le sugereze alegătorilor că, în calitatea ei 
de cancelar, ar putea să ne ferească de aerul poluat, de terorism 
sau de pandemii. Căci soluţia pentru aproape toate 
problemele dificile cu care ne confruntăm astăzi transcende 


capacitatea fiecărui stat naţional în parte. Numai iniţiativele 
globale de rezolvare a problemelor au perspective de succes. 
Popularitatea crescândă a unor conducători autoritari și 
populiști se sprijină și pe faptul că aceștia afirmă contrariul și 
că le toarnă populațiilor lor minciuna pe care acestea vor să o 
audă: că statul național atotputernic și care conferă identitate 
nu aparţine nicidecum trecutului. 


5. Modificarea fundamentală a naturii conflictelor 

O altă problemă o constituie natura schimbată a 
conflictelor. Pe vremea când bunicii și taţii noștri plecau la 
război, în Primul și în Al Doilea Război Mondial, acestea erau 
războaie între state naționale. Kaiserul, țarul, Hitler, 
președintele francez sau american erau aceia care ordonau 
trupelor să mărșăluiască. Statele luptau împotriva statelor. 

În 2018, în lunga listă a conflictelor militare nu găsim nici 
măcar un singur război clasic între state naţionale. Nici măcar 
unul singur. 

În Afganistan, talibanii se luptă cu afganii, în Siria, printre 
alţii, şiiţii împotriva sunniţilor. Tot așa, nici conflictele din 
Yemen şi din Mali nu sunt unele interstatale clasice — chiar 
dacă uneori ele implică și participarea unor state străine. 
Bineînţeles că pretutindeni există mercenari și influențe 
străine. În esenţă, însă, toate sunt conflicte care se aseamănă 
mai degrabă războaielor civile, cu totul altfel decât războaiele 
din trecut. Asta adânceşte și mai mult neputinţa comunității 
internaționale, căci ordinea mondială a Naţiunilor Unite se 
bazează pe state ca actanţi, iar regulile sunt date de conlucrarea 
acestora. Acum, principalul actant este de pildă Statul Islamic, 
care se numește stat fără să fie însă unul. Cum să se procedeze 
împotriva acestora? Pe clasicul drept al popoarelor nu ne 
putem baza. 

La asta se adaugă o serie de evoluţii tehnologice care 
relativizează în continuare monopolul de putere al statului 
naţional. Conflictele de astăzi — și cu siguranţă cele de mâine — 
se desfășoară prin intermediul dronelor și al atacului 
cibernetic. Acestea sunt arme pe care astăzi și le poate procura 
orice grup, ba chiar și orice individ. Cât sunt de neajutorate 
armata și poliţia atunci când aprovizionarea cu curent a unui 
oraș este paralizată sau încărcătura explozivă a unei drone e 
detonată pe un stadion plin până la refuz? De altfel, aici se 


şterg și frontierele clasice dintre sarcinile armatei și cele ale 
poliţiei, între politica externă și cea internă. 


Pacificatorii sunt suprasolicitaţi 


UE, partenerii transatlantici şi Germania însăși: oare 
suntem pregătiți cu toții în suficientă măsură pentru toate 
aceste provocări privind securitatea — provocări epocale şi, 
parţial, de o natură nouă? 

Uniunea Europeană, în calitate de pacificator, a trăit cu 
siguranță și vremuri mai bune. Integrarea europeană nu este 
nicidecum o stradă cu sens unic. Brexitul, efectele, în 
interiorul Europei, ale crizei financiare şi economice și 
neînțelegerile dintre statele membre în legătură cu gestionarea 
crizei refugiaților, care au reușit zilele astea să pună sub semnul 
întrebării coeziunea dintre CDUX****** şi CSUXX EEE 
şi, odată cu ea, poziţia de cancelar a doamnei Merkel, au scos 
în evidenţă acest lucru cu toată claritatea. Între timp, nu este 
deloc aberant gândul că procesul de unificare europeană ar 
putea fi întors din drum sau că unii dintre membri, așa cum se 
întâmplă acum cu Marea Britanie, ar putea să ne părăsească. 

Bineînțeles că și înainte au existat crize violente în UE. Dar 
ele nu s-au desfășurat niciodată atât de personal și cu atâta 
încrâncenare așa cum se întâmplă astăzi în cazul refugiaților 
sau în dezbaterea principiilor fundamentale ale statului de 
drept. Lucrurile au mers atât de departe, încât, în februarie 
2018, o serie de prim-miniștri ai unor state membre ale UE au 
refuzat să stea de vorbă în cadrul aceluiași grup la Conferinţa 
pentru Securitate de la München. O evoluţie extrem de 
îngrijorătoare, mai cu seamă atunci când este necesară o 
capacitate de acțiune comună în probleme de politică externă: 
o singură Uniune Europeană, care vorbeşte pe o singură voce. 
Oare cum se potrivesc toate astea, mă rog? 

Nici partenerul nostru de încredere SUA nu ne mai este 
alături cu aceeași hotărâre. De partea cealaltă a Atlanticului, 
toate certitudinile au fost puse sub semnul întrebării. În 
acordul de coaliţie al noii versiuni a Marii Coaliții se mai 
spune pe deasupra, cât se poate de diplomatic: „SUA parcurg 
o transformare profundă, care ne confruntă cu o serie de mari 
provocări.“ 

Ce vor să spună cu asta? De la preluarea funcţiei sale, 
președintele Donald Trump a avut o atitudine iritant de 


măgulitoare faţă de o serie de autocraţi din întreaga lume, în 
același timp plângându-se întruna de partenerii clasici de 
alianță ai SUA, mai cu seamă de europeni. Trump a trebuit să 
se lase obligat tocmai de colaboratorii săi să ţină seama de 
articolul 5 din Acordul NATO, care asigură susţinerea 
reciprocă în caz de apărare. La summitul NATO din iulie 
2018, Trump a amenințat chiar că America va merge înainte 
„singură“ dacă partenerii NATO nu-și vor mări contribuţiile 
în cel mai scurt timp. E lesne de înţeles că asta a determinat 
Europa să se gândească cu îngrijorare la viitorul NATO și, 
astfel, la securitatea noastră. 

Predecesorul lui Trump, Barack Obama, a vorbit despre 
SUA ca despre o putere pacifistă, care vrea să-și îndrepte 
atenţia în primul rând asupra pericolelor din cealaltă parte a 
lumii și de aceea trebuie să realizeze a pivot to Asia, să se 
întoarcă spre Asia. E adevărat că evenimentele din Ucraina au 
determinat între timp SUA să-și mărească din nou prezenţa 
militară în Europa, dar, pe termen lung, un lucru e clar: noi, 
europenii, trebuie din nou să stăm pe propriile picioare într-o 
măsură mult mai mare decât până acum. Ce s-ar întâmpla 
dacă la un moment dat SUA s-ar sustrage de la obligaţiile pe 
care le presupune alianţa? 

De la înfiinţarea Republicii Federale Germania, SUA au fost 
— asta și datorită scutului de protecţie nucleară — un fel de 
asigurare ultimativă de viaţă pentru noi. Oare vor rămâne așa 
întotdeauna? Dacă nu, ce înseamnă asta pentru noi? 

Cam aceasta este — la o privire rapidă — starea politicii 
mondiale în vara anului 2018. Prin urmare, există o 
multitudine de motive de îngrijorare. Țara noastră va fi 
confruntată cu un întreg catalog de noi obiective de politică 
externă. Întrebarea este dacă şi cum vrem noi, germanii, să le 
abordăm. 


Provocarea pentru Germania 


Încotro trebuie să-şi orienteze busola politica externă oc- 
cidentală, în special în abordarea multitudinii de conflicte 
violente din lume? 

Pentru că, astăzi, această busolă se învârte liber: oare morala 
pe care trebuie s-o tragem din Afganistan și Irak este că, pe 
viitor, ar fi preferabil să renunțăm cu totul la misiuni dificile și 
obositoare de stabilizare din cauză că, în general, ele nu au 


niciun rost? Să fie adevărat că nimic nu e bine în Afganistan, 
cum afirmă Margot Käßmann? Sau poate că implicarea 
internațională de-a lungul unui întreg deceniu a oferit totuși o 
serie de importante repere de dezvoltare? După Guantanamo 
şi Abu Ghraib, oare mai poate Occidentul, în general, să aibă 
pretenţia de a-și asuma conducerea morală? În caz că da, cum 
ar trebui să arate ea? Nu cumva concluzia pe care ar trebui s-o 
tragem din procesele de tranziţie sângeroasă și poticnită e că ar 
fi mai bine, totuşi, să nu încercăm să zgâlţâim dictaturile? Sau 
recunoaștem că haosul de astăzi din Orientul Apropiat este, 
printre altele, și rezultatul lui Realpolitik occidental, care, prin 
susținerea unor conducători autocratici, a cimentat o aparentă 
(şi temporară) stabilitate? 

Întrebări peste întrebări — întrebări importante, în legătură 
cu care merită să ne certăm, cu condiţia să înţelegem că nu 
este vorba despre o decizie caricaturală, alb-negru, între două 
tipuri ideale: între fanaticul democraţiei, care ar prefera să 
doboare orice dictatură, și adeptul lui Realpolitik, care n-are 
nicio problemă cu reprimarea libertăţii altora câtă vreme, 
astfel, e liniște cel puţin în imediata vecinătate a Europei. 

Nu, deciziile de politică externă nu se iau între acești poli 
cromatici. În schimb, ele se desfășoară într-un amplu spectru 
de nuanţe de gri. 

La noi, germanii, dezbaterea se poartă la un nivel emoţional 
atât de înalt, încât ai putea crede că nu există decât negru și 
alb. Astfel, unii întreabă dacă Germania, cu politica ei de 
neimplicare atât de frecvent aplicată, mai face parte din 
Europa în general. Printre aceștia se numără și intelectuali 
precum Heinrich August Winkler. Astfel, pentru mulţi, o 
adevărată pacoste o reprezintă atitudinea germană în Consiliul 
de Securitate ONU din 2011, în care s-a votat o zonă de 
interdicţie aeriană pentru Libia, iar Germania, ca membru 
nepermanent, s-a abținut. Alții subliniază însă și ipotecile pe 
care le-ar avea de cărat în spinare politica intervenţionistă 
occidentală — ca, de exemplu, Bernd Ulrich în 2014, în Die 
Zeit „Modul în care, în ultimii 15 ani, șefii statelor 
occidentale au îndoit și parţial au și frânt dreptul 
internațional, motivațiile pe care le-au găsit pentru a declanșa 
războaie și schimbările de alianțe pe care le-au făcut — trebuie 
să recunoașteţi că toate astea îți taie respirația. Această ipotecă 
trebuie în sfârșit formulată și acceptată; Occidentul devine din 
nou îndreptăţit și capabil să acţioneze numai asumându-și 


această datorie cu care a rămas, nicidecum trecând-o sub 
tăcere.“ 

Cel mai bun lucru la Occident e faptul că face posibile 
această dezbatere despre politica externă corectă, precum și 
reflectarea critică asupra ei. O astfel de dezbatere, așa cum se 
poartă ea la noi, nu ar fi cu putinţă nici în ziarele rusești, nici 
în cele chinezești. Faptul că — spre deosebire de multe alte țări 
— noi putem să o purtăm atât de deschis aduce însă cu sine și o 
răspundere imensă, aceea de a trage din această dezbatere 
concluzii clare. Căci rămâne un lucru de maximă importanță 
pentru oamenii din multe regiuni ale lumii să înțeleagă care 
sunt valorile și ambițiile pe care Occidentul le definește ca 
fiindu-i proprii. 

Atât în Republica Federală Germania, cât și în afara ei se 
observă un scepticism considerabil privitor la capacitatea 
actuală a Germaniei de a-și asuma această responsabilitate. 
Drept exemplu am să citez aici din Washington Post din 27 
aprilie 2018, care descrie ezitările Germaniei de a-și îndeplini 
îndatoririle militare internaţionale ca pe una dintre cele mai 
mari probleme ale Europei. „Pasivitatea germană are rădăcini 
adânci“, se spune acolo. „Clasa politică berlineză duce lipsă de 
gândire strategică, urăște riscurile și se ascunde în spatele 
cumplitului trecut german pentru a justifica pacifismul atunci 
când se pun întrebări dure legate de securitate și apărare.“ 

Această politică germană reticentă, spune și Michael 
Thumann în Die Zeit din 9 martie 2018, pur și simplu nu 
face faţă provocărilor moderne și frământărilor legate de lupta 
politică pentru putere din secolul al XXI-lea: „În martie 2014, 
Angela Merkel a spus despre Vladimir Putin că trăiește pe altă 
planetă. Pe o stea îndepărtată, unde nu domnește decât 
dreptul celui mai puternic, unde cucerești teritorii și unde nu 
există drept internaţional. După patru ani, însă, s-au schimbat 
multe. Astăzi s-ar părea că Putin se potrivește cât se poate de 
bine în lumea cea nouă și dură. Şi că Merkel e cea care trăiește 
pe altă planetă.“ 

O atitudine critică aproximativ la fel de aspră a fost 
exprimată și de Christoph von Marschall în Zzgesspiegel din 1 
mai 2018: „Oriunde ne îndreptăm privirea, contextul devine 
din ce în ce mai ameninţător. Războaie în Orientul Apropiat, 
presiune din partea migraţiei și pericol terorist dinspre Africa, 
o Rusie agresivă. Pe SUA, a spus cancelarul, nu ne-am mai 
putea baza în aceeași măsură ca până acum. Europa trebuie să 


facă mai mult. [Dar] cu ce contribuie ea la asta? [...] Clasa 
politică și o bună parte a mediilor se simt confortabil cu scuza 
că, din cauza istoriei lor, germanii ar constitui un caz special. 
La mai bine de 70 de ani de la război, aliaţii nu mai acceptă 
asta. Partenerii din UE, înainte de toate Franţa, insistă asupra 
unei apărări europene comune.“ 

Își merită Germania această critică aspră? Un lucru e clar: 
situaţia devine din ce în ce mai inconfortabilă. lar Germania și 
partenerii ei europeni au nevoie de un semnal puternic de 
alarmă ca să-i trezească. Dar care sunt rolul și responsabilitatea 
pe care Germania e capabilă să le îndeplinească în alianță cu 
partenerii ei europeni? Şi în general, ce înseamnă asta, a prelua 
„mai multă răspundere“? Oare sintagma se referă la sensul 
politic, militar, sau poate „numai“ la cel moral? Pentru a 
răspunde la aceste întrebări, trebuie să ne întoarcem în timp 
mult în urmă. Înainte de toate, trebuie să înțelegem temeinic 
de ce o politică externă și o diplomaţie bună sunt atât de 
dificile în secolul al XXI-lea. Şi atunci, nu putem să ocolim 
întrebări fundamentale referitoare la război, la pace și la 
politica de drept internaţional fâră de care nu este cu putință o 
înţelegere a situaţiei mondiale complexe și periculoase în care 
acţionează Germania și Europa. În afară de asta, acest lucru 
presupune o înţelegere profundă a două state care au avut 
dintotdeauna o importanță imensă pentru securitatea 
Germaniei şi a Europei, anume Statele Unite și Rusia. Despre 
toate acestea va fi vorba în capitolele care urmează. Pentru 
început, vom lămuri cum funcţionează în general diplomaţia, 
instrumentul cel mai important al politicii externe germane. 


Note: 


* În original, Fassbombe, bombă improvizată dintr-un butoi umplut cu 
explozibil şi fragmente de metal, aruncată de obicei din elicopter, 
cu efect devastator. (N. trad.) 

** Hans M. Kristensen și Robert S. Norris: „Status of World Nuclear 
Forces, Federation of American Scientists“, htrps://fas.org/issues/ nu- 
clear-weapons/status-world-nuclear-forces/ (ultima accesare pe 13 
iunie 2018); vezi și „Modernization of Nuclear Weapons Continues; 
Number of Peacekeepers Declines: New SIPRI Yearbook Our Now 
(18 iunie 2018), hurps://www.sipri.org/media/press-release/2018/ mo- 
dernization-nuclear-weapons-continues-number-peacekeepers- 
declines- 
new-sipri-yearbook-out-now (ultima accesare pe 18 iunie 2018). 

*** Ibid. 


2 Arta diplomaţiei 

XX** Deutschland. Ein Sommermârchen este un film documentar din 
2006 despre participarea echipei naţionale de fotbal a Germaniei la 
Cupa Mondială din acel an. Titlul, ironic, face referire la titlul unui 
poem al lui Heinrich Heine, Deutschland, ein Wintermărchen. 
(N. red.) 

x Wilhelm II, ultimul împărat al Germaniei și rege al Prusiei 


(1888-1918). (N. red.) 


*x**** BND — Bundesnachrichtendienst, Serviciul Federal de 
Informații. (N. trad.) 

ee  Christlich-Demokratische Union — Uniunea Creştin- 
Democrată. (N. trad.) 

kk Christlich-Soziale Union — Uniunea Creștin-Socială. (N. 


trad.) 


CAPITOLUL 2 
Arta diplomaţiei 


Protocolul — detalii adeseori subapreciate 
ale diplomaţiei 


În vara anului 2017, prinţul William și ducesa Kate au 
întreprins o vizită oficială în Germania. În cele trei zile ale 
vizitei au călătorit la Berlin, la Hamburg și la Heidelberg. 
Toată lumea consideră impresionante și frumoase strălucirea și 
glamour-ul pe care le răspândește perechea regală britanică. 
Însă chiar dacă presa mondenă e suprasaturată de reportaje pe 
această temă și totul pare să se învârtă în jurul vestimentaţiei, 
al coafurii, al strângerilor de mâini și al bijuteriilor, în 
realitate, nu e vorba decât despre politică externă. 

Ambasadorul britanic în Germania a declarat și el că vizita 
ar „reflecta întregul spectru al bunelor relaţii dintre Marea 
Britanie și Germania și că întărește solidaritatea tinerelor 
generaţii din cele două ţări ale noastre“. 

Tânărul urmaș la tron și soţia lui sunt consideraţi un fel de 
armă-minune a reginei nonagenare, al cărei obiectiv vital a fost 
acela de a crea „vreme bună“ — prin intermediul unor recepții 
şi vizite de stat, speech-uri la dineuri, strângeri de mâini și 
iarăși strângeri de mâini. Într-o vreme în care Marea Britanie 
nu va reuși să navigheze decât cu greu prin apele agitate 
de apropiata ieşire din UE, familia regală rămâne spărgătorul 
de gheaţă emoţional pentru interesele Londrei. 

Este adevărat că germanii nu doresc monarhie, dar nutresc o 
admiraţie nemărginită pentru the Royal Family. Admiraţia faţă 
de the Queen e mult mai mare decât aceea pentru șeful statului 
german, indiferent dacă acesta se numește Gauck sau 
Steinmeier. Pe lângă asta, președinții federali sunt mai degrabă 
respectaţi decât admiraţi. Deosebirea i se datorează cu 
siguranţă şi personalităţii reginei, dar înainte de toate tradiţiei 
şi protocolului. Căci fiecare apariţie regală, fiecare mișcare, 
fiecare frază este precis calculată și analizată din perspectiva 
efectului pe care urmează să-l producă. Așadar, reprezentarea 
de stat este o înaltă artă! lar campioana mondială a acestei arte 
este fără nicio îndoială Marea Britanie. Recepţia în aer liber 


oferită de regină, dineul oficial de la Windsor — nimic din 
toate astea nu e Hollywood, totul este real. La fel și naturalețea 
suverană cu care e pusă în valoare bogata zestre de tradiţie și 
putere. Nu sunt mulţi cei care se pot sustrage efectului lor. 

Prin comparaţie, protocolul german pare de cele mai multe 
ori mai degrabă modest. Acasă, noi, germanii, avem o 
aversiune împotriva fastului — ea este condiţionată istoric. 
După pretenţia distrugătoare de a situa Germania deasupra a 
tot ce există în lume, o anumită modestie nu poate decât să ne 
facă să dăm bine — așa sună concepţia generală. Reședința 
oficială a președintelui federal, castelul Bellevue, este de o 
simplitate prusacă și lipsită de decoraţiuni. Cu toate astea, 
castelul de plăceri de odinioară al principelui Ferdinand, 
fratele lui Frederic cel Mare, se bucură încă de o anumită 
admiraţie, spre deosebire de clădirea de birouri de o 
modernitate simplă în care lucrează Angela Merkel, un 
edificiu care, cu jalnica titulatură de „Biroul Cancelarului“ și 
farmecul unui garaj subteran, transmite următorul semnal: aici 
se muncește, nu se huzurește. 

Aşa este. La sfârșit, în politica externă nu contează 
simbolurile și cuvintele, ci deciziile luate și faptele. Pompa şi 
împrejurările care pavoazează vizitele de stat şi întâlnirile 
politice la vârf contrastează adeseori cu greutatea conflictelor 
externe discutate cu acest prilej. În aprilie 2018, vizita 
pompoasă a lui Emmanuel Macron la Washington și, imediat 
după ea, scurta vizită de lucru a Angelei Merkel la Donald 
Trump au oferit un bun prilej de abordare a următoarei 
întrebări: oare aduce marele dineu oficial într-adevăr mai mult 
decât vizita care s-a limitat la o serioasă discuţie de lucru? 

Astăzi, la fel ca în secolele trecute, e valabilă afirmaţia că 
procesul de comunicare între doi oameni puternici este mai 
mult decât prelucrarea juridică a unor texte și contracte — și 
anume, de fiecare dată și o interacţiune umană. Altminteri n- 
ar mai fi nevoie de întâlniri la vârf și de vizite oficiale. 
Altminteri, experţii (sau poate că, la un moment dat în viitor, 
chiar și inteligenţele artificiale) ar putea să tot lucreze la 
compunerea unor texte de tratate care apoi să fie trimise 
încolo și-ncoace până când se cade de acord. Dar fiecare om 
care a semnat vreodată un acord știe că, pentru semnare, 
pasajele tipărite cu litere foarte mici au fost mai puţin 
importante decât încrederea reciprocă. lar aceasta a fost nevoie 
să fie nutrită și îngrijită. Dacă te ocupi de diplomaţie, ajungi 


să înţelegi destul de repede cât de complicată poate să fie o 
întâlnire între doi reprezentanți politici importanţi. Ea începe 
cu alegerea locului întâlnirii și cu ordinea de zi și se termină cu 
limbajul corporal și cu ordinea în care se așază participanţii la 
masă. Dar nu numai întâlnirile diplomatice, ci și acreditarea 
unui ambasador este supusă unor reguli severe. Doar că acest 
lucrul sare în ochi abia atunci când startul este mai degrabă 
unul împiedicat. 

La începutul lui mai 2018, un nou ambasador american și-a 
luat în primire funcţia la Berlin, după o procedură anevoioasă 
la Washington, care a durat un an întreg. În sfârşit, noul 
ambasador a ajuns și a anunţat cu promptitudine pe Twitter: 
„Întreprinderile germane în Iran ar trebui să-și închidă 
ncîntârziat afacerile.“ 'Tweet-ul lui Richard Grenell avea drept 
ţintă tratatul nuclear cu Iranul, din care președintele său 
tocmai ieșise, și întărea ameninţarea lui Trump de a sancţiona 
întreprinderile străine care mai făceau afaceri cu Iranul. 

Ca reacţie, i-am dat ambasadorului Grenell, cu care 
corespondasem între timp, următoarea sugestie bine 
intenţionată — de asemenea pe Twitter: „Ric, iată sfatul meu 
după o lungă carieră de ambasador: explică politica ţării tale, 
susţine-o, dar nu-i da niciodată ţării gazdă indicaţii în legătură 
cu ce ar trebui să facă și ce nu, dacă nu vrei să ai dificultăți. 
Germanilor le place să asculte ce li se spune, dar refuză 
indicaţiile.“ 

În numai câteva ore, acest tweet a adunat aproape 3 000 de 
like-uri și peste 700 de retweet-uri, iar în media a început o 
amplă dezbatere despre rolul și funcţia ambasadorului și 
despre rolul și limitele diplomaţiei. Un diplomat bun care (în 
calitate de ambasador) acţionează cu permisiunea explicită a 
țării gazdă explică tot ce trebuie despre țara lui și politica ei, în 
mod public și oriunde, dar, atunci când are de criticat ceva la 
țara gazdă, o face într-o formă „diplomatică“, aşadar nu pe căi 
oficiale, ci într-o discuţie directă cu guvernul gazdă. 
Diplomaţia respectă nişte reguli care s-au dezvoltat și s-au 
impus de-a lungul secolelor. 

Dar să începem cu începutul: la începutul tuturor regulilor 
se află acreditarea. 


„Lets talk about horses“ 


După sosire, noul ambasador îi înmânează șefului statului 
din ţara gazdă o scrisoare de la propriul lui șef de stat — așadar, 
este acreditat. 

La Berlin, acest proces se desfâșoară cu foarte puţin fast. 
Noul ambasador se deplasează la castelul Bellevue și bea o 
ceașcă de cafea cu președintele federal. Eventual, ambasadorul 
este însoţit de un funcţionar; și mai sunt de față un 
reprezentant al Ministerului de Externe și un consilier al 
președintelui. Se schimbă câteva fraze prietenoase, se stă puţin 
de vorbă, oamenii încep să se cunoască. De cele mai multe ori, 
după o jumătate de oră s-a încheiat întrevederea. 

La Londra, de exemplu, e complet diferit. Acolo nu e de 
ajuns să-i înmânezi reginei scrisoarea de acreditare. Nu. Deja 
cu câteva zile înainte de vizita mea de prezentare la regină, am 
primit atunci, în 2006, o vizită de la „Her Majestys Marshal 
of the Diplomatic Corps in the Royal Household of the 
Sovereign of the United Kingdom“, care din fericire purta și 
numele ceva mai simplu de Sir Anthony Figgis. Așadar, Sir 
Anthony mi-a explicat că ar fi lipsit de cuviinţă să încep eu 
însumi discuţia cu suverana ori chiar să pun întrebări și că 
regina avea să fie cea care să decidă conducerea discuţiei, 
începutul și sfărșitul ei. Mi s-a explicat cum anume trebuia să 
intru în sală. A, sigur, extrem de important! —, în niciun 
moment nu trebuia să-i întorc spatele reginei. Dress code-ul era 
clar: frac, decoraţii, joben. Soţia mea se confrunta cu provocări 
şi mai mari, așa cum i-a explicat separat doamna de la curte, 
„the Lady in Waiting“ care răspundea de ea. Soţia mea urma 
să poarte rochie, dar nicidecum una neagră, nici albă sau de 
culoarea albastru-regal, umerii urmau să fie neapărat acoperiţi, 
iar tocurile nu prea înalte. 

În ziua vizitei de acreditare, în fața ambasadei germane din 
Belgrave Square aștepta o caleașcă regală cu patru cai. Pe 
vremuri, numai ambasadorului i-ar fi fost permis să se 
deplaseze cu caleașca, soţia lui ar fi trebuit să vină separat, în 
urmă. Pe drumul până la palatul Buckingham, polițiștii au 
oprit circulaţia. Trăsura a ocolit mai întâi palatul, apoi a intrat 
în curtea interioară. Regina, așa prevede protocolul, poartă 
mai întâi o discuţie numai cu ambasadorul. Mai târziu avea să 
ni se alăture și soţia mea. 

Bineînțeles că mai înainte rugasem să mi se vândă niște 
ponturi — ce anume aveam voie sau puteam sau trebuia să-i 
spun reginei. Colegii britanici mi-au zis că trebuia să aştept 


până când mă întreba ea ceva. Dar un prieten bun care lucra 
în Foreign and Commonwealth Office, echivalentul britanic al 
Ministerului de Externe, a făcut un semn de negare cu mâna: 
„Toate astea-s prostii“, a spus el. „Sărmana regină, ea e nevoită 
mereu să poarte discuţii de genul ăsta cât e ziua de lungă. Toţi 
aşteaptă până când spune ea ceva. Dar se bucură enorm dacă 
tu îi povesteşti ceva inteligent. Gândește-te la ceva inteligent! 
E de 50 de ani în funcţie; a cunoscut o mulțime de oameni, 
de la Churchill, Adenauer, Eisenhower, Kennedy şi Reagan 
până la cei din zilele noastre. Ai să vezi că e o parteneră 
interesantă de conversaţie!“ 

Bine. Dar ce înseamnă ceva inteligent 

Am aflat întâmplător că nepoata reginei, Zara Phillips, o 
excelentă călăreață sportivă, avea să ia startul în săptămâna 
care urma la turneul hipic CHIO de la Aachen. Prin urmare, 
l-am sunat pe Michael Mronz, impresarul turneului de la 
Aachen și pe atunci partenerul de viaţă al preşedintelui FDP*, 
Guido Westerwelle, care din păcate a decedat între timp, și l- 
am rugat să-mi prezinte la telefon cele mai importante 
informaţii despre turneu, despre britanici și despre Zara 
Phillips. Aşa se face că după aceea știam cine erau rivalii, cum 
se numea calul, cum arăta traseul, care erau șansele de succes, 
pariurile ş.a.m.d. După ce am fost pus în temă ca un adevărat 
specialist, m-am dus la întâlnirea cu regina. 

Aşa cum îmi recomandase secretarul de stat, nu am așteptat 
o întrebare din partea reginei, ci i-am dat drumul pur și 
simplu, spunând cât de mult regretam că nu avea să fie de față 
la turneul de călărie de la Aachen, când nepoata ei avea să 
câștige medalia de aur. 

M-a privit cu ochi mari: de unde-mi venise ideea asta? 

Mă interesează sporturile hipice, am spus eu (ceea ce era 
adevărat). lar faptul că Zara era marea favorită îl știa toată 
lumea, motiv pentru care era într-adevăr mare păcat că 
Majestatea Sa nu avea să fie de faţă. 

„Ambassador, din păcate nu sunteţi informat.“ Regina s-a 
aplecat puţin în faţă și a zis: „Ştiţi, lucrul acesta n-aveţi însă 
voie să-l spuneţi nimănui...“ 

Şi apoi mi-a destăinuit faptul că din păcate calul Zarei 
şchiopăta de piciorul stâng din spate și că în urmă cu o zi se 
mai încercase o dată un unguent nou. După care mi-a povestit 
despre toată suferința, începând cu animalul și medicii 
veterinari până la îngrijorarea nepoatei cum că, în ziua 


turneului, calul ei formidabil poate că nici nu va putea să ia 
startul. 

Regina s-a lansat atât de tare în discuţia pe această temă, 
încât n-a mai trebuit decât să arunc din când în când câte un 
OP, really?, pentru a menţine viu fluxul discuţiei. La un 
moment dat, şeful britanic de protocol a dat semnalul de 
încheiere a timpului alocat, dar regina l-a anulat cu un gest al 
mâinii. Se aprinsese din cale afară, era limpede că apăsasem pe 
butonul potrivit. Nu a fost singura zi în care a stat la taclale cu 
mine peste timpul prevăzut, ci a abordat și cu ocazia altor 
întâlniri tema cailor. Altora se mulțumea să le strângă mâna, 
scurt, cu mine însă stătea de vorbă: Lets talk about horses. Nu 
mai eram doar un ambasador oarecare, eram prietenul cailor. 
Colegii mei erau de-a dreptul invidioși. 

De altfel, atunci, în 2006, Zara Phillips a câștigat medalia 
de aur la individual și medalia de argint cu echipa. Motiv 
pentru care a fost aleasă de către telespectatorii britanici drept 
„BBC Sports Personality of the Year“. Prin urmare, briefingul 
pe care mi-l făcuse Michael Mronz valora aur. 

Povestesc această istorioară pentru că ea arată cum pot chiar 
şi niște gesturi mărunte să devină extrem de importante, cum 
o singură discuţie poate să genereze încredere sau resentimente 
— lucru important în multe domenii ale vieții, dar în special în 
diplomaţie. Fiindcă nimic nu funcţionează dacă nu există 
încredere. 


Gesturi politice extrem de sensibile 


În ce măsură pot niște simple probleme de protocol să fie de 
o mare importanţă politică, ba chiar periculoase — asta am 
aflat-o pe când eram un tânăr diplomat în biroul ministerial al 
lui Hans-Dietrich Genscher. Era în noiembrie 1982. În urma 
unei moţiuni de cenzură, cancelarul Helmut Schmidt își 
prezentase demisia şi, pe 4 octombrie 1982, Helmut Kohl 
fusese ales noul cancelar federal. În Germania, abia dacă mai 
exista vreun alt subiect în afară de schimbarea coaliției prin 
trecerea — numită de unii „trădare“ — a FDP-ului de la SPD la 
CDU/CSU. Genscher era considerat, la fel ca Otto Graf 
Lambsdorft, unul dintre cei care trăseseră sforile pentru 
această schimbare atât de importantă. La acel moment era 
ministru de externe, și asta a și rămas. Eu, personal, am fost 
transferat atunci în biroul ministerial al lui Genscher și am 


primit, drept primă misiune, sarcina de a-l însoți pe ministrul 
de externe într-o vizită la Oslo, o vizită pe care trebuia s-o 
pregătesc cu atenție. 

Pe plan bilateral, la acea vreme nu existau multe subiecte 
importante între Germania și Norvegia. O vizită nespectacu- 
loasă în țara vecină. Regele Olav avea să-l primească pe 
Genscher, aveau să aibă loc întrevederi cu ministrul norvegian 
de externe, interviuri și declaraţii. Era prevăzută şi o depunere 
de coroane. De fapt, un program standard. 

Cu câteva zile înainte, Genscher a cerut scurt câteva 
amănunte legate de program, ca, de exemplu, unde trebuia să 
depună coroana. I-am explicat: „Acolo unde o depun toţi, la 
mormântul eroului necunoscut. Trei militari din Bundeswehr 
vor purta coroana și au fost deja solicitaţi. Totul e rezolvat.“ 
Asta mi se transmisese de la Oslo, iar eu preluasem 
informaţiile fără să le verific și le dădusem mai departe. 

Trei zile mai târziu: Oslo. Am fost conduși la cetatea 
Akershus, aflată pe înălțimi. Acolo e fixată, pe jos, o placă 
de piatră: „Victimelor ocupaţiei naţional-socialiste“ Nici urmă 
de soldat necunoscut! Noi am coborât din mașină, aparate de 
filmat şi de fotografiat, numeroși jurnaliști. A fost depusă 
coroana. 

Apoi un reporter german a venit la Genscher, i-a pus un 
microfon sub nas și și-a început interviul cu fraza: „Tocmai aţi 
depus aici, la monumentul împotriva ocupaţiei naziste, o 
coroană de flori, aţi fost cel dintâi reprezentant al Germaniei 
care a făcut asta. Aș dori să compar asta cu gestul lui Brandt de 
a îngenunchea la Varșovia...“ 

Genscher, care nu rămânea niciodată fără replică, a vorbit 
ceva despre politica de reconciliere și a urcat în mașină. Acolo 
a urlat la mine: „Ăsta a fost monumentul soldatului 
necunoscut? Eşti sigur? Sau a fost cumva un memorial pentru 
victimele nazismului? Un gest politic de genul ăsta ar fi trebuit 
să-l discut mai înainte cu Kohl. Kohl și CDU-ul o să-mi 
impute că am ambiţii de afirmare şi că iau hotărâri politice de 
capul meu!“ 

Eu şedeam acolo ca un câine plouat. Pentru mine, o 
depunere de coroane era o depunere de coroane. Că, în spatele 
ei, se poate ascunde un gest politic nu înţelesesem încă până în 
acel moment. 

Lecţia asta am învăţat-o atunci. Protocolul e important, 
detaliile sunt importante — adeseori, în spatele lor se ascund 


corelaţii politice sau istorice. Cine își mai amintește oare de 
cazul Bitburg — când Helmut Kohl l-a invitat pe Ronald 
Reagan la o depunere de coroane într-un loc în care erau 
înmormântați și membri ai Waffen-SS? Faptul a dus la isterie 
mediatică şi la o tensiune în relaţiile germano-americane care 
ar fi putut fi evitată. 


Every step you take — lumea e cu ochii pe tine 


Un ghinion asemănător, tot cu o depunere de coroane, i s-a 
întâmplat unuia dintre colegii mei în iulie 1983, la o vizită a 
lui Genscher la Teheran. Spre deosebire de SUA, după 
revoluţia lui Khomeini, Germania nu a rupt niciodată relaţiile 
diplomatice cu Iranul. Acum, Genscher era unul dintre cei 
dintâi miniștri europeni care veneau în vizită la Teheran. Acest 
simplu fapt făcea ca evenimentul să fie urmărit de întreaga 
lume, dar înainte de toate de SUA, cu o atenţie deosebit de 
critică. 

Protocolul iranian prevăzuse o vizită și o depunere de 
coroane la imensul cimitir situat la sud de Teheran. Un 
procedeu obișnuit: la Washington se merge de ziua naţională 
la Arlington, la Moscova la cimitirul eroilor Novodevicie. Până 
aici, toate bune. 

Echipa germană care pregătea vizita a acordat mai puţină 
atenţie propunerii gazdelor ca, la cimitirul din Teheran, să fie 
vizitată și „Fântâna Sângelui“, din care ţâșnește apă colorată în 
roșu-deschis. Fântâna în sine era suficient de bizară, dar colegii 
mei nu băgaseră de seamă că drumul până la ea trecea peste un 
drapel american din mozaic încastrat în sol. Prin urmare, 
fiecare dintre cei ce merg la monument calcă în picioare 
drapelul american — un semn de total dispreţ. Genscher a 
recunoscut pericolul în ultimul moment și a făcut un ocol în 
jurul drapelului evitând astfel să fie fotografiat în această 
ipostază compromiţătoare. Agitaţia ulterioară a fost mare. Ce 
s-ar fi întâmplat dacă nu ar fi observat la timp? Cum ar fi 
reacţionat Washingtonul? Nici măcar vizita în sine nu avusese 
darul să-i încânte pe americani. 


Gesturi mărunte, impact mare 


Gesturile mărunte pot să aibă un impact considerabil — atât 
în sensul bun, cât și în cel rău. Îngenuncherea lui Brandt în 
faţa zidului ghetoului din Varșovia, un gest absolut spontan, a 


avut o imensă importanță simbolică şi a constituit, astfel, un 
eveniment care, astăzi, nu lipsește din niciun manual de 
istorie. El a devenit simbolul noii politici germane de atunci 
față de ţările din Est și o piatră de hotar pe calea reunificării de 
mai târziu a Germaniei. 

Ritualurile și gesturile diplomatice deţin așadar un mare 
potenţial de a stabili armonie. Însă pot fi şi prilej de conflict şi 
dezbinare. 

Totuşi, câteodată, o importanţă simbolică mult mai mare o 
au sarcinile aparent banale, și nu acelea derulate pe marile 
scene. Pentru mine, așa ceva s-a petrecut în anul 1989, în 
timpul unei călătorii cu trenul, care a devenit unul dintre cele 
mai importante evenimente din viața mea diplomatică. 


Cotidianul diplomatic 


poate să schimbe viaţa 


Era la sfărșitul lui septembrie 1989. Mii de est-germani 
fugiseră deja spre vest prin Ungaria, mai întâi de-a dreptul 
peste câmp, apoi, după 11 septembrie, în mod oficial, pe la 
graniţa ungaro-austriacă. Puțin mai târziu, când a început să 
circule zvonul că Honecker avea de gând să închidă curând 
graniţa dintre RDG şi Cehoslovacia, din ce în ce mai mulți 
cetățeni disperaţi din RDG s-au refugiat la ambasada vest- 
germană din Praga — cât încă se mai putea. Ambasada s-a 
umplut repede. Mii de oameni s-au instalat într-un spaţiu 
mult prea mic, cu toalete puţine. O bucătărie improvizată a 
Crucii Roșii îi aproviziona pe oameni cu strictul necesar. Era 
deja foarte frig pentru acel anotimp. Cei mai mulţi au fost 
nevoiţi să înnopteze în corturi montate în aer liber. Ploaia 
transformase grădina într-o mare de noroi. Femeile gravide și 
copiii au fost cazaţi în subsolul ambasadei, unde se afla 
centrala termică și era mai cald. Condiţiile erau insuportabile. 
Dar oamenii rezistau. 

Pe plan diplomatic s-au purtat tratative anevoioase privind 
soluţiile pentru refugiaţi. Dorinţa ministrului de externe 
Genscher de a-i scuti pe refugiaţi de o oprire intermediară în 
RDG și de a le permite să emigreze de la Praga direct în 
Germania Federală se ciocnea de insistenţele lui Oskar Fischer, 
ministrul de externe al RDG, ca refugiații să fie obligaţi să se 
întoarcă temporar în RDG. SUA, Marea Britanie și Franţa îl 
susțineau pe Genscher și, la un moment dat, chiar și ministrul 


de externe sovietic Eduard Şevardnadze a acceptat solicitarea 
acestuia. 

Astfel că s-a ajuns la un acord. În dimineața zilei de 30 
septembrie era stabilit: trenuri speciale aveau să-i ducă pe 
refugiați în RFG, trecând prin teritoriul RDG. Genscher a 
venit la Praga şi, seara, a rostit de la balconul palatului 
Lobkowitz ceea ce este fără îndoială cea mai cunoscută frază 
neterminată din istoria Germaniei: „Am venit la 
dumneavoastră ca să vă comunic că, astăzi, emigrarea 
dumneavoastră...“ Restul a fost înghiţit de strigătele de 
bucurie. 

După care au fost aduse la Praga trenuri ale DDR-Reichs- 
bahn**. Refugiații au fost repartizaţi pe vagoane și apoi s-a 
mers mai întâi înapoi în RDG, unde urma să le fie ridicată 
cetățenia RDG, pentru ca apoi să poată emigra în RFG — 
toate astea, fără să părăsească trenul. 

În calitate de însoțitor diplomatic, am călătorit cu unul 
dintre aceste trenuri, care, la o săptămână de la apariţia lui 
Genscher în balcon, au fost trimise pentru a două oară la 
drum, când ambasada de la Praga începuse din nou „să dea pe 
dinafară“. Pe seară, trenul s-a pus în mișcare și se deplasa agale 
prin RDG. La un moment dat, guvernul RDG și-a dat seama 
că aceste trenuri aveau efectul unui șir de făclii al dușmanilor 
republicii. De asemenea, acesta voia să evite ca pe undeva prin 
Saxonia să mai sară în tren și alți fugari. Așa că trenul a fost 
dirijat pe rute secundare, ca să nu treacă prin marea gară 
centrală din Leipzig. 

Până la urmă, am luat-o prin Plauen. Acolo au urcat niște 
oameni de la STASI, care le-au luat refugiaților din RDG 
documentele de identitate. Așa era înțelegerea. Astfel, ei aveau 
să-și piardă cetățenia. Ştiam că angajaţii poliţiei aveau să 
umble prin tren. De aceea trecusem mai înainte prin toate 
compartimentele și-i îndemnasem pe pasagerii mei să-și 
transcrie cu precizie datele de pe pașapoartele sau buletinele 
lor pe un bileţel, pentru ca, pe baza acestor date, să li se poată 
emite în Germania Federală buletine vest-germane. Le-am 
făcut această promisiune: „Vom accepta un astfel de bilețel 
drept copie a documentului original!“ 

Lucrul acesta fusese discutat oficial. Această frază am rostit- 
o ore întregi, în fiecare compartiment, în timp ce trenul 
mergea de la Praga spre frontiera germană. Trenul nu era 


încălzit, nu exista nimic de mâncare, nimic de băut. Toată 
lumea tremura de frig. 

Înainte să ajungem la Plauen, am făcut mici verificări prin 
sondaj. Intram în câte un compartiment și îi spuneam unuia 
dintre pasageri: „Arătaţi-mi, vă rog, bilețelul dumneavoastră! 
Aţi notat tot? Aș putea să văd și buletinul?“ Comparam 
buletinul cu bileţelul. Prenume — Sven, nume de familie — 
Müller. Starea civilă — necăsătorit. M-am mirat. În buletin 
scria căsătorit. 

Am spus: „Domnule Miller, ce vrea să-nsemne asta? Dacă 
ne comunicaţi date false, sunteți pasibil de pedeapsă! Iar dacă 
după aceea vă căsătoriţi din nou, atunci e bigamie!“ Domnul 
Miller a răspuns: „Da... Ştiţi, eu m-am căsătorit numai ca să 
primesc o locuință. Iar soţia mea nici măcar nu e cu mine. 
Femeia care şade aici lângă mine e prietena mea.“ l-am 
amintit faptul că trebuie să respecte legislaţia în vigoare, că 
este obligat să transcrie corect datele din pașaport și am 
început apoi să verific mai riguros transcrierea datelor și la alți 
pasageri. 

Am descoperit o serie întreagă de astfel de cazuri; cel mai 
des, cu modificări la starea civilă. Asta m-a făcut să înţeleg câți 
refugiaţi îşi trăiseră viaţa sub presiunea unor mari constrângeri 
— constrângeri locative, familiale, profesionale. Acum, ei erau 
pe cale să-și dea o nouă identitate: plec în Vest și încep o viaţă 
cu totul nouă! Era chiar emoţionant. 

În timpul călătoriei m-a mai frământat și o cu totul altă 
grijă. Cum urmau să decurgă lucrurile când aveau să urce în 
tren funcţionarii din RDG? Ce s-ar întâmpla dacă, brusc, ar 
lua pe cineva și l-ar da jos din tren, de exemplu, pe cineva care 
era pasibil de vreo pedeapsă? Cum aș putea să împiedic un 
eventual scandal? Ce-aș face eu dacă s-ar ajunge la vreo 
altercaţie fizică? Toate lucrurile astea îmi erau neclare. Fiindcă, 
de fapt, nu eram învestit cu niciun fel de autoritate. Aveam, e 
drept, un pașaport diplomatic, prin urmare era sigur că nu 
aveau să mă aresteze, dar ce însemna asta pentru transfugi? La 
urma urmelor, eram lipsit de orice putere și asta mă făcea să 
fiu nervos peste măsură. Ca să-i scap de frica pe care o aveau 
în mod cu totul justificat, le-am dat de înţeles că mă aflam 
acolo pentru a-i proteja. În prezența mea nu putea să li se 
întâmple nimic, le-am promis. Ceea ce în realitate nu era 
deloc așa. Cu toate astea, le repetam: „Nu vă faceţi griji. Sunt 
aici cu voi. Sunteţi sub protecţie diplomatică!“ 


Din fericire, nu s-a întâmplat nimic. Dar atunci când 
poliţiştii au urcat în tren, simţeam pur și simplu mirosul fricii. 
Nu e un miros plăcut: transpiraţia provocată de frică. Mirosea 
în tot trenul. Ştiau cu toţii că situaţia putea escalada. Și ce s-ar 
fi întâmplat dacă oamenii de la STASI ar fi scos pe cineva. 
Fiecare ştia că alternativa la o viață în RFG putea însemna și o 
viaţă la Bautzen, închisoarea STASI. Visul frumos și coșmarul 
se găseau foarte aproape unul de celălalt. 

Nimeni n-a fost târât afară din tren. Poliţiştii RDG-iști s-au 
mulţumit să adune cu stoicism pașapoartele. Trenul a 
continuat să se târască prin noapte și se crăpa deja de ziuă 
când ne-am apropiat de granița germano-germană. La răsărit, 
farurile erau încă aprinse. Am ajuns în Bavaria, la Hof. Şi 
atunci, în întregul tren a izbucnit un urlet asurzitor, care 
consta dintr-un singur cuvânt. lar eu am urlat împreună cu ei: 
Libertate! Libertate! Libertate! Bucurie nestăpânită, isterie în 
masă. 

În această singură noapte am trecut prin mai multe emoţii 
decât oricând și, la numai câteva ore după aceea, am trăit o 
mare ușurare și bucurie. De la valul de frică pentru propria 
viaţă şi pentru propriul viitor până la entuziasmul fără margini 
de a fi parcurs calea spre libertate. O trăire grandioasă pentru 
toți de acolo. 

Acea noapte mi-a influențat profund felul în care am înţeles 
eu însumi anul 1989, precum și anii care au urmat. Nu era 
vorba numai despre acorduri de stat și de drept internațional. 
Ci despre sentimente și spaime personale, speranțe și frustrări, 
despre privaţiunile pe care oamenii au fost nevoiţi să le îndure 
şi despre izbăvire. Acești primi refugiaţi își lăsaseră acasă copiii, 
partenerii sau părinții și tot ce nu încăpea într-o geantă de 
voiaj, din cauză că erau disperaţi. În fond, nu aveau de unde să 
ştie că, cinci săptămâni mai târziu, oamenii puteau să meargă 
fără frică în Occident cu Trăbănţelul lor. 

Aproape trei decenii mai târziu, după un zbor de la Berlin la 
Minchen, am primit un e-mail. Era de la vecina mea de 
fotoliu din avion: 

„Din păcate, abia după aterizare mi-am dat seama că 
dumneavoastră m-aţi mai «însoțit» o dată într-o călătorie! Şi 
anume, cu aproape 28 de ani în urmă. Pentru mine, o femeie 
tânără de 20 de ani, acela a fost începutul unei vieți noi ce m-a 
purtat în lumi noi, care altminteri mi-ar fi rămas pentru 
totdeauna inaccesibile! Încă îmi mai aduc aminte destul de 


exact; dumneavoastră personal vă străduiaţi să ne liniștiți, pe 
toţi aceia care porneam spre o viață nouă, ca și pe mine, să ne 
înlăturați grijile pe care ni le făceam atunci, în timpul trecerii 
prin teritoriul RDG. Atunci plecasem de una singură la Praga, 
cu speranţa într-un viitor de care am şi avut parte. Între timp, 
sunt mândră să zbor, ca pilot, în carlinga unui avion 
Lufthansa (de data asta făceam o călătorie privată). Am putut 
cuceri aceste «înălțimi cerești» numai datorită angajamentului 
unor oameni ca domnul Genscher, ca dumneavoastră și alții.“ 

Acest e-mail mi-a arătat la ce mai poate fi bună diplomaţia 
Și ce efecte imense pot avea pentru oameni niște gesturi 
diplomatice mici și nişte sarcini aparent banale. M-am întălnit 
cu pilotul Lufthansa Ina Krause la o discuţie mai lungă și mi-a 
acordat permisiunea să citez din e-mailul ei. 

Afirmațiile pe care le făcusem în timpul călătoriei cu trenul 
de la Praga, pe care nu aveam voie nicidecum să le formulez ca 
pe nişte promisiuni, ar putea fi condamnate drept 
neadevăruri: cum aş fi putut eu să garantez că n-avea să se 
întâmple nimic? Tocmai această incertitudine era aceea care îi 
făcea pe oameni să transpire. Conștient sau inconștient, ei au 
înţeles că voiam să le dau curaj, să-i liniștesc pentru că, într-o 
situaţie ca aceea, panica nu ar fi ajutat la nimic, ba chiar e de 
presupus că ar fi agravat lucrurile. În orice caz, nici Ina Krause 
şi nici altcineva nu mi-a reproșat vreodată că am minţit atunci. 

Pe bună dreptate. Fiindcă noi toţi trecem, în viaţă, în bine 
ca și în rău, prin experienţa acelor așa-numite self-fulfilling 
prophecies, profeţii care se împlinesc de la sine. Când le spune 
fotbaliștilor săi, încurajându-i: „Aţi luat gol, nu-i nimic, nu vă 
lăsaţi descurajați. O să daţi mai mult de un gol și la urmă o să 
câștigați meciul!“, antrenorul radiază optimism și încredere și e 
posibil ca astfel să le întărească psihicul sportivilor în asemenea 
măsură, încât aceștia să transforme dezavantajul într-o 
victorie. 

Asemenea antrenorului, diplomatul încearcă să netezească 
drumul spre succes prin formulări inteligente și gesturi 
prietenoase. În politica externă, însă, obiectivele nu se numesc 
victorie, ci securitate, pace și încredere. 

Iar în acest scop trebuie să rostești și fraze care nu corespund 
întru totul adevărului obiectiv, dar care se pot transforma în 
adevăr dacă toți cei implicaţi doresc asta — și dacă lucrurile se 
potrivesc aşa cum trebuie. Un echilibru între adevăr şi 
minciună, între compliment și sinceritate — pe care, în 


diplomaţie, trebuie să ai grijă să-l asiguri în permanenţă, iar şi 
t 8 8 f $ 
iar. La fel şi încercarea de a evita neînțelegerile. 


Neînţelegeri cu urmări grave 


În anumite situaţii, o diplomaţie abilă te poate ajuta să ieși 
din fundătura în care te duc neînțelegerile bilaterale și 
neîncrederea reciprocă. Diplomaţia poate să ofere și 
importante servicii în calitate de translator și de spărgător de 
gheaţă. Dar asta presupune răbdare și, uneori, răsplata vine 
abia după ani sau decenii întregi. 

Unul dintre cei mai vechi prieteni americani ai mei este Bob 
Kimmitt, ambasadorul SUA la Bonn la începutul anilor 1990 
şi, mai târziu, ministru-adjunct de finanţe al Statelor Unite. 
Fără să dau prea mult din casă, pot să spun că, până şi în 
prezent, cancelarul Merkel îl invită din când în când pe 
Kimmitt la o mică repriză de taclale când acesta mai vine pe la 
Berlin, cu toate că el nu mai deţine de mult timp nicio funcţie 
guvernamentală. De ce oare? Pentru că, în calitate de 
ambasador, Kimmitt a reușit să construiască o legătură 
personală și o relaţie de încredere cu Angela Merkel încă 
dinainte să-și fi închipuit cineva că aceasta va ajunge cancelar. 
Încrederea personală contează. 

Dar ea nu se poate construi decât cu efort, de-a lungul 
anilor și pas cu pas. Dar și reversul este valabil. Din păcate, 
încrederea poate fi distrusă peste noapte, cât se poate de brusc. 
Şi, din acest punct de vedere, în diplomaţie guvernează 
aceleași principii ca în relaţiile personale. 

Cum poate fi pierdută încrederea ştiu dintr-o altă experien- 
ţă. Iar în acel caz, nici măcar nu a fost vorba despre rea- 
credință. A fost vorba pur și simplu despre o succesiune 
nefericită de neînțelegeri. 

Cu câteva ore înaintea atentatelor teroriste de pe 11 
septembrie 2001 — pe atunci eram noul ambasador german la 
Washington —, am trimis o telegramă la Berlin prin care era 
transmisă o evaluare a atmosferei politice din SUA din 
perspectiva ambasadei germane. Acolo era scrisă și următoarea 
frază: „Nu încape îndoială că SUA vor aștepta de la noi și de la 
alți aliaţi apropiaţi o solidaritate nelimitată din punct de 
vedere politic și practic.“ 

Aşa era scris acolo. Mai târziu, telegrama a fost făcută 
publică. Ea poate fi citită şi verificată. Acolo nu era scris: se 


recomandă să dăm dovadă de solidaritate nelimitată. Scria că 
guvernul american așteaptă de la noi o astfel de solidaritate. 
Două zile mai târziu, cancelarul federal Schröder a spus în 
declaraţia sa guvernamentală: 

„Doamnelor și domnilor, i-am transmis președintelui 
american compasiunea profundă a întregului popor german. 
L-am asigurat și de solidaritatea nelimitată — subliniez, 
nelimitată — a Germaniei. Sunt sigur că toate gândurile 
noastre se îndreaptă spre victime și spre familiile lor. Către ei 
se îndreaptă compasiunea noastră, întreaga noastră 
simpatie. “= 

Unii au avut atunci un sentiment neplăcut cum că această 
formulare mergea poate cu un pas prea departe. Solidaritate 
fără „nelimitată“ ar fi fost poate de ajuns. Însă, după 9/11, 
Germania era cu fermitate alături de SUA. lar George Bush a 
luat fraza în serios. Washingtonul a fost impresionat. 

De aici au rezultat o succesiune de neînțelegeri şi chiar o 
criză de încredere. lată cum s-a întâmplat. 

Încă din toamna lui 2001 a ajuns la noi informaţia că 
administraţia Bush nu nutrea numai intenţia de a lupta cu 
talibanii din Afganistan, ci şi pe aceea de a porni la luptă 
împotriva lui Saddam Hussein în Irak. 

La sfârșitul lui ianuarie 2002, cancelarul Gerhard Schrâder 
a participat la Forumul Economic Mondial, organizat în mod 
excepţional nu la Davos, ci, din motive de solidaritate cu 
orașul zguduit de atentatele de la World Trade Center, la 
hotelul Waldorf-Astoria din New York. 

Cu acea ocazie, cancelarul a dat o fugă până la Washington. 
La cina de la Casa Albă cu președintele Bush, după o discuţie 
despre situația din Orientul Mijlociu, cancelarul Gerhard 
Schrâder a spus: „Dacă e nevoie să se acționeze, atunci trebuie 
să se acționeze repede și fără multe ezitări!“ 

Aceasta a fost o remarcă relaxată, şi nicidecum o promisiune 
că Germania va participa alături de SUA la o intervenţie 
militară în Irak. Dar, dacă promisiunea de „solidaritate 
nelimitată“ din septembrie 2001 era pusă în legătură cu 
această remarcă și amestecată cu propriile dorinţe şi aşteptări, 
atunci ea putea fi repede interpretată ca acord al lui Schrâder 
de a fi alături de America în cazul Irakului. 

Astfel s-a interpretat asta atunci — eronat — de către partea 
americană. Mai târziu, Bush s-a simţit dezamăgit când 
Schröder nu i s-a alăturat. 


Criza de încredere între Germania și SUA 


În mai 2002 a fost rândul preşedintelui american să ne facă 
o vizită, la Berlin. Am participat şi eu la această discuţie, în 
cursul căreia cei doi domni au făcut un schimb de opinii pe 
toate temele posibile. Înainte să se meargă la conferinţa de 
presă, Schröder a spus: „Este foarte posibil să ni se pună 
întrebări pe tema Irakului.“ Iar Bush a replicat: „Conform 
adevărului, o să le spunem celor de la presă că nu am discutat 
despre asta. De altfel, nici nu există nimic de discutat. Nu am 
luat nicio hotărâre, iar atunci când am s-o iau, am să vă 
anunţ.“ 

Zis şi făcut. Conferinţa de presă a decurs fără incidente. 
Totul părea în regulă. Iar cancelarul Schröder a fost de părere 
că va primi o înştiinţare de la Casa Albă, dacă acolo s-ar fi 
ajuns la o hotărâre. Dar aceasta n-a mai venit niciodată. 
Astăzi, știm că Bush a stabilit ca planurile atacului împotriva 
Irakului să fie elaborate încă din vara lui 2002. Pe atunci nu 
ştiam nimic despre asta. 

Spre sfărșitul verii lui 2002, a apărut mai întâi un discurs 
foarte agresiv al vicepreședintelui Dick Cheney împotriva 
Irakului, care a făcut ca în Germania să se aprindă toate 
luminile de alarmă. Apoi un scandal cu ministrul federal al 
justiţiei, Herta Dâubler-Gmelin, care l-ar fi comparat pe Bush 
cu Hitler, lucru susţinut de un jurnalist prezent la faţa locului, 
dar pe care ea însăși l-a negat. Din această cauză, în calitatea 
mea de ambasador, am fost convocat la Casa Albă. 
Președintele se simțea atacat personal şi era ferm hotărât ca, 
din acel moment, să analizeze cu deosebită atenţie tot ce venea 
dinspre Germania. 

La rândul său, în campania electorală germană, Schrâder a 
urmat o linie anti-lrak, care până la urmă i-a asigurat 
realegerea. Ca urmare a tuturor acestor elemente, atmosfera 
dintre Berlin și Washington a devenit din ce în ce mai proastă. 

Pentru a restaura încrederea grav avariată — invocând 
promisiunea făcută în luna mai de președintele Bush —, am 
convenit cu consilierul pe probleme de siguranță naţională al 
preşedintelui, Condoleezza Rice, că aveam să trec pe la ca o 
dată la fiecare câteva săptămâni pentru a afla dacă există ceva 
nou în problema Irakului. Am procedat întocmai, începând de 
la sfârșitul verii până la Crăciunul anului 2002. De fiecare 


dată mi se comunica: Nu, nimic nou! Informaţia asta am 
transmis-o exact așa la Berlin. 

În ianuarie 2003, în Consiliul de Securitate al Naţiunilor 
Unite, au avut loc o serie de ședințe în cursul cărora a devenit 
din ce în ce mai clar că se punea ceva la cale. Oficial însă, nici 
acum SUA nu ne comunicau nimic; nu puteam decât să 
speculăm. Francezii, care de asemenea se pronunţaseră foarte 
devreme împotriva unei intervenții în Irak, erau și mai 
bănuitori decâr noi. După cum se ştie, în martie 2003 s-a 
ajuns la invazie. Promisiunea din mai 2002, ca noi să fim 
înștiinţaţi dinainte, nu fusese respectată. Schröder a considerat 
asta, pe bună dreptate, o înșelare a încrederii. 

La un moment dat, mult mai târziu, le-am pus partenerilor 
mei americani întrebarea de ce am fost ţinuţi în ceaţă. Doar 
eram aliaţi în cadrul NATO, parteneri apropiaţi, ca să nu mai 
vorbim de faptul că Bush îi promisese lui Schröder să-l 
înștiinţeze în prealabil. 

Răspunsul ne-a trezit la realitate și a fost cât se poate de 
elocvent în legătură cu starea de atunci a relaţiilor dintre 
Germania și SUA: „Decizia de a nu vă informa a fost una 
deliberată, pentru că știam că între Berlin și Paris există o 
înţelegere strânsă. Am pornit de la premisa că, dacă v-am fi 
informat, în același minut ar fi aflat și francezii. lar dacă 
francezii ar fi aflat ceva, atunci, în minutul următor, avea să fie 
la curent și Saddam Hussein. Acest lucru trebuia neapărat 
evitat.“ 

Bineînţeles că a fost cât se poate de șocant să aflăm că, la 
Casa Albă, guvernul federal nu beneficia de încrederea că ar fi 
în stare să trateze o informație în așa fel încât să nu afle 
nimeni despre ea în afara celui mai strâns cerc de colaboratori. 
Şi la fel de șocant a fost și faptul că americanii considerau că 
Franţa, partenerul lor în NATO, ar fi fost în stare să-i 
transmită o astfel de informaţie adversarului din Irak. În felul 
acesta, SUA le fâceau cunoscută într-o manieră drastică 
acestor doi aliați, Franța și Germania, neîncrederea lor. 

Că Schröder avea toate motivele să se supere a fost lesne de 
înţeles. Legătura de încredere dintre Germania și SUA se 
rupsese pentru o perioadă lungă. Niciuna dintre părți nu mai 
îndrăznea să o reînnoade și o credea pe cealaltă în stare de 
orice. 

Din asta se vede cât e de mare posibilitatea unor 
neînțelegeri, în pofida translatorilor, a proceselor-verbale și a 


consilierilor de specialitate. E drept că fiecare crede că înţelege 
ce spune celălalt, dar afirmaţia celuilalt este evaluată greșit, 
situată într-un context pe care acesta nu-l avea în vedere. Şi te 
trezeşti într-o profundă criză de încredere. Din această cauză, 
diplomaţia clasică și diplomaţii de profesie nu sunt 
dispensabili. Din păcate, așa cum am arătat, marea politică 
externă este foarte complicată. Experienţa și competenţa sunt 
de un real folos. Esenţa diplomaţiei, responsabilitatea 
reciprocă atât în ceea ce priveşte războiul, cât şi pacea, 
probabil că nu a fost niciodată rezumată cu mai multă poezie 


decât a făcut-o W.H. Auden: 


As evening fell, the days oppression lifted: 

Far peaks came into focus; it had rained: 
Across wide lawns and cultured flowers drifted 
The conversation of the highly trained. 


Two gardeners watched them pass and priced their shoes: 
A chauffeur waited, reading in the drive, 

For them to finish their exchange of views; 

It seemed a picture of the private life. 


Far of; no matter what good they intended, 
The armies waited for a verbal error 
With all the instruments of causing pain: 


And on the issue of their charm depended 
A land laid waste, with all its young men slain. 
Its women weeping, and its towns in terror Ž**** 


Note: 

* FDP (Freie Demokratische Partei) — Partidul Liber Democrat, (N. 
trad.) 

** Căile Ferate Imperiale din RDG — denumirea de dinainte de război a 
rețelei de căi ferate germane, menținută din rațiuni administrative şi 
în perioada socialistă. (N. trad.) 

*** Declaraţia oficială făcută pe 12 septembrie 2001 în numele 
guvernului de către cancelarul federal Gerhard Schröder cu privire la 
atentatele din America, 
htrp://www.documentarchiv.de/brd/2001/rede_schroeder_terror-usa.- 
html (ultima accesare pe 13 iunie 2018). 

xxx WH, Auden, Sonnets from China, copyright © 1958 W.H. Auden. 
Publicată aici cu încuviințarea nr. 71807 din partea agenției Paul & 
Peter Fritz din Zürich. 


3 America First — o superputere 


care nu mai vrea să fie poliţist mondial 

e Pe când cădea-nserarea, se ridica a zilei apăsare./ Plouase; crestele 
se deslușeau în depărtare./ Hoinări, de-a lungul pajiştii încântătoare,/ 
Conversaţia celor cu gânduri superioare.// Doi grădinari îi priviră 
trecând și le-admirară pantofii./ Şoferul îi aștepta în mașină, citind 
ceva,/ Să-și termine schimbul de idei, ca filozofii;/ Era o scenă intimă, 
cumva.// Dar, oricât de-nțelepte le-ar fi fost gândurile împărtășite,/ 
Departe, armatele așteptau ca-n discuţie să apară o eroare,/ O aşteptau 
cu instrumentele durerii pregătite.// Iar vraja lor a lăsat în urmă, 
brutală,/ Tineri morţi, tărâmuri pustiite./ Femei plângând, o lume în 


teroare. (N. red.) 


CAPITOLUL 3 


America First — o superputere 
care nu mai vrea să fie polițist mondial 


Pe ce ne mai putem baza — cuvântarea 


de la Trudering 


„Vremurile în care ne puteam baza în întregime pe alţii au 
trecut de mult și, de aceea, nu pot decât să spun că noi, 
europenii, trebuie să ne luăm cu adevărat soarta în propriile 
mâini.“ 

Această frază, cam bolovănoasă, a fost percepută ca un tunet 
în lumea occidentală. Într-o cuvântare de 40 de minute dintr- 
o după-amiază fierbinte din mai 2017, cu bere și covrigei, în 
localitatea Trudering, de la marginea Minchenului, cancelarul 
federal Angela Merkel a rostit această frază aproape ca și când 
i-ar fi scăpat așa, într-o doară. Numai că nu a fost o scăpare. 

Mulţi dintre germani au considerat această frază, înainte de 
toate, o distanţare față de noul președinte american Donald 
Trump și o reacţie la atitudinea acestuia la summitul NATO 
desfășurat cu câteva zile mai devreme la Bruxelles. 

Dar cum a fost percepută această solie a cancelarului în 
afara Germaniei? Ziarele prestigioase ale lumii, de la 
Washington Post la New York Times, de la Guardian la 
Economist, în Marea Britanic, de la EI País, în Spania, și 
Liberation, în Franţa, până la La Repubblica, în Italia, au 
evaluat în unanimitate discursul lui Merkel drept unul 
„istoric“. Afirmând că era vorba despre fraze lipsite de 
menajamente, care reprezentau un punct de cotitură și de 
reorientare în parteneriatul transatlantic. Şi că s-ar fi deschis 
un nou capitol în relaţiile americano-curopene. 

Raporturile europeano-americane s-au modificat realmente. 
Şi Merkel nu a vrut să exprime nimic altceva. Președinția lui 
Donald Trump a accelerat dramatic acest proces, dar nu ea l-a 
inițiat. 

Fratele cel mare America, acelea care își ţinea mâna pro- 
tectoare deasupra micuţei Europe, este un construct din 
perioada Războiului Rece, când cele două mari puteri nucleare 
SUA şi Uniunea Sovietică se ţineau una pe alta în șah printr-o 


strategie de intimidare reciprocă, iar americanii apăreau ca 
patronii protectori ai Europei. Această logică s-a aflat și la 
temelia NATO. Până la urmă, nu era vorba numai despre 
convingerea comună — și de puterea care rezulta de aici — că 
am fi sărit unul în ajutorul celuilalt atunci când unul dintre 
membrii alianţei ar fi fost atacat. Era vorba și despre faptul că 
Europa, şi înaintea tuturor Germania, nu avea să se mai 
înarmeze până-n dinţi, ci îşi încredința o parte din securitate 
sub formă de intimidare nucleară în principal Statelor Unite. 
Totodată, europenii înşişi au făcut foarte mult pentru propria 
securitate și au completat garanţiile americane prin ample 
realizări proprii — Bundeswehrul, de exemplu, era considerat o 
armată puternică și foarte respectată. 

Această balanţă s-a schimbat odată cu sfârşitul Războiului 
Rece. În întreaga Europă, cheltuielile pentru înarmare au 
cunoscut o reducere drastică. Pe de-o parte, acest lucru era 
corect — de vreme ce pericolul reprezentat de Uniunea 
Sovietică nu mai exista. Dar el a dus și la faptul că multe 
dintre armatele europene nu mai sunt mobilizabile decât în 
anumite condiţii. 

Pentru politicienii americani de frunte devenea de la an la 
an mai greu să explice de ce SUA erau nevoite să continue să 
cheltuiască sume imense pentru apărarea partenerilor 
europeni, în timp ce aceştia își reduceau tot mai mult propria 
contribuţie — și asta, cu toate că ele însele erau niște puteri 
economice, cu suficiente resurse pentru înarmare. 

În iunie 2011, așadar cu mult timp înainte de Trump, 
Robert Gates, ministrul american al Apărării de la acea vreme, 
care se bucura de respect general, a ţinut la Bruxelles o cuvân- 
tare primită cu multă atenţie. Avertizase deja mai de mult că 
NATO risca să se împartă în două: pe de o parte, acei membri 
care preiau investiţii pentru pace și dezvoltare mai modeste, pe 
de alta, membrii care conduc operaţiuni de luptă extrem de 
riscante. Pe deasupra, nu era acceptabil ca, între timp, 
americanii să-și fi crescut contribuţia la cheltuielile de apărare 
ale NATO de la 50% în perioada Războiului Rece la nu mai 
puţin de 75%. Gates a avertizat: dacă lucrurile aveau să 
continue așa, dacă SUA erau aproape singura ţară care investea 
în apărarea comună, atunci, factorii de decizie americani aveau 
să lanseze întrebarea dacă mai merita ca Statele Unite să se 
implice în NATO. „La urma urmelor, fiecare dintre aliați 


trebuie să preia partea lui corectă din apărarea comună“, a 
conchis Gates. 

Aceasta nu a fost o amenințare, a fost o constatare şi un 
avertisment. Dar nici Gates nu putea ghici cât de repede va fi 
ales, în persoana lui Donald Trump, un președinte american 
care va descrie realmente NATO drept „obsolet“. Şi care 
ameninţă deschis că nu se va achita de îndatoririle sale în 
cadrul alianţei decât atunci când statele membre NATO, așa 
cum s-a decis în 2014, vor cheltui în viitor mai mult pentru 
apărare, şi anume în jur de 2% din produsul intern brut. În 
acest moment, doar puţine țări îndeplinesc această cerinţă. 
Germania, a cărei cotă se află până acum la 1,2%, și-a luat 
angajamentul ca, până în 2025, să ajungă la 1,5%. Ceea ce în 
principiu e salutar. În același timp, însă, e o sensibilă abatere 
de la angajamentul de 2% hotărât la summitul din ara 
Galilor. Dacă nici măcar Germania nu e în stare să transpună 
în fapt hotărârile adoptate acolo, atunci nu trebuie să ne 
mirăm că parteneri mai mici din NATO consideră acest fapt 
un prilej de a-și îndeplini propriile angajamente doar cu mari 
ezitări. 

Critica americanilor atinge un punct sensibil. Timp de mai 
multe decenii, statele UE, inclusiv și înainte de toate 
Germania, s-au simţit confortabil sub umbrela protectoare a 
americanilor. Fără Statele Unite nu ar fi existat nici 
reunificarea, nici Uniunea Europeană și nici pace în Balcani. 

Acum, se pune următoarea întrebare: astăzi, mai poate să-și 
permită și mai vrea America să aibă rolul de patron protector 
al Europei şi, pe plan mondial — și în sensul dat de partenerii 
săi europeni —, pe cel de forță de menţinere a ordinii? 


Politica externă a SUA, între izolare 
şi intervenție 


Istoria politicii externe americane este o istorie a contra- 
dicţiilor. Pe de o parte, politica externă a SUA e înrădăcinată 
într-un adânc patos naţional, care traversează întreaga retorică 
a politicii americane. Politica americană a fost dintotdeauna 
pătrunsă de convingerea fermă a chemării acestei țări de a juca 
un rol unic în lume. 

Convingerea referitoare la acel american exceptionalism, la 
caracterul ieșit din comun al Statelor Unite, menirea lor de a 
asigura pe plan mondial ordinea, pacea și libertatea, precum și 


convingerea că ţara ar fi luat naștere dintr-o idee anume și ar 
avea de aceea misiunea de a răspândi această idee — toate astea 
au rădăcini adânci. Pentru americani, această mândrie se 
bazează pe independența și libertatea lor, cu garanţia 
drepturilor omului și a democraţiei, cu spiritul 
individualismului și cu spiritul întreprinzător. La 1780, 
Thomas Jefferson, autorul Declarației Americane de 
Independentă, şi-a numit tânăra lui ţară „the Empire of 
Liberty“, imperiul libertății. 

George W. Bush a aprofundat și mai mult acest gând în 
programul său de politică externă: „Dăinuirea libertăţii 
în America depinde din ce în ce mai mult de măsura în care 
libertatea are succes și în restul lumii. Cea mai mare speranță a 
noastră privind pacea în lume este expansiunea libertăţii în 
întreaga lume.“ Pentru a se atinge acest obiectiv, ar fi nevoie 
uneori de intervenţii în alte țări. Şi hotărârea de a trimite în 
Irak 100 000 de soldați americani, din care 4 422 nu s-au mai 
întors acasă, a fost generată de această logică. 

În același timp, în istoria Statelor Unite au alternat mereu 
perioade de autoizolare cu altele de intervenţionism. Deja 
primul președinte al Statelor Unite, George Washington, a 
avertizat împotriva alianțelor politice cu alte state, deoarece 
acestea ar aduce cu sine mai ales probleme. Un alt exemplu îl 
constituie „doctrina Monroe“. Într-o cuvântare din 1823, 
preşedintele James Monroe a făcut din principiul 
neamestecului un punct central al politicii externe americane. 
Statele Unite urmau să nu se amestece în conflictele europene. 
Şi invers: americanii nu aveau să tolereze niciun amestec al 
europenilor în problemele americane. 

Principiul central al doctrinei lui Monroe a dominat 
discursul politic extern al americanilor în deceniile următoare. 
Concentrarea atenţiei asupra Americii a dus la faptul că, până 
la Primul Război Mondial, SUA nu au avut decât relaţii 
economice cu „bătrânul continent“, cu Orientul Îndepărtat şi 
cu America de Sud. 

Supunându-se aceluiași principiu, la izbucnirea, în 1914, a 
Primului Război Mondial, preşedintele Woodrow Wilson a 
anunţat neutralitatea Statelor Unite. E drept că, în 1916, Sta- 
tele Unite au fost cumva obligate să intre în război, dar, cu 
toate astea, tendințele reţinut-izolaţioniste și-au menţinut 
supremaţia. Când, după sfârșitul războiului, în 1918, s-a ajuns 
la încheierea unei alianţe a popoarelor, au fost prezente 


puterile învingătoare din Primul Război Mondial, așadar toate 
cele 32 de state aliate. Au lipsit tocmai Statele Unite, cu 
toate că preşedintele lor de atunci primise chiar Premiul Nobel 
pentru Pace pentru ideea lui de a se forma o alianță a 
naţiunilor. Senatul american respinsese însă ideea ca America 
să facă parte din aceasta. 

Până la sfârșitul anilor 1930, izolaţionismul a rămas maxima 
dominantă în politica externă americană. Chiar și în 1937, 
senatul a votat legi referitoare la neutralitate. Acestea le 
interziceau președintelui și guvernului său susţinerea puterilor 
beligerante, indiferent dacă era vorba despre state care atacau 
sau care se apărau. Faptul că, până la urmă, Roosevelt a reușit 
totuşi să obțină aprobarea pentru implicarea în Al Doilea 
Război Mondial a fost posibil abia după atacul japonez de la 
Pearl Harbor, în 1941 — unul dintre evenimentele cele mai 
traumatice din istoria americană. 

În anii care au urmat, imperativele reţinerii şi ale 
amestecului au alternat pe plan politic intern. 

În 1937, în acel „discurs al carantinei“ care a făcut senzaţie 
pe plan mondial, Roosevelt a încercat să convingă congresul să 
se detașeze de atitudinea sa izolaţionistă. Ar fi fost în pericol 
pacea mondială. Unele dintre puteri ar fi fost agresive, ele ar fi 
ignorat suveranitatea altor state și nu ar fi respectat tratatele. 
Nimeni n-ar trebui să creadă că Statele Unite ar putea scăpa de 
aceste pericole sau să aștepte să fie menajate și să-și ducă 
existența în pace la fel ca până acum. De aceea, era necesar ca 
naţiunile iubitoare de pace să li se opună statelor criminale, să 
le izoleze (să le bage în carantină) și să apere împreună legile și 
pacea: „Atunci când o boală molipsitoare începe să se 
răspândească, comunitatea prescrie izolarea pacienţilor pentru 
a-și apăra propria sănătate.“ Dimpotrivă, o atitudine retrasă 
sau neutră nu ar face decât să intensifice anarhia 
internaţională. 

E drept că Roosevelt nu a dat nume, dar lumea a înţeles că, 
prin state criminale, se referea la Germania, Italia și Japonia şi 
că voia să-și alieze ţara cu Marea Britanie și Franţa împotriva 
acestora. Au trecut alți patru ani până când Statele Unite au 
intervenit efectiv în război, dar Roosevelt sădise deja în 
minţile oamenilor gândul despre dependența globală și 
reciprocă a tuturor statelor. 

În modul americanilor de a se raporta la lume, cel de-Al 
Doilea Război Mondial a constituit un punct de cotitură. 


Locul naţionalismului a fost luat într-o măsură din ce în ce 
mai mare de internaţionalism: ideea că un stat nu este 
niciodată singur în mersul complex al lumii și că interesele 
comune nu pot fi atinse decât în cooperare cu alţii. După 
victoria asupra fascismului și după sfârșitul celui de-Al Doilea 
Război Mondial, a luat naștere ideea că, și din perspectiva 
propriei securităţi, Statele Unite trebuie să susțină și să 
participe la restaurarea ordinii mondiale. S-a considerat că, 
după 1914-1918 şi după 1939-1945, omenirea nu se va mai 
prăbuși și a treia oară în prăpastie dacă vor exista o ordine 
stabilă şi instituţii internaţionale puternice. 

Ordinea pe care America a construit-o și de pe urma căreia 
Germania Federală și Europa Occidentală au profitat enorm 
era valabilă la vremea aceea numai pentru partea occidentală a 
lumii. Căci a urmat mai întâi Războiul Rece. Conflictul Est- 
Vest și concurenţa dintre capitalism și comunism au dus pe de 
o parte la o luptă purtată pe plan global între SUA şi Uniunea 
Sovietică în toate domeniile posibile: de la sport și cultură la 
ştiinţă și cucerirea spaţiului cosmic până la domeniul militar — 
şi astfel, din păcate, şi la o cursă a înarmărilor care, în mai 
multe rânduri, a fost pe punctul de a degenera într-un conflict 
catastrofal. Cel mai aproape de un război s-au aflat cele două 
superputeri odată cu criza cubaneză din 1962, când, timp de 
două săptămâni, a plutit în aer o escaladare militară 
nemijlocită. 

În relaţiile cu Uniunea Sovietică, Statele Unite au practicat 
o politică a temperării, numită containment policy, a cărei 
miză o constituia limitarea creșterii puterii și expansiunii 
sovietice. Asta a inclus și o politică de înțelegeri globale 
sistematice, prin care SUA au încercat să construiască alianţe 
împotriva URSS. În prim-plan s-a aflat alianța cu europenii și, 
în Asia, cu Japonia și Coreea de Sud. Dar americanii nu s-au 
dat înapoi nici de la cooperarea cu sisteme autoritare, conform 
mottoului „Duşmanul dușmanului meu îmi e prieten“. Astfel, 
în anii 1980, de exemplu, i-au sprijinit pe mujahedinii 
islamiști din Afganistan împotriva ocupanților sovietici, motiv 
pentru care, astăzi, Americii i se reproșează că ar fi antrenat şi 
înarmat chiar ea organizaţiile teroriste de mai târziu, al-Qaida 
şi talibanii. 

După criza din Cuba, SUA şi Uniunea Sovietică au început 
să poarte tratative pe tema dezarmării. Astfel, ambele 


superputeri s-au angajat să diminueze, pe rând, numărul de 
rachete nucleare. 

Odată cu începutul președinției lui Ronald Reagan, în 
1981, tonul americanilor faţă de Uniunea Sovietică a luat din 
nou nuanţe mai explicit confruntative. Reagan a vorbit despre 
un „imperiu al răului“ (evil empire) şi a declanșat un proces de 
înarmare de proporţii nemaivăzute până atunci. În același 
timp, a cultivat un dialog intens cu președintele Gorbaciov. În 
timpul celui de-al doilea mandat al său, Reagan a avansat chiar 
iniţiativa unor discuţii despre dezarmare. Într-adevăr, până 
atunci, cursa înarmărilor contribuise deja la șubrezirea 
economică a Uniunii Sovietice, ceea ce a dus puţin mai târziu 
şi la prăbușirea politică. 

Aşa se face că, la începutul anilor 1990, SUA rămăseseră 
ultima superputere, se vorbea chiar despre „hiper-puterea“ 
SUA și despre „momentul unipolar“. În acest context, 
preşedintele George H.W. Bush a proclamat o „nouă ordine 
mondială“ — o lume în care naţiunile militează împreună 
pentru pace și pentru dreptate. O mărturie clară în favoarea 
unei politici externe americane deschise spre lume și 
intervenţioniste, care a fost pusă în practică imediat: când, în 
1990, trupele irakiene au invadat Kuweitul, Statele Unite au 
intervenit. Şi în războiul din 1995 din Bosnia, și în 1999 în 
Kosovo, SUA au intervenit punând capăt conflictului și 
grăbindu-se astfel să sară în ajutorul europenilor mai degrabă 
neajutorați. 

Europenii, care acum e drept că nu mai aveau nevoie ca 
americanii să-i apere de poftele expansioniste ale sovieticilor, 
au continuat totuși să se sprijine pe puterea armatei 
americane. Europa nu se îndura să renunţe la această 
„pretenţie de a fi protejată“, care se alimenta în continuare din 
perioada Războiului Rece. Europenii se bazau pe faptul că, din 
acel moment, SUA vor acţiona ca poliție mondială și în sensul 
dorit de Europa. În același timp, aceste așteptări nutrite faţă de 
americani au fost însoţite întotdeauna și de o anumită 
aversiune împotriva intervențiilor militare în lume. Dubla 
solie a „lumii vechi“ adresată SUA suna cam așa: joacă pentru 
noi rolul de poliție mondială, dar te rugăm, pe cât posibil, fără 
violență! 


Evenimentul mondial 9/11 


„Aşa, acum mergeţi la Washington și bucuraţi-vă de anii pe 
care-i veți petrece acolo!“, îmi spusese cancelarul Schröder în 
Berlin, la despărţire, atunci când, în vara anului 2001, m-am 
mutat la Washington, la noul meu post de ambasador german 
în SUA. Suna ca și cum plecam în concediu. 

Pe 10 septembrie am zburat la Washington. În dimineața de 
11 septembrie am plecat la prima oră, plin de optimism, să-mi 
încep prima zi de lucru la ambasada aflată la numai câţiva 
metri de reședința ambasadorului. Cu nivelul de adrenalină 
ridicat, cu o dispoziţie bună, un moment special, planificat ca 
zi petrecută la masa de lucru, zi în care să-mi cunosc 
colaboratorii, câteva întâlniri. Am ajuns aproximativ la ora 8 
la birou, voiam să învăţ cum se folosește telefonul și așa mai 
departe, când, pe la ora 9, a dat buzna în birou noul meu 
referent personal și a strigat: „Deschideţi televizorul!“ În acel 
moment, tocmai intrase cel de-al doilea avion în World Trade 
Center. 

Primul lucru a fost să-l sun la Berlin pe ministrul de 
externe, Joschka Fischer, dar și el se afla deja în fața 
televizorului. La scurt timp după asta am văzut nori de fum 
urcând deasupra Washingtonului. Atunci se prăbușise cel de-al 
treilea avion asupra Pentagonului. M-am dus imediat la fața 
locului, să văd din apropiere ce anume se întâmplase. 

Un lucru se putea observa pretutindeni: SUA se simțeau 
lovite în inimă. Mulţi americani se întrebau: cum de e cu 
putinţă așa ceva? Păi, noi suntem băieţii buni! America era ca 
paralizată. Așa ceva fusese până atunci de neimaginat. Noi ne- 
am dat seama destul de repede că era vorba despre un 
eveniment de importanță mondială: „După acest atac asupra 
inimii Americii, viaţa de zi cu zi a americanilor și modul în 
care îşi înţeleg ei locul în lume nu vor mai fi la fel ca înainte.“ 
Asta era scris în „telegrama diplomatică“ pe care am trimis-o 
din ambasadă la Berlin în după-amiaza aceleiași zile. 

A fost o zi dramatică, ce avea să-și pună amprenta extrem de 
puternic asupra următorilor mei șase ani în SUA. De acum 
încolo, ambasada avea să lucreze într-o permanentă stare de 
criză. 

Şocul americanilor era la fel de mare ca după atacul 
japonezilor asupra Pearl Harbor în 1941. Este adevărat că, în 
trecut, avuseseră loc atentate teroriste asupra unor obiective 
americane, de exemplu, atentatul cu bombă asupra ambasadei 
din capitala kenyană Nairobi, în august 1998, sau împotriva 


unei nave de război americane, în octombrie 2000, în portul 
Aden, din Yemen. Acesta, însă, era primul atac amplu pe 
pământ american. SUA se simțeau atacate direct — chiar în 
inimă: în New York și în Washington. 

În cadrul unei şedinţe istorice, NATO a declarat că atacurile 
asupra World Trade Center și asupra Pentagonului reprezentau 
un caz care privea întreaga alianță. Miniștrii de apărare ai 
tuturor statelor membre NATO veniseră în acest scop la 
Bruxelles — toţi, cu excepția tocmai a ministrului american al 
apărării, Donald Rumsfeld, care l-a trimis doar pe adjunctul 
său, Paul Wolfowitz. Începând din acest moment era limpede 
cum aveau să procedeze americanii în faţa acestei provocări: 
„Am fost atacați. Vom rezolva problema singuri!“ 

Astăzi este aproape uitat faptul că, imediat după atacuri, a 
existat o apropiere fără precedent între germani și americani — 
așa cum s-a amintit deja, în Germania se strânseseră peste 70 
de milioane de dolari din donaţii. Cu toate astea — cum de 
asemenea s-a mai menţionat —, aceste relaţii îmbucurătoare 
aveau să ia sfârșit destul de repede. În vara anului 2002 s-a 
ajuns deja la ruptura în relaţia germano-americană. La sfârșitul 
lui august, vicepreședintele american Dick Cheney a avertizat 
în cuvinte sumbre că Irakul dispune de arme de distrugere în 
masă. Acesta era anunţul unei intervenţii militare, la care s-a și 
ajuns de altfel în 2003 — și, odată cu ea, la reproșuri grave 
între cancelarul Schröder și președintele Bush. 


Limitarea daunelor 


Odată cu refuzul Germaniei de a participa la războiul împo- 
triva Irakului, pentru mine a început cea mai dificilă etapă din 
cariera mea diplomatică. M-am străduit să limitez daunele, 
încercând să obțin simpatie și înţelegere: chiar dacă Germania 
nu trimite soldaţi în Irak, suntem totuși prieteni buni. Nu m- 
am dat la fund, ci am scris o serie de articole în câteva ziare 
americane, am acordat interviuri, am participat la talk-show- 
uri și am ținut o serie de prelegeri prin universităţi. 

Când a fost atins punctul culminant al tensiunilor între 
Bush și Schröder — emoţiile dăduseră în clocot, elita 
conservatoare a Americii făcea scandal —, am primit o invitaţie 
la talk-show-ul lui Bill O”Reilly, unul dintre moderatorii cei 
mai bine plătiţi şi cei mai temuţi din Statele Unite, la Fox 
News. Profesionistul TV, conservator până-n măduva oaselor, 


iubea provocările și îi plăcea să ridice tonul și să se înfurie. În 
emisiunile sale se întămpla chiar să le taie microfonul 
partenerilor lui de discuţie, dacă nu-i conveneau opiniile 
exprimate de ei. Încă din perioada în care fusese moderator 
radio, se bucura de o faimă îndoielnică, dar emisiunea lui de 
dezbateri The OReilly Factor era pe atunci nava-amiral a 
postului Fox News și unul dintre cele mai urmărite show-uri 
ale televiziunilor americane de știri. 

Prin urmare, era nevoie de curaj ca să te prezinţi acolo — și 
consilierii mei m-au sfâtuit categoric să refuz. Eu însă voiam să 
apăr ofensiv poziţia germană împotriva războiului din Irak. 
Așa că m-am dus la postul de televiziune american Fox News 
şi m-am aruncat în duelul verbal. O'Reilly a început imediat 
să împroaşte cu otravă, spunând ceva de genul: 

— Noi v-am salvat fundul în Al Doilea Război Mondial. 
Noi v-am reconstruit ţara. Cu banii mei, cu banii tatălui meu 
şi cu aceia ai bunicului meu. În timpul Războiului Rece v-am 
apărat de ruși. lar acum, când vrem să pornim la luptă 
împotriva unui individ care reprezintă o amenințare pentru 
întreaga lume, daţi înapoi și spuneţi „nu“. Sunteţi niște 
nerecunoscători. 

Am încercat să rămân cool 

— Bill, mă bucur realmente că nu ești dumneata preșe- 
dintele Statelor Unite ale Americii, pentru că ceea ce spui 
acum este pur și simplu iresponsabil! 

Şi apoi am început să explic cât se poate de liniștit că, din 
perspectiva germană, nu exista niciun temei legal și diplomatic 
pentru un război împotriva lui Saddam Hussein. 

Ştiam că O'Reilly nu făcea decât să exprime ceea ce gândeau 
oricum mulţi dintre americani. Nu aveam nimic de pierdut. 
După emisiune am primit o mulțime de laude pentru apariţia 
mea, dar lucrurile ar fi putut să se termine şi cu un mare 
dezastru. 

La vremea aceea, o astfel de ieşire în presă nu era câtuși de 
puţin de la sine înţeleasă, chiar dacă astăzi suntem obişnuiţi să 
mai vedem când și când și câte un ambasador la televizor. 

În acea perioadă am transformat serviciul de presă al 
ambasadei, determinându-l să facă marketing după modelul 
american. Mai întâi am creat o pagină de internet 
profesionistă. În primul an, au fost înregistrați mai mult de un 
milion de vizitatori; o pagină de internet care le-a eclipsat pe 
cele ale britanicilor și francezilor. Am început să distribuim 


gratuit exemplarele noului ziar Arlantic Times, pe care îl 
înființase prietenul meu Detlef Prinz, la ziariști, politicieni, 
studenţi și cetățeni interesați. În acest ziar îi invitam să scrie pe 
politicieni, manageri și jurnaliști de prim rang, despre relaţiile 
bilaterale. La manifestările pe care le organizam împărțeam 
tricouri, magneți pentru frigider și căni-termos, care încă de 
pe atunci deveniseră indispensabile pentru americani. Cănile 
erau inscripţionate cu sloganul cât se poate de penetrant: „Info 
Germania: Atenţie, foarte fierbinte!“. Fireşte, în limba engleză. 

Pe când făceam toate astea, cea mai importantă dorinţă a 
noastră era ca, în ciuda tuturor diferențelor, oamenii aflaţi de 
o parte și de cealaltă a Atlanticului să discute în continuare, ca 
încrederea reciprocă să nu sufere și alte daune. 

Aplicam principiul public diplomacy şi ne orientam spre 
spaţiul mediatic, dacă ușile politice din Washington rămâneau 
închise pentru noi. Munca în relaţia cu spaţiul public este 
exact opusul diplomaţiei secrete a lui Bismarck. Pentru că, în 
ziua de azi, nu prea mai e nevoie de ambasador ca autor de 
depeșe secrete. Şefii de stat pot să vorbească oricând la telefon 
unii cu alții sau să se întâlnească direct, de îndată ce este 
nevoie să discute — și chiar asta fac. 

Ca ambasador am fost așadar mai puţin urechea lui 
Schrâder sau a lui Merkel; am fost mai degrabă omul care a 
făcut lobby, care a făcut publicitate pentru interesele germane 
în privinţa unei relaţii transatlantice solide. La acest laborios 
efort au participat și mulţi alţii — alături de ambasadă, 
şi consulatele noastre, și institutele „Goethe“, desigur, 
precum și profesori universitari participanţi la schimburi 
academice și în mod special numeroasele firme germane care 
creaseră locuri de muncă în SUA. 


Castronașe pentru câini și baruri, sau: cum să 
construieşti relaţii eficiente 


În perioada aceea am deschis la Washington, în subsolul 
reședinței Ambasadei Germaniei, un „Berlin Bar“. A fost un 
succes deplin. La petrecerea de inaugurare din primăvara lui 
2004 a venit Harald Schmidt, care era originar din același oraș 
de pe Neckar din care mă trag și eu — împreună, am alcătuit 
un fel de „Nirtinger Summit“ la Washington. Celebrul /aze- 
night-talker al Germaniei a reușit, moderând în stil stand-up o 


tombolă, să le împrăștie pentru totdeauna celor aproximativ o 
sută de invitaţi la petrecerea noastră frica de umorul german. 

Deschiderea barului a constituit şi o încercare de a-i conferi 
arhitecturii reci și masive a reședinței ambasadei un aer ceva 
mai familiar. Edificiul, construit în 1994 de celebrul arhitect 
din Köln Oswald Mathias Ungers, nu se potrivea nicicum cu 
imaginea americană de confort familial — așadar, cărămidă de 
argilă vitrificată, coloane și copaci bătrâni, cu interiorul 
mobilat cu piese de mahon în stil colonial. Soţia mea și cu 
mine ne simţeam foarte bine cu stilul acesta, dar cu am înţeles 
că trebuia făcut ceva pentru a atenua caracterul sever al 
clădirii. 

Sfatul cel mai categoric l-am primit de la Richard 
Holbrooke, legendarul diplomat american pentru situații de 
criză: „Primul lucru pe care trebuie să-l faci e să pui să se 
demoleze clădirea!“ 

Un alt prieten american mi-a dat un sfat mai bun: „Clădirea 
asta impunătoare și rece are nevoie de viaţă. Americanul 
normal, cu sufrageria lui imensă şi şemineul deschis, ăla are 
mereu un câine sau doi. Go, get a dog“ 

Aşa se face că în Ambasada Germaniei a ajuns Rocky, un 
ciobănesc australian. Câinele a schimbat într-adevăr lucrurile: 
când Colin Powell sau Henry Kissinger stăteau pe terasă și 
apărea câinele, atmosfera se destindea imediat. Rocky era 
mângâiat, trebuia să întindă lăbuţa și primea bunătăți. Câinele 
crea o atmosferă în care puteai să lași garda jos și să discuţi 
deschis. 

O a doua întrebare era: unde să te duci după o cină oficială 
în ambasadă? Ţine în fond de ospitalitatea germană ca, după 
cină, să le mai oferi musafirilor un ultim drink, un pahar de 
vin, o bere sau o tărie. Atunci, soția mea a descoperit o 
încăpere nefolosită la subsol și a transformat-o — ca aluzie la 
„Paris Bar“-ul din Berlin, de pe Kantstrafe — în „Berlin Bar“. 
Acolo, atmosfera nu era una familiară în sensul clasic, ci 
prelua limbajul arhitectural al lui Ungers: rece și pragmatic, 
camerele cu pereţii grena, fotolii negre și albe, canapelele — din 
New York, mesele — din California. Se puteau bea acolo clasica 
bere la halbă, dar și Berlin bar fuzz: suc de portocale rece ca 
gheaţa, amestecat cu suc de merișoare și puțină șampanie. 
Barul Berlin a devenit un hit şi probabil că și astăzi continuă 
să fie barul cel mai șic de pe strada ambasadelor din 


Washington. 


Aici, dar și în cursul călătoriilor mele prin ţară, am învăţat 
că esența relaţiei germano-americane se sprijinea pe trei 
fundamente. Primul constă în faptul că generaţii întregi de 
soldaţi americani și-au petrecut o anumită perioadă de timp în 
Germania, mulţi ca soldați, dar și unii ca studenţi sau oameni 
de afaceri. Al doilea fundament este amintirea comună a 
Războiului Rece, destinul comun în contextul amenințării 
nucleare sovietice și al reușitei unificări a Europei, precum și al 
reunificării Germaniei. Al treilea fundament îl constituie 
relaţiile de afaceri dintre cele două ţări. Creşterea în valoare de 
miliarde a investiţiilor germane în SUA și a investiţiilor 
americane în Germania a continuat în permanență fără nicio 
întrerupere. Tensiunile politice nu le-au influențat în niciun 
fel, chiar dacă, în timpul crizei determinate atunci de 
problema Irakului, câţiva oameni au telefonat la ambasadă ca 
să-mi spună mie personal că, din furie față de refuzul 
Germaniei de a participa la războiul împotriva Irakului, 
tocmai și-au anulat cumpărarea unui nou BMW. Dar acestea 
nu au fost decât câteva cazuri individuale. Nimic nu contri- 
buie cu atâta putere și atât de statornic la o relaţie bilaterală ca 
relaţiile economice. Și din această cauză, taxele vamale 
punitive pe care președintele Trump le-a stabilit pentru 
europeni în iunie 2018 sunt un motiv de îngrijorare. 


Adversarul bine-venit: „Axa răului“ 


Până în 2001, SUA fuseseră o putere mondială care nu era 
confruntată cu nicio amenințare directă la adresa securităţii 
sale naţionale. Acest lucru s-a schimbat după 11 septembrie. 
Pentru a îndepărta pericolul, Casa Albă a solicitat o măsură cât 
mai mare de libertate de acţiune în interior și afară. E drept, 
nu exista un stat agresor clar, care să fi fost răspunzător pentru 
atentate, dar, în locul acestuia, Bush a stabilit acea „axă a 
răului“, așa-numitele state banditești Iran, Irak şi Coreea de 
Nord. Ca promotoare ale terorismului (sate sponsors of 
terrorism), acestea aveau, după părerea lui Bush, cel puţin o 
parte din vină. În locul instrumentelor folosite în Războiul 
Rece, al intimidării și containment-ului, acum apărea „politica 
preventivă de securitate“, așadar o politică ce prevedea și 
intervenţii militare împotriva unor ameninţări viitoare la 
adresa securităţii. Aceasta s-a concretizat direct cu războiul din 


Irak. 


Politica externă a lui George W. Bush a stat sub semnul 
acelui global war on terror, al unui război global împotriva 
terorismului, care slujea la legitimarea unei permanente stări 
excepţionale. În memoria opiniei publice mondiale, această 
stare excepţională este strâns legată de imaginile cu torturi care 
au avut loc într-o închisoare militară americană din orașul 
irakian Abu Ghraib: imaginea unei femei soldat care ţine un 
bărbat gol, ghemuit, într-o lesă pentru câini. Sau imaginea 
bărbatului care stă pe o ladă, cablat la electricitate și cu un sac 
acoperindu-i complet capul. 

America, țară aflată în avangarda istorică a luptei pentru 
drepturile omului, s-a trezit dintr-odată nevoită să se justifice 
ea însăși pentru metodele de interogare cu şocuri electrice, 
waterboarding” sau saci pe cap — şi a făcut asta fără să se lase 
intimidată. Argumentul principal suna așa: „Trăim în condiţii 
noi. Unsprezece septembrie a schimbat regulile și de aceea 
suntem nevoiţi să reconsiderăm interdicția absolută împotriva 
torturii. 

În această perioadă, Statele Unite au pierdut în întreaga 
lume o bună parte din încrederea de care se bucurau. 

Președintele George W. Bush a lăsat în urmă o triplă criză: o 
criză de încredere în atașamentul faţă de valori, în puterea 
conducerii americane şi o criză a politicii securității — care 
includea atât conflictele militare ncîncheiate din Afganistan și 
Irak, o relaţie încordată între NATO şi Rusia, cât și deficitara 
politică de dezarmare și o neglijare a politicii privitoare la 
climă. Şi, pe deasupra, încă o criză a pieţelor financiare 
globale, care a avut drept punct de pornire SUA și care s-a 
agravat în Europa, devenind o criză a datoriilor de stat și o 
criză a monedei euro. Toate cele trei crize continuă să-și arate 
urmările și astăzi. 


Obama: un nou început 


În 2008, odată cu alegerea lui Obama, la Washington a 
existat un nou început. Așa cum promisese în campania 
electorală, ca președinte nou ales al Statelor Unite, pe 4 iunie 
2009, acesta a ţinut la Universitatea Al-Azhar din Cairo un 
discurs adresat lumii islamice, în care și-a prezentat principiile. 
Acesta era intitulat „A New Beginning“, un nou început. 
Locul fusese ales cu bună știință: Egiptul e o ţară care — 
conform spuselor purtătorului de cuvânt de atunci al Casei 


Albe, Robert Gibbs — „reprezintă din multe puncte de vedere 
inima lumii arabe“, iar Universitatea Al-Azhar, „un far al 
erudiţiei islamice“, așa cum a formulat însuși Obama. În 
cuvântarea sa, președintele a îndemnat la respect reciproc și la 
pace între palestinieni și israelieni, la pluralism religios, la 
egalitatea de drepturi între bărbat și femeie, şi-a exprimat 
susținerea pentru o soluție bistatală pentru rezolvarea 
conflictului din Orientul Apropiat, i-a promis Irakului 
suveranitatea deplină și și-a subliniat eforturile în direcția 
desființării armelor nucleare. 

A fost fără îndoială o cuvântare istorică, urmată de o 
rezonanță pozitivă în întreaga lume, chiar dacă unii oameni 
din lumea islamică și-au exprimat scepticismul și dorinţa de a 
vedea mai întâi faptele, înainte să-i aplaude vorbele. Până și 
acest scepticism fusese anticipat de Obama în cuvântarea lui: 

„Un singur discurs nu poate să șteargă cu buretele ani în- 
tregi de neîncredere și nici eu, în timpul pe care-l am la 
dispoziţie, nu pot să răspund la toate acele întrebări 
complicate care ne-au adus în acest punct. Dar sunt convins 
că nu putem să înaintăm decât dacă discutăm deschis despre 
tot ceea ce avem pe suflet și despre ceea ce, adeseori, nu se 
spune decât în spatele ușilor închise. Trebuie să facem eforturi 
durabile de a ne asculta unii pe alții, de a învăța unii de la alții, 
de a ne respecta unii pe alţii și de a găsi o bază comună. 

Cuvântarea lui s-a încheiat cu cuvinte religioase și totodată 
conciliante: „Oamenii din întreaga lume pot să convieţuiască 
în pace. Noi știm că aceasta este viziunea lui Dumnezeu. 
Acum, lucrul acesta trebuie să fie și sarcina noastră pe 
pământ.“ 

Câteva luni mai târziu, chiar în același an, Obama a primit 
Premiul Nobel pentru Pace. Cuvântarea — și, odată cu ca, 
noua retorică a Americii — a constituit fără îndoială unul 
dintre motivele esenţiale, chiar dacă apoi comitetul de la Oslo 
a avut de încasat multe critici. În fond, politicienii dinainte 
primiseră Premiul Nobel nu pentru vorbe, ci pentru fapte, de 
exemplu, Willy Brandt pentru politica lui în ceea ce privește 
Estul, Mihail Gorbaciov pentru contribuţia sa la încheierea 
Războiului Rece, iar Şimon Peres pentru că a practicat o 
politică a păcii în Orientul Apropiat. 

Eu, unul, am înţeles însă foarte bine acest premiu. Bine- 
înţeles că cineva poate fi răsplătit pentru opera lui, încheiată 
sau nu, de o viaţă întreagă. Lucrul acesta este frumos pentru 


cel în cauză, numai că atunci nu mai atingi niciun obiectiv 
politic ulterior. Însă un astfel de premiu poate și să inspire și să 
stimuleze un proces de pacificare, să-l sprijine și să-i dea avânt. 
El poate așadar să constituie și o contribuţie la un astfel de 
proces, ca lucrurile să se îndrepte în direcția bună. Acesta a 
fost cazul lui Obama, sau cel puţin asta s-a încercat. 

Obiectivele pe care a încercat să le urmărească noul 
preşedinte american la începutul mandatului său au fost 
numeroase: dezarmare nucleară, o nouă relaţie cu Rusia, 
încercarea de a deschide un nou capitol în relaţiile extrem de 
dificile cu Iranul, noul mod de raportare la lumea islamică — 
toate astea au fost (și continuă să fie) iniţiative politice extrem 
de importante, care au fost salutate masiv în întreaga lume. 

Ce anume are deosebit acest program? Dacă, în urmă cu 20 
sau cu 30 de ani, un președinte american ar fi anunţat o astfel 
de politică, noi, ceilalți, n-am fi putut face nimic mai mult 
decât să asistăm sau poate chiar să dăm o mână de ajutor. În 
ultima frază a motivaţiei acordării distincţiei, Comitetul 
pentru Premiul Nobel a menţionat faptul că acesta trebuie să 
fie totodată și „o datorie pentru toţi ceilalți“, așadar și pentru 
noi, de a contribui la realizarea obiectivelor definite de 
Obama. Dacă acordarea acestui premiu este un îndemn 
adresat celorlalți de a-și aduce contribuția proprie, atunci, ea 
este totodată o recunoaștere a faptului că s-a terminat cu 
dominaţia solitară a unei singure puteri mondiale. Statele 
Unite nu mai pot rezolva singure problemele acestei lumi. 


Moștenirea lui Obama 


Obstacolele pe care le-a avut de depășit Obama pentru 
punerea în practică a obiectivelor sale nu au vizat numai 
politica externă, ele au ţinut în multe privinţe şi de politica 
internă. ÎI aşteptau o serie de provocări imense în domeniul 
politicii economice și financiare americane, printre acestea și 
numeroase discuţii fundamentale despre rolul statului în 
economie — de pildă, referitor la probleme ale energiei și 
climei, dar și cu privire la sistemul american de sănătate. Iar 
Obama a avut de luptat cu o polarizare enorm de puternică și 
din ce în ce mai mare între societate și politică în SUA — 
agravată și de teoria susținută cu înflăcărare de mulți dintre 
adversarii săi de dreapta, cum că Obama nici măcar nu ar fi 
american. 


În această fază i-ar fi prins bine, lui și voinţei sale de a se 
impune, o mai mare susţinere din partea Europei. Nu 
degeaba, încă din timpul campaniei electorale, Obama 
solicitase susţinere europeană în fața Porții Brandenburg 
pentru ca apoi, de-a lungul întregului său mandat, să caute 
mereu o apropiere cât mai mare de personalitatea cea mai 
puternică de conducător din Europa care, din perspectiva 
americană, era Angela Merkel, dar și de alţi șefi de guverne 
europene. 

Din păcate, însă, Europa a lăsat de dorit la capitolul 
disponibilitate de parteneriat. Până la intrarea în vigoare a 
Tratatului de la Lisabona, care a reformat Uniunea Europeană 
pe termen lung, UE fusese mult prea ocupată cu ea însăși. La 
scurt timp după asta, au venit efectele crizei financiare 
europene, care abia dacă i-au mai lăsat Uniunii timp să respire. 
Ceea ce nu a fost tocmai de natură să consolideze relaţiile 
transatlantice. 

Obama nu a putut să devină pacificatorul global, așa cum se 
spera, ci a fost nevoit să facă mai întâi curăţenie acasă și să 
ajute o naţiune obosită de război să-și depășească problemele 
economice. Narion-building acasă, în SUA, acesta ar fi 
obiectivul său, a spus Obama — și nu nation-building în 
societăţi îndepărtate. La șapte ani de la începutul războiului, 
Washingtonul a fost bucuros că în sfârșit poate să plece din 
Irak și nu era tocmai dispus să mai trimită soldați în noi zone 
de conflict. Nicăieri, efectele acestei atitudini reținute nu se 
văd cu mai multă claritate decât în războiul din Siria și în 
urmările lui: sute de mii de morţi, milioane de refugiați și haos 
în inima Orientului Mijlociu, un haos care iradiază în toate 
direcțiile. 

În 2013, Obama trasase o linie roşie în nisip, ameninţarea 
„în caz că“, pentru situaţia în care Assad avea să folosească 
armele chimice. "Totuși, atunci când lucrul acesta s-a 
întâmplat, Obama s-a temut să aplice măsurile promise, 
pedepsirea militară a lui Assad. Faptul că ameninţarea nu a 
fost pusă în practică a șubrezit foarte tare credibilitatea SUA. 
Pentru că trasarea de linii roșii trebuie fâcută publică numai 
atunci când eşti sută la sută sigur că vei și pune în aplicare 
ameninţarea în caz de nevoie. 

Retragerea SUA din rolul lor de conducător global a fost 
favorizată și de faptul că dependenţa economică de livrările de 
energie din ţările arabe s-a diminuat. Prin noua tehnică a 


fracking-ului“***, americanii au fost dintr-odată capabili să-și 


stoarcă propriile rezerve de petrol din pământ, rezerve care 
până atunci fuseseră inaccesibile. Odată cu asta, din 
perspectiva guvernului american, a scăzut și necesitatea de 
până atunci de a acorda prioritate stabilităţii și securităţii în 
Golful Persic. 

Disponibilitatea tot mai scăzută a Americii de a-și exercita 
rolul de putere conducătoare la nivel global nu s-a fâcut însă 
simțită numai în maniera de abordare a diverselor crize, ci și 
în aceea a unor noi teme importante, a valorilor globale co- 
mune (global commons): clima, mediul, apa, resursele 
energetice, internetul, spațiul cosmic ș.a.m.d. Astfel încât se 
punea tot mai des întrebarea cine se ocupă, de fapt, de acestea. 
Cine se asigură că aceste resurse vor fi gospodărite pe termen 
lung și în mod ordonat? Cu toate că recunoșteau că, în această 
privinţă, „Occidentul“ ar avea o responsabilitate deosebită, 
SUA au fost tot mai puţin dispuse să poarte doar ele pe umeri 
povara acestora. 

Dar Obama a lăsat în urma sa și o serie de importante 
succese de politică externă, de exemplu Tratatul Nuclear cu 
Iranul, pe care l-au negociat împreună Statele Unite, Rusia, 
China, Marea Britanie, Franţa și Germania și UE — și care 
acum e pe cale să se destrame, pentru că, în mai 2018, SUA 
au ieșit din el în mod unilateral. Cu siguranță că tratatul nu e 
perfect şi ignoră unele aspecte regretabile ale politicii externe 
iraniene. Totuși, a limitat ambițiile nucleare ale Iranului și 
probabil că, în felul acesta, a evitat un război. Concluzia amară 
a tuturor eforturilor diplomatice: ceea ce s-a obținut nu este 
întotdeauna ceea ce s-a dorit, dar ceea ce s-a dorit este adeseori 
irealizabil. Diplomaţia este arta posibilului. 

În orice caz, ezitările americane sub Obama — înainte de 
toate, indecizia lui în privinţa lui Assad și pasivitatea față 
de reîntărirea puterii regionale care este Iranul —, precum și 
faptul că Obama l-a abandonat pe Mubarak, președintele 
Egiptului, lăsându-l să cadă în cursul Primăverii Arabe, au fost 
evaluate în lumea arabă ca expresie a faptului că se poate pune 
bază din ce în ce mai puţin pe SUA. Iar distanţarea lui, cel 
puţin în plan retoric, de această politică reţinută, l-a fâcut pe 
Trump să recolteze atâta susţinere și aplauze în lumea arabă — 
e suficient să ne gândim la vizita lui triumfală în Arabia 
Saudită din 2017. Rămâne însă îndoielnic faptul că, mizând 
pe o atitudine atât de vădit ostilă Iranului, se pot totuși asigura 


o pace durabilă și stabilitatea în regiune. Mie mi se pare că 
ieșirea americanilor din pactul cu Iranul nu face decât să 
sporească pericolul unui război, mai degrabă decât să-l 
stăvilească. Pe tema asta, ceva mai mult mai încolo. 

Abstracţie fâcând de intervenţia din Libia, Obama nu a 
pornit noi războaie în Orientul Apropiat, însă le-a permis al- 
tora să pornească războaie. În felul acesta, a produs daune. 
Poziţia și renumele Americii de garant al stabilităţii din 
regiune au suferit avarii serioase. 

Relativa retragere americană sau chiar și numai percepția 
unci retrageri a generat o nesiguranţă considerabilă în lumea 
Orientului Apropiat. Ceea ce a exprimat Merkel în discursul 
ei de la Trudering — „vremurile în care ne puteam baza pe alții 
au trecut de mult“ — este un sentiment care s-a răspândit în 
lumea arabă încă din timpul administraţiei Obama. 

Şi nici pentru Europa, sentimentul căruia i-a dat glas 
Merkel cu discursul ei de la Trudering nu a apărut abia odată 
cu venirea la putere a lui Trump. Este ceea ce ne demonstrează 
exemplul războiului din Ucraina. E adevărat că SUA nu au 
fost absente la încercările de rezolvare a conflictului din 
ultimii trei ani. Dar formatul diplomatic central în care s-au 
purtat tratativele legate de Tratatul de la Minsk în ultimii trei 
ani și în care nu s-a vorbit decât despre transpunerea lor este 
așa-numitul „Format Normandia“. Acesta este alcătuit din 
Franţa, Germania, Rusia și Ucraina. Statele Unite lipsesc. La 
formatele diplomatice alcătuite în scopul încheierii războaielor 
din Balcani în anii 1990, așa ceva n-ar fi fost cu neputinţă. Pe 
atunci, Statele Unite erau vioara întâi. 

Ceea ce fac SUA astăzi ar fi un /eading from behind, o 
conducere din spate. Așa a fost numită de un consilier al lui 
Obama cu câţiva ani în urmă în legătură cu intervenţia din 
Libia. Conform acestei concepţii, retragerea americană nu ar 
reprezenta sfârșitul unei implicări americane în problemele de 
securitate europene și din Orientul Apropiat. Sub Obama, 
însă, SUA nu au mai insistat să se afle pretutindeni în prima 
linie. Acum, dezbaterea despre rolul SUA a căpătat o cu totul 
altă dimensiune, deoarece Trump sugerează retragerea radicală 
ca fiind o opţiune sau — cum s-a întâmplat la summitul 
NATO din iulie 2018 — chiar ameninţă cu sfârșitul NATO 
pentru a-i forţa pe aliaţi să dea mai mulți bani pe Apărare. 


Trump, un președinte deconcertant 


Încă din timpul administraţiei Obama, America n-a mai 
fost dispusă să poarte de una singură povara conducerii 
politice a lumii. 

Apoi a venit Trump. El nu va însemna sfârșitul Americii ca 
putere mondială. SUA rămân în continuare o naţiune în 
continuă creștere, cu o populaţie de 327 de milioane de 
oameni (în momentul de faţă, a treia din lume după China și 
India) şi, de departe, cea mai mare putere militară. Nu va dura 
mult până când acest lucru se va schimba. 

Dominația militară a SUA ar mai putea chiar să crească, 
deoarece Trump face astfel încât cheltuielile Pentagonului să 
fie mai mari. La asta se adaugă capacitatea tehnologică 
extraordinară din Silicon Valley. Wall Street continuă să 
rămână buricul lumii financiare internaționale. Dincolo de 
tancuri și soldaţi, întreprinderile americane, inclusiv cele de la 
Hollywood, asigură o impresionantă soft power globală. 

Însă, dacă America vrea să-și diminueze funcția globală de 
protecţie și de ancoră de stabilitate, atunci, din asta rezultă o 
provocare fundamentală. 

Oare cine are să preia atunci răspunderea? Cine mai asigură 
ordinea în lume dacă SUA nu mai vor să facă asta? Iar pentru 
relaţiile transatlantice, întrebarea centrală sună așa: care 
trebuie să fie atitudinea Germaniei, a Europei în fața unei 
Americi conduse de Trump? 

În acest context, trebuie să privim lucrurile în față: Trump 
nu este un factor de stabilitate. El este impulsiv. Nu prea are 
interesul să se confrunte cu probleme de politică externă. 
Pentru el, diplomaţia nu e importantă: în 2017, bugetul 
Ministerului de Externe a fost redus. Trump se gândește mai 
degrabă la Zea/-uri prin care să ia ochii opiniei publice decât la 
soluţii pe termen lung. Crede mai degrabă în intimidare decât 
în strategii de negociere. Toate astea măresc probabilitatea 
unor pași greșiţi și a unor erori de calcul. Un lucru se cere însă 
recunoscut: cu astfel de tactici pot fi obținute cu siguranță și 
succese surprinzătoare. Întrebarea care se pune este doar cât de 
durabile vor fi acestea. 

Din 2017 încoace este deosebit de dificil să afli care este 
poziţia Statelor Unite în problemele importante. Mesajele 
transmise de Trump sunt adeseori diferite de acelea ale echipei 
sale. Iată doar câteva exemple. 

În cuvântarea lui la sosirea în Arabia Saudită, Trump s-a 
arătat conciliant și a numit islamul „una dintre marile religii 


ale lumii“. Cu puţin timp înainte, se declarase în favoarea 
interzicerii intrării musulmanilor în SUA și spusese că 
„islamul ne urăște“. În acest caz, ce anume să credem? 

Despre Putin, Trump nu a făcut declaraţii critice nici 
înainte, nici după alegerea sa. Apoi, în 2018, guvernul său a 
înăsprit încă o dată drastic sancţiunile împotriva Rusiei. În 
iunie 2018, Trump a propus ca Putin să fie din nou invitat la 
întâlnirea G8 și a convenit ca primul summit bilateral să aibă 
loc la jumătatea lui 2018. Care este politica față de Rusia pe 
care Statele Unite vor s-o urmeze de fapt? 

lar noua strategie de siguranţă națională a SUA, care a fost 
dată publicităţii în decembrie 2017, consideră China și Rusia 
dușmani autocratici ai SUA și accentuează cât sunt de 
importante valorile pentru politica externă a SUA. În schimb, 
Trump a arătat în repetate rânduri simpatie pentru dictatori și 
a minimalizat drepturile omului sau le-a neglijat cu totul. În 
schimb, adeseori i-a criticat aspru pe aliaţii SUA. Şi atunci, 
cum e cu valorile, mai sunt ele importante sau nu? 

S-ar putea obiecta că, e drept, unele dintre opiniile 
exprimate se contrazic, dar că nu ar fi vorba decât despre 
retorică. Din păcate, însă, în politica externă și de securitate 
este de o importanţă enormă cine ce și cum formulează — și 
cum anume sunt înţelese aceste formulări. Mai cu seamă în 
diplomaţia de criză, de exemplu între SUA şi Coreea de Nord, 
comunicarea clară este hotărâtoare. Altfel, însă, nu se știe: este 
oare valabilă o ameninţare făcută de Trump pe Twitter, sau 
omul nu face decât să-și verse nervii? 

Aprecierea scăzută a lui Trump față de partenerii de alianță 
şi stilul lui de diplomaţie menită să provoace nesiguranță pun 
lumea în pericol, pentru că încrederea se pierde, iar crizele pot 
escalada mai repede și mai grav. Dar nu numai de aceea. 
Atacându-i public pe partenerii europeni din NATO, mai cu 
seamă Germania, încă din primul minut al summitului 
NATO din iulie 2018 de la Bruxelles, el a provocat daune 
celei mai importante dintre alianţe. Şi anume, a destabilizat 
tocmai fundamentul ei elementar — coeziunea internă. 
„America First“ ar fi politica lui. În principiu, nu există nimic 
de obiectat la o astfel de afirmaţie. Dar Trump prezintă 
afirmaţia asta în așa fel, încât ea ar trebui să însemne nu atât 
„America mai întâi“, ci „America singură“ — de unde și 
concluzia aferentă „Europa singură“. Dacă adeziunea lui faţă 
de NATO, pe care a reafirmat-o și în conferinţa lui de presă 


din 12 iulie 2018, are să fie una de durată, nimeni nu poate să 
ştie. Cel puţin în epoca Trump, noi, europenii, va trebui să ne 
obișnuim cu gândul că la Casa Albă nu mai există deloc 
interesul de a avea niște veritabili parteneri de alianţă, ci că, 
din perspectiva ei, lumea se împarte pur și simplu în fani și 
duşmani. 

Începând din 1945, SUA au avut parte de președinți cu 
ideologii cât se poate de diferite și care au pus accentul pe 
probleme cu totul diferite. Dar cu toţii au nutrit convingerea 
că ordinea internaţională liberală, așa cum a luat ea naștere 
după cel de Al Doilea Război Mondial și cum a continuat să 
câștige teren după destrămarea Uniunii Sovietice, este bună 
pentru parteneri și bună pentru omenire: multilateralism și 
cooperare, societăți deschise și piețe deschise, relaţii apropiate 
între democraţiile occidentale. Trump vede lucrurile acestea 
într-o manieră fundamental diferită. Iniţiative de anvergură 
privind consolidarea sau stabilizarea ordinii internaţionale nu 
sunt de așteptat de la el. Dimpotrivă: pentru el, politica 
puterii și interesul naţional reprezintă punctul central. Din 
punctul lui de vedere, America nu ar trebui să adere la 
instituţii sau norme și ar trebui să urmeze o politică 
economică protecţionistă. 

Anul trecut, SUA au ieșit din UNESCO și au întors spatele 
atât Tratatului de la Paris privind Schimbările Climatice, 
precum şi așa-numitului parteneriat transpacific, un amplu 
tratat comercial între statele asiatice și din Pacific. lar în mai 
2018, Trump a anulat și tratatul nuclear cu Iranul. 


Astfel, el a declanșat o nouă criză, triplă: 


+ criza în legătură cu potenţialul nuclear iranian și politica 
externă a Iranului 


e acutizarea situației conflictuale în regiune — care era 
oricum un butoi de pulbere, dacă ne gândim la Siria, 
Israel, Arabia Saudită, Turcia, Rusia și alte părți aflate în 
conflict 


e şi o gravă criză care apasă asupra relaţiilor transatlantice: 


mai există în general un parteneriat transatlantic? 


Odată cu retragerea SUA, existența în continuarea a 
tratatului nuclear este nesigură. E adevărat, cei trei parteneri 


europeni, Marea Britanie, Franța și Germania, au reiterat 
hotărârea lor de a menţine a tratatul și de a căuta în 
continuare dialogul cu Iranul. Însă şansele lor de reușită sunt 
mai degrabă reduse. În plus, hotărârea lui Trump nu este fatală 
numai pentru stabilitatea Orientului Mijlociu, alimentând și 
pericolul unei curse regionale a înarmărilor; ea este, în afară de 
asta, o lovitură grea pentru relaţia transatlantică. Întrebarea 
dacă și în ce măsură aceasta înseamnă sfârșitul relației 
transatlantice constituie de atunci încoace obiectul unor 
discuţii intense; un fapt destul de trist în sine. Şi Angela 
Merkel s-a exprimat în cuvinte foarte clare: anularea tratatului 
afectează încrederea în ordinea internaţională. 

Prietenul meu Richard Haass, timp de mulți ani activ într-o 
funcţie de conducere în Ministerul de Externe al SUA, a 
definit astfel esenţa evoluţiilor actuale în politica americană: 
tocmai am asistat la „marea abdicare“ a SUA, la renunţarea de 
bunăvoie la răspundere. Sau, cum a formulat pe Twitter 
prietenul meu Strobe Talbott, fost ministru-adjunct de 
externe: „Britain is only exiting Europe. America is exiting the 
world.“***** Cât de amar sună asta. Dar scandalul pe care l-a 
provocat Trump la summitul G8, retrăgându-și retroactiv 
consimţământul la comunicat, pare să-i dea dreptate lui 


Talbott. 


America: Nu avem de ales 


Germaniei i se prezintă mereu argumentul că Europa ar 
trebui să recunoască semnele timpului și să taie în sfârșit 
cordonul ombilical care o leagă de America. Prin experienţa pe 
care o trăim acum cu Trump, necesitatea ca Europa să devină 
mai capabilă de a acţiona autonom devine mai clară ca 
oricând. 

Iar eu, unul, mă declar de acord. Nu poate fi viabil politic 
pe termen lung ca 500 de milioane de europeni prosperi să-și 
externalizeze părți semnificative ale securităţii lor către 
partenerul atlantic de pe celălalt mal al oceanului. Ceea ce 
înseamnă că trebuie să luăm tema securității mai energic în 
propriile mâini, exact așa cum a spus cancelarul Merkel în 
discursul său de la Trudering. Europa trebuie să devină mai 
capabilă de acțiune proprie, să vorbească cu propria voce și să 
se dezvolte în continuare într-o uniune capabilă să se apere. 


Numai că acum urmează un mare „însă“. 'Iăierea 
cordonului ombilical înseamnă altceva decât întărirea propriei 
capacităţi de acţiune. Tăierea cordonului ombilical nu e cu 
putință. Cine vrea să se renunțe pur și simplu la SUA ca 
partener ignoră trei lucruri. 

În primul rând, europenii nu sunt în stare să renunţe pe 
termen scurt și mediu la garanția nucleară americană de 
securitate. Avem un interes central în a convinge și noua 
administraţie de la Washington de importanţa unei Europe 
unite și pașnice — și de contribuţia americană la asta. Câtă 
nesiguranță a declanșat speculația despre o decuplare a 
securității europene de aceea a Statelor Unite se recunoaște 
deja din fantomatica dezbatere despre o bombă atomică 
europeană — sau chiar germană. Avem nevoie de America în 
calitate de partener și de garant al securităţii noastre. 

În al doilea rând, nu e deloc adevărat că pretutindeni în 
lume ar exista parteneri care ar sta la coadă pentru că ar vrea 
ca, împreună cu Europa, să apere ordinea liberală a lumii. Se 
prea poate ca UE și China să fie de acord că o nouă eră a 
protecţionismului ar fi dăunătoare și că protejarea climei ar fi 
importantă. Dincolo de asta, însă, punctele de vedere comune 
nu sunt tocmai numeroase. Ordinea liberală a lumii poate să 
reziste pe termen lung numai dacă este susținută de ambii 
piloni ai parteneriatului transatlantic. 

În al treilea rând, am ignora milioanele de americani care nu 
l-au votat pe Donald Trump. Angajamentul societăţii civile 
americane sau reacțiile justiţiei americane arată că America pe 
care o cunoaștem și o apreciem este capabilă să se apere. În loc 
să întoarcem spatele Statelor Unite în general, ar trebui să 
colaborăm cu toţi cei interesați de păstrarea comunităţii de 
interese transatlantice. Printre aceștia se numără mulți membri 
ai Congresului, guvernatori, șefi de corporaţii și mari 
companii, societatea civilă. Unii guvernatori dintr-o serie de 
state mari, precum California, împărtășesc obiectivele 
germane privind clima şi energia și au comunicat acest lucru 
cât se poate de limpede și în opoziţie cu Trump. Și chiar unii 
deputaţi conservatori până în măduva oaselor dintr-o serie de 
state din Sud în care BMW, Volkswagen și Mercedes au uzine 
sunt bine intenţionaţi în politica economică și comercială și 
apreciază foarte mult investiţiile germane. Putem și trebuie să 
apărăm pe mai multe planuri poziţiile germane și europene, 
aflate şi acum în dispute privind taxele vamale la oţel și 


aluminiu. „Washington contra Berlin şi Bruxelles“ — asta e 
gândirea mult prea simplistă. 

Europa trebuie să devină mai autonomă, dar nu poate 
renunţa la alianţa cu SUA. Prin urmare, ce e de făcut? Engage, 
engage, engage! Ceea ce înseamnă, aproximativ: să integrăm și 
să exercităm influență! Astfel, nimic nu ne împiedică să 
integrăm noua administraţie americană cât mai strâns cu 
putință — fără să încercăm să pavoazăm evoluțiile 
ncliniștitoare. Chiar dacă acest lucru s-ar întâmpla să le 
displacă multora dintre europeni — exact asta este acum 
politica realistă de care avem nevoie." 

În Der Spiegel din mai 2018, Klaus Brinkbăumer a sintetizat 
problema astfel: „Un triumf al antiamericanismului este la fel 
de periculos precum încăpăţânarea... Este nevoie de o 
rezistenţă abilă şi, oricât de trist și de absurd ar suna asta: de 
rezistenţă împotriva Americii!“ 

În acest mod, noi putem să planificăm cât mai bine cu 
putință pentru următorii trei ani și în același timp să cons- 
truim fundamentul pentru anii de după. Să dezvoltăm ele- 
mentele comune, să ne reprezentăm activ interesele, să ştim 
cum să abordăm conflictele. Concret, asta înseamnă, de 
exemplu: în politica comercială și a emigrației nu vom găsi 
prea multe elemente comune, prin urmare, în aceste domenii 
ar trebui să fim prudenţi şi să avem o atitudine deosebit de 
realistă unii față de alții. În alte domenii, însă, de pildă în 
problema Ucrainei sau în cea a Coreei de Nord, poate că 
găsim totuși un nou elan pentru acea politică comună pe care 
o avem cu toții în minte. 

Pe de altă parte, până acum, America a reușit să găsească o 
cale de ieșire din orice rătăcire. Şi — cu toate greșelile și slă- 
biciunile ei — rămâne o putere mondială occidentală la care nu 
există alternativă. De aceea trebuie, în numele intereselor 
noastre celor mai vitale, să le transmitem un refuz categoric 
profeților „politicii de tăiere a cordonului ombilical“. Nu 
avem voie să permitem ca ideea Occidentului să fie 
compromisă, pentru că noi ştim bine că un drum de mijloc 
acceptabil între Vest și Est nu există — aceasta este învățătura 
secolului al XX-lea, în special pentru noi, germanii. 


Note: 


* O formă de tortură prin care e simulată înecarea cu apă. (N. red.) 


** Ben Blanchard și Chris Buckley: „Die amerikanische Definition von 
Folter“, Stern, 7 decembrie 2005, 
htrps://www.stern.de/politik/ausland/hintergrund-die-amerikanische- 
definition-von-folter-3496414.hrml (ultima accesare pe 13 iunie 
2018). 

*** "Traducere [în germană — n. trad] de Andreas Ross, 
htrp://hwww.torindiegalexien.de/erde08/islam-rede-obama.html 
(ultima accesare pe 13 iunie 2018). 

**** Fracturarea hidraulică, prin care se exploatează petrolul și gazele de 
şist. (N. red.) 

***** Marea Britanie iese doar din Europa. America iese din lume.“ 
(N. red.) 

**%*** Alineatele provin din următorul articol: Wolfgang Ischinger, 
„Einbinden, Einfluss nehmen. Wie Europa mit den neuen 
Verhältnissen in Washington umgehen sollte — und wie nicht“, 
Süddeutsche Zeitung, 14 februarie 2017, 
http://sueddeutsche.de/politik/aussenansicht-einbinden-einfluss- 


nehmen-1.3378986 (ultima accesare pe 13 iunie 2018). 

Rusia — de la casa comună europeană 
la un nou război rece? 


Rusia, un uriaș succes, s-ar zice — 
dar după criterii proprii 


Când se vorbește despre ordine mondială și despre puteri 
mondiale, mulţi se gândesc — chiar și acum, la aproape 30 de 
ani de la încheierea Războiului Rece — nu doar la SUA, ci și la 
Rusia. E drepr că Federaţia Rusă este, ca suprafață, cel mai 
mare stat din lume, că are, cu aproximativ 140 de milioane de 
locuitori, cam o treime din populaţia Europei și că este una 
dintre cele cinci puteri nucleare recunoscute oficial. Dar o 
mare putere modernă nu are nevoie numai de suprafață și de 
putere militară, ci şi de putere de inovaţie economică și 
politică — așadar, pe lângă hard power, şi de soft şi de smart 
power. 

Din acest punct de vedere, Rusia este un „uriaș aparent“, cu 
un produs intern brut care este mai mic decât acela al Italiei, 
cu o economie aproape paralizată şi cu un sistem de sănătate 
problematic. În afară de putere militară și de resurse de 
energie, Rusia are relativ puţine de oferit. 

„O bună politică externă constă în construirea încrederii, în 
câștigarea de noi prieteni și alianțe și în reducerea unor 
dușmănii și neîncrederi vechi“, obișnuiam eu să predic la 
Ministerul de Externe. Dacă definim politica externă în felul 
acesta, se poate pune întrebarea: câţi parteneri noi ai câștigat? 
Cu câţi dușmani te-ai împăcat? Câtă încredere ai reușit să 
construieşti? În general, cum stau lucrurile cu propria ta sofi 
power 

Pentru Rusia, rezultatele acestui bilanţ arată destul de 
negativ, cu o tendință de continuă scădere. Relaţiile Moscovei 
cu fostele republici unionale Belarus, Kazahstan, 
Turkmenistan, Uzbekistan, Armenia, Azerbaidjan şi 
Kârgâzstan se bazează înainte de toate pe dependențe 
economice și militare. În statele baltice, în Polonia, precum și 
în toată Europa de Est, statelor le e frică de Moscova, iar la 
Moscova există unii care chiar cred că e bine așa. Cu Georgia 


ȘI Ucraina, divergenţele au escaladat chiar în conflicte armate 
pe termen lung — fără vreo perspectivă de împăcare. Prin 
urmare, prieteni noi mai deloc — în schimb, o neîncredere 
crescândă sau chiar ostilitate din partea vecinilor. 

În același timp, trebuie să observăm un lucru: Rusia 
definește politica externă de succes altfel decât noi. Prietenii și 
aliații nu contează prea mult. E vorba despre putere, despre a 
readuce la viață marea istorie rusă și, de aceea, de o atitudine 
de confruntare cu Occidentul. Sunt convins că, pe termen 
lung, cu o astfel de strategie, succesul nu e cu putinţă. Pe 
termen scurt, însă, da. Iar în momentul de faţă, raportat la 
posibilităţile ei, Rusia stă foarte bine. În Ucraina şi în Siria, 
Rusia și-a atins obiectivele, cel puţin pe termen scurt. lar 
activităţile serviciilor secrete și cibernetice (influențarea 
alegerilor în SUA, atac cu neurotoxine în Marea Britanie, 
atacuri ale unor hackeri, inclusiv în Germania) generează 
nesiguranţă în SUA și în democraţiile din Europa. 

Relaţiile Rusiei cu Occidentul, cu SUA și cu Uniunea 
Europeană s-au înrăutățit, în special din cauza anexării 
Crimeei și a războiului din Ucraina. Începând din 2014 există 
sancţiuni economice împotriva Federaţiei Ruse. La rândul ei, 
Moscova a dispus interdicții la import pentru produse agrare 
şi alimentare occidentale. De atunci încoace, Rusia s-a 
îndreptat către China. Astfel, a semnat cu Beijingul un 
contract de livrare de gaze naturale, pe care experţii îl 
consideră însă mai mult o acțiune simbolic compensatorie 
decât o afacere economică profitabilă. În timp, Moscova poate 
să fie în cel mai bun caz un partener junior al Beijingului — și 
chiar și așa va fi în pericol să nu le poată opune mare lucru 
ambițiilor chinezești pe termen lung. 

La toate astea se adaugă grave discrepanțe cu NATO. În loc 
de colaborare, există un conflict de durată. lar din G8, din 
grupul celor mai puternici, în care fusese primită în mai 1998, 
Rusia a fost exclusă în 2014, după anexarea Crimeei. Acum, în 
2018, suntem mai departe decât oricând de o eventuală 
reprimire în acest grup, chiar dacă Trump a solicitat acest 
lucru la ultimul summit G7 de la La Malbaie. 


»Casa comună europeană“ — Rusia a rămas 
fără cameră 


Între Rusia şi Germania există o relaţie specială, care datează 
din urmă cu câteva secole. Aceasta a atins un prim punct 
culminant pe vremea Ecaterinei cea Mare și are în spate 
alianţe tradiţionale până la sfârșitul secolului al XIX-lea. După 
dușmănia din secolul al XX-lea — două războaie mondiale, 
milioane de morţi, Războiul Rece şi tensiunile din Germania 
divizată —, astăzi, gândirea majorităţii germanilor, dar și 
a multor ruși, este dominată de o împăcare venită ca urmare a 
reunificării. 

Odată cu căderea Zidului, relația tensionată s-a schimbat 
radical. Atunci, germanii purtau tricouri cu un portret al lui 
Mihail „Gorbi“ Gorbaciov, iar celebra lui afirmaţie din 1989, 
„Cine ajunge prea târziu, acela este pedepsit de viață“, a intrat 
în repertoriul german de proverbe alături de citate din Faust-ul 
lui Goethe sau din Clopotul lui Schiller. Atunci, Gorbaciov 
declarase: „Europa este casa noastră comună.“ lar noi am 
considerat că era o idee bună. Germania era recunoscătoare; 
iar Rusia a profitat şi ea de susținerea Germaniei. Așa se face 
că astăzi există investiţii germane de anvergură în Rusia și 
aproximativ 12 000 de studenţi ruși studiază la facultăţi din 
Germania. 

Cu toate astea, există și o doză de scepticism reciproc. Mulţi 
germani nu au încredere în Rusia şi se tem de o prea mare 
dependenţă de imperiul energetic al lui Putin. Iar casa comună 
europeană a rămas și ea mai degrabă o ficţiune. Mulţi ani mai 
târziu, istoricul american Mary Elise Sarotte a preluat această 
metaforă și a constatat: „S-a construit o mare casă europeană 
cu nenumărate camere, dar niciuna dintre ele nu are numele 
Rusiei pe ușă.“ 

Ce anume se întâmplase? 


De la destrămarea Uniunii Sovietice 
la cuvântarea lui Putin de la München 


Atunci când, pe 25 decembrie 1991, Gorbaciov s-a retras 
din funcţia de președinte al URSS şi, în aceeași zi, Boris Elfin 
a pus să fie ridicat drapelul alb-albastru-roșu al Federaţiei Ruse 
deasupra Kremlinului, lumea occidentală a răsuflat ușurată, în 
timp ce, pentru ruși, aceea avea să fie, mai ales considerând 
lucrurile retrospectiv, o zi a înfrângerii. Se destrăma Uniunea 
Sovietică, cel din urmă imperiu al secolului al XX-lea și, odată 
cu el, se făcea praf și o mare parte din mândria naţională a 


rușilor. Că Federaţia Rusă devenea moștenitorul de drept (şi 
membru în Consiliul de Securitate al ONU) era, desigur, o 
consolare, dar realitatea avea să demonstreze repede că drumul 
pe care pornea spre viitor avea să fie bolovănos și dificil. Odată 
cu destrămarea Uniunii Sovietice, relaţia cu republicile 
moștenitoare, de acum încolo independente, se cerea 
organizată din nou; totodată, o seamă de structuri strategice 
dispăruseră din alcătuirea teritoriului de stat, precum, de 
exemplu, baza din Crimeea a legendarei flote a Mării Negre. 

Structura moștenitoare, CSI, Comunitatea Statelor Inde- 
pendente, în care au intrat mai întâi 12 dintre cele 15 
republici sovietice de odinioară, și-a pierdut repede din 
importanţă. Deja în 1999, când Putin a devenit prim- 
ministru, frustrarea provocată de pierderea importanţei Rusiei 
în lume era mare. Putin a descris dezmembrarea Uniunii 
Sovietice ca pe „cea mai mare catastrofă geopolitică a secolului 
al XX-lea“. A adăugat că poporul său suferea din cauza acestei 
traume. Gorbaciov, un superstar în Occident, este considerat 
în Rusia iniţiator, împotriva voinţei lui, al declinului. 

lar după câţiva ani de avânt, economia Rusiei a ajuns acum 
să stagneze, lucru care, din cauza sancţiunilor occidentale și a 
insuficientei puteri imaginative, nu are să se schimbe într-o 
perioadă de timp previzibilă. Din perspectiva Rusiei, faptul că, 
între timp, „statele frățești“ de odinioară, precum Polonia, 
Cehia, Slovacia, ţările baltice și alte state est-europene sunt 
membre UE sau se află pe lista de așteptare pentru a fi primite 
în Uniune nu e de natură să îndrepte lucrurile. Dimpotrivă. 
Acest lucru și, mai mult chiar, extinderea NATO în ţări ale 
fostului Pact de la Varșovia sunt percepute de Moscova ca o 
invazie în sfera ei de interese și, astfel, ca un act agresiv. Când, 
la început, în Occident, aproape nimeni nu voia o extindere a 
NATO spre est, iniţiativa a pornit de la statele din Europa 
Centrală și de Est. 

În Occident și în aceste state, extinderea spre est a NATO și 
a UE este considerată mai degrabă ca o fugă a statelor 
europene spre libertate, așa cum o făcuseră în 1989, dând un 
exemplu, cetăţenii din RDG la votul lor „cu picioarele“. După 
45 de ani petrecuţi sub ocupaţie sovietică, aceste state au 
năzuit către securitate și prosperitate în alianțele occidentale — 
de bunăvoie și prin autodeterminare suverană. 

Exact așa se și stabilise de altfel în 1990, în Charta de la 
Paris, atunci când, pe 21 noiembrie, în capitala franceză a fost 


semnat documentul final al summitului special al OSCE de 
către 32 de ţări europene, printre care și Rusia/Uniunea 
Sovietică, precum și de către SUA și Canada. A fost o zi care a 
însemnat sfârșitul confruntării din epoca Războiului Rece și 
sfârșitul divizării Europei: „Datorită curajului atâtor bărbaţi și 
femei, datorită voinţei puternice a popoarelor şi a forţei ideilor 
din actul final de la Helsinki, astăzi începe în Europa o nouă 
eră a democrației, a păcii şi a unităţii.“ 

Tot acolo, Rusia și-a asumat acceptarea ideii că toate statele 
sunt libere în egală măsură și că își pot alege singure alianțele 
din care să facă parte. Între timp, exact asta fac statele. 

Eu însumi am cunoscut în anii de după 1999 un Putin care- 
şi manifesta tendinţa spre o legătură mai strânsă între Rusia și 
Europa. În 2001, acest Putin a ţinut o cuvântare în faţa 
Bundestagului german în care evoca el însuși căderea Zidului 
ca pe un moment în care „ideile de libertate au înlocuit 
ideologia totalitar-stalinistă“. Acest Putin, Putin I, a vorbit 
mai întâi în rusă și și-a încheiat cuvântarea în germană, cu 
îndemnul ca Europa și Rusia să se unească: „Rusia este o ţară 
europeană prietenoasă.“ Cu acest Putin te simţeai realmente 
bine. 

Pe vremea aceea eram membru al așa-numitului „grup de 
lucru strategic germano-rus“, care, din partea Germaniei, era 
condus de Klaus Mangold, șeful de atunci al Comitetului 
pentru Est. La sfârșitul întâlnirilor din cadrul grupului de 
lucru au avut loc și ședințe cu Putin și Schröder personal. 
Aceste întâlniri s-au desfâșurat într-un spirit constructiv și s-a 
ajuns la rezultate bune. Meritul pentru aceste rezultate i-a 
aparţinut şi lui Putin. 

Pe urmă a venit ruptura. În 2007, am început să avem de-a 
face cu un Putin complet diferit, un Putin II, care a spus: M- 
am săturat! Mi s-a propus un dea/ corect, care însă nu a fost 
respectat. Interesele Rusiei au de suferit, de aceea sunt nevoit 
să le impun cu alte mijloace. La Conferinţa de Securitate de la 
Minchen, Putin le-a spus participanţilor că suspectează Statele 
Unite de o tendinţă spre o „dominare mondială monopolară“ 
şi că şi-au depășit „limitele în aproape toate domeniile“. A 
avertizat NATO de „folosirea fără limite a forței“. Alianța 
Nord-Atlantică și Uniunea Europeană le-ar impune celorlalte 
ţări propria lor voinţă şi ar miza pe forță, considera Putin. 
Președintele Rusiei a criticat vehement extinderea NATO spre 


Est din cauză că infrastructura sa militară ar ajunge „până la 
frontierele noastre“. 

Şocul generat a fost mare. Fiindcă era limpede că acel 
discurs nu se adresa numai publicului de la Miinchen, ci 
întregii lumi. 


Extinderea NATO şi Consiliul NATO-Rusia 


Suveranitatea statelor și libertatea lor de a încheia alianţe — 
indiferent cu cine — fuseseră reținute în scris, așa cum s-a 
amintit deja, în Charta de la Paris din 1990. Au trecut câţiva 
ani până când li s-au oferit tratative de aderare primelor state 
din fostul Pact de la Varșovia. 

Un lucru se cere subliniat: aderarea la NATO a ţărilor 
central şi est-europene nu a constituit un scop în sine. 
Extinderea NATO a făcut ca întreaga Europă să devină mai 
sigură. Numeroase state mici se bucură acum de protecția 
alianței și nu mai sunt nevoite să se înarmeze ca să se simtă în 
siguranță. Să ne imaginăm Europa de astăzi fără NATO. De la 
Tallinn până la București, de la Paris până la Berlin, s-ar 
cheltui mult mai mulți bani în scopuri militare, pentru că 
fiecare dintre state ar trebui să se îngrijească singur de 
securitatea propriei țări și nu ar putea conta pe aliaţi. Poate că, 
în absența NATO, numărul statelor europene dotate cu arme 
nucleare ar fi considerabil mai mare. Oare în perioada 
Războiului Rece, dacă nu era NATO, noi, germanii, am mai fi 
renunţat oare de bunăvoie și definitiv la opţiunea nucleară? 
Oare Turcia ar mai fi făcut-o? Prin urmare, NATO și-a jucat 
cu succes rolul de a împiedica proliferarea armelor nucleare. 
La Moscova şi în alte părți asta nu prea s-a observat — de 
atunci și până astăzi. 

Aşadar, în principiu, a fost corect și bine că NATO s-a 
extins. Din perspectiva occidentală, și Rusia a profitat de pe 
urma acestui lucru. Căci Rusia are cele mai sigure frontiere în 
vest, în direcția NATO. Așa vedem lucrurile noi, europenii. 
Din păcate, la Moscova lucrurile sunt privite cu totul altfel. 
Încă de la începutul anilor 1990, Rusia își exprimase rezervele 
cu privire la planurile de extindere înspre est a NATO. 

Cancelarul Kohl a spus atunci că ar vrea să discute mai întâi 
cu „prietenul său Boris“. Kohl a stat de vorbă cu Elțîn și a 
adus mesajul că Rusia nu considera că extinderea NATO e o 
idee bună, exceptând cazul în care era corelată cu o modificare 


organică a relațiilor dintre NATO și Rusia. De aici a luat 
naștere așa-numita strategie a celor doi piloni: extinderea 
NATO pe de o parte, aprofundarea relaţiei dintre NATO şi 
Rusia pe de altă parte. Şi începând din acel moment, noi am 
discutat, informal, toţi pașii de extindere a NATO cu rușii. 
Nu există un drept de veto al Rusiei, dar există consultări 
temeinice. 

Pentru a înlătura definitiv reţinerile Rusiei, în 1997, părţile 
s-au asigurat reciproc prin „Acordul de bază NATO-Rusia“ că 
obiectivul era acela de a se construi un parteneriat puternic, 
stabil, durabil și cu drepturi egale între cele două părți. 
Documentul se baza pe o dublă abordare. Din aceasta părea să 
reiasă cu claritate faptul că NATO nu se mai considera o 
alianță îndreptată împotriva Rusiei. Prin semnătura sa, Rusia 
parafa, la rândul ei, faptul că acceptă extinderea spre est. În 
fond, exact despre asta era vorba. În documente erau definite 
în detaliu condiţiile-cadru ale extinderii. O serie de reclamaţii 
ulterioare ale rușilor, cum că Moscovei i se promisese că 
NATO nu se va extinde spre est, sunt lipsite de temei și false. 
Tocmai de aceea, în 2007, la München, indignarea rușilor a 
fost destul de neașteptată. 

În calitatea mea de negociator din partea Germaniei la 
tratativele asupra Acordului de Bază pot să afirm că, în niciun 
moment, partea rusă nu a susţinut că Occidentul ar fi acceptat 
şi chiar s-ar fi obligat să renunţe la extinderea spre est. Dacă 
partea rusă ar fi nutrit convingerea că poate insista asupra unei 
promisiuni occidentale, atunci nici măcar nu ar fi trebuit să 
participe la aceste tratative — al căror obiectiv era tocmai acela 
de a cădea de acord cu rușii asupra paşilor de extindere a 
NATO. Din păcate, propaganda rusească a fost cât se poate de 
eficientă. Astăzi există și în Occident mulţi oameni care cred 
că noi ne-am fi încălcat cuvântul. Faptele stau cu totul altfel. 

La summitul NATO de la Madrid din 1997, li s-a oferit 
posibilitatea de aderare la NATO Poloniei, Cehiei și Ungariei, 
iar în 1999, procesul a fost pus în aplicare. Și tot acolo s-a 
ajuns la un parteneriat între NATO și Ucraina. În acest 
context au luat naștere acorduri în probleme de dezarmare și 
control, de transfer de arme şi tehnologie, precum şi de 
pregătire militară. De atunci, NATO are un birou la Kiev, iar 
Ucraina, un punct de legătură la Bruxelles. Pe atunci, acest 
lucru nu a constituit o problemă. 


După aderarea în 1999 la NATO a Poloniei, Cehiei și 
Ungariei, presiunea celorlalte state est-europene a devenit 
şi mai puternică. Acestea voiau, toate, să intre în NATO, dacă 
se putea imediat; acolo căutau protecţie. Apoi, la summitul de 
la Roma din 2002, NATO a invitat Bulgaria, România, 
Slovacia, Slovenia și cele trei state baltice — Estonia, Letonia și 
Lituania — la convorbirile de aderare. În 2004, toate cele șapte 
state au devenit membre NATO. Până atunci, Moscova a luat 
act de toate astea fără probleme, în spiritul Tratatului de Bază. 

La Roma a fost înființat atunci și „Consiliul NATO-Rusia“, 
pentru a crea condiţii mai bune de dialog între NATO și 
Rusia și pentru a întări colaborarea pe probleme de apărare și 
de politică de securitate. 

Însă, atunci când s-a pus deschis problema unei apartenenţe 
viitoare la NATO a Georgiei și Ucrainei, disputa s-a aprins. E 
drept că, după asta, problema a mai fost amânată o dată — în 
aprilie 2008, la București, pe agendă se aflau cererile de 
aderare ale Albaniei și Croaţiei —, dar era deja prea târziu. La 
un an după discursul lui Putin de la Miinchen, criza dintre 
NATO și Rusia a atins un punct culminant. Căci Putin 
considera planurile de extindere a NATO o provocare, din 
cauză că, prin aderarea Georgiei şi a Ucrainei, părţi ale fostei 
Uniuni Sovietice ar fi urmat să treacă pentru prima oară la 
NATO. 

Vreau să prezint toate aceste lucruri mai detaliat. La primul 
summit de extindere a NATO din 1997 de la Madrid, atunci 
când șefii de stat și de guvern, împreună cu miniștrii lor de 
externe, dezbăteau în cerc restrâns, eu eram așezat, în calitate 
de consilier, exact în spatele lui Kohl și al lui Kinkel. 
Atmosfera era încărcată. Francezii voiau să fie primite cinci 
țări. Americanii, dimpotrivă, voiau un număr cât mai mic cu 
putinţă. Iar noi, germanii, am fost atunci cei care am mediat, 
am propus ca soluţie de compromis o împărţire a extinderii în 
mai mulți pași: trei ţări în prima rundă, ceilalți candidați 
central și est-europeni și balticii în runda a doua. În felul 
acesta, a fost posibil ca prima extindere să fie redusă la trei 
state, pentru a veni în întâmpinarea dorinţei lui Clinton. Iar 
Chirac a fost în măsură să transmită la București semnalul că 
România avea să fie primită cel târziu în runda a doua. 
Propunerea aceasta a fost scrisă de mână pe un bileţel pe care i 
l-am strecurat lui Kohl, care, după o scurtă discuţie cu Kinkel, 
a rostit-o cu voce tare. Clinton — încântat. Chirac — de acord. 


Toată lumea respiră ușurată. În felul acesta s-a luat hotărârea, 
după cum se poate citi și în comunicatul de la Madrid. E 
drept, rezultatul nu a fost salutat de Moscova, dar, orișicât, a 
fost tolerat. 

La summitul NATO de la București din 2008, 11 ani mai 
târziu, s-a întâmplat exact contrariul. Acolo s-a aflat pe masă 
un plan american privind Georgia și Ucraina, așa-numitul 
Membership Action Plan, pe scurt, MAP. Un MAP nu este 
încă un bilet de intrare în NATO, dar este deja o premisă clară 
pentru aderare. La acel moment, guvernul federal și francezii 
au considerat că se mergea prea departe. Contrar tuturor 
uzanțelor, s-a intrat cu această divergență de opinii în 
consultările la vârf, din cauză că ea se vădise a fi imposibil de 
rezolvat înainte de către ambasadori la Bruxelles. Astfel s-a 
ajuns ca, la summit, Merkel și Sarkozy să spună nu, iar Bush 
să voteze da. În cursul tratativelor, Bush a explicat că le 
promisese deja totul ucrainenilor și georgienilor și că acum nu 
mai putea să-și retragă promisiunea. În ultimul minut s-a 
reușit să se dezamorseze insistența americană — și anume, 
stabilindu-se ca, în comunicatul final al summitului, să fie 
preluată o formulă de compromis, o promisiune fără o dată 
anume: „Georgia și Ucraina vor deveni membre NATO.“ 
Punct. Aceasta a fost considerată o idee bună. S-a considerat 
că era un anunţ care nu genera obligaţii, cam așa cum UE 
negocia de zeci de ani cu Turcia despre obiectivul stabilit de 
comun acord al intrării acesteia din urmă în UE. 

Cu toate astea, însă, era totuși un anunț foarte amenințător 
în urechile lui Putin: „Mai devreme sau mai târziu, vom 
extinde alianţa prin primirea Georgiei și a Ucrainei.“ Iar 
consultările informale în stilul celor dintre Kohl și Elțîn nu 
mai existau de mult timp. 

Astfel încât, din perspectiva rusească, acesta nu a fost un 
semnal de destindere, ci mai degrabă unul de escaladare. Trei 
luni mai târziu, în vara anului 2008, Rusia a pornit „micul 
război“ cu Georgia. Începând din acest moment, ne-am 
îndreptat puţin câte puţin spre o confruntare din ce în ce mai 
acută, până în septembrie 2014, când secretarul general 
NATO, Anders Fogh Rasmussen, a spus, în deschiderea unei 
întâlniri NATO la vârf care a avut loc la Newport, în Tara 
Galilor: „Avem de-a face cu un context de securitate care a 
suferit schimbări dramatice. În est, Rusia atacă Ucraina.“ 

Dintr-odată, în Europa era din nou război. 


Război în Europa: în Ucraina se trage! 


Despre ce anume era vorba în Ucraina și în Crimeea? 
Începând din secolul al XVIII-lea, orașul-port Sevastopol, din 
vârful sud-vestic al Crimeei, este principala bază navală a 
Flotei Rusești a Mării Negre. După sfârșitul Uniunii Sovietice, 
Ucraina a devenit independentă și, astfel, principala bază na- 
vală a Flotei Mării Negre nu se mai afla pe teritoriu rusesc. La 
referendumul privind independenţa din 1991, 54% dintre 
locuitorii Crimeei au votat în favoarea desprinderii de Rusia — 
desigur, o majoritate, dar un procent considerabil mai mic 
decât în alte regiuni ale Ucrainei. În Donbass, peste 80% au 
votat pentru independenţă, la Kiev și în vestul Ucrainei chiar 
peste 90%. 

În anul 1997, Boris Elțîn şi președintele ucrainean de 
atunci, Leonid Kucima, au semnat un acord asupra flotei din 
Sevastopol: Rusia urma să plătească arendă pentru următorii 
20 de ani şi să folosească baza cu toate instalaţiile aferente 
împreună cu marina ucraineană. Acordul a intrat în vigoare în 
iulie 1999, cu durata de valabilitate până în 2017. 

În aprilie 2010 s-au întâlnit cei doi preşedinţi noi ai Rusiei 
şi Ucrainei, Dmitri Medvedev și Viktor anukovici, și au căzut 
de acord asupra unei prelungiri cu încă 25 de ani; din acel 
moment, flotei rusești îi era permis să mai rămână în Crimeea 
până în 2042. În schimb, Ucraina beneficia de o reducere de 
30% la gazele naturale rusești. În parlamentul ucrainean, nu 
toată lumea a fost entuziasmată de acest contract; au existat 
deputaţi care n-au fost de acord să rămână legaţi un timp atât 
de îndelungat de Federaţia Rusă, mai ales că, între timp, ar fi 
putut apărea posibilitatea achiziţionării de gaze naturale la 
preţuri mai avantajoase din alte regiuni. A fost o şedinţă cu 
ţipete, s-a aruncat cu fumigene. Cu toate astea, o majoritate 
infimă s-a pronunţat în favoarea prelungirii contractului. Iulia 
Timoşenko, conducătoarea opoziţiei, a anunţat pași juridici 
împotriva contractului și a solicitat ajutor din partea 
Occidentului. Încă de atunci se prefigura faptul că miza era 
mai mare decât încasările provenite din arenda pentru port și 
decât un preţ convenit de cumpărare a gazului. 

Tensiunile dintre facțiunea pro-rusă și forțele pro- 
occidentale de la Kiev şi-au pus astfel amprenta asupra unui 
deceniu întreg, înainte ca situația să escaladeze la sfârșitul 
anului 2013. În noiembrie 2013, lanukovici nu a semnat un 


acord de asociere care fusese de fapt planificat și, în schimb, s- 
a întâlnit cu Putin la Soci ca să încheie un acord de intrare a 
Ucrainei în Uniunea Vamală Rusească. Opoziția s-a adunat 
organizând „Euromaidanul“, o mișcare masivă de protest în 
piața centrală din Kiev, Maidan Nezalejnose (Piaţa 
Independenţei). Oamenii cereau demisia președintelui, alegeri 
anticipate și semnarea acordului de asociere cu UE. La 
începutul lunii decembrie, sute de mii de oameni au ieșit în 
stradă și au fost celebrați în Occident ca mișcare pentru 
libertate. 

În februarie 2014 a urmat escaladarea. Forţele de securitate 
au împușcat demonstranți. S-au înregistrat peste 80 de morţi. 
Iar atunci când, peste noapte, lanukovici a fugit din ţară, s-a 
ajuns realmente la o schimbare de putere la Kiev. Din 
perspectiva rusească, aceasta a fost o lovitură de stat împotriva 
unui guvern legitim. Moscova a început să vorbească despre 
un pericol real pentru populația rusă din Ucraina și a 
considerat că sunt necesare „măsuri antifasciste“ pentru 
protecţia ei. Şi imediat au apărut „autoapărătorii“ înarmaţi ai 
populaţiei rusofone din Crimeea și, la sfârșitul lunii februarie 
2015, au ocupat clădirea parlamentului din regiunea cea mai 
sudică a Ucrainei. 


Referendum controversat în Crimeea 


Două mii de soldaţi ruși aterizaseră în Crimeea — din 
perspectiva Occidentului și a guvernului ucrainean, o invazie, 
o acţiune de ocupare de către armata rusă care contravenea 
dreptului internaţional. Conform reprezentării rusești, o 
acţiune normală, în acord cu tratatul privind Flota Mării 
Negre. La cererea Ucrainei, OSCE a vrut să trimită 
observatori militari neînarmaţi, dar unităţile pro-ruse au 
împiedicat accesul acestora. 

În aprilie, Putin a afirmat că forţele armate ruse nu fâcuseră 
decât să sprijine activ „forţele de autoapărare“ din Crimeea. În 
luna mai a negat că trupele ruse ar fi intervenit în evenimente. 
În iunie a recunoscut din nou. 

Acest joc internaţional menit să deruteze a fost intensificat 
prin intervenţii masive în zona mass-media. În Crimeea, în 
locul programelor ucrainene de televiziune, rulau acum 
programe ruseşti. Jurnaliștii erau amenințați și intimidați. 
Organizaţia Reporteri fără Frontiere vorbea despre un climat 


marcat de cenzură. Posturile de televiziune rusești răspândeau 
ştiri false despre schimburi de focuri la Kiev și chiar despre 
atacuri asupra civililor ruși. Lumea occidentală a reacţionat 
indignată, dar era neputincioasă. Întregul spectacol de 
propagandă urmărea să pregătească atmosfera pentru un 
referendum anunţat foarte din scurt și cât se poate de 
discutabil despre statutul Crimeei, care oferea opţiunea între 
rămânerea în Ucraina și anexarea la Rusia. 

Cele şapte state rămase în G8, președintele Consiliului 
Europei și președintele Comisiei UE au declarat la unison că 
nu aveau să recunoască referendumul. 

Cu toate astea, pe 16 martie 2014, acesta a avut loc și a avut 
ca rezultat — surpriză — aprobarea de către 96,77% din 
electorat a anexării la Rusia. Din acel moment, lucrurile s-au 
precipitat. În ziua următoare, pe 17 martie, Putin a ţinut un 
discurs despre aderarea Crimeei la Federaţia Rusă și chiar în 
aceeași zi a fost semnat și tratatul de aderare. Guvernul 
Crimeei a anunţat că ora va fi schimbată după ora Moscovei, 
că rubla va fi recunoscută drept cea de-a doua monedă şi că 
industria petrolului și cea a gazelor vor fi naţionalizate. 

Deosebit de picant era acest ultim aspect, căci în dreptul 
coastelor Crimeei se găseau zăcăminte de petrol și gaze 
neexploatate până atunci. La procesul de licitaţie din 2012 
participase un singur concern: Lukoil. Începând din 2017, de 
acolo ar fi urmat să se extragă suficient gaz cât să înlocuiască 
aproximativ 20% din importurile de gaz ale Ucrainei și, astfel, 
ar fi putut fi redusă dependența de gazele rusești. Deja pe 18 
martie, concernul de stat rusesc Gazprom a solicitat 
concesiunea pentru aceste zăcăminte de petrol și gaze, care de 
acum nu se mai aflau în posesia Ucrainei. Honi soit qui mal y 
pense.X* 


Pace la Geneva, război în Donbass 


Aşadar, în doar câteva săptămâni, situaţia din Ucraina fusese 
dată peste cap. La Kiev, la putere se afla acum un guvern 
deschis spre Europa, dar Crimeea fusese anexată de Rusia, o 
încâlcare flagrantă a dreptului internaţional și a Chartei de la 
Paris, care stabilise o serie de reguli clare pentru modificarea 
frontierelor în Europa. Din perspectivă europeană, 
referendumul privitor la Crimeea a fost numai teatru, 
Națiunile Unite sau OSCE-ul nu au fost implicate deloc, 


accesul observatorilor a fost interzis: o încălcare gravă a 
dreptului internaţional. Pe de altă parte, la Moscova, tratatul 
de aderare este perceput ca o firească întoarcere a Crimeei la 
patria rusă — dar oare se putea lua o asemenea decizie fâră o 
consultare cu Kievul? 

Prin urmare, anexarea Crimeei nu putea și nu avea să fie 
acceptată; în această privinţă, toţi occidentalii au fost de acord. 
Deja înainte de referendum, UE, SUA, Elveţia, Canada și 
Japonia stabiliseră diferite sancțiuni pentru a face Rusia să 
plătească pentru felul în care procedase. Tratativele pentru 
simplificarea proceselor de obținere a vizelor au fost 
suspendate, au fost înghețate conturi și o serie de state au emis 
interdicții de intrare. Lista de sancţiuni ale UE a fost extinsă în 
mai multe rânduri până la sfârșitul anului 2014 și a fost 
menținută până astăzi. 

Rusia nu s-a arătat deloc impresionată și a reacționat cu 
contrasancţiuni. Astfel, au apărut interdicții de intrare în ţară 
pentru americani, pentru canadieni și până la urmă şi pentru 
un număr de 89 de politicieni europeni. 

Şi, ca și când toate astea nu ar fi fost de ajuns, din 
primăvara lui 2014 s-a aprins un nou focar de conflict în estul 
Ucrainei, și anume în regiune minieră Donbass, atât de 
importantă pentru industria grea; aceasta este ocupată până 
astăzi de „miliții populare“ înarmate, care au obiective 
separatiste. Şi aici au fost implicați soldaţi ruși de partea 
separatiștilor — însă, conform declaraţiilor rusești, ei nu se 
aflau în mod oficial în misiuni în slujba Moscovei, ci se aflau 
„în concediu“ în Ucraina de Est. Aceste formaţiuni de 
voluntari care acționau cu armament rusesc au sfărșit prin a 
proclama independenţa „republicilor populare“ Doneţk și 
Luhansk. Prin urmare, anexarea de către Rusia a Crimeei a 
fost urmată de o invazie mascată a Donbassului. Occidentul 
nu voia să urmărească toate astea cu mâinile în sân. Dar ce era 
de făcut? 

Cele dintâi eforturi de pace și de unificare a poziţiilor au 
condus, în aprilie 2014, la „convorbirile de la Geneva“ între 
miniștrii de externe ai SUA și Rusiei, John Kerry şi Serghei 
Lavrov, însărcinaţii cu afaceri externe ai UE, Catherine Ashton 
şi ministrul interimar de externe al Ucrainei, Andrei Deșciţia. 
Acolo s-a căzut de acord asupra dorinţei de a dezamorsa 
tensiunile și de a restabili securitatea pentru toţi cetăţenii. 


Numai că așa-numiții separatiști din Donbass nu erau dispuși 
să depună armele. 


OSCE invită la o masă rotundă 


La începutul lunii mai 2014, Rusia a cerut recunoașterea 
„separatiștilor“ din Donbass și a propus să se organizeze o a 
doua conferință la Geneva, la care să fie invitaţi și separatiștii 
ruși — lucru pe care guvernul ucrainean nu era dispus să-l 
accepte. În același timp, Rusia a fost totuși dispusă să accepte 
implicarea OSCE ca mediator. 

Asta a făcut ca, după câteva zile, să-mi sune telefonul — pe 
atunci, mă aflam în Washington, D.C. Guvernul federal m-a 
rugat să contribui la soluţionarea crizei din Ucraina ca 
moderator al unor mese rotunde pentru OSCE. Președintele 
de atunci al OSCE, Didier Burkhalter, ministrul de Externe al 
Elveţiei, salutase această soluţie germană, iar guvernul 
Ucrainei acceptase deja în principiu ideea. Trebuia să aibă loc 
un dialog între toate orientările politice din Ucraina în 
prezența OSCE, după modelul meselor rotunde din RDG 
dinainte de reunificare. 

Am acceptat și am sperat că o masă rotundă va putea 
asigura cel puţin posibilitatea desfâșurării în liniște a alegerilor 
prezidenţiale care urmau să aibă loc în Ucraina pe 25 mai. Se 
spera că un preşedinte ucrainean nou ales va putea să inițieze, 
şi prin intermediul unor canale directe sau indirecte cu 
Moscova, un proces care să ducă la o soluționare pașnică a 
conflictului. 

Aşadar, am zburat la Kiev în calitate de însărcinat personal 
al președintelui OSCE. Pe 14 mai a avut loc cea dintâi ședință 
a mesei mele rotunde la Kiev, pe 17 mai a doua, la Harkov, și 
pe 21 mai cea de-a treia, la Nikolaev — totul în condiţii-cadru 
de criză. Dar un lucru a devenit îmbucurător de clar în cursul 
acestor discuţii: Ucraina dispunea de o societate civilă tânără, 
vie şi extrem de activă — ai cărei reprezentanți au participat de 
asemenea la discuţii. În mod cât se poate de clar, aceasta a fost 
şi este un mare asse AER 


Altă 


pentru viitorul acestei ţări. 

Pe 25 mai au avut loc alegerile ucrainene — exceptând 
regiunea Donbass —, pe cât de libere și de corecte se putea 
spera în acele condiţii extrem de dificile. Noul preşedinte a 
ajuns Petro Poroşenko, un critic al lui Viktor Ianukovici 
(prietenul rușilor) şi un susţinător al Euromaidanului. 


Alegerea a fost o importantă piatră de încercare, dar drumul 
lung de stabilizare și reformare a Ucrainei abia acum începea. 
Am spus atunci în prelegeri și articole că Europa ar trebui să 
continue să sprijine Ucraina din răsputeri și să creeze noi 
premise pentru relaţia cu Rusia. Dar cum ar fi trebuit să arate 
acestea? 

La mijlocul lunii iulie, Putin și Angela Merkel s-au întâlnit 
la Rio de Janeiro, cu ocazia finalei Campionatului Mondial de 
Fotbal. Amândoi au căzut de acord că guvernul ucrainean și 
„separatiștii“ ar trebui să înceapă cât mai curând posibil să 
poarte discuţii directe. Oricum, Merkel discutase cu Putin la 
telefon în mod regulat, încă de la începutul crizei. Am admirat 
din cale afară răbdarea fără margini a cancelarului federal în 
cursul acestor nenumărate convorbiri, care adeseori trebuie să 
fi fost extrem de frustrante. O bună politică externă presupune 
adeseori multă răbdare și uneori o respiraţie foarte lungă. 

La începutul lunii septembrie s-a întâlnit pentru întâia oară, 
la Minsk, în Belarus, un grup de contact trilateral OSCE, 
alcătuit din reprezentanţi ai Ucrainei, Rusiei și OSCE. Au 
participat de asemenea reprezentanţi ai autoproclamatelor 
republici Doneţk și Luhansk. Rezultatul final a fost acela că 
părţile aflate în conflict au convenit asupra unui armistițiu 
supravegheat de OSCE și a unui schimb de prizonieri — 
tratatul s-a numit de atunci încolo Minsk I. Dar hârtia a 
rămas maculatură, armistițiul nu a fost respectat. 


Politica externă revizionistă a Rusiei 


Ceea ce începuse ca o criză politică naţională în Ucraina se 
transformase repede într-un conflict care ameninţa întreaga 
securitate europeană. Ceva aproape imposibil de imaginat 
devenise realitate: un război în Europa, cu un număr de 
victime în continuă creștere și fără perspectiva unei soluţii pe 
calea tratativelor. În vara lui 2014, zborul MH17 al companiei 
Malaysia Airlines de la Amsterdam spre Kuala Lumpur fusese 
doborât în estul Ucrainei de către o rachetă sol-aer rusească. 
Toţi cei 298 de oameni aflaţi la bord, printre care 80 de copii 
şi 15 membri ai echipajului, și-au pierdut viața. Din cauza 
unui vot de veto rusesc în Consiliul de Securitate ONU nu s-a 
ajuns la organizarea unui tribunal special al ONU pentru 
cercetarea cazului. Cercetările întreprinse de olandezi sunt 
între timp încheiate. S-a ajuns la concluzia că cei care au 


doborât avionul trebuie să fi fost „separatiștii“ ruși. Celor 
vinovaţi urmează acum să li să deschidă un proces și în 
Olanda, deoarece o mare parte dintre victime erau olandezi. 
Cu toate astea, este de anticipat că Rusia nu-i va extrăda 
niciodată pe cetăţenii ei. Prin urmare, suspecţii nu vor 
compărea niciodată în faţa unui tribunal. 

Modul în care Rusia a procedat în Ucraina schiţează 
imaginea îngrijorătoare a unei ţări care nu se mai simte legată 
de principiile de securitate în Europa, așa cum au fost ele 
consemnate în actul final al OSCE, în schimb practică o 
politică externă revizionistă. Astfel, Ucraina devine teatrul de 
luptă pentru disputa dintre Rusia și Occident asupra 
principiilor de ordine pe care trebuie să se sprijine lumea 
secolului al XXI-lea. 

În acest context, merită să enumerăm toate regulile și 
acordurile fundamentale pe care Rusia le-a încălcat, din 
perspectiva occidentală, prin anexarea Crimeei şi invadarea 
regiunii de est a Ucrainei. Acestea sunt: 


e principiile deja amintite ale actului final al OSCE din 
1975, prin care statele (inclusiv Rusia) s-au obligat să 
respecte integritatea frontierelor și reglementarea pașnică 
a disputelor; 


+ Memorandumul de la Budapesta din 1994, prin care 
Ucrainei i s-au acordat garanții de respectare a 
frontierelor actuale, în timp ce, în schimb, Kievul se 
declara de acord să renunţe la armamentul nuclear 
sovieto-ucrainean; 


e Charta de la Paris din 1990; 
„ actul de bază NATO-Rusia din 1997; 


e acordul de prietenie și acordul de staţionare a flotei 
încheiat cu Ucraina în 1997; 


e Charta Naţiunilor Unite. 


Bineînţeles, toate aceste încălcări ale dreptului internaţional 
sunt în continuare negate de partea rusă. Astfel, arhitectura 
europeană de securitate este compromisă de facto, o evoluţie 
fatală din punct de vedere istoric — după atâtea eforturi de 


împăcare și de edificare a încrederii, după atâtea iniţiative de 
control al armamentului și colaborare intensă. 

Despre toate aceste principii și acorduri este vorba atunci 
când ne facem griji dacă Rusia ar putea avea succes cu politica 
ei. Fiindcă, odată cu anexarea Crimeei şi cu începerea 
războiului din Ucraina, ea elaborase o „doctrină Putin“ 
neoficială, care sună în linii mari cam așa: Moscova are dreptul 
să intervină pentru apărarea populaţiei rusofone din 
străinătate — și anume exclusiv pe baza aprecierii Moscovei 
dacă și când și cum anume este nevoie de această protecţie. 

Astfel, presupunerea că, astăzi, statele europene nu mai sunt 
amenințate în integritatea lor teritorială s-a dovedit a fi greșită. 
Odată cu anexarea Crimeei, cu continuarea intervenţiei 
mascate în estul Ucrainei și popularizarea acestei neoficiale 
doctrine Putin, Rusia a întors Europa înapoi la un capitol mai 
vechi, cu consecinţe de natură să stârnească îngrijorare. 

Cancelarul federal Merkel a pus punctul pe „i“ la 
Conferinţa pentru Securitate de la Minchen: „La principiul 
integrităţii teritoriale nu putem renunţa. Nu numai Ucrainei îi 
datorăm lucrul acesta, ci și multor, multor altor ţări, precum și 
nouă înșine, tuturor.“ Dacă acceptăm ca un stat sau altul să-și 
integreze pur și simplu părți din ţările vecine, atunci, ordinea 
mondială a secolul al XXI-lea va fi una foarte violentă: 
întoarcerea de la drept la dreptul celui mai puternic. 

Principiul integrităţii teritoriale și principiul respectării 
dreptului internaţional la care s-a referit Merkel nu trebuie să 
fie apărate numai cu privire la Rusia. Și atitudinea Chinei le 
provoacă o serioasă îngrijorare europenilor și americanilor, dar 
mai întâi de toate unor state din estul și sud-estul Asiei. În 
Marea Chinei de Sud, China are conflicte teritoriale, printre 
alții, cu Filipinele, cu Malaysia și Vietnamul și își impune 
pretenţiile teritoriale din ce în ce mai vehement — prin 
intermediul unor baze militare instalate pe insule construite 
artificial. Un verdict al Curţii Permanente de Juri de la Haga 
referitor la conflictul teritorial dintre China și Filipine, pe care 
judecătorii l-au tranșat în favoarea Manilei, Beijingul l-a 
ignorat pur și simplu. Din această cauză, nu poate fi o surpriză 
atunci când vecinii Chinei afirmă că ceea ce este Crimeea 
pentru est-europeni este, pentru ei, Marea Chinei de Sud. 

Dar să revenim la Rusia și Ucraina. Încă din noiembrie 
2014, referindu-se la Conferinţa G20 de la Brisbane, Angela 


Merkel a ţinut o cuvântare în care avertiza în legătură cu o 


resuscitare a Războiului Rece o împărţire a lumii în sfere de 
influență. La Conferinţa pentru Securitate de la Miinchen din 
februarie 2015, a atras atenţia asupra faptului că în Ucraina 
conflictul nu poate fi câștigat din punct de vedere militar: 
„Problema este că nu pot să-mi imaginez nicio situaţie în care 
o mai bună dotare a armatei ucrainene poate să-l facă pe Putin 
să fie atât de impresionat, încât să creadă că poate să piardă 
din punct de vedere militar.“ 

Aşadar, se anunța o diplomaţie de criză. Împreună cu 
preşedintele Franţei, François Hollande, Angela Merkel s-a 
deplasat la începutul lunii februarie 2015, mai întâi la Kiev, 
pentru o întâlnire cu președintele ucrainean Petro Poroşenko, 
şi după aceea la o întâlnire cu Putin la Moscova. Și ministrul 
de Externe al SUA, John Kerry, s-a implicat. La jumătatea lui 
februarie, a fost anunţat Tratatul Minsk II. Conform acestuia, 
Minsk I urma să fie implementat complet și armele să fie în 
sfârșit reduse la tăcere. 

Cu toate astea, estul Ucrainei se află în continuare în 
mâinile „separatiştilor“, iar Crimeea continuă să rămână 
anexată la Rusia. Războiul nu a continuat să escaladeze, dar în 
rest nu prea am făcut progrese. Şi rămâne complet neclar dacă 
Rusia este interesată în general de pace în regiune. 


Securitatea europeană: împotriva Rusiei, 
sau față de Rusia? Sau împreună cu ea? 


Așadar, de-a lungul ultimilor patru ani, situaţia din Ucraina 
abia dacă s-a schimbat — în bine sau în rău. Există riscul de a 
se crea aici un conflict dificil și de durată, un conflict 
„înghețat“ — cu o împărţire pe termen lung a teritoriului de 
stat al Ucrainei. Și nici pericolul unei situaţii economice 
dificile nu a fost încă înlăturat. Aceste probleme sunt cu 
neputinţă de rezolvat fără Rusia. Adevărul dur este următorul. 
Nici integritatea și securitatea Ucrainei, nici reabilitarea ei 
economică durabilă nu pot fi realizate în condiţiile unui 
conflict pe termen lung cu marele vecin Rusia. De aceea, nu 
numai în problema Ucrainei, rămâne valabil principiul că o 
arhitectură viabilă a securităţii europene nu poate fi elaborată 
decât împreună cu Rusia. Din păcate, însă, la fel de adevărat 
este și faptul că, astăzi, multor țări europene trebuie să le fie 
asigurată securitatea față de Rusia. 


De aceea este necesară o strategie dublă: o strategie prin 
care, pe de o parte, să purtăm și să continuăm dialogul cu 
Putin pe tema cooperării — oricât de dificil ar putea să fie acest 
lucru în condiţiile actuale — și prin care, pe de altă parte, să îi 
anulăm posibilităţile de intervenţie asupra Europei printr-o 
politică de forță. Atât dialog cât e cu putinţă, atâta apărare 
câtă e necesară. 

Căci un mesaj militar și o disponibilitate de apărare cât mai 
clare sunt în continuare indispensabile. Faţă de anexarea 
Crimeei, faţă de sprijinul permanent acordat de Rusia 
„separatiștilor“ din estul Ucrainei, precum și faţă de exerciţiile 
militare rusești, care simulează atacuri împotriva țărilor 
occidentale, NATO a reacționat pe bună dreptate printr-un 
amplu program de reasigurare politică și militară. Exact așa 
cum alianţa a dat dovadă de solidaritate cu Republica Federală 
Germania în perioada Războiului Rece, exact așa procedează și 
acum pentru aliaţii ei din est. 

Prin urmare, astăzi se solicită ca noi, germanii, să 
demonstrăm față de partenerii noștri din NATO exact acea 
solidaritate de care noi înșine ne-am bucurat cu nu prea mult 
timp în urmă. Aceia care își mai aduc aminte cât de important 
a fost pentru noi faptul că americanii, britanicii, francezii, 
canadienii şi alții s-au poziţionat la mică distanță de granița 
germano-germană pentru ca, în cazul unui conflict, să fie și ei 
afectaţi direct și, astfel, să intre în vigoare obligaţiile alianţei 
vor înţelege de ce partenerii de alianță de pe flancul estic își 
doresc cu aceeași ardoare prezența partenerilor lor. De aceea 
este bine și corect că Bundeswehrul a preluat comanda unuia 
dintre cele patru batalioane multinaționale pe care NATO le-a 
trimis în Polonia, Estonia, Letonia şi Lituania. 

Dar NATO este una, și alta este situația acelor ţări care au 
avut ghinionul să nu aparțină niciunei alianţe. Printre ele se 
numără Ucraina. Care este răspunderea noastră faţă de această 
ţară? Ucraina trebuie să aibă dreptul și posibilitatea să se poată 
apăra singură. Şi din această cauză este lesne de înțeles de ce 
americanii și alți parteneri de alianță au hotărât să-i livreze 
Kievului arme defensive precum rachete antitanc, sisteme 
radar și sisteme îmbunătăţite de comunicare. Multă vreme s- 
au revărsat în Ucraina doar arme din Rusia, astfel încât 
„separatiștii“ au ajuns să dispună de echipamente cărora 
armata ucraineană nu prea avea ce să le opună. 


Şi mai importante sunt însă ajutoarele financiare și 
economice și acoperirea spatelui pentru Kiev, coroborate cu 
sprijinul în lupta împotriva corupţiei. Acest lucru este esenţial 
pentru Ucraina. La fel de importantă este și promovarea 
societății civile ucrainene. Tânăra generaţie care a demonstrat 
pe Maidan — nu împotriva Rusiei, ci împotriva unei elite 
ucrainene corupte, care a privat generaţia tânără de șansele 
unui viitor european —, această generaţie este depozitara 
speranțelor pentru o Ucraină mai bună, o Ucraină europeană. 
Europa poate să contribuie mult la răsplătirea acestui tineret, 
de exemplu, prin libertatea vizelor, prin burse pentru studenţii 
ucraineni sau prin sprijinirea organizaţiilor neguvernamentale 
de acolo. 

Pe lângă diferitele acţiuni de susţinere, un important 
instrument al solidarităţii cu Ucraina îl reprezintă însă și 
sancţiunile economice hotărâte în 2014. 


Rostul sancţiunilor 


Trebuie spus de la început. Sancţiunile nu sunt niciodată un 
panaceu. Câteodată, ele rămân fără niciun efect. Adeseori, 
afectează pe cine nu trebuie. Câteodată sunt adoptate numai 
din cauză că nouă, diplomaților, pur și simplu nu ne trece prin 
cap nimic mai bun. Există riscuri și efecte secundare și, de 
aceea, aceste mijloace ar trebui folosite cu parcimonie, iar 
rezultatele lor să fie verificate la intervale regulate. La sfărșitul 
anilor 1990, Henry Kissinger a constatat că, între timp, SUA 
adoptaseră sancţiuni împotriva a aproape jumătate din 
omenire — ar putea oare acesta să fie un drum care să promită 
succes și pe care să se meargă în continuare? Fl a avertizat 
atunci împotriva adoptării de către G8 de sancțiuni 
economice împotriva Indiei și a Pakistanului din cauza testelor 
lor nucleare — sancțiuni împotriva Rusiei, a Cubei, a Libiei, a 
Iranului, a Chinei și a altora existau deja. 

Aşadar, scepticismul, când e vorba despre sancţiuni, nu e 
niciodată greșit. Dar, din cauză că, în Germania, întrebarea 
referitoare la sensul sau lipsa de sens a sancţiunilor agită atât 
de mult spiritele, vreau să mai adaug următoarea remarcă pe 
această temă. Sancţiunile ar trebui să rămână în vigoare atât 
timp cât Moscova și „separatiștii“ nu-și îndeplinesc 
răspunderile care decurg din hotărârile de la Minsk. Toți cei 
care cred că sancţiunile ar putea fi anulate pur și simplu, din 


cauză că, aparent, nu folosesc la nimic, ignoră efectul de 
semnal care decurge din ele. Până la urmă, Putin și-ar impune 
totuși agresiunea fără probleme — dacă ar fi dispus doar să 
aștepte suficient. 

Guvernul federal a afirmat de la bun început cu toată 
fermitatea: ordinea și pacea europeană sunt foarte importante, 
mai importante chiar decât interesele concrete ale unor firme 
germane, cărora sancțiunile le stau în drum. În afară de asta, e 
îndoielnic că sancțiunile sunt chiar atât de lipsite de eficiență 
cum afirmă unii sau alții. Cine știe unde ne-am afla acum 
dacă SUA și UE nu ar fi făcut front comun? Din punctul meu 
de vedere, Putin a subapreciat atunci coeziunea Occidentului. 

Dar bineînțeles că și Kievul trebuie să se angajeze cu toată 
hotărârea în aplicarea Acordului de la Minsk, altminteri 
sancţiunile își pierd toată semnificația lor politică. Între timp, 
e nevoie ca și în dialogul cu Ucraina să li se spună lucrurilor 
pe nume. Cu toate astea, Kievul e în mod cert victima acestui 
război — şi nu ar trebui să fie făcut răspunzător în aceeași 
măsură pentru neaplicarea tratatului. 

În problema intrării Ucrainei în NATO, decizia a fost luată 
de mult timp în cadrul alianţei, și este una negativă. Faptul că 
guvernul de la Kiev nu vrea să abandoneze speranţa este de 
înţeles, dar nu e de niciun folos. Aici, miza e dezvoltarea unor 
alternative politice, de pildă ca Ucraina, urmând exemplul 
Finlandei, al Suediei sau al Austriei, să se definească drept 
punte între Vest și Est. Poate că și o declaraţie NATO, cum că 
procesul de extindere spre est este încheiat, ar putea eventual 
să dezamorseze conflictul. Dar, procedând astfel, Occidentul 
nu şi-ar trăda cumva propriile principii — trădând totodată și 
statele din Europa Centrală și de Est care contează pe NATO? 
Aici este vorba, ca de atâtea ori, despre propria credibilitate. 
Nu putem și nu avem voie să abandonăm state precum 
Ucraina, Georgia, Moldova, și nici alte state aflate „între Est și 
Vest“. 

Din păcate, nu există un răspuns simplu. 

Până la urmă, toate statele membre ale OSCE, așadar și 
Rusia, trebuie să caute împreună un drum comun pentru 
consolidarea arhitecturii securităţii în Europa. Controlul 
armamentului convenţional și nuclear trebuie să revină pe 
ordinea de zi, ca proiecte comune de prevenire a crizelor și de 
întărire a încrederii. În Europa nu mai trebuie să fie loc pentru 
demonstraţii militare de forță, având în vedere existența în 


continuare a amenințărilor nucleare. Şi viziunile de colaborare 
economică strategică cu Rusia merită mai multă atenţie. Chiar 
în 2010, Putin însuși visase la o zonă de liber schimb cu 
Europa, „de la Lisabona până la Vladivostok“. Un lucru însă e 
clar: multe propuneri constructive vor rămâne maculatură 
dacă Rusia nu este dispusă să revină la o politică de cooperare. 
It takes two to a tango. 

Prin urmare ce-i de făcut? Voi reveni la opţiunile de acţiune 
ceva mai jos. 

„Dacă le este frică de noi, asta e foarte bine!“ 

Cât e de ușor să greșești atunci când te orientezi după 
propriile valori şi criterii și când crezi că ştii ce anume se 
petrece în mintea celorlalți am aflat în 1993, în poziţia mea, la 
acea vreme nouă, de șef al Comitetului de Planificare al 
Ministerului de Externe. 

Cu spirit autocritic am înţeles atunci că știam câte ceva 
despre NATO şi despre UE, dar prea puţin despre Est. De 
aceea, am pornit într-un mic turneu de serviciu la Varșovia, la 
Kiev și la Moscova — una peste alta, patru zile. În cea de-a treia 
zi, când am ajuns la Moscova, am fost întâmpinat de ministrul 
adjunct de externe de atunci, Gheorghi Mamedov. La cina 
comună am prezentat cele aflate în ultimele două zile. 

— Tocmai am fost la Varșovia și la Kiev. În amândouă ţările 
am întâlnit o mare frică de Rusia. 

Partenerul meu de dialog a dat din cap, așa că m-am simţit 
încurajat să vorbesc mai departe: 

— Noi, germanii, cunoaștem acest fenomen, ca vecinilor 
noştri să le fie frică de noi. De aceea am luat toate măsurile 
pentru a le spulbera frica de Germania — francezilor, danezilor, 
olandezilor, cehilor și polonezilor. Încă n-am reușit pe deplin, 
dar avem sentimentul din ce în ce mai puternic că vecinii ne 
percep ca prieteni. 

Partenerul meu de dialog a dat din cap din nou, așa că am 
îndrăznit să-l întreb deschis: 

— Spuneţi-mi, vă rog, ce anume face Rusia pentru a 
determina Polonia, Ucraina și alte state est-europene să nu se 
mai teamă de ea? 

Mamedov a ridicat ochii spre mine: 

— Dragul meu prieten, este absolut în ordine dacă vecinilor 
noştri le este puţin frică de Rusia. Dacă ei se tem de noi — e 


bine așa! 

Din păcate, același mod de a gândi mai există și astăzi în 
unele minți de la Moscova: e bine dacă le e frică de noi! Este 
însă și unul dintre motivele pentru care la Varșovia, la Kiev și 
în alte părţi, dorinţa de aderare la NATO a fost şi rămâne 
mare. Acolo există frică de Moscova. Dacă ești un stat mic, 
fără o mare putere militară, într-o situație gravă te simţi pur și 
simplu neputincios în faţa puternicului urs din Est. 


Naraţiuni ireconciliabile 


Contradicţiile dintre punctul de vedere rusesc și cel 
occidental au fost prezentate cu deosebită claritate într-un 
comitet care a fost convocat în 2015 de OSCE, așa-numitul 
Panel of Emminent Persons on European Security as a 
Common Project. Eu am fost numit președintele acestuia. 

În OSCE-ul propriu-zis sunt reunite în total 57 de state din 
America de Nord, Europa şi Asia. Astfel, aceasta este cea mai 
mare organizaţie de securitate regională și, conform 
obiectivelor pe care și le-a stabilit, activează pentru ca „peste 
un miliard de oameni să poată trăi în pace, democraţie și 
stabilitate“. 

Aşa cum am menţionat în capitolul introductiv, OSCE s-a 
numit iniţial Conferinţa pentru Securitate și Cooperare în 
Europa (CSCE) și, la început, a fost o iniţiativă a Pactului de 
la Varșovia — în plin Război Rece. Dar Conferința s-a născut 
cu adevărat abia ca urmare a politicii de deschidere spre Est 
a lui Willy Brandt, când cancelarul federal german de atunci a 
făcut, la începutul anilor 1970, primele demersuri pentru a 
relaxa atmosfera înghețată dintre cele două blocuri. Între 1973 
şi 1975 au avut loc negocieri anevoioase și totul s-a concretizat 
pe 1 august 1975 în actul final, amintit deja în câteva rânduri, 
al CSCE, care urma să pună capăt confruntării din cadrul 
Războiului Rece. La negocieri au participat șapte state din 
Tratatul de la Varşovia, 13 ţări neutre și 15 state membre 
NATO. Astăzi, e de presupus că întâlnirea s-ar numi „G35“. 

Moscova spera la o recunoaștere a graniţelor din Europa, pe 
atunci încă controversate. Occidentul spera la recunoașterea 
drepturilor omului dincolo de Cortina de Fier. Iar schimbul a 
fost o afacere reușită: în Actul Final de la Helsinki, statele 
participante se angajau să recunoască  inviolabilitatea 
frontierelor și rezolvarea pașnică a disputelor, dar și 

neamestecul în treburile interne ale altor state, precum și 
apărarea drepturilor şi libertăţilor fundamentale ale omului. 

Datorită succesului pe care l-a înregistrat această conferinţă, 
au avut loc în continuare întâlniri consecutive la București, 
Madrid, Viena şi încă o dată la Helsinki. În 1995 s-a luat 
hotărârea de a se instituționaliza conferința și a fost înființată 
Organizaţia pentru Securitate şi Cooperare în Europa, pe 
scurt, OSCE, a cărei președinție se schimbă anual, trecând de 
la un membru la altul. Din păcate, în perioada care a urmat, 
OSCE a dus o existenţă politică mai degrabă discretă, probabil 
şi din cauza procedurilor complicate de luare a deciziilor. 
Fiindcă, din nefericire, hotărârile nu pot fi luate decât cu 
unanimitate de voturi și de fiecare dată se găseşte câte unul 
dintre statele membre care e dispus să-și exercite dreptul de 
veto. De aceea a fost de-a dreptul senzaţional faptul că 
preşedintele elveţian al OSCE, Didier Burkhalter, a reuşit în 
2014 să preia funcţia de mediator în criza ucraineană, și nu 
numai să trimită observatori ai OSCE în regiunea de criză, ci 
şi să iniţieze un dialog politic — chiar dacă, până acum, acesta 
nu a generat încă pacea. 

Acel Panel of Eminent Persons, a cărui președinție am 
preluat-o în 2015, urma să elaboreze propuneri pentru rolul 
viitor al OSCE în prevenirea și abordarea conflictelor și 
pentru probleme fundamentale ale arhitecturii securității în 
spaţiul curoatlantic și euroasiatic — bineînţeles, în spiritul 
Actului Final de la Helsinki și al Chartei de la Paris — și în 
special cu privire la conflictul nerezolvat din Ucraina. 
Comitetul era compus din mai mult de o duzină de 
personalităţi de rang înalt și cu o îndelungată experiență 
practică în diferite domenii ale securității europene. Ele 
veneau din ţări cât se poate de diferite: Grecia, Turcia, SUA, 
Ucraina, Letonia, Franţa, Elveţia, Georgia, Rusia, Regatul 
Unit, Polonia, Finlanda, Kazahstan, Serbia și Germania. 

Împreună trebuia să stabilim că între Occident și Rusia 
existau diferenţe atât de mari de percepţie a situaţiei actuale 
din Europa, încât nu era cu putinţă să se cadă de acord asupra 
unui text comun. Naraţiunile ireconciliabile au fost o 
adevărată catastrofă, în special pentru mine ca președinte. 

În final, nu am fost în stare să găsim o altă soluţie decât 
aceea de a reda, separat, atât naraţiunea occidentală, cât și pe 
cea rusească. Iar pentru a nu omite nimic, am mai preluat și o 
a treia narațiune, anume punctul de vedere al statelor aflate „la 


mijloc“, așadar în special al Ucrainei, Georgiei și al altor state 
care nu fac parte din NATO sau din UE, dar nu vor să facă 
parte nici din sfera de influență rusească. 

Din păcate, această „prăpastie a naraţiunilor“ dintre Rusia și 
Occident nu numai că nu a fost acoperită din 2015 încoace, 
dar s-a adâncit și mai mult. 


Povara „discuţiilor purtate asimetric“ 


Argumentaţia rusă privind crizele actuale din estul Ucrainei, 
din Crimeea sau din Georgia se desfășoară cam în felul 
următor. Originea tuturor dificultăților constă în 
comportamentul insuportabil al Occidentului. În anii 1990, 
Occidentul s-a folosit de slăbiciunea rusească, a făcut 
promisiuni goale de atitudine reținută și, cu toate astea, a 
continuat cu procesul de extindere a NATO spre est. Apoi 
vine o lungă listă de încălcări comise de Occident, dintre care 
unele datează de foarte mult timp și nu mai au întotdeauna 
legătură cu conflictele actuale: intervenţia în Kosovo, 
intervenţia în Irak, intervenţia în Libia, modul în care s-a 
încercat obținerea forțată a unui acord de asociere între 
Ucraina și UE, modul în care CIA a pus în mișcare Revoluţiile 
Culorilor, mai întâi în Polonia şi mai târziu în Ucraina 
ş.a.m.d. Occidentul ar impune lumii întregi propriile 
concepţii despre ordine și apoi s-ar mira când unele state care 
vor un alt tip de ordine îi întorc loviturile. Rusia ar fi acum 
suficient de puternică încât să se poată apăra. 

Argumentaţia pe care o opune Occidentul sună cam așa. 
După sfărșitul Uniunii Sovietice, sute de milioane de oameni 
din Europa Centrală și de Est au putut în sfârșit să-și 
hotărască liberi destinul. Faptul că multe dintre aceste ţări au 
vrut să intre în UE și în NATO și că au năzuit spre libertate și 
democraţie nu este vina Occidentului. Că Rusia nu dorește să 
meargă pe acest drum este regretabil și îngrijorător. 

Concomitent, Occidentul își pune, firește, întrebarea, 
autocritic: care este partea noastră de vină în privința actualei 
situaţii conflictuale? În ce măsură războiul din Irak a adus 
daune ordinii mondiale? Este posibil ca noi să nu fi luat în 
calcul în suficientă măsură interesele rusești atunci când a fost 
vorba despre asocierea dintre Ucraina și UE? A fost o greşeală 
că unii miniștri de externe occidentali s-au postat pe Maidan 
şi le-au promis manifestanţilor sprijinul lor? 


Şi da, atunci ajungem la concluzia că poate am greșit în 
unele privinţe. Însă sunt aceste greșeli în măsură să justifice 
anexarea Crimeei de către Rusia? Justifică ele faptul că 
Moscova îi menţine în viaţă pe „separatiștii“ militanţi din 
Donbass, aprovizionându-i cu arme deja de trei sau chiar 
patru ani? Justifică asta intervenţia rusească în Georgia în 
2008? 

În acest fel, dezbaterea asimetrică se desfășoară în buclă: 
două narațiuni diametral opuse stau faţă în față, fâră o bază 
comună. Şi, în timp ce europenii și americanii se confruntă 
autocritic cu o analiză a greșelilor, la Moscova toare greșelile 
continuă să fie văzute exclusiv de partea occidentală. 
Autocritica e considerată acolo o mare rușine. 

Această atitudine te lasă fără cuvinte și produce încordare. 
Şi nu poate fi depășită — la fel ca într-o gravă criză conjugală — 
decât dacă se reușește revenirea la o formă de discuţie în cursul 
căreia ambele părţi să fie dispuse să recunoască greșeli, să-i 
arate celuilalt respect și apreciere și să fie dispuse să caute 
împreună un drum care să ducă mai departe. Dar pentru asta 
e nevoie de o măsură fundamentală de încredere. 

Noi, în Occident, suntem neîncrezători din cauză că ne 
simţim înşelaţi de ruși și din cauză că, în anii din urmă, Rusia 
— trebuie spus cât se poate de clar — a avariat ordinea de 
securitate în Europa și, în plus, a încercat să şubrezească 
democraţiile europene. Mulţi politicieni de frunte din 
Occident se simt dezamăgiţi și personal din cauză că, în 
repetate rânduri, conducerea rusă i-a minţit în față. În aceste 
condiţii, la un moment dat devine dificil să mai ajungi 
vreodată la un acord care să aibă sens. 

Rușii sunt neîncrezători din cauză că se simt înconjurați de 
NATO - lucru pe care, la rândul nostru, abia dacă reuşim să-l 
înţelegem. Căci, la Moscova, nimeni n-o să vrea să afirme cu 
toată seriozitatea că politica de alianțe a NATO, bazată pe 
apărare, este un fel de încercare de încercuire în cadrul 
pregătirii unei mari campanii împotriva Rusiei. Folosind o 
mare doză de imaginaţie, această idee ar putea fi invocată 
eventual dacă NATO și-ar face apariţia în Polonia cu o forță 
armată numărând mai multe divizii. Dar tocmai acest lucru 
nu se întâmplă. Occidentul respectă întocmai acordurile 
prevăzute în pactul de bază dintre NATO și Rusia. Noi 
vorbim numai de aproximativ 4 000 de soldaţi, care 
staţionează prin rotaţie în Europa de Est. Spaimele rusești în 


acest sens nu pot fi justificate. Nu este nicio exagerare să 
desemnăm frontiera Rusiei cu NATO drept probabil cel mai 
sigur segment de frontieră al Federației Ruse. Din păcate, la 
Moscova, lucrurile sunt văzute cu totul altfel. 

Dimpotrivă, pentru noi este mai ușor de înţeles faptul că 
polonezii nu se simt în siguranță atunci când exerciţiile 
militare ruseşti sugerează un atac nuclear asupra Varșoviei. În 
aceeași măsură este de înțeles când balticii spun că se simt 
ameninţaţi ori de câte ori se gândesc la „micii omuleţi verzi“ 
ruși — așadar, la prezenţa, niciodată recunoscută de-a dreptul, 
dar demonstrată, a soldaţilor ruși în Crimeea şi în estul 
Ucrainei. Micile state baltice au minorități ruse considerabile. 
Aceste state își fac griji în legătură cu ceea ce s-ar putea 
întâmpla dacă și la ei ar ateriza dintr-odată „omulcţii verzi“, 
despre care Moscova afirmă că nu ştie nimic. Toate aceste griji 
sunt lesne de înţeles. 


Să depășim criza cu Rusia — dar cum? 


Ideea că ar trebui pur și simplu să ne împăcăm cu situaţia 
nerezolvată din Crimeea și estul Ucrainei și să o acceptăm ca 
pe un provizorat de durată este inacceptabilă. Poate că astfel 
de afirmaţii au fost bine primite de anumite grupuri-ţintă în 
campania electorală din vara anului 2017. Așa ceva, însă, sigur 
nu ar aduce o pace autentică în estul Ucrainei — și, de altfel, 
nici vreun plus de încredere în toate celelalte state est- 
europene. Căci, odată cu acceptarea violărilor de frontieră ce 
contravin dreptului internaţional, intervenţiile Rusiei, 
deghizate în „autoapărarea voluntarilor“, ar fi de-tabuizate şi s- 
ar deschide toate porţile pentru alte violări de frontiere așa-zis 
nevinovate. Iar ca să acţionezi împotriva lor e nevoie de foarte 
multă răbdare. 

De altfel, un astfel de caz a avut și un precedent istoric. 
Astfel, SUA și Marea Britanie și-au menţinut de-a lungul 
multor decenii poziţia faţă de autonomia statelor baltice, care, 
în secolul al XX-lea, au fost ocupate mai întâi de naziști, iar 
apoi au fost integrate în Uniunea Sovietică. În perioada 
Războiului Rece, această atitudine a părut uneori absurdă, dar 
obiecția reiterată de-a lungul anilor împotriva acestei anexări 
ce contravenea legislaţiei internaţionale a fost cât se poate de 
folositoare atunci când, în momentul destrămării Uniunii 
Sovietice, statele baltice au insistat să-și câștige independenţa. 


Același lucru s-ar putea să fie valabil cândva și pentru 
Crimeea. 

Dar mai înainte trebuie pusă o întrebare: care sunt opţiunile 
de a acţiona de care dispunem în prezent? Ce s-ar putea face 
pentru a rezolva criza din Ucraina? Între timp, în estul țării, 
deja peste 10 000 de oameni şi-au pierdut viaţa, şi numărul 
crește aproape cu fiecare săptămână. 

Aşa-numitul Format Normandia de negocieri, în cadrul 
căruia Germania și Franţa negociază cu Rusia și Ucraina, își 
are limitele lui. Acordurile de la Minsk, care au fost stabilite în 
acest cadru, sunt şi rămân corecte, dar, de atunci, cei mai 
simpli pași de transpunere a lor în practică s-au împotmolit. 
Nici acea întâlnire a miniștrilor de Externe de la începutul 
verii lui 2018 nu a adus progrese vizibile. Ce se poate 
întâmpla mai departe? Din punctul meu de vedere, la început 
ar trebui procedat la o retragere parţială a armelor de la linia 
de demarcaţie și impunerea unui acord de încetare a focului. 
Pe deasupra, ar fi bine-venită orice măsură menită să edifice 
încrederea, de exemplu un schimb de prizonieri. Din toamna 
anului 2017 se discută cu Rusia despre o forţă de pace a ONU 
care să asigure pacea în estul Ucrainei. O idee bună, care 
deocamdată bineînţeles că se poticnește în cea mai 
fundamentală dintre toate întrebările: unde ar avea voie să 
acţioneze trupele ONU? Din punctul de vedere al rușilor, 
numai la linia focului din interiorul Ucrainei, nu la frontiera 
ruso-ucraineană. Ceea ce ar face inutilă ideea forței de 
menţinere a păcii. 

Într-un caz ca acesta, fostul preşedinte american Dwight D. 
Eisenhower ar fi recomandat reţeta lui preferată: „If you cant 
solve a problem, enlarge ir!“ — „Dacă nu poţi să rezolvi o 
problemă, lărgeşte-o!“ 

Ce înseamnă asta în cazul de faţă? Ei bine, mai întâi s-ar 
putea încerca să se lărgească formatul negocierilor. Adică: să fie 
rugate să ia loc la masă SUA, care până acum au fost implicate 
doar informal și indirect, și UE. Atunci am avea deja 
aproximativ formatul de succes cu ajutorul căruia s-a finalizat 
şi acordul nuclear cu Iranul în 2015. Prin urmare, eu propun 
un nou început al procesului de negociere într-un cadru lărgit. 
Tocmai în vederea dezbaterii legate de o forță de pace în 
Donbass ar avea sens să includem pe cât posibil chiar de la 
început puterile cu drept de veto în Consiliul de Securitate, în 
special SUA, în loc să ne încăpățânăm să ţinem cu dinţii de 


Formatul Normandia, deocamdată complet ineficient. Şi, 
având în vedere proiectul forței ONU, acest nou început ar 
putea fi apoi pus în practică de către toate părţile, fără ca 
orgoliul vreuneia să aibă de suferit. 

Încă un argument. Dacă Putin ar avea un interes să încheie 
conflictul din Ucraina, ar fi puţin probabil să semneze un 
acord de pace pentru estul Ucrainei, pe care l-ar fi negociat 
exclusiv cu cancelarul federal german şi cu președintele 
francez. Fl va dori să fie sigur că rezultatul va fi susţinut și de 
Casa Albă. La urma urmelor, el nu face niciun secret din 
faptul că una dintre cauzele centrale ale politicii externe ruseşti 
față de Ucraina o constituie politica de extindere a NATO. Şi, 
într-adevăr, politica rusească faţă de Ucraina, dar și față de 
Georgia, a împiedicat aderarea la NATO a celor două ţări, care 
doreau asta fiindcă ambele sunt instabile și au frontiere 
controversate. Dar — din perspectivă rusească — problema 
extinderii NATO nu va fi hotărâtă la Berlin sau la Paris, ci la 
Washington. Prin urmare, chiar dacă nu le este ușor, SUA și 
UE trebuie să ia loc la masa tratativelor. 

De acord. Trump va avea dificultăți cu o veritabilă „resetare“ 
a relaţiilor americano-ruse atâta vreme cât nu este demontată 
suspiciunea că Rusia a manipulat campania electorală din 
2016 în favoarea lui. În orice caz, cel puţin până acum, 
Congresul american l-a blocat pe Trump în această problemă. 


Revenirea problemei nucleare 


De fapt, însă, ar fi mai mult decât dezirabil ca, după ani de 
tăcere, între Moscova și Washington să ia naştere o nouă 
diplomaţie americano-rusă la vârf. Faptul că Trump și Putin 
vor să se întâlnească în iulie 2018 este așadar îmbucurător — 
câtă vreme nu se confirmă temerea că Trump ar dori să 
încheie, peste capetele aliaţilor Americii (şi pe socoteala 
acestora), deal-uri cu Putin. Căci, deși din punct de vedere 
economic, Rusia este o putere de anvergură medie, din punct 
de vedere militar nu avem voie să subapreciem Moscova. 
Împreună cu SUA, rușii dețin peste 90% din totalul global de 
armament nuclear și dispun astăzi de cel mai mare număr de 
focoase nucleare, 6 850 — devansând chiar și SUA, care are un 
număr de 6 450.” Din 2004 până în 2014, cheltuielile 
militare ale Rusiei s-au dublat. 


Astfel de cifre nu sunt auzite cu plăcere. Ne place mult mai 
mult să ne amintim de vremuri mai bune: în 1987 a fost 
semnat Tratatul INF, unul dintre cele mai importante tratate 
nucleare în general. INF este prescurtarea de la Intermediate- 
Range Nuclear Forces, așadar rachete nucleare cu rază medie 
de acţiune. Printr-o „dublă soluţie zero“, acordul reglementa 
distrugerea, de către partea sovietică, a tuturor celor 857 de 
rachete cu rază medie de acţiune cu 1 667 de focoase nucleare 
şi distrugerea, de către partea americană, a tuturor celor 429 
de rachete și focoase nucleare. Era pentru prima dată când se 
interzicea complet o anumită categorie de arme — un mare 
succes al diplomaţiei, care a însemnat finalul dezbaterii asupra 
cursei înarmărilor și o contribuţie importantă la încheierea 
Războiului Rece. 

Astăzi, Acordul INF este din nou ţinta unui tir masiv. 
Statele Unite îi reproșează Rusiei că a dezvoltat noi rachete cu 
rază medie de acțiune care pot fi dotate cu focoase nucleare. 
Între timp, şi NATO şi-a exprimat îngrijorarea și a îndemnat 
Rusia să dezamorseze reproșurile prin dovezi concrete. La 
rândul ei, Rusia consideră scutul antirachetă pentru Europa de 
Est o încălcare a acestui acord, pentru că ea vede sistemul 
american, cu instalaţiile lui din Polonia și România, ca fiind 
îndreptat împotriva Rusiei — nu împotriva rachetelor dinspre 
Iran sau din alte state. E adevărat că Acordul INF este un 
acord între Federaţia Rusă și SUA. Prin urmare, litigiile nu pot 
fi rezolvate decât între aceste două state. Dar ele ne privesc și 
pe noi, europenii, și s-ar cuveni să ne implicăm mult mai activ. 
Pentru noi, o eventuală anulare a Tratatului INF ar fi o 
catastrofă. Pe deasupra, dacă s-ar întâmpla ca Acordul INF să 
eşueze, ar fi aproape imposibil ca acel New START, acordul 
încheiat pe vremea lui Obama și Medvedev, să fie prelungit — 
un acord care a contribuit la reducerea clară a armelor 
nucleare strategice americane și rusești. De altfel, Conferinţa 
de Securitate de la Miinchen a fost locul unde s-a dat startul 
pentru New START. Şi tot Conferinţa de Securitate de la 
München a fost locul unde a fost parafat acordul. Sigur că 
sunt foarte mândru de asta! Dar este foarte posibil ca, din 
2021, să nu mai existe nici măcar un singur tratat de control 
al înarmărilor nucleare între SUA și Rusia. Ceea ce, în cel mai 
rău caz, ar putea duce la un nou val de înarmări, inclusiv în 


Europa. 


Dar Europa nu are nevoie de înarmare nucleară, ci de o 
reluare a controlului înarmărilor. Este nevoie de discuţii 
privind dezarmarea. 

A PETE 


Discuţii, discuţii și iarăși discuţii 

Prin urmare, avem nevoie de propuneri concrete, care pot fi 
transpuse în practică și care diminuează neîncrederea 
reciprocă, consolidează încrederea și alcătuiesc fundația pentru 
o cuprinzătoare comunitate de securitate euroatlantică. Astfel 
de propuneri au existat și continuă să apară. 

Încă din 2013, un grup internaţional de experţi, din care 
am făcut parte și eu, a propus un raport intitulat „Building 
Mutual Security in the Euro-Atlantic Region“, așadar 
„Edificarea securităţii reciproce în regiunea euroatlantică“. 
Acest raport era rezultatul unei serii de întâlniri care 
începuseră la Conferința de Securitate de la München. Sub 
coordonarea unei președinții comune americane, rusești și 
europene, aproximativ 30 de experţi din politică și din 
domeniul militar din SUA, Rusia, Polonia, Franţa, Marea 
Britanie și Germania se adunaseră pentru a reflecta împreună 
la securitatea Europei, așa cum o visase Charles de Gaulle în 
1959, într-o manieră pe cât de provocatoare, pe atât de aptă să 
inspire: o Europă pașnică, întinsă de la Atlantic până la Urali. 

Raportul solicită convorbiri şi tratative într-o multitudine 
de domenii. Bineînţeles, în ceea ce privește conţinutul, aceste 
discuţii ar trebui să se axeze înainte de toate pe tema 
armamentului nuclear. Sistemele antirachetă, forțele armate și 
armele convenţionale sunt temele următoare. Dar și temele 
securităţii cibernetice și ale activităţilor în spaţiul cosmic își au 
locul lor pe listă — și anume, mai întâi pe termen scurt, pentru 
următorii cinci ani, precum și într-o perspectivă de mai lungă 
durată, pentru următorii 15 ani. 

Şi, deoarece raportul acesta există, dar până acum nu s-a 
făcut niciun pas în direcţia transpunerii lui în practică, cei 
patru preşedinţi ai acestui grup de experți au mai avut o 
iniţiativă în vara anului 2017, la summitul G20 de la 
Hamburg. 

Aceşti preşedinţi sunt Des Browne, fostul ministru britanic 
al apărării, Igor S. Ivanov, fost ministru de externe și fost 
secretar al Consiliului de Securitate al Federaţiei Ruse, Sam 
Nunn, fost senator al SUA și președinte al Comitetului de Stat 


pe Probleme de Apărare, și eu însumi. Așadar, o acţiune 
comună occidentalo-rusă. 

Noi patru, împreună cu colegii noștri, facem politică 
externă de-o viață, avem multă experienţă în diplomaţie și ne- 
am ocupat, jucând diferite roluri, de politicile de dezarmare și 
de pace. Ne întâlniserăm deja în multe locuri; cu Ivanov, de 
exemplu, colaborasem în 1995, la Dayton. Toţi patru 
trăiserăm experiența Războiului Rece, inclusiv ridicarea și 
dărâmarea Zidului şi speranţa într-o Europă unită şi pașnică. 
Toţi patru ştiam foarte bine cât de greu este să faci pace și să 
menţii pacea pe termen lung. 

Aşa se face că, din îngrijorare faţă de situaţia actuală, am 
scris o scrisoare deschisă către președintele Putin și preșe- 
dintele Trump: 

„Prăpastia actuală dintre Rusia și Occident pare să fie mai 
adâncă decât a fost vreodată de la sfârșitul Războiului Rece 
încoace. Din cauza lipsei unor iniţiative noi, relaţiile sunt 
afectate de neîncredere într-o măsură din ce în ce mai mare și 
nu se mai poartă discuţii în legătură cu pașii importanţi care 
trebuie făcuţi pentru consolidarea securităţii tuturor 
oamenilor din spaţiul euroatlantic, cu atât mai puţin în 
vederea sporirii acesteia.“ 

Le-am atras atenţia celor mai puternici doi oameni din 
lume asupra prilejului unic care li s-ar oferi la summitul G20 
de la Hamburg, de a „iniţia în cel mai scurt timp cu putinţă o 
serie de pași practici meniţi să oprească înrăutățirea 
permanentă a relaţiilor și să reducă amenințările reale“. 

Orice s-ar spune, la Hamburg, cei doi au discutat cu 
adevărat. Şi asta, cu toate că o apropiere între ei părea aproape 
imposibilă din cauza discuţiilor de politică internă din Statele 
Unite. 

În scrisoarea noastră am pus accentul pe următoarele 
puncte: o declarație comună conform căreia, având în vedere 
că un război atomic nu poate fi câștigat, el nu trebuie 
niciodată declanşat, reluarea dialogului militar bilateral între 
Statele Unite și Rusia, o iniţiativă comună de combatere a 
terorismului cu arme de distrugere în masă și acorduri 
informale cu privire la modul de abordare a pericolelor din 
domeniul cibernetic. 

Din păcate, summitul din 2017 de la Hamburg nu a adus 
progrese autentice în toate aceste probleme. Ceea ce înseamnă 
că ele sunt în continuare actuale. De aceea, am repetat apelul 


nostru în iulie 2018. Îngrijorarea că Rusia și Occidentul se vor 
îndepărta și mai mult a devenit și mai mare. În primăvara lui 
2018, Vladislav Surkov, unul dintre cei mai apropiaţi oameni 
de încredere ai lui Putin, a scris că, pentru Rusia, urmează 100 
de ani de singurătate geopolitică. După 400 de ani, drumul 
epic al Rusiei, al cărei scop era de a deveni parte a civilizaţiei 
occidentale, ar fi ajuns acum la capăt. Să sperăm că acesta nu 
rămâne ultimul cuvânt al Moscovei. 

Evenimentele din Ucraina din anul 2014 au fost un semnal 
de alarmă pentru securitatea europeană. O solidă arhitectură a 
securităţii euroatlantice nu e cu putinţă fără colaborarea bazată 
pe respect reciproc a tuturor celor implicaţi. Rusia nu are voie 
nici să fie exclusă din casa Europa, nici nu trebuie să fie 
nevoită să doarmă în vestibul. Are nevoie de o cameră proprie, 
cu condiţia să nu facă scandal. 

Scepticii spun: cum să lucrăm la construirea casei în timp ce 
aceasta e în flăcări? Da, e adevărat. lată o provocare. Dar, cu 
toate astea, ar trebui să încercăm să stingem incendiul şi să 
continuăm să lucrăm la construcţie. 

Asta este disensiunea cea mai mare în relaţiile noastre cu 
Rusia. Din păcate, astăzi, în multe probleme, ne situăm pe 
poziţii diferite, ba chiar opuse. Rusia duce o politică 
expansionistă și ar vrea să slăbească democraţiile occidentale. 
Totuși, noi ar trebui să ne străduim în continuare să ținem 
seama de Rusia și de populaţia rusă. Din punctul meu de 
vedere, ar fi un semnal pozitiv puternic dacă am anunţa acum 
ridicarea vizelor pentru ruși — în pofida tuturor tensiunilor 
politice cu Putin. Oricum, ucrainenii au primit deja acest 
privilegiu — prin urmare, de ce nu l-ar primi și rușii acum? 

Asta poate suna contradictoriu, dar acesta este câmpul de 
tensiuni în care se face politica externă. lar o politică externă 
concepută pe termen lung este întotdeauna mai convingătoare 
decât reacţia pripită la provocări sau la crize. Din păcate, astăzi 
există o gravă criză de încredere între Occident și Rusia, un 
mare pericol pentru ordinea şi stabilitatea internaţională. 
Consecințele pot fi văzute, nu în ultimul rând, în focarul de 
crize care e Siria. 


Note: 


* Sebastian Fischer: „Sicherheitskonferenz in München. Putin schockt 


die Europäer“, Spiegel Online, 10 februarie 2007, 


http://vww.spiegel.de/politik/ausland/sicherheitskonferenz-in- 
muenchen-putin-schockrdie-europaeer-a-465634.html (ultima 
accesare pe 13 iunie 2018). 

** Expresie în franceză care înseamnă: „Să-i fie ruşine celui care gândeşte 
de rău (despre asta).“ Este deviza Ordinului Jartierei, cel mai înalt 
ordin al Regatului Unit. (N. red.) 

*** Bun de preţ, avantaj etc. În engleză, în original. (N. red.) 

**** Hans M. Kristensen și Robert S. Norris: „Status of World Nuclear 
Forces, Federation of American Scientists“, 
http://fas.org/issues/nuclear-weapons/status-world-nuclear-forces/ 


(ultima accesare pe 13 iunie 2018). 


CAPITOLUL 5 


Război în Siria — 
intervenţie sau neamestec? 


De la Primăvara Arabă 
la coșmarul politicii externe 


Siria. Războiul care domină de ani de zile ştirile noastre, un 
război epuizant, nesfârșit și de-a dreptul insuportabil cu toate 
nenorocirile lui, începuse mai degrabă inofensiv, ba chiar cu o 
oarecare euforie. În primăvara anului 2011, populaţia siriană a 
ieşit în stradă să demonstreze. Protestul ei era îndreptat 
împotriva celui care, de atâţia ani, era președintele statului, 
Bashar Hafez al-Assad. 

Demonstraţiile din Siria se înscriau într-o multitudine de 
evenimente din Orientul Apropiat, pe care opinia publică 
occidentală le-a urmărit la început cu entuziasm. „Primăvara 
arabă“, așa suna sloganul mai degrabă dătător de încredere 
care începuse să zburde pe posturile de televiziune și prin 
ziare. Treptat, se năştea impresia că oamenii din Orientul 
Apropiat începeau să se apere împotriva celor care îi oprimau 
— şi că o făceau în mod pașnic. 

De fapt, însă, existase un început înspăimântător, nu în 
Siria, ci la câteva mii de kilometri mai departe spre vest, tot pe 
coasta Mediteranei, anume în Tunisia. 

Pe 17 decembrie 2010, un tânăr tunisian pe nume 
Mohamed Bouazizi își curmase zilele. El începuse să răzbească 
un pic în micul oraș de provincie Sidi Bouzid ca negustor de 
legume; dar forțele de ordine i-au confiscat mașina pe care o 
folosea şi ca tarabă din cauză că omul nu avea licență ca să 
vândă. Cu ceva bani gheaţă ca șpagă sau cu oarece relații acolo 
unde trebuie, sărmanul negustor ar fi putut să și-o recupereze. 

Doar că el nu avea nici bani, nici relaţii. S-a ajuns la 
îmbrânceală, o polițistă l-a pălmuit. El a depus o plângere la 
forul superior, însă i-a fost respinsă. Umilinţa şi neputința au 
sfârșit prin a-l aduce într-un asemenea hal de disperare, încât, 
chiar în faţa sediului administrativ local, bărbatul de 26 de ani 
şi-a turnat benzină pe corp şi şi-a dat foc cu o brichetă. 
Moartea lui a schimbat lumea. 


La început, totul arăta ca un scenariu demn de Hollywood. 
Mai întâi proteste în Tunisia, apoi scânteia a aprins focul: a 
început „Arabeliunea“. Aproape peste tot în regiune au 
început proteste spontane. În Tunisia, Algeria și Libia, în 
Iordania, Kuweit și Oman, oamenii au ieșit pe străzi, 
scandând; demonstrau pentru libertate, dansau în pieţe. 

Din perspectiva multor europeni, toate astea semănau cu 
începutul unei poveşti de vară. Trecuseră aproape 20 de ani de 
la revoluţia pașnică din estul Germaniei, când cetăţenii din 
RDG începuseră, cu demonstraţii regulate în fiecare zi de 
luni, să zgâlţâie Cortina de Fier pentru ca, până la urmă, să se 
scuture de 40 de ani de represiune socialistă fără să se tragă 
nici măcar un glonţ. Amintirea era încă proaspătă. 

Omenirea era uimită. Oare trăiam un moment istoric 
comparabil cu căderea Zidului Berlinului și cu democratizarea 
Europei de Est? Miracolul revoluţiei pașnice din 1989 părea să 
se repete în 2011. 

Dar Primăvara Arabă nu a durat decât puţin. Căci, până 
acum, istoria n-a reușit încă să-i găsească un happy end. 
Dimpotrivă, acel prim mort a fost urmat de alte mii. Tunisia 
continuă și astăzi să lupte pentru viitorul ei democratic și a 
făcut progrese remarcabile, dar în unele dintre celelalte state 
arabe, primăvara a fost urmată de iarnă: teroare, violenţă, 
izgonire. Situaţia socio-economică a majorităţii acestor țări s-a 
deteriorat în continuare și au existat câţiva dictatori care, după 
o perioadă de tranziţie plină de incertitudini, au reușit să-și 
restaureze puterea. Sau, în unele ţări, un regim nedrept a fost 
pur și simplu înlocuit cu altul la fel. 

Una dintre probleme e că și dictatorii se uită la televizor și 
citesc ziarele. Nu așteaptă ca istoria să se repete și să fie şi ei 
daţi jos de la putere și de pe poziţiile lor prin proteste pașnice. 
Observând ceea ce se întâmplă în alte ţări, învaţă care 
comportament a dus, după criteriile lor, la succes și care la 
eşec. Apoi își adaptează propria atitudine. 

Asemenea populațiilor din ţările lor, despoţii din lumea 
arabă au înţeles ce anume s-a întâmplat mai întâi în Tunisia și, 
la scurt timp după aceea, în Egipt. Şi, la fel cum cetăţenii s-au 
lăsat contaminați cu entuziasm de curajoșii demonstranți, şi 
cei aflaţi la putere au copiat strategiile de apărare ale colegilor 
lor. 

Nu numai noi am asociat evenimentele din 2011 cu Revo- 
luţia Germană din 1989; şi intelectualii din Tunis și Cairo au 


făcut referire, în articolele și comentariile lor, la demonstranții 
pașnici din Dresda, Leipzig și din toate celelalte orașe est- 
germane. lar conducătorii despotici au căutat la rândul lor 
modele ale celor care au reușit să se menţină la putere. 

Şi le-au și găsit. Căci, în 1989, nu a existat numai o 
revoluție pașnică în Germania, ci și, puţin mai devreme — 
anume, la începutul lui iunie —, și reprimarea brutală a 
protestelor studenţeşti din Piaţa Păcii Cereşti din Beijing. Din 
fericire, în RDG, tancurile au rămas în curțile cazărmilor. Dar, 
pentru regimurile al căror unic interes este păstrarea puterii, 
această deosebire și urmările ei le-au folosit drept învățătură. 


„Și nu va exista îndurare“ 


Egipt. În ţara de pe Nil, protestele au început pe 25 ianuarie 
2011, într-o marţi. Exact o săptămână mai târziu, pe 1 
februarie, preşedintele Hosni Mubarak a declarat că nu va mai 
candida la viitoarele alegeri, care urmau să se desfășoare în 
septembrie. Dar oamenii au continuat să iasă în stradă, 
cerându-i să se retragă. Piaţa Tahrir din Cairo se afla în centrul 
atenţiei tuturor reportajelor internaţionale. Statul autoritar 
încerca să-i împrăștie pe demonstranți. Au existat morți şi 
răniţi. În numai o săptămână şi-au pierdut viața peste 800 de 
oameni. Joi, pe 10 februarie, Mubarak a declarat că avea să 
rămână în funcţie, dar că urma să-i predea afacerile statului 
vicepreşedintelui său. Poporul nu a considerat că este de ajuns. 
Protestele au continuat. În după-amiaza zilei următoare, 
Mubarak și-a anunţat demisia și a predat Consiliului Suprem 
al Armatei toate afacerile statului. 

Ceea ce s-a întâmplat în Egipt s-a repetat după aceea în 
mod asemănător și în alte țări arabe. La început, totul mergea 
foarte repede, despotul încerca să reziste cât mai mult timp cu 
putinţă în pofida mișcării de protest și renunţa chiar puţin 
câte puţin la putere. Până la urmă, însă, presiunea străzii l-a 
obligat să cedeze. Începând din acel moment, lucrurile au 
evoluat cu încetinitorul. Construcţia noului stat democratic 
era anevoioasă și lentă — și aproape în niciun domeniu nu a 
fost încununată de succes. S-au consemnat mai multe regrese 
decât progrese. 

În Egipt, disputa în legătură cu noua ordine s-a transformat 
în violenţă, până la urmă în dictatură militară, și totul s-a 
încheiat cu consolidarea sistemului autoritar pe care oamenii 


voiseră de fapt să-l doboare. Așa se face că unii observatori din 
afară au ajuns la următoarea concluzie: „Arabii pur şi simplu 
nu sunt capabili de democraţie.“ Ceea ce este o concluzie 
complet eronată. Voi reveni imediat asupra acestui aspect. 

Libia. Pe 17 februarie 2011, în diferite regiuni ale ţării s-a 
proclamat „Ziua Mâniei“. Demonstraţiile de protest arătau cu 
toată claritatea că oamenii nu se lăsau păcâliți cu mici reforme 
şi nici nu se lăsau intimidaţi de represiunea statului; ei își 
exprimau nemulțumirile agresiv, ba chiar cât se poate de 
violent. 

Muammar al-Gaddafi, deţinătorul puterii, n-a stat prea 
mult să observe agitația generală. Bineînțeles că lui nu-i 
scăpase faptul că, în urmă cu patru săptămâni, vecinul său 
tunisian Ben Ali fusese nevoit să fugă din ţară și că, în urmă cu 
o săptămână, colegul său egiptean Mubarak își dăduse 
demisia. Când, pe 22 februarie, și președintele algerian 
Bouteflika a anunţat că avea să renunţe la funcţia sa „din 
motive de sănătate“ și, sub presiunea străzii, a ridicat starea de 
urgenţă declarată acolo cu 19 ani în urmă, era ușor de 
prevăzut cum ar fi putut evolua situația din Libia. De aceea, 
Gaddafi a ales, hotărât, o cale extremă de păstrare a puterii. 

El a procedat la reprimarea masivă, cu o violență extremă, a 
demonstrațiilor. Zeci de oameni și-au pierdut viaţa. Dar, în 
locul stabilizării situaţiei la care sperase Gaddafi, s-a întâmplat 
exact contrariul. Criza a dus la dezagregarea aparatului de stat 
și militar. Un număr de militari de rang înalt și o serie 
de diplomaţi au trecut de partea protestatarilor, ca să se 
protejeze pe ei și clanurile lor, și au dat o mână de ajutor la 
organizarea rezistenţei. Astfel, a luat naștere o conducere 
politico-militară a răscoalei. Foști reprezentanţi de rang înalt ai 
regimului s-au aliat cu cei aflați de ani buni în opoziţie și au 
format, la Bengazi, un Consiliu Naţional de Tranziţie. Ei au 
făcut apel la comunitatea internaţională să intervină şi să-i 
ajute în lupta lor împotriva represiunii ordonate de dictator. 

Gaddafi s-a înfuriat peste măsură. Când, pe 17 martie, a 
anunţat oficial: „În noaptea asta venim. Şi nu va exista 
îndurare“, catastrofa incipientă a putut fi urmărită live la 
televizor: genocid anunţat. 

Opinia publică mondială a reacționat incredibil de repede și 
cu o unitate surprinzătoare. Consiliul de Securitate al 
Naţiunilor Unite a dat, cu abţinerea Rusiei, a Chinei și a 
Germaniei, o rezoluţie care instaura o zonă de interdicţie 


aeriană deasupra Libiei și permitea, astfel, o intervenţie armată 
limitată. Marea Britanie, Franţa și SUA au trimis avioane de 
vânătoare. 

Şi a mai existat un actant pe scena conflictului din Libia: 
Liga Arabă, care, altminteri, era adeseori sfâșiată de dispute 
interne. 

Statele din Liga Arabă au împreună o suprafaţă cam de trei 
ori mai mare decât Uniunea Europeană și o populaţie totală 
de 350 de milioane de oameni, ceea ce corespunde unei 
proporţii de aproximativ două treimi din populaţia europeană. 
Spre deosebire de UE, Liga Arabă nu este o veritabilă alianță 
de state, ci o comunitate de interese destul de laxă, care a fost 
fondată în 1945 la Cairo și a constituit, la început, numai o 
reminiscență a vechiului Imperiu Otoman, care s-a spulberat 
după sfârșitul Primului Război Mondial. Obiectivul ei nu este 
o integrare pe termen lung a statelor și societăţilor, ci 
dimpotrivă, menţinerea pe termen lung a suveranității 
naţionale — şi contribuţia la rezolvarea unor dispute interarabe. 

Ținând seama de comandamentul neamestecului și de tot 
mereu invocata suveranitate a statelor membre, a fost cu atât 
mai uimitor faptul că, la izbucnirea războiului civil în Libia, 
Liga Arabă a ajuns să ia atât de repede o decizie împotriva 
Libiei, să proclame o zonă de interdicţie aeriană și să le confere 
statelor membre mandatul de a se implica și militar împotriva 
lui Gaddafi. Libiei şi, mai târziu, şi Siriei le-a fost suspendată 
calitatea de membre, pe baza delictelor de încâlcare a 
drepturilor omului — fapt unic în istoria Ligii. 

Acest fapt ar putea fi interpretat ca un progres în direcția 
deschiderii Ligii în privinţa valorilor liberale și a drepturilor 
omului. Totuşi, este foarte probabil că s-a ajuns la un consens 
atât de rapid asupra unei intervenţii în Libia din cauză că 
majoritatea statelor din Liga Arabă mai aveau unele conturi de 
reglat cu dictatorul libian. Deoarece Gaddafi nu scăpase nicio 
ocazie de a se face antipatic, în special în relaţiile cu Arabia 
Saudită. Astfel, se presupunea că, în 2003, fusese amestecat în 
planurile de atentat împotriva prinţului moștenitor de atunci 
al Arabiei Saudite și, la summitul Ligii Arabe din 2009, de la 
Doha, se exprimase atât de insultător la adresa regelui 
Abdullah, încât i-a fost tăiat microfonul. 

În loc să se bucure de strălucirea Primăverii Arabe, la care 
oamenii visaseră ca a o victorie pașnică a unei societăți civile 
democratice, Libia se afla acum în război. 


Siria: primăvara se transformă în iarnă 


Şi protestele din Siria au câștigat în dinamism în cursul verii 
2011 şi se părea că domnia partidului unic, care urma să 
împlinească 50 de ani, avea să se încheie. Începând din 1963, 
ţara se afla sub domnia Partidului Baath, o grupare secular- 
socialistă. La conducerea lui și, deci, la conducerea ării se afla, 
după un puci care avusese loc în 1970 în interiorul partidului, 
Hafez al-Assad, tatăl actualului șef al guvernului, Bashar al- 
Assad. Tatăl a condus ţara cu mână de fier. A fost deosebit de 
brutal, în special împotriva Frăției Musulmane. În anul 2000, 
când Bashar al-Assad a preluat moștenirea guvernării de la 
tatăl său decedat, mulți au sperat într-o deschidere a regimului 
aspru. 

Într-adevăr, încă de atunci a existat o primăvară, Primăvara 
de la Damasc, care a adus cu sine dezbateri politice deschise. 
Au fost puse în discuţie teme precum ridicarea stării de 
necesitate aflate încă în vigoare și a legii marţiale, precum și 
poziţia femeii în societate și relaţiile cu Palestina și cu Israel. S- 
au cerut eliberarea deţinuţilor politic, dreptul de a înființa 
partide şi ONG-uri şi, la un moment dat, cu deosebită 
claritate, și anularea articolului 8 din constituţia siriană, care 
prevedea că Partidul Baath asigură conducerea statului — prin 
urmare, se revendica nici mai mult, nici mai puţin decât 
dreptul la alegeri libere. 

Însă, doar la puţine luni după asta, Assad junior s-a întors 
din nou la cursul dinainte, cel impus de tatăl său, a ordonat 
arestarea opozanților, a interzis saloanele politice și a stabilit 
pedepse cu închisoarea pentru activiștii politici. În această fază 
se afla atunci când l-am cunoscut, cu ocazia unei vizite la 
Damasc în care îl însoţeam pe cancelarul Schröder. Un lucru 
era cât se poate de clar: Assad fusese strâns foarte tare cu ușa, 
politic vorbind, de către vechii membri ai Partidului Baath, 
care nu l-au lăsat nici măcar o secundă singur cu Schröder. 
Nicio speranţă de reformă! 

Cu toate astea, Primăvara de la Damasc a continuat să 
trăiască în minţile multor sirieni. În 2011, când a izbucnit 
Primăvara Arabă, regimul a reacţionat la primele semne de 
protest cu represalii masive. Valul protestelor a început la 
periferia ţării și, în vară, a ajuns în orașele mari Hama și Homs 
şi, în cele din urmă, la Damasc. 


La început, președintele Assad a anunţat — după principiul 
morcovul și băţul —, în paralel cu represaliile, și un proces de 
reformă. Reformele, însă, s-au lăsat așteptate, demonstrațiile 
au câştigat în amploare, iar înăbușirea protestelor de către 
armată s-a soldat cu tot mai multe pierderi de vieţi omeneşti. 
Lună de lună, situaţia în ţară se agrava tot mai tare. 
Represiunea a mobilizat opoziţia. 

În scurt timp, conflictul a escaladat. În aprilie, guvernul 
sirian a scos tancurile împotriva demonstranţilor. În mai, 
trupele siriene au pătruns în multe zone rezidenţiale din 
Homs și din alte orașe. În iunie, guvernul sirian și-a extins 
operaţiunile militare. Trupele guvernamentale au luat cu asalt 
un oraș de frontieră şi i-au împiedicat pe refugiaţi să 
părăsească țara. În iunie, la Hama s-a ajuns la cea mai amplă 
demonstraţie de la începutul protestelor, cu zeci de mii de 
oameni. Sute de mii de oameni au ieșit pe străzi în multe 
regiuni ale Siriei. A urmat hotărârea cabinetului sirian de a 
permite și altor partide decât Partidul Baath accesul la 
guvernare, dar aceasta nu a fost decât o picătură de apă pe o 
plită încinsă. În august, trupele au intrat în Hama și 
operaţiunea s-a soldat cu peste 100 de morţi. În urma 
protestelor, orașul-port Latakia a fost atacat cu nave de război, 
tancuri și trupe de infanterie. 

În același timp au crescut presiunile internaționale. În 
vreme ce, în paralel, având mandat din partea Consiliului de 
Securitate al ONU, trupele NATO acționau în Libia 
împotriva lui Gaddafi, comunitatea internaţională a statelor a 
reacţionat la început mai degrabă reţinut faţă de evenimentele 
din Siria. În aprilie, Catherine Ashton, însărcinata cu afaceri 
externe a UE, a condamnat folosirea forței în Siria, ministrul 
de Externe al SUA, Hillary Clinton, a cerut oprirea violenţei. 
Şi secretarul general al ONU, Ban Ki-moon, şi înaltul comisar 
ONU pentru drepturile omului, Navanethem Pillay, au 
condamnat folosirea forței împotriva demonstranţilor, în 
vreme ce Turcia a mărit presiunile diplomatice asupra Siriei. 

În luna mai, însă, SUA au declanșat sancţiuni împotriva 
Siriei. Consiliul de Securitate al ONU era împărţit. 
Președintele Rusiei, Dmitri Medvedev, a respins condamnarea 
Siriei de către Naţiunile Unite. UE a instituit un embargo 
asupra armamentului și, împreună cu SUA, a declanșat 
sancţiuni împotriva președintelui Assad și a altor membri ai 
conducerii politice. Liga Arabă a condamnat reprimarea 


violentă a demonstrațiilor, în vreme ce guvernul american, de 
comun acord cu UE, l-a somat pentru prima oară explicit pe 
președintele Assad să se retragă din funcţie. În septembrie, 
situaţia era de așa natură, încât se părea că epoca Assad se afla 
în faţa sfârșitului iminent. 

În acest timp, vecinii Siriei se vedeau fie implicaţi fără voia 
lor, fie amestecați cu bună știință în conflictul sirian. Arabia 
Saudită îi sprijinea pe rebeli fără să facă un secret din asta, 
pentru că Assad era considerat o ameninţare. La fel și Turcia. 
Qatarul, care a jucat un rol important în acţiunea militară 
internaţională împotriva Libiei, a recunoscut în Siria un nou 
prilej de a se profila pe plan internaţional și de a ieși din 
umbra Arabiei Saudite. Astfel, țara a finanţat și fondarea unui 
organism politic de opoziţie. În felul acesta, se dorea ca această 
ţară să găzduiască un guvern în exil, recunoscut, pregătit să 
preia conducerea de îndată ce Assad lăsa în sfârșit locul liber. 


Regime change — dar să ştii ce se întâmplă 
după aceea 


Opinia publică occidentală simpatiza pe față cu rebelii 
sirieni. Se dorea sprijinirea oamenilor în lupta lor pentru 
libertate și democraţie și era aproape de la sine înţeles că asta 
însemna și livrare de armament și muniţie. 

Cu toate astea, se ştia bine din câteva războaie mai vechi că, 
în timp, sprijinirea rebelilor se poate transforma în autogol. 
SUA sunt în măsură să povestească multe pe tema asta. 

Cum aveau ei de gând să se asigure acum, în Siria, că 
grupările de opoziţie, pe care intenționau să se sprijine în 
lupta lor împotriva regimului, nu s-ar fi aliat tocmai cu 
grupări militare islamiste care, la rândul lor, luptau în alte 
contexte împotriva unor aliați americani? 

Assad a acuzat implicarea ţărilor vecine și a cerut să fie 
respectată suveranitatea Siriei. Această cerere a lui s-a făcut 
auzită în Rusia. Șefului de la Kremlin i-au displăcut cuvintele 
lui Obama: „Assad trebuie să plece!“ Fiindcă, odată cu asta, 
problema se afla în sala de ședințe a Consiliului de Securitate 
al ONU, care deja îi îngrijorase pe ruși în cazul Libia/Gaddafi 
2011, şi care problemă suna așa: regime change, schimbarea 
forțată a regimului, răsturnarea conducătorului autocrat. 

Şi în capitalele europene — în Germania chiar cu un 
entuziasm deosebit de mare — se formula tot mereu acest 


obiectiv: Assad trebuie să plece. Din perspectiva actuală, a fost 
o politică iresponsabilă, din cauză că, de fapt, nu exista nicio 
strategie reală în spatele ei. Dacă pleca Assad, ce anume avea să 
se întâmple exact? Aveau cumva Berlinul sau Bruxelles-ul un 
plan B? Bineînţeles că nu. 

O bloggeriţă, activista yemenită pentru drepturile omului 
Tawakkul Karman, avertizase omenirea în această privinţă. De 
la ea vine și fraza profetică, pe care ar trebui s-o ţină minte toți 
cei care cer un regime change: „Trebuie să ştim ce anume vine 
după aceea.“ În vârstă de 31 de ani, mamă a trei copii, 
membră a partidului moderat islamic Islah din Yemen, reușise 
să adune, la începutul Primăverii Arabe, sute de femei în jurul 
ei și devenise portavocea opoziţiei la ea în ţară. În 2012 am 
invitat-o la Conferinţa de Securitate de la München. 
Cuvintele acestei admirabile femei au penetrat pur și simplu 
conștiinţele celor prezenţi; cuvântarea ei a fost una dintre cele 
mai bune pe care am avut prilejul să le aud vreodată ca 
președinte al conferinței. 

În ianuarie 2011, chiar în prima zi după căderea despotului 
tunisian Ben Ali, Tawakkul Karman chemase lumea să iasă la 
primele manifestații din capitala Yemenului, Sanaa. A fost 
arestată, închisă și pusă din nou în libertate. Arestarea ei a 
provocat demonstraţii în masă. În octombrie 2011, a primit — 
în numele tuturor răsculaților din lumea arabă — Premiul 
Nobel pentru Pace. 

Avertismentul de a nu răsturna niciun regim înainte să ai o 
strategie convingătoare pentru perioada de după aceea nu este 
valabil numai pentru Yemen, care de altfel este cuprins de 
haos, asemenea Libiei sau Siriei. De-a lungul istoriei, ideea de 
regime change a generat doar rareori succese. Fiindcă un 
dictator mai puţin nu e de ajuns pentru venirea verii 
democratice! 

După revoluţii, societăţile au avut nevoie adeseori de ani 
întregi sau chiar de decenii pentru a se stabiliza, și numai 
puţine revoluţii au generat structuri democratice. După 
Revoluţia Franceză au urmat mai întâi ani de teroare brutală, 
iar apoi autocratul Napoleon, care a aruncat Europa în război. 
Revoluţia Rusă din 1917 nu a adus democraţia, cum n-au 
adus-o nici cea cubaneză din 1959 sau cea iraniană din 1979. 
În toate aceste ţări au dispărut vechile regimuri autoritare, 
după care, însă, nu s-au născut nici libertatea, nici democraţia. 


Cât despre germani, ei își au laboratorul chiar în propria 
țară. După 40 de ani de dictatură socialistă, milioane de 
cetățeni din RDG au trecut aproape peste noapte la un sistem 
democratic. Însă, cu aproape 30 de ani mai târziu, cercetătorii 
constată că nici măcar în acest lung interval de timp nu s-a 
reușit să li se insufle tuturor acestora bucuria de a fi împreună 
— o premisă deloc lipsită de importanţă pentru funcționarea 
unei democraţii.” 

Când transformarea în gândire și în simţire este o problemă 
chiar în Germania, un stat foarte dezvoltat, cum ar putea să 
funcţioneze acest proces în ţări în care identitatea și loialitatea 
se alimentează de cele mai multe ori din apartenenţa religioasă 
sau etnică? În ceea ce le privește, ţările arabe nu au tradiția 
structurilor democratice în sens occidental, nimic care să se fi 
dezvoltat de-a lungul anilor sau de-a lungul secolelor. În 
Europa am avut nevoie de mult timp ca să facem experimente 
parlamentare și ca să ajungem să acceptăm separaţia puterilor 
în stat și o justiție independentă. Acesta a fost un proces 
anevoios, întrerupt mereu de renunțări dintre cele mai grele și 
de războaie. Impunerea democraţiei aproape peste noapte: așa 
ceva pur și simplu nu e cu putinţă. 


Războiul din Irak, 2003: „Sau sunteţi cumva 
rasist, domnule Ischinger?“ 


Cu toate astea, ideea că democraţia ar putea fi exportată 
asemenea unui nou model de mașină este larg răspândită, la 
fel și aceea că simpla aruncare la fier vechi a unui model 
anterior de guvernare ar duce la un sistem politic nou, după 
modelul occidental. În SUA, unii continuă să cultive şi să 
alimenteze această idee — în special intelectualii 
neoconservatori, numiți pe scurt „neocons“. Pe unii precursori 
ai gândirii mişcării neoconservatoare i-am cunoscut încă 
dinainte să ajung în 2001 ambasador la Washington. Dintre 
aceștia, Richard Perle și Paul Wolfowitz erau minţile cele mai 
cunoscute în Germania. 

Aşa cum vedeau lucrurile acești neocons, în anii 1990, după 
ce Rusia dispăruse în sfârșit de pe ecran, existase, în politica 
mondială, acel așa-numit „moment unipolar“. S-a considerat 
atunci că, de vreme ce nu mai aveau rival, americanii ar fi 
putut, graţie puterii lor militare superioare, să configureze 
lumea așa cum o vedeau ei: să suprime conflicte, să creeze 


pace, să răspândească pretutindeni capitalismul și libertatea. Pe 
scurt, începea să se facă simțită o anumită aroganță în 
gândirea americană. 

Din această aroganță a luat naștere și ideea de a scăpa de 
Saddam Hussein. Așa cum s-a descris deja pe scurt în 
Capitolul 3, acest plan a fost într-adevăr pus în aplicare în 
2003. Motivând că acolo existau arme chimice, SUA au atacat 
Irakul. Planurile de război ale americanilor i-au împărţit pe 
europeni în apologeți (Marea Britanie, Polonia) şi critici 
(Germania, Franţa). Alianţa transatlantică era pusă la grea 
încercare. 

Din punct de vedere militar, s-a raportat un succes rapid: în 
doar câteva săptămâni, americanii reușiseră — chiar dacă 
efortul a fost considerabil — să-l înfrângă pe Saddam atât în 
aer, cât și pe uscat, mai ales că regimul acestuia își pierduse 
deja din forţă în urma sancţiunilor ONU şi din cauza izolării 
regionale. 

Dar visul cu privire la regime change s-a spulberat repede: 
SUA nu au reușit să securizeze Irakul și să declanșeze un 
proces durabil de reconstrucţie a ţării. Oamenii din Irak mai 
suferă şi astăzi din cauza unei situaţii de securitate încordate, 
în care milițiile terorii îşi fac de cap, majoritatea șiită cere 
posturile cele mai înalte în guvern, iar tensiunile între 
guvernul regional kurd din nord și guvernul central din 
Bagdad por să escaladeze în orice moment. De această 
instabilitate a reușit să profite doar cu puţin timp mai târziu 
Statul Islamic. 

Regime change a luat naştere şi continuă să apară adescori 
dintr-un hybris occidental. În disputa transatlantică asupra 
războiului din Irak din 2003, s-a ajuns la o discuţie între 
Condoleezza Rice, consiliera de atunci pe politica de securitate 
a preşedintelui american, și subsemnatul. Eu spusesem că ar fi 
o iluzie să se creadă că, în Irak, avea să crească şi să înflorească 
democraţia de îndată ce Saddam avea să fie înlăturat. 

Rice m-a privit indignată: „Bine, dar noi am reușit să vă 
băgăm în cap democraţia și vouă, și japonezilor. De ce n-ar 
funcţiona asta și în Irak?! Sau sunteți cumva rasist, domnule 
Ischinger?“ 

Poate că între timp şi ea a început să vadă problema cu alţi 
ochi. Invadarea Irakului de către SUA în 2003 nu a avut 
nicidecum efectul pe care intelectualii neoconservatori de la 
Washington speraseră atunci că-l va avea. În loc să contribuie 


la stabilizarea Orientului Apropiat, războiul n-a făcut decât să 
amplifice haosul. În loc să evolueze în direcţia democrației, 
Irakul a căzut pradă unui război civil, care s-a purtat în mare 
parte între sunniţi și şiiţi. Acest război a costat nenumărate 
vieţi omeneşti, a creat condiţiile pentru nașterea așa-numitului 
Stat Islamic și va continua să mai aibă încă multă vreme efecte 
asupra politicii externe a Statelor Unite ale Americii — poate, 
asemănătoare celor ale războiului din Vietnam. 

Privind retroactiv, evoluţia nu e deloc surprinzătoare. Căci 
de cine sau de ce anume simt oamenii că aparțin? Cu cine 
poate să se identifice un kurd sau un șiit irakian? Ca 
reprezentat al sunniţilor, Saddam Hussein guvernase ţara cu 
mână de fier. Faptul că, până în 2003, se acumulase multă 
mânie era cât se poate de evident. Iar disponibilitatea pentru 
reconciliere între oameni nu era foarte mare. La fel de bine s- 
ar fi putut anticipa că sunniţii care dominaseră ţara nu aveau 
să renunţe atât de ușor la privilegiile lor. Că democraţia, în 
Irak, avea să fie extrem de complicată era așadar ușor de 
prevăzut. 

Şi, pe de altă parte, da, în Germania și în Japonia, 
implementarea democraţiei după Al Doilea Război Mondial a 
funcţionat. Numai că, acolo, SUA și aliaţii lor au fost pregătiți 
pentru decenii de ocupaţie și dispuși să contribuie la o 
reconstrucţie foarte scumpă și laborioasă. Iar premisele istorice 
au fost și ele cu totul diferite. Căci este desigur cu totul altceva 
dacă ai de-a face cu o țară în care există o lungă tradiţie de 
autoguvernare locală și de justiţie independentă, așadar o lecţie 
bine învățată și împământenită a separaţiei puterilor — sau cu 
o ţară în care toate astea lipsesc. Aşadar, presupunerea că, în 
Irak, s-ar putea obţine ceea ce germanilor li s-a putut reaminti 
într-o perioadă relativ scurtă, anume statul de drept și 
democraţia: această presupunere a fost anistorică şi cât se 
poate de lacunară. 

„Nu“-ul Germaniei și al cancelarului federal Schröder în 
fața intervenţiei în Irak în 2003 a fost îndreptățit, și nu numai 
pe baza lipsei de legitimitate din perspectiva dreptului 
internaţional. S-a dovedit a fi corect și din punct de vedere 
politic şi istoric. Cu toate astea, ar fi o greșeală să se creadă că 
un „nu“ față de o intervenţie militară este întotdeauna 
răspunsul corect. 


„Nu“ faţă de orice tip de intervenţie militară? 


Diferite argumente sunt puse pe tapet de fiecare dată 
împotriva unei participări germane la o intervenţie militară. 
Unul dintre ele este pacifist și respinge orice fel de violenţă ca 
fiind nedreaptă. Dar, odată cu acesta, ne trezim într-o dilemă 
morală. Fiindcă și prin non-acţiune te poţi face vinovat. 

Într-o discuţie despre intervenţia în Libia, filozoful și 
scriitorul francez André Glucksmann a respins cât se poate de 
ferm întrebarea referitoare la un război drept: „Nimeni [...] 
nu are dreptul să afirme că poartă un război corect sau chiar 
unul drept. Există numai războaie necesare și războaie care nu 
răspund unei necesităţi. Pentru a evita ce-i mai rău, te 
mulțumești să accepți răul mai mic. 

Încă dinainte să ajungă președinte al Republicii Federale 
Germania, Joachim Gauck a încercat să argumenteze cât mai 
clar că politica externă este adeseori alegerea între mai multe 
rele. „Care sunt măsurile la care ar trebui să recurgă niște 
democrați convinşi pentru ca «totul să fie bine» în 
Afganistan?“, a întrebat el și a descris dilema în care se aflau 
deopotrivă politicienii și diplomaţii. „Numai în paradis se 
poate spune că toate sunt bune. Dar unde trăim noi avem de-a 
face cu oameni limitați, care fac greșeli, sau chiar cu teroriști și 
cu sisteme despotice. Nu se construiesc lucruri definitive şi 
paradiziace, ci numai lucrurile fezabile și mai puţin rele.“ 

Prin urmare, intervenţiile militare nu sunt niciodată drepte 
sau bune — dar la fel de puţin dreaptă și necesară este evitarea 
lor. Hotărârile luate în favoarea sau împotriva lor sunt 
adeseori, asemenea hotărârilor din politica externă în general, 
o alegere între mai multe rele. Atunci când politicienii și 
diplomaţii reușesc ca, din aceste numeroase opţiuni rele, să 
aleagă răul cel mai mic — și să-l transpună în practică cu succes 
—, asta este deja o mare realizare. Această afirmaţie ar putea să 
sune cinic, dar corespunde realităţii. 


Realitatea politică nu e o lume în alb-negru 


Tocmai din cauză că, de cele mai multe ori, nu este vorba 
despre o decizie de tipul ori-ori. Așa cum s-a amintit deja, 
între cei care, la o adică, ar impune democraţia cu forța și 
politicienii realiști, dispuși să accepte represiunea ca preţ al 
stabilităţii, există multe trepte intermediare. Realitatea politică 
nu este o lume în alb și negru, este o lume cu multe nuanţe de 


gri. 


Scepticismul faţă de ipoteza că o schimbare de regim ar 
genera în mod automat democraţie este cât se poate de 
îndreptăţit. La fel şi critica referitoare la faptul că 
intervenţioniștii occidentali, precum Donald Rumsfeld, nu se 
ridică la înălțimea răspunderii lor atunci când bombardează, 
fără ca după aceea să construiască și să consilieze. 

Cel care dă glas ambelor aspecte nu este însă nici pe departe 
un apologet al unci politici conciliante cu dictatorii și puterile 
autoritariste. 

Dezbaterea ar trebui purtată în centrul gri, în loc să ne 
lovim de răsturnările radicale într-un alb-negru artificial — 
idealuri goale versus interese egoiste. În ce măsură intervenţia 
are sens și în ce măsură neamestecul e o soluţie inteligentă și 
când anume non-acţiunea are și ea consecinţe politico-morale 
— acestea sunt problemele cele mai dificile din politica externă. 
Ele îşi pot găsi rezolvarea numai dacă se acceptă că, frecvent, 
trebuie să se aleagă o opţiune dintre mai multe opţiuni 
nesatisfăcătoare. 


Bunul renume al lui Gaddafi 
şi viaţa familiei Wallert 


Apropo de tema „nesatisfăcător“. În situația de necesitate 
extremă prin care trecea Republica Federală Germania, s-a 
întâmplat ca tocmai Gaddafi să ne ajute. lată cum s-au 
petrecut lucrurile. În duminica de Paşti a anului 2000, adepţi 
ai organizaţiei teroriste Abu Sayyaf au luat ostatici 22 de 
turiști și angajaţi ai unui hotel de pe insula malaysiană 
Sipadan, din dreptul coastei estice a insulei Borneo, și i-au dus 
într-un lagăr din junglă de pe insula filipineză Jolo. Printre 
ostatici se afla și familia Wallert din Göttingen — Renate, 
Werner și fiul lor, Marc. O încercare de eliberare cu forța 
întreprinsă de armata filipineză a eșuat. La un moment dat, 
aproape 40 de jurnaliști se cazaseră în hotelurile de pe insulă și 
transmiteau aproape în direct. Drama, cu amenințări 
permanente cu violența și cu moartea, a durat săptămâni şi 
luni. Imaginile cu mama cotropită de spaimă au circulat pe 
toate programele. Ea a fost eliberată după 12 săptămâni, dar 
soţul și fiul au rămas în continuare ostatici. 

Diplomaţia germană, inclusiv BND*****, s-a luptat luni 
întregi pentru a rezolva problema ostaticilor. Bineînțeles că 
existau solicitări financiare. Dar exista un comandament strict, 


anume acela de a nu plăti recompense, pentru a nu transforma 
asta într-un model de afacere și a periclita astfel şi siguranța 
altor turiști. O situaţie în care era mare nevoie de un sfat bun. 

Un eșec ar fi avut urmări groaznice. Pentru membrii familiei 
Wallert, fiecare zi putea fi ultima. 

Orice greșeală ar fi fost plătită cu viaţa lor. 

lată însă că cel de-al doilea fiu al șefului de stat libian 
Gaddafi avea relaţii bune cu musulmanii filipinezi. Pe 
deasupra, el mai era și președintele GIFCA — Gaddafi 
International Foundation of Charitable Associations. Fundaţia 
s-a arătat dispusă să preia pretenţiile financiare. Prin urmare, 
Germania nu era nevoită să plătească banii de răscumpărare. 
Contraserviciul pe care îl cerea regimul Gaddafi era interesant. 
Prin implicarea ei în atentatul din Lockerbie, un atentat cu 
bombă asupra unui avion al Pan Am World Airways, care 
avusese loc în 1988, Libia rămăsese izolată în comunitatea 
internaţională. La Tripoli, se spera că o vizită în Libia a 
cancelarului federal ar contribui la relaxarea acestei izolări. 
Prin urmare, noi am fost de acord cu vizita. Așa funcţionează 
uneori diplomaţia. Familia Waller: a fost eliberată, cazul era 
rezolvat. Fără bani de răscumpărare germani. 

Când, mai târziu, libienii au readus în discuţie vizita 
promisă a cancelarului, noi am invocat probleme de program 
şi am oferit în schimb o vizită a ministrului de externe, 
Joschka Fischer. Acesta a făcut într-adevăr o vizită de tranzit în 
Libia, dar nu s-a întâlnit cu Gaddafi personal. Oricum, însă, 
noi am încercat s-o rezolvăm. Asta a fost. Subiect bifat. 

A fost oare greșit să acceptăm acest ajutor? A fost greșit să-i 
strângem atunci mâna lui Gaddafi, cum s-ar spune, ca preţ 
pentru a obţine eliberarea familiei Wallert? 

Propun să se reflecteze la un singur aspect: dacă noi refuzăm 
categoric să conlucrăm cu toți dictatorii și conducătorii care 
încalcă drepturile omului, atunci ar trebui să îngheţăm relaţiile 
cu aproximativ o jumătate din omenire. Şi nu acesta ar trebui 
să fie răspunsul, nu? De aceea ar fi și greșit să condamnăm 
întâlnirea lui Donald Trump cu Kim din Coreea de Nord ca 
gest de dispreţ la adresa drepturilor omului. Diplomaţia 
înseamnă și să negociezi cu dictatorii, atunci când trebuie. 


Culpa istorică a Germaniei 
şi imperativul neamestecului 


În cuvântarea lui de la Miinchen din 2014, președintele 
Gauck a abordat cel de-al doilea argument, specific german, 
împotriva intervențiilor — trimiterea la culpa istorică a 
Germaniei. Nu avem voie să derivăm din culpa germană un 
„drept de a întoarce privirea“, s-a exprimat el. Altminteri, „din 
această reticență, ar putea lua naștere un fel de autoprivile- 
giere. [...] În plus, astăzi, pentru Germania și aliații ei, ar 
trebui să fie de la sine înțeles că nu trebuie să le refuze pur și 
simplu ajutorul altora atunci când încălcările drepturilor 
omului escaladează în genocid, în crime de război, epurări 
etnice sau crime împotriva umanității. Respectarea drepturilor 
omului nu este numai esenţa imaginilor pe care democraţiile 
occidentale le au despre ele însele. Da, ea este o condiţie 
fundamentală pentru garantarea securităţii, pentru o ordine 
mondială pașnică și cooperantă. 

Pe scurt, nu poţi să scuzi orice prin faptul că ai avut o 
copilărie dificilă. La un moment dat devii adult și trebuie să-ţi 
asumi răspunderea, inclusiv și în special pentru sarcinile 
neplăcute ale vieţii. 

Cel de-al treilea argument al criticilor intervenţionismului 
este recitat mereu de către Putin: nu avem voie să ne 
amestecăm în suveranitatea altor state. Ar trebui să respectăm 
toate regimurile în egală măsură. 

Adeseori, argumentul acesta este legat de reproșul că 
Occidentul dă dovadă de o atitudine imperialistă atunci când 
le prescrie altor șefi de stat cum trebuie să-și conducă țara. 

Şi în acest punct, Gauck a avut, încă din 2011, un răspuns 
convingător: „Aş lua foarte în serios reproșurile de acest fel 
dacă ele ar fi formulate de către cei asupriți, de către activiștii 
drepturilor omului din statele autoritare. Dar nu atunci când 
aceste reproșuri vin de la cei care critică cultura noastră 
occidentală, care nu le recunosc propriilor lor cetăţeni decât o 
mică parte din acele libertăţi care, în democraţiile occidentale, 
sunt de la sine înţelese. Despoţii și dictatorii acestei lumi nu 
fac decât să se protejeze pe ei înșiși și nedreptatea, să apere 
Evul Mediu împotriva progresului.“ == 

Bineînţeles că trimiterea legalistă la suveranitatea statelor și 
la comandamentul neamestecului este cât se poate de 
atrăgătoare pentru ruși — și pentru chinezi, cărora, de 
asemenea, le place să se refere la ele —, pentru că ei nu vor să 
permită să li se prescrie cum anume au voie să se poarte cu 


cetăţenii lor — fie că e vorba despre disidenţi şi opozanți, 
despre ceceni sau despre uiguri. 

Însă trâmbiţarea suveranităţii statale este, înainte de toate, o 
viziune asupra lumii din secolul trecut şi mai dinainte. 
Aproximativ de la Pacea Westfalică de la 1648 se formulează și 
se cultivă maxima despre principiul neamestecului în 
suveranitatea statelor și al dreptului ncîngrădit al fiecărei 
naţiuni de a-și rezolva singură problemele interne. Acest lucru 
are sens în măsura în care statele sunt subiectele centrale în 
dreptul internaţional, iar convicţuirea lor se cere reglementată. 
Dar oare are voie un stat să facă realmente orice în interiorul 
propriilor granițe — inclusiv să măcelărească minorităţi? 
Răspunsul este evident: nu. 

În preajma trecerii în noul mileniu, discuţiile internaţionale 
au prins dintr-odată viaţă. Fuseseră comise prea multe cazuri 
de genocid, de crime împotriva umanităţii, prea mulţi oameni 
fuseseră omorâţi fără să fi intervenit cineva, de exemplu în 
Ruanda sau în Bosnia. După lungi discuţii, în 2005, Adunarea 
Generală a Naţiunilor Unite a acceptat cu o majoritate 
covârșitoare că suveranitatea națională îşi are și ea limitele ei, şi 
anume atunci când dictatorii încep nu să-și protejeze propriul 
popor, ci să-l masacreze. Luase naștere așa-numita „răspundere 
de a proteja“, în engleză „Responsibility to Protect“. Sau, mai 
scurt, „R2P“. 


Răspunderea de a-i proteja pe alţii 


Ideea care a dus la asta: genocidul, crimele de război, 
crimele împotriva umanităţii sunt încălcări atât de grave ale 
drepturilor omului, încât ele activează responsabilitatea 
comunităţii internaţionale de a proteja (R2P), şi anume atunci 
când statele afectate nu sunt ele însele dornice sau capabile să- 
şi apere cetăţenii de aceste crime. 

Exact acest principiu s-a încercat să fie aplicat în Libia. 
Rezoluţia numărul 1973 a Consiliului de Securitate al ONU, 
care până la urmă a fost sprijinită și de Rusia și China prin 
voturi de abţinere, a permis intervenţia armată în Libia în 
anumite limite. Obiectivul ei, cum a sintetizat problema 
André Glucksmann în primăvara lui 2011, a fost „exclusiv 
acela de a proteja, nicidecum de a invada ţara, de a institui 


Coe akka 


acolo o democraţie sau de a construi o naţiune“. 


Într-o pledoarie în favoarea războiului cu Libia, susținută în 
aprilie 2011, Anne-Marie Slaughter, profesoară la Princeton și 
una dintre cele mai cunoscute experte în materie de drept 
internaţional, care, sub Hillary Clinton, a condus Comitetul 
de Planificare al Ministerului de Externe al Statelor Unite, a 
subliniat această rațiune a protecţiei și criteriile după care ca 
putea fi pusă în aplicare din perspectiva SUA: 

„SUA au fost dispuse să voteze în favoarea Rezoluţiei 1973 
abia în momentul în care au fost îndeplinite anumite criterii: 
o cerere de ajutor din partea opoziţiei libiene și aprobarea unei 
zone de interdicţie aeriană de către Liga Arabă. Fiecare pas al 
acestei aprobări este un indiciu indirect asupra proporții 
actelor de cruzime. Abia atunci când acţiunile brutale ale unui 
guvern zguduie conștiința unei regiuni, organizaţia regională 
este pregătită să acţioneze. Dacă aceasta îi solicită ONU 
măsuri împotriva unuia dintre membrii ei, probabil că 
Naţiunile Unite vor fi de acord. Dacă, dimpotrivă, organizaţia 
regională are o atitudine pasivă, naţiunile din afara regiunii 
vor acţiona împotriva consensului regional numai atunci când 
crimele reale sau cele care ameninţă să fie comise zguduie 
profund conştiinţa întregii lumi.“ 

Germania s-a abținut atunci de la vot, ceea ce eu consider 
acum, ca și atunci, o greșeală. Spre deosebire de războiul 
împotriva Irakului din 2003, aici, miza era tocmai aceea de a 
se obține o intervenţie acoperită de dreptul internaţional — iar 
nu o coaliţie a celor dornici să intervină. Abţinerea germană va 
fi avut motivele ei de politică internă, dar, în planul politicii 
externe, ea a fost un semnal greșit. Ca ţară a cărei istorie a 


e eh e ala 


înregistrat un dublu genocid și care acum este parte integrantă 
din comunitatea internaţională, Germania ar fi putut să arate 
aici — ba chiar ar fi trebuit s-o facă — în ce fel interpretează 
asumarea răspunderii, mai ales atunci când aceasta are în spate 
un mandat internaţional. De altfel, după aceea, Berlinul a și 
avut parte de critici masive pentru abţinerea lui. 

Ar fi fost mai elegant ca Germania să susţină rezoluţia și 
apoi să ofere o așa-numită „motivare a votului“, prin care să 
explice faptul că această susținere nu presupunea participarea 
cu soldați germani — și că se insistă să se elaboreze neapărat un 
plan pentru perioada imediat următoare eventualei prăbușiri a 
regimului Gaddafi. O astfel de poziţie ar fi fost acceptată de 
toată lumea. 


După consumarea faptelor ştim că proiectul intervenţiei în 
Libia a eșuat din cauză că puterile occidentale nu s-au limitat 
la împiedicarea unui genocid, ci au mai provocat și un regime 
change, fără să fi existat însă planificările corespunzătoare 
pentru asta. Întrebarea „Ce se întâmplă după sfărșitul 
dictaturii?“ a fost pusă abia la urmă de tot. 

Din 2011 încoace, Libia se găsește într-o stare asemănătoare 
războiului civil. Nici în cel de-al șaptelea an de la căderea lui 
Gaddafi nu se întrevede un final. A meritat oare această 
intervenţie preţul pe care populaţia libiană e nevoită să-l 
plătească? Dictatorul a plecat, dar acum domneşte haosul. E 
grav. Lucrul acesta nu justifică însă, așa cum mai cred unii, 
reticența de atunci a Germaniei. 


Lecţia Libiei — trei criterii 
pentru o intervenție 


Din Libia putem să tragem niște învăţăminte și să adoptăm 
criterii după care să ne orientăm pentru a ajunge la un verdict 
raţional în favoarea sau împotriva unei intervenţii militare: 

1. Pentru orice folosire a forței armate, pentru orice 
intervenţie ar trebui să existe o legitimare juridico-politică, un 
mandat. Ar trebui să existe o autorizare în toată regula din 
partea Consiliului de Securitate al ONU. În orice caz, ar fi 
imaginabilă și o excepţie, și anume în cazul în care — spre 
deosebire de intervenţia în Libia — China şi Rusia, de 
exemplu, ar face uz de dreptul lor de veto și ar împiedica o 
intervenţie cu mandat, dar această intervenţie ar apărea ca 
inevitabilă din punct de vedere politic și moral. Intervenţia 
din Kosovo din 1999 ne oferă un exemplu dramatic pentru un 
astfel de caz de urgență; alte exemple sunt loviturile aeriene 
americane, respectiv americano-britanico-franceze din 2018 
împotriva Siriei, din cauza folosirii armelor chimice. 

2. Ţările din regiunea despre care ar fi vorba trebuie să 
susţină și ele o astfel de intervenţie, sau cel mai bine să o 
solicite de-a dreptul. Liga Arabă s-a ocupat pentru prima oară 
în istoria ei de probleme grave apărute în cercul propriilor 
membri. Desigur, și în privinţa acestui criteriu ne putem 
gândi la excepţii — de exemplu, atunci când unul dintre vecini 
se află într-o relaţie de complicitate cu o dictatură criminală. 
Dar fără o anumită doză de susţinere din regiune, o misiune 
încununată de succes e aproape imposibilă, după cum ne arată 


experiența. Altminteri, se lansează imediat legenda cum că 
iarăşi s-au băgat CIA, SUA, NATO sau cine știe mai cine şi că 
manipulează jocurile din afară. 

3. Poate cel mai important criteriu: este nevoie să se 
definească un obiectiv clar, care se dorește a fi atins cu ajutorul 
intervenţiei, şi trebuie să fie limpede dacă acest obiectiv poate 
fi şi atins cu mijloacele avute la dispoziţie. Raportul obiectiv- 
mijloace trebuie așadar să fie unul corect. O intervenţie în 
sensul responsabilităţii de protecţie poate să fie generată de 
scopuri oricât de nobile. Dacă lipseşte un obiectiv clar și nu 
există mijloacele necesare pentru atingerea lui sau 
disponibilitatea de implicare într-un proces de reconstrucție 
extrem de complex după o intervenţie, atunci intervenţia e 
foarte greu de justificat. O intervenţie militară care se sfârșește 
în haos este, de fapt, un contraserviciu pentru populaţie, 
pentru oamenii care trebuiau, de fapt, protejaţi. Mai limpede 
spus: ar trebui să se treacă la fapte numai atunci când se știe că 
obiectivul este și tangibil, realist. În cazul Libiei, asta ar fi 
însemnat ca, în paralel cu acţiunea militară, Occidentul să se 
angajeze să-i acorde Libiei un ajutor consistent și de durată la 
construirea unui viitor politic. 

Trebuie să fim modești și să acţionăm numai în acele cazuri 
în care, la o adică, suntem dispuși să facem și sacrificii. Dar 
nici nu avem voie să ne supraapreciem șansele. Altminteri, se 
întâmplă ca răspunderea să eșueze mult prea ușor în 
neglijență. 

Dar cum oare pot fi încheiate războaiele? Ce putem face în 
condiţiile mijloacelor noastre limitate? În cazul Siriei, aceste 
întrebări se pun cu deosebită gravitate. 


Note: 

* Laureata Nobel Tawakkul Karman, citată în Michael Thulmann, „Ich 
bin bereit zu sterben“, Die Zeit 13 octombrie 2011, 
https://www.zeit.de/2011/42/P-Tawakkul Karman (ultima accesare pe 
13 iunie 2018). 

** Jana Hauschild, „Persönlichkeit von DDR-Biirgern. Ein Land, zwei 
Seelen“, Spiegel Online, 09 iunie 2016, 
http://www.spiegel.de/wissenschaft/mensch/ddr-buerger- 
persoenlichkeit-ein-land-zwei-seelen-a-1096449.html (ultima accesare 
pe 13 iunie 2018). 

*** André Glucksmann, „Wir müssen schützen“, Die Welt, 29 martie 
2011, 


htrps://www.welr.de/print/die_welr/debatte/article12994941/Yir- 
muessen-schuetzen.html (ultima accesare pe 13 iunie 2018). 

**** Joachim Gauck, „Wir müssen sehen lernen, was ist“, discurs cu 
ocazia acceptării Premiului Ludwig Börne, 21 februarie 2012. 

***** Bundes Nachrichtendienst — Serviciul Federal de Informaţii. (N. 
trad.) 

****** Conferința de Securitate de la München. Cuvântarea de 
deschidere a lui Gauck, reprodusă integral în Zeit Online, 31.01.2014, 
hrps://www.zeit.de/politik/ausland/gauck-miinchner- 
sicherheitskonferenz-eroeffnungsrede (ultima accesare pe 13 iunie 
2018). 

Borne, 21 februarie 2012. 

CAPITOLUL 6 


Se poate face pace când armamentul 
tace? Politică externă şi putere armată 


Până acum, fiecare război s-a terminat 
la un moment dat 


În războiul din Siria, există numeroase ţări şi interese care 
sunt legate între ele într-un nod gordian. Fenomenul nu e nici 
pe departe unul nou. Și în alte războaie și conflicte din trecut 
au existat încrengături complicate, care au escaladat din ce în 
ce mai mult, când de o parte, când de alta. Cu toate astea, 
până acum, orice război și-a aflat la un moment dat sfârșitul, 
chiar şi Războiul de 30 de ani. Al cărui sfârșit, consfințit prin 
Tratatul de Pace de la Westfalia din 1648, este considerat de 
unii ca o primă treaptă premergătoare a Uniunii Europene, 
care şi-a demonstrat viabilitatea de peste 70 de ani prin 
acţiunea ei pacificatoare. De aceea, experţilor le place să 
privească înapoi la cei cinci ani de tratative de pace din secolul 
al XVII-lea purtate la Münster și Osnabrück, pentru a găsi 
acolo surse de inspiraţie pentru soluţionarea crizelor 
geopolitice și a conflictelor religioase actuale. 

De fapt, însă, nici măcar nu este nevoie să privim atât de 
departe în urmă în istorie, de vreme ce, de la ultimul război 
sângeros pe teritoriul european — chiar dacă în afara graniţelor 
UE —, au trecut puţin mai mult de 20 de ani: războaiele 
balcanice din anii 1990 au părut atunci la fel de încâlcite 
precum pare astăzi războiul din Siria. Merită să cercetăm cu 
mai multă atenţie aceste crize, căci putem extrage din ele 
învățăminte și impulsuri importante pentru politica externă de 
azi și pentru cea viitoare. 

Nimeni altul decât Joschka Fischer a întreprins asta cu mai 
bine de 20 de ani în urmă. Aflat încă în opoziţie pe atunci, în 
1996/1997 el a vrut să ştie cu precizie dacă și în ce fel 
ameninţarea cu folosirea forței militare, precum și folosirea ei 
efectivă pot duce la sfârșitul unui război și începutul 
procesului de pace. Cu alte cuvinte: se poate justifica folosirea 
forței armate în astfel de cazuri? Sunt cumva mijloacele 
militare un element necesar al unei politici eficiente de pace? 


Pentru verzii de atunci — pentru unii dintre ei, chiar şi astăzi —, 
acestea erau întrebări cât se poate de eretice. Nu e de mirare că 
au început să zboare roșii și ouă. Dar întrebările pe care 
Fischer mi le-a adresat atunci și mie, negociatorul-șef în 
Bosnia, şi dezbaterile aprinse care au urmat au fost importante 
din punct de vedere politic și, puţin mai târziu, au demonstrat 
că au fost bine-venite. Când, în 1998, verzii au ajuns la 
guvernare ca parteneri de coaliţie ai SPD, ne aflam direct în 
fața deciziei de implicare a Bundeswehrului în conflictul din 
Kosovo. Iar verzii au rezistat, chiar dacă numai cu eforturi 
considerabile. Fiindcă un lucru e de necontestat: chiar dacă, 
nici până în zilele noastre, în Balcani nu e tocmai raiul pe 
pământ și noi aruncăm tot mereu priviri îngrijorate spre 
această regiune, s-a reușit să se pună capăt cumplitului 
„Război din lugoslavia“, care a fâcut ravagii ani întregi. 

Dar să le luăm pe rând. Ce anume s-a întămplat? 

La începutul anilor 1990, s-a dezmembrat o ţară cu 23 de 
milioane de locuitori. Iugoslavia a fost de la început un stat 
multinațional, în care trăiau oameni de etnii și religii diferite: 
mai mult de o treime din populaţie erau sârbi, o cincime 
croaţi, iar pe lângă aceștia mai existau sloveni, macedoneni, 
albanezi şi turci, precum și o mică minoritate de 
muntenegreni și una de maghiari. O treime dintre iugoslavi 
(preponderent sloveni și croaţi) erau catolici, o a doua treime 
era ortodoxă (majoritatea sârbi și muntenegreni). lar 
aproximativ 11% din populaţie erau musulmani (așa-numiți 
bosniaci, dar și albanezi și turci) şi mai existau și un mic grup 
de protestanți germani și maghiari şi o minoritate evreiască. 

Tito, care se afla la conducerea lugoslaviei din 1945, a 
reușit, printr-un sistem federal, să aducă pretenţiile diferite ale 
acestor grupuri numeroase sub aceeași umbrelă. Exista 
speranţa că, în timp, ar putea lua naștere o identitate naţională 
iugoslavă, promovată atât prin măsuri educaționale 
corespunzătoare, cât și prin masive măsuri represive luate de 
stat. Astfel, croaților, sârbilor, bosniacilor şi slovenilor li s-a 
interzis pur și simplu să se refere la naţionalităţile respective. 

Asta a funcţionat multă vreme, însă după moartea lui Tito, 
în 1980, eforturile de obţinere a autonomiei în fiecare dintre 
aceste regiuni au devenit din nou mai puternice — și sub 
presiunea recesiunii economice. Ele invocau „dreptul de 
autodeterminare al popoarelor“. 


Președintele republicii parţiale Serbia, Slobodan Milošević, 
se străduia în acest context să recreeze „Serbia Mare“ (între 
graniţele fostei lugoslavii), dar numeroasele grupări diferite nu 
erau dispuse să se lase integrate într-un imperiu imaginar — 
nici măcar cu forța. Iugoslavia s-a descompus — iar diferenţele 
etnice și religioase au început să se manifeste cu tot mai multă 
putere. 


Războiul din Balcani — masacrul 
de la Srebrenica 


Eforturile regiunilor de a-și obţine independenţa au dus, în 
1991, în interiorul Iugoslaviei, la conflicte militare care au 
durat aproape un deceniu și care au fost caracterizate printr-o 
brutalitate extremă. Războaiele s-au înșirat unul după altul: 
mai întâi a fost Războiul de zece zile din Slovenia (1991), 
urmat de războiul din Croaţia (1991-1995), războiul din 
Bosnia (1992-1995), războiul din Kosovo (1999) și în sfârșit 
răscoala albaneză din Macedonia (2001). 

Războiul din Bosnia a fost cel mai cumplit. Nici până în 
ziua de azi nu cunoaștem un număr sigur al victimelor, din 
cauză că fiecare dintre cele trei părți beligerante menţionează 
alte statistici și pentru că astăzi încă sunt în curs operaţiunile 
de deschidere a gropilor comune și de identificare a cadavrelor. 
Cu toate astea, se poate afirma cu o anume certitudine că în 
războaiele din Balcani au murit în total peste 130 000 de 
oameni, aproximativ 100 000 dintre aceștia în războiul din 
Bosnia. Aproximativ 14 000 de persoane încă sunt considerate 
dispărute. La toate astea se adaugă 2 000 000 de refugiaţi și de 
oameni izgoniți. Multe dintre lucrurile de atunci ne duc cu 
gândul la imaginile actuale din Alep, din Ghouta de Est, din 
Homs și Palmyra. 

În Balcani, regiuni întregi au fost atunci depopulate și 
infestate cu mine terestre, orașe și sate au fost devastate și au 
fost distruse iremediabil moschei, biserici, biblioteci și alte 
monumente de cultură. Şi Siria se număra, cu numai puţini 
ani în urmă, printre cele mai frumoase și mai râvnite obiective 
turistice din Orientul Mijlociu. Dar acest paradis cultural 
oriental s-a transformat în multe regiuni într-un deșert de 
ruine. 

În Balcani, totul a început atunci cu faptul că, în urma câte 
unui referendum, cele două provincii din nord, Slovenia și 


Croaţia, şi-au proclamat independența față de lugoslavia. 
Bosnia-Herţegovina le-a urmat exemplul și, în martie 1992, a 
organizat un referendum, cu 99% din voturi pentru 
suveranitate. E adevărat, la referendum participaseră numai 
aproximativ două treimi din populaţie. Imediat, tensiunile 
etnice au crescut, Cea mai mare parte din populaţia de sârbi 
era pentru rămânerea în lugoslavia, în vreme ce bosniacii 
(musulmanii din Bosnia), precum și croații din regiunea 
occidentală Herţegovina preferau un stat propriu. 

Din rândurile „perdanţilor“ şi ale celor care boicotaseră 
referendumul s-a recrutat armata sârbilor bosniaci, pentru a 
porni la luptă împotriva „separatiștilor“ şi pentru menţinerea 
alianței statale legale din punctul lor de vedere. Ei au fost 
sprijiniți de armata iugoslavă (alcătuită preponderent din 
sârbi). 

În tabăra separatiştilor s-au format două grupuri: croații 
bosniaci, care au primit la rândul lor ajutor din ţara vecină 
Croaţia, şi bosniacii, așadar musulmanii bosniaci, care erau cel 
mai puţin pregătiți pentru un război, cel mai prost înarmați şi 
care mai târziu au primit ajutor mai întâi din țările 
musulmane, și mai târziu din SUA. 

La început, în restul Europei, mulţi nici nu au realizat (sau 
nu au vrut să realizeze) ce se întămpla acolo, exact la ușa lor. 
Abia atunci când — iar asta este o altă paralelă cu prezentul 
nostru — refugiații au început să se reverse în număr mare în 
ţările UE, privirile s-au îndreptat spre regiunea Balcanilor. 

Astăzi, toată lumea se înfioară când aude numele orașului 
Srebrenica. Acolo a avut loc cea mai mare crimă de război din 
Europa de la sfârșitul celui de Al Doilea Război Mondial 
încoace. În 1995, mai mult de 8 000 de bosniaci, băieţi şi 
bărbați între 13 și 76 de ani, au fost omorâţi de sârbi și 
aruncaţi în gropi comune. A durat ani buni până când 
Tribunalul Internaţional de la Haga pentru lugoslavia a 
adunat suficiente dovezi pentru a formula acuzaţia de genocid. 

Acest masacru a fost din cale afară de groaznic, pentru că 
avea o preistorie de trei ani și fiindcă s-a consumat apoi în 
numai câteva zile chiar sub ochii celor din Căştile Albastre ale 
ONU. 

Înainte de război, în Srebrenica trăiau 36 000 de oameni, 
dar, la momentul masacrului li se mai adăugaseră și 40 000 de 
musulmani care se refugiaseră din diferite localități din estul 
Bosniei. Timp de trei ani, fuseseră încercuiți de trupele 


comandantului suprem Ratko Mladić și soldaţii lui și 
bombardaţi cu grenade. În martie 1993, când, după 10 luni 
de asediu, au ajuns în sfârșit primele convoaie cu ajutoare din 
partea ONU, mulți muriseră deja de foame. 

Informaţiile din oraș erau atât de terifiante, încât, în aprilie 
1993, ONU a stabilit o zonă de protecţie: 750 de soldaţi ai 
Căştilor Albastre (mai întâi canadieni, mai târziu olandezi) 
aveau misiunea de a-i dezarma pe musulmanii care apărau 
orașul și de a-i descuraja pe atacatorii sârbi. Au eșuat în 
ambele cazuri. Încredințaţi că vor fi protejaţi de Căştile 
Albastre, musulmanii au predat armamentul greu, dar și-au 
păstrat armele ușoare. Iar pe 6 aprilie 1995, sârbii au declanșat 
un atac asupra enclavei şi au cucerit Srebrenica în cinci zile — 
fără să fi fost împiedicaţi de către Căștile Albastre. În oraş a 
izbucnit panica. Sub ochii soldaţilor olandezi ai Căştilor 
Albastre, prost înarmaţi, care le-au abandonat sârbilor 
posturile de observaţie și barajele, au fost adunaţi bărbaţii 
bosniaci apți de luptă. Femeile și copiii au fost suiţi în 
autobuze și transportaţi spre o destinaţie necunoscută, de 
unde au fost nevoiţi să meargă mai departe pe jos și să se 
salveze într-un teritoriu controlat de guvernul bosniac. Taţii, 
soţii, fraţii și fiii lor n-aveau să-i mai vadă niciodată. Căci, în 
noiembrie 1995, atunci când a fost declarată pacea, la patru 
luni după masacru, în Srebrenica nu mai era nici măcar un 
singur musulman în viaţă. 


„Epurare etnică“ — cel mai odios termen 
al anului 


Rapoartele despre ororile din zonele de război au zguduit 
comunitatea mondială și, în sfârșit, au trezit-o. Era neapărat 
necesar să se facă ceva. Au urmat diferite măsuri nu foarte 
eficiente — sau chiar, cum au considerat o serie de experţi, 
susceptibile mai degrabă să înteţească războiul —, de exemplu, 
embargoul asupra armelor instituit de ONU, dar care a fost 
încălcat din mai multe părți prin contrabandă de armament. 
La început, în Germania se sperase că, printr-o recunoaștere 
diplomatică a Sloveniei, Croaţiei și Bosniei, conflictul s-ar fi 
putut încheia. Dar tabăra sârbă nu s-a arătat deloc impresio- 
nată de asta. Rusia a sprijinit regimul sârb cam așa cum îl 
sprijină astăzi pe Assad, folosind printre altele argumentul că 
amestecul în treburile unui stat suveran este inadmisibil. 


Astfel, ura a continuat să facă ravagii, în timp ce opinia 
publică mondială asista la toate astea mai mult sau mai puţin 
neajutorată. Au existat eforturi de a se obţine armistiții, care 
au fost însă imediat folosite de partea sârbă pentru a continua 
represiunea împotriva populaţiei bosniace. Pentru acțiunea 
murdară de ucidere și izgonire a bosniacilor s-a impus 
termenul de „epurare etnică“. În Germania, acesta a fost 
proclamat „cel mai odios termen al anului 1992“. Încă din 
ianuarie 1993 a fost propus Planul de pace Vance-Owen, 
denumit astfel după iniţiatorii lui: cei doi președinți ai 
Conferinţei de la Geneva pentru lugoslavia, fostul ministru 
american de externe Cyrus Vance și fostul ministru britanic de 
externe David Owen. Ideea lor a fost — și este în esenţă și ceea 
ce înţelegem astăzi prin soluţie menită să asigure pacea — aceea 
de menţinere a Bosniei-Herţegovina ca stat independent, dar 
de a se crea în interior provincii autonome, împărţite pe 
regiuni alese după criterii etnice, în sensul cel mai larg al 
cuvântului. Însă multă vreme, părţile aflate în conflict nu s-au 
lăsat convinse de avantajele acestei soluţii; în special sârbii 
preferau să continue să tragă. Situaţia părea lipsită de orice 
speranţă. 

În iulie 1995, odată cu masacrul de la Srebrenica, lumea a 
început să înţeleagă: concepţia conform căreia costurile 
inacţiunii ar fi fost mai mici decât acelea ale unei intervenţii se 
bazase pe un calcul greșit. Înțelegerea acestui lucru este de 
maximă importanță și pentru abordarea unor conflicte 
ulterioare, nu în ultimul rând a războiului din Siria. 

În acea vară a anului 1995, opinia publică europeană a 
înţeles în sfârșit că tocmai trăia una dintre cele mai mari 
înfrângeri de după cel de Al Doilea Război Mondial: aceasta 
consta în faptul că zeci de mii de oameni își pierduseră viața în 
Bosnia-Herţegovina fără ca politica europeană să fi fost în 
stare să împiedice lucrul acesta. O înfrângere dramatică, un 
adevăr brutal. 

Dintr-odată, totul a început să meargă foarte repede: 
Washingtonul a început să se implice mai activ. S-a vorbit 
despre o acţiune militară. La câteva săptămâni de la masacru, 
NATO a iniţiat, sub conducere americană, o intervenţie mili- 
tară care i-a obligat pe sârbi să vină la masa negocierilor. 

Obiectivul acestor negocieri a fost acela de a determina 
părţile aflate în conflict să se oblige să pună în aplicare 
formula propusă de planul Vance-Owen: 51% din teritoriu 


pentru federaţia bosniacă-croată şi 49% pentru sârbii bosniaci. 
Însă, în primăvara lui 1995, sârbii aveau în realitate controlul 
asupra a aproximativ 55% din teritoriu. De aceea, nu s-au 
simţit deloc stimulaţi să se așeze la masa negocierilor. Fiindcă 
acolo ar fi fost nevoiţi să mai renunţe la o parte din teritoriu. 

Ce am învăţat atunci a fost că uneori, în politica externă, nu 
ai decât opţiuni de acţiune proaste: proaste, foarte proaste şi 
îngrozitor de proaste. Este alegerea între ciumă și holeră, mai 
ales atunci când e vorba despre cele mai cumplite evenimente 
din politica mondială: război și genocid. Ce e de făcut atunci 
când cuvintele frumoase nu sunt de ajuns? Ce e de făcut când 
orice formă de diplomaţie se loveşte de propriile limite? Ce e 
de făcut atunci — și prin ce mijloace? 

Din fericire, numeroase crize pot fi soluționate și fără 
armată. Dar există și o serie în care, din păcate, e nevoie de 
aplicarea unor mijloace militare pentru a se ajunge la o soluţie. 
Mijloacele militare nu presupun însă neapărat și de la bun 
început acţiuni militare și război. Firește, când e vorba despre 
mijloace militare, vorbim despre folosirea unor forţe armate, 
dar nu este neapărat nevoie să se și deschidă focul. Câteodată 
este de ajuns amenințarea cu folosirea lor pentru a dezamorsa 
un conflict. Și, adeseori, simplul fapt că un stat dispune de 
mijloace de forţă militară este de ajuns pentru a se evita un 
conflict cu acest stat sau cu aliaţii lui. 

„Se poate face pace când armamentul tace!“ este un motto 
bun; în politica externă, el ar trebui să fie obiectivul suprem. 
Iar cultura reţinerii, pe care Germania a practicat-o de atâtea 
decenii, nu trebuie să ducă la demonizarea mijloacelor militare 
în totalitatea lor. Câteodată este nevoie de ameninţarea 
exercitată cu aceste mijloace pentru a genera disponibilitatea 
părților aflate în conflict de a se așeza la masa tratativelor. În 
astfel de cazuri, asta nu reprezintă nici cinism, nici militarism, 
nici „vechea politică de forță“, ci un mijloc de presiune care, 
din păcate, mai este uneori necesar în conflicte care, 
altminteri, nu lasă loc de negocieri. Oricât de amar ar fi acest 
adevăr: soldaţii, tancurile, avioanele și navele de luptă 
reprezintă uneori componente necesare ale eforturilor 
internaţionale pentru pace. 

„Instrumentele războiului joacă un rol important în men- 
ţinerea păcii. Dar, cu toate astea, acest adevăr trebuie să 
coexiste cu un altul — oricât ar fi el de justificat, războiul aduce 
întotdeauna cu sine tragedii omenești“, așa a sunat formularea 


lui Obama în discursul său la primirea Premiului Nobel 
pentru Pace, în decembrie 2009, care a continuat: „Războiul 
în sine nu e niciodată minunat, și nici nu avem voie să-l 
numim astfel. O parte din provocarea cu care ne confruntăm 
constă așadar în faptul că trebuie să aducem la unison aceste 
două adevăruri aparent ireconciliabile: că războiul este uncori 
necesar și că în același timp războiul este expresia nebuniei 
omenești.“ 

În războaiele din Balcani, numai mijloacele militare au făcut 
posibil drumul spre pace: la începutul verii 1995, forțele 
aeriene croate, sprijinite de SUA, au declanșat așa-numita 
„Operation Storm“ și, datorită unei creșteri de putere, în doar 
câteva săptămâni au cucerit astfel suficient teritoriu încât, 
conform imaginilor radar luate prin intermediul sateliților 
americani, cota de 51:49 a fost aproximativ atinsă. După 
aceea, de la sfârșitul lunii august până la mijlocul lunii 
septembrie, NATO a desfășurat, din însărcinarea ONU, 
operaţiunea „Deliberate Force“: lovituri aeriene asupra unor 
obiective ale sârbilor bosniaci. Intervenţia a transmis un mesaj 
clar către sârbii bosniaci și președintele lor, Slobodan 
Milošević: nu vom permite să faceţi în continuare ce aţi făcut 
până acum. Mesajul a ajuns la destinaţie. 

Odată cu „Operation Storm“ au fost create și premisele 
necesare pentru ca dușmanii de moarte să se întâlnească la 
masa tratativelor. Căci acum sârbii au dat semne că sunt 
dispuşi să se așeze la discuţii, pentru că se temeau că altminteri 
ar fi urmat să piardă și mai mult teritoriu. Dacă nu s-ar fi 
întâmplat așa, e de presupus că războiul civil ar mai fi durat 
niște ani şi s-ar fi soldat cu alte mii de pierderi de vieți 
omenești. 

Pe mine, această experiență m-a marcat profund. Ea 
constituie unul dintre motivele pentru care sunt de părere că 
este aberant ca factorul militar să fie exclus de la bun început. 
Adeseori, o şansă reală de tratative pentru pace ia naștere abia 
atunci când toţi cei implicaţi sunt convinși că nu pot continua 
să-și urmărească obiectivele pe câmpul de luptă. Câtă vreme 
mai există chiar și unul singur care crede că și-ar putea 
consolida poziţiile de negociere prin acţiuni militare, el nu va 
negocia cu seriozitate. Acest lucrul este valabil cât se poate de 
clar şi în cazul Siriei. Căci Assad va permite continuarea 
luptelor atât timp cât consideră că o victorie militară mai este 
posibilă. Dar despre asta vom vorbi mai mult ceva mai încolo. 


Conferinţa de la Dayton — la masă 
cu dușmanul tău 


Tratativele pentru pace au avut loc în noiembrie 1995 în 
spatele ușilor închise, departe de câmpurile de luptă din 
Bosnia, la baza aeriană militară Dayton din Ohio. Ideea era ca 
toți cei prezenţi să fie încazarmaţi atât timp cât era necesar, 
până când pacea avea să fie încheiată. Delegaţia americană era 
condusă de Richard Holbrooke, fost ambasador în Germania. 
Eu însumi am condus delegaţia germană. 

Delegații au înnoptat la Air Base în severele cazărmi ale 
ofiţerilor. Seara, participanţii se întălneau în bar la un drink. 

Pentru început, gazdele americane ne invitaseră la un dineu 
la Air Force Museum. Între bombardiere și o machetă a 
bombei de la Nagasaki, preşedintele sârb Milošević asculta 
prezentarea detaliată făcută de generali a caracteristicilor de 
zbor și a puterii de luptă a unui bombardier expus acolo. Nu 
s-a rostit niciun cuvânt despre faptul că, numai cu câteva 
săptămâni înainte, astfel de avioane americane fuseseră folosite 
împotriva armatei sârbești. 

Tratativele au început oficial în dimineaţa zilei de 1 
noiembrie 1995. Era pentru prima oară, după ani întregi, 
când președintele sârb Slobodan Milošević, preşedintele croat 
Franjo Tuðman și președintele bosniac Alija Izetbegović 
ședeau în aceeași încăpere. Atmosfera era încordată. Acest 
lucru s-a schimbat atunci când preşedintele adunării, 
secretarul de stat Warren Christopher, i-a îndemnat pe cei trei 
să-și dea mâna. S-a putut simţi efortul de autodepășire pe care 
a fost nevoit să-l facă în special bosniacul, în vreme ce sârbul 
voia să lase impresia că e destins. Rănile erau adânci. 

Apoi, Christopher a deschis adunarea: „Astăzi avem o 
sarcină urgentă și importantă. Ne aflăm aici pentru a le oferi 
Bosniei şi Herțegovinei o șansă de a deveni o ţară care să 
trăiască în pace, și nu un câmp de luptă, un loc în care 
oamenii să doarmă în casele lor, să se ducă la muncă și la 
bisericile, moscheile și sinagogile lor pentru slujba religioasă 
fără să se teamă de violenţă sau de moarte. “* 

Există o fotografie de la deschiderea acestei conferințe.” 
Zece persoane în jurul unei mari mese rotunde. În dreapta, 
ministrul american de externe, Richard Holbrooke, apoi, în 
continuare, în sensul acelor de ceasornic: suedezul Carl Bildt, 
ca reprezentant al UE, britanica Pauline Neville-Jones, 


francezul Jacques Blot; apoi, cele trei personaje principale: 
Slobodan Milošević, Tuăman și Izetbegović. Apoi eu, ca 
reprezentant al Germaniei, și, în continuare, la dreapta 
ministrul afacerilor externe al Rusiei, Igor Ivanov. În spatele 
nostru ședeau colaboratorii noștri, aproximativ 40 de 
persoane. 


În istoria diplomaţiei moderne, acesta a fost un proces de 
negociere neobișnuit, ba chiar unic în felul său. Presiunea 
succesului era imensă, urmările războiului, care durase patru 
ani, erau cumplite; iar riscul unui eșec era considerabil mai 
mare decât şansele de succes. Erau mult prea multe 
necunoscute în joc. 

În dreptul terenului unde se afla sediul conferinţei, câteva 
zeci de oameni demonstrau cu pancarte pe care scria ceea ce 
probabil că gândeau și unii dintre mediatori: „Locul lui 
Milošević e la Haga, nu la Dayton!“ Așadar, la Haga, la 
tribunalul ONU pentru crime de război. Neîncrederea față de 
Milošević era mare, și nu numai în Statele Unite. 

Pe deasupra, în SUA mai exista și o dispută politică internă: 
Congresul și Casa Albă nu erau în consens în legătură cu 
intenţia lui Clinton de a asigura înfăptuirea planului de pace 
ce va fi fost negociat pentru Bosnia, în măsura în care acesta se 
concretizase prin trimiterea în zonă a 20 000 de soldaţi 
americani. Într-un interviu acordat înaintea începerii 
tratativelor, ministrul de Externe Christopher nu făcuse niciun 
secret din ceea ce considera el ca fiind condiţia prealabilă a 
implicării în efortul de reconstrucție a Bosniei, cu participarea 
Americii: „Nu ne putem aștepta în mod serios la implicarea 
forțelor NATO în timp ce la putere sunt în continuare acei 
indivizi.“ ® Prin „acei indivizi“, el se referea desigur la cei care 
erau răspunzători pentru declanșarea războiului. 

Unul dintre „acei indivizi“ şedea la masa negocierilor. 
Milošević îi reprezenta pe sârbii bosniaci. Conducătorii lor, 


Radovan Karadžić şi Ratko Mladić, erau deja căutaţi de 
tribunalul internaţional, fiind consideraţi criminali de război; 
de aceea, nu puteau intra în SUA. 

Pe Milošević îl interesau înainte de toate limitarea daunelor 
şi ridicarea cât mai rapidă a sancţiunilor dictate împotriva 
sârbilor. Acesta era obiectivul căruia îi subordona orice altceva. 
Când vorbea despre sancţiuni, se lăsa cuprins de furie. 

La Dayton, era un partener de negociere foarte solicitat. 
Într-una dintre telegramele noastre, noi am scris atunci la 
Bonn: „Îşi savurează noul rol: în numai câteva ore, de ieri 
încoace au venit la el americanii Lake, Perry, Joulwan și 
Christopher.“ Era vorba despre consilierul pe securitate 
naţională al SUA, Tony Lake, ministrul Apărării al SUA, 
William Perry, comandantul suprem al trupelor NATO în 
Europa, generalul George Joulwan, și ministrul american de 
Externe, Warren Christopher. 

Bineînţeles, pentru Milošević, America era cea mai 
importantă dintre puterile prezente la masa tratativelor, dar el 
ne făcea curte și nouă, germanilor, cu vorbe lingușitoare. 
Pentru el, Germania ar fi — alături de Statele Unite — cea mai 
importantă ţară din grupul de contact; iar pe timp de pace, 
relaţiile cu Germania erau cele mai importante pentru el. „Mr. 
Ischinger, you are the second most important man in 
Dayton“, mi-a spus el chiar la începutul negocierilor. E de 
presupus că același lucru li l-a spus și celorlalți conducători de 
delegații... Însă, când am adus în discuţie tema Kosovo, a 
explodat, afirmând că asta era o problemă internă a țării lui. 


Negociere-maraton — 21 de zile de război 
al nervilor 


„Să ne aşezăm la masă și să lucrăm. Și să ne reafirmăm 
promisiunea de a avea succes aici, la Dayton“ "”, i-a 
îndemnat Christopher pe cei trei președinți. Dayton urma să 
intre în istorie ca simbol al păcii. 

Totul s-a transformat într-un tur de forță diplomatic. Noi 
speraserăm să ajungem în scurt timp la un acord. Avea să 
dureze nu mai puţin de 21 de zile. 

Grupul de contact care preluase în urmă cu un an și 
jumătate managementul crizei din Balcani și care acum 


însoțea negocierile se compunea din cinci state: SUA, Franţa, 
Marea Britanie, Rusia și Germania. În plus, mai participa și 


UE. Faptul că Republica Federală Germania a putut participa 
la negocieri a dus la o serie de critici din partea Italiei, de 
exemplu, sau a Spaniei, mai ales că Germania nu contribuise 
cu soldați la trupele Căştilor Albastre staționate în lugoslavia. 
Dar, în cea de-a doua jumătate a anului 1994, Germania 
deținuse președinția Consiliului UE, iar guvernul Kohl 
ocupase în acest timp și locul UE în cadrul grupului de 
contact. După încheierea mandatului, însă, noi am rămas în 
continuare în echipă la dorința celorlalte patru state. 

De-a lungul mai multor luni, grupul de contact elaborase 
schiţe pentru un acord. Acum, noi am apelat la o serie de 
trucuri diplomatice pentru a ajuta la punerea lor în aplicare. 
Dintre acestea făceau parte și așa-numitele proximity talks, 
așadar convorbiri indirecte care să faciliteze apropierea. În 
acest timp, dușmanii de moarte, care nu erau pregătiţi să 
poarte negocieri directe, purtau discuţii în săli separate. Noi, 
membrii grupului de contact, făceam în vremea asta shuttle 
diplomacy şi transportam informaţiile și argumentele dintr-o 
încăpere în alta. 

Munca de convingere se desfășura preponderent în culise. 
De ajutat, m-a ajutat o mică echipă absolut excepţională. 
Reprezentantul meu de atunci, Michael Steiner, a devenit 
după aceea adjunctul înaltului reprezentant în Sarajevo și, 
astfel, a luat parte mai târziu și la transpunerea în practică a 
Acordului de la Dayton. 

Dar puterea hotărâtoare la Dayton a fost, bineînţeles, 
America. În ultima săptămână, de-a dreptul critică, atunci 
când totul ameninţa să se termine cu un eșec, ministrul de 
Externe al SUA, pe atunci septuagenar, a luat frâiele discuţiilor 
în mâini. S-a dovedit a fi un mediator subtil, neobosit și plin 
de înţelegere, care chiar și după mai multe nopţi nedormite își 
făcea apariţia într-un costum călcat impecabil și dădea dovadă 
de cele mai alese maniere. 

Câr de dificile au fost negocierile și cât de aproape ne-am 
aflat de un eșec se poate constata în detaliu dacă se studiază 
documentaţia celor 53 de telegrame trimise de către delegaţia 
mea de la Dayton la Bonn pe toată durata tratativelor de pace 
în Bosnia. Abătându-se de la regula de a publica documente și 
depeşe ale diplomaţiei germane doar după scurgerea unei 
perioade de 30 de ani, Ministerul de Externe a decis, și la 
rugămintea mea, să facă publice aceste texte în august 1998. 
= Intenţia mea a fost aceea de a completa prezentarea 


centrată pe America a negociatorului american Richard 
Holbrooke cu o perspectivă germană. 

Părţile aflate în conflict fuseseră repartizate în clădiri 
diferite, situate de jur împrejurul unei parcări. Noi, 
negociatorii, umblam încoace și-ncolo în vreme ce bosniacii, 
sârbii și croații se ocupau intens de harta viitorului stat 
bosniac. Pentru fiecare kilometru pătrat se certau până la 
epuizare. 

Pe 7 noiembrie, încă mai credeam că discuţiile nu aveau să 
dureze mai mult de zece zile, dar nervozitatea creștea. 

Pe 10 noiembrie s-a putut raporta un succes încurajator. 
Hans Koschnick, însărcinat de către UE să coordoneze, în 
calitate de administrator, reconstrucţia, administrarea şi 
infrastructura orașului bosniac Mostar, distrus de război, 
purtase la Dresda tratative cu cei doi primari ai orașului 
divizat despre pașii necesari pentru asigurarea păcii. În acea zi, 
așadar, a fost semnat, în prezența ministrului american de 
Externe, sosit într-o vizită foarte scurtă, un acord asupra unui 
interim statute pentru orașul Mostar. La zece zile după 
începerea conferinţei de la Dayton, acest succes, în aparență 
mic, a reprezentat o rază de speranţă și a insuflat un nou avânt 
pentru continuarea anevoioaselor negocieri. 

Apoi, pe 13 noiembrie, vorbeam deja despre „jocul final“. 
În câteva zile, se părea, lucrurile aveau să fie încheiate. 

Cu toate astea, eram împotmoliţi într-o situație în care 
nimeni nu voia să se scoale de la masa negocierilor, deoarece 
credea că, dacă ar mai rămâne un timp, ar reuși să mai smulgă 
o bucăţică de teritoriu pentru sine. 

Când, după mai bine de două săptămâni, părțile beligerante 
nu păreau încă dispuse să semneze, în ciuda diferitelor 
ultimatumuri, negociatorii americani şi-au așezat în mod 
demonstrativ valizele gata făcute în dreptul apartamentelor în 
care erau cazați, ca o ameninţare cu întreruperea negocierilor. 
Holbrooke făcea deja ultimele retușuri la discursul prin care 
voia să anunţe eşecul. Noi, europenii, am insistat pentru 
continuarea discuţiilor. Eu primisem de la Bonn indicaţia de a 
nu părăsi Daytonul decât în momentul în care niciuna dintre 
părţile beligerante nu mai era dispusă să trateze. 

Pe 19 noiembrie, tensiunea a crescut. Între timp, secretarul 
de stat Warren Christopher ni se alăturase din nou și negocia 
zi şi noapte, cu o rezistență psihică impresionantă. Rolul lui 
personal în obţinerea succesului la acele negocieri merită cea 


mai înaltă apreciere. Fizic și psihic, eram cu toții în pragul 
epuizării: tratative nocturne, frustrarea tot mai mare provocată 
de partenerii de tratative ezitanţi, marea apropiere fizică dintre 
participanţi, aparenta imposibilitate a unei reconcilieri, 
presiunea politică pe care fiecare o simţea venind dinspre 
capitala lui. În faza finală, critică, din weekend, s-au implicat 
de la distanţă și cancelarul federal și ministrul de Externe. 
Kinkel i-a îmboldit atât pe croaţi, cât și pe musulmani să 
semneze: „Oameni buni, agățaţi-vă odată de pai“ === 
Nimeni dintre noi, nici grupul de contact, nici bosniacii, 
croații sau sârbii, nu ar mai fi rezistat prea mult. Dar tocmai 
această epuizare fizică a fost aceea care a contribuit la succesul 
tratativelor. 

Drama negocierilor de la baza militară dura deja de trei 
săptămâni. Dar tocmai Alija Izetbegović, septuagenarul 
președinte al Bosniei-Herţegovina, nu reușea să se convingă să 
semneze. Ştiam că avea o mare apreciere față de Helmut Kohl. 
Împreună cu echipa de la Bonn a cancelarului, ne-am gândit 
cum am putea să-l determinăm pe bosniac să-și dea acordul. 
După care ne-a venit o idee, și eu i-am dat drumul. 

Era aproape miezul nopţii când am încercat să-l conving pe 
președintele bosniac, în apartamentul lui. I-am spus că, la 
plecare, Helmut Kohl îmi dăduse un citat din Bismarck pe 
care să i-l reproduc: 

„Istoria mondială, cu marile ei evenimente [...], nu sosește 
ca un tren de cale ferată care circulă cu o viteză constantă. Nu, 
el înaintează cu smucituri, dar atunci când vine, se apropie cu 
o forță de neoprit. = 

Cancelarul federal Kohl, i-am explicat eu, ar fi găsit, în cele 
mai grele ceasuri ale reunificării germane, un sprijin în 
următoarea frază a lui Bismarck: 

„Trebuie să fii mereu atent dacă nu cumva apare bunul 
Dumnezeu, pășind prin istoria lumii, iar atunci, să faci un salt 
ca să te agăţi de poala mantiei Lui, ca să te târască după El atât 
cât se poate. S 

În dimineața următoare, când s-a răzgândit într-adevăr, 
Izetbegović mi-a mulţumit și m-a rugat să-i transmit salutări 
cancelarului Kohl: „Cuvintele lui m-au ajutat să mă limpezesc 
peste noapte.“ 

Nu sunt sigur dacă salutările lui au ajuns vreodată la Kohl. 
Dar cel mai important lucru a fost că, pe 21 noiembrie 1995, 
totul era rezolvat. Tratatul de pace de la Dayton a fost parafat. 


Pe 14 decembrie 1995, el a fost semnat la Paris. Așa stă scris 
astăzi în cărţile de istorie. 

Dar asta nu înseamnă nici pe departe că lucrurile erau 
rezolvate. 


Greşeala de la Dayton — un salt prea scurt 


Bineînțeles că am fost cu toţii ușuraţi după obţinerea 
semnăturilor, și toată lumea simțea nevoia să se recupereze. 
Numai că, în acest punct, diplomaţia e la fel ca fotbalul: după 
joc înseamnă înainte de joc. 

Erau multe lucruri de prelucrat, de interpretat și de pregătit: 
semnarea formală a Acordului de Pace la Paris, apoi conferinţe 
la Londra, Moscova şi Bonn. Încă din decembrie 1995 urmau 
să aibă loc, în palatul de pe Petersberg din Bonn, tratative 
privind dezarmarea între sârbii şi croații din Bosnia, și între 
experți de rang înalt din Grupul de Contact și reprezentanţi ai 
OSCE. Acum, obiectivul prioritar îl reprezentau măsurile de 
consolidare a încrederii. Absolut imposibil să te gândești la 
odihnă. 

La asta se adăuga faptul că textul Acordului de la Dayton nu 
era tocmai o capodoperă de drept internaţional, ci doar ceea 
ce se dovedise a fi fost negociabil în condiţii dintre cele mai 
dificile. Era orice altceva, numai un document impecabil nu. 
Multe lucruri erau scrise la repezeală și era nevoie ca ele să fie 
corectate și completate în următoarele săptămâni, luni sau în 
următorii ani. 

Acum, în 2018, decizia preşedintelui Trump de a ieși din 
Acordul Nuclear cu Iranul îmi amintește de acea perioadă. 
Acordul fusese negociat timp de mai mult de zece ani și 
bineînţeles că unele dintre îngrijorările occidentale nu au 
putut fi incluse în acord decât în mică măsură sau deloc. Era — 
la fel ca la Dayton — ceea ce se dovedise fezabil, nu și ceea ce se 
dorise. Însă, în ambele cazuri, fezabilul era mult mai bun 
decât niciun fel de acord. 


Dar să ne întoarcem la Dayton. Politicieni din toată Europa 
jubilau că, odată cu Acordul de la Dayton, s-ar fi dat un 
semnal de mare importanță. Acordul de Pace nu însemna 
numai eliberarea greu încercatei populaţii din Bosnia de război 
şi de violenţă. El ar fi totodată de o importanţă uriașă pentru o 
securitate și stabilitate de durată în întreaga Europă. 


Se făcea referire cu mândrie la Charta de la Paris, care fusese 
semnată cu aproape cinci ani înainte, în noiembrie 1990, și în 
care statele membre ale CSCE căzuseră de acord asupra unei 
baze comune pentru o nouă Europă, pentru o pace dreaptă și 
durabilă, bazată pe respectarea drepturilor omului și a 
democraţiei, a libertăţii economice, a dreptăţii sociale și a 
securităţii egale pentru toate statele. Odată cu acordurile de 
pace de la Dayton, așa se anunţa pretutindeni, Europa s-ar fi 
apropiat considerabil de acest obiectiv al unei ordini a păcii 
durabile și drepte. 

Şi chiar așa a fost. În scurt timp, mii de refugiaţi s-au întors 
în patria lor. O serie de instituţii publice au început din nou 
să funcţioneze. Școli, grădiniţe, serviciile de salubritate — 
lucruri ce ţineau de viața cotidiană. Din păcate, însă, munca 
politică nu era încă terminată și avea să mai dureze un timp. 

Aici era vorba și despre conflictul din Kosovo, care deja 
începuse să fiarbă. În februarie 1998, el a dus la o nouă 
izbucnire a războiului în regiune, care s-a soldat din nou cu 
pierderi de mii de vieţi omeneşti, o regiune care a devenit încă 
o dată scena unor crime de război și a unor crime împotriva 
umanităţii, obligându-ne din nou la intervenţie militară. 

Dar tema Kosovo fusese pusă între paranteze la Dayton 
pentru a nu suprasolicita negocierile cu Milošević. În 1995, 
tema Kosovo pur și simplu nu putea fi negociată. 

Cea mai mare greșeală pe care am făcut-o este însă, din 
păcate, alta. Am încheiat acordul, am numit un înalt 
reprezentant, am alcătuit grupuri de pace. Numai că, în 
perioada care a urmat, am lăsat Bosnia şi Herţegovina să se 
descurce singure din punct de vedere politic într-o măsură mai 
mare decât ar fi fost cazul. 


Pacea durabilă ca sarcină pentru mai multe 
P 
generații 


Urmările războaielor din Iugoslavia sunt și astăzi vizibile în 
toate domeniile în cele şapte state de pe teritoriul fostei 
Iugoslavii: Serbia, Slovenia, Croaţia, Bosnia-Herţegovina, 
Macedonia, Muntenegru și Kosovo. 

Genocidele și crimele de război dintre anii 1992 și 1995 au 
lăsat în urmă cicatrici deosebit de adânci. Naţiunile Unite 
înfiinţaseră încă din mai 1993 un tribunal ad-hoc cu sediul la 
Haga, pentru a urmări juridic crimele de război. Pe 24 mai 


1995, generalul Ratko Mladić fusese acuzat în contumacie de 
crime de război — pentru genocid, pentru crime împotriva 
umanităţii și numeroase alte delicte. În timp ce noi purtam 
tratative la Dayton, pe 17 noiembrie 1995, lista capetelor de 
acuzare a fost extinsă: era vorba despre atacul împotriva 
orașului Srebrenica. Șaisprezece ani mai târziu, Mladić a fost 
arestat în Serbia și predat tribunalului de la Haga. Mass-media 
a jubilat cu ocazia capturării „măcelarului din Balcani“. În 
noiembrie 2017, el a fost condamnat la închisoare pe viață. 

Foștii beligeranţi nu s-au împăcat nici acum pe deplin unii 
cu alții. Pentru a-i garanta fiecărui grup etnic dreptul de a se 
face auzit, în Bosnia, un stat cu mai puţin de 4 000 000 de 
locuitori (cam câți trăiesc în aria metropolitană Stuttgart), 
există în total 130 de miniștri, care adeseori lucrează unii 
împotriva altora. În vreme ce intervenţia militară și tratativele 
de pace în Bosnia și Herţegovina au reprezentat un mare 
succes, strădaniile de a transforma Bosnia într-un stat viabil și 
funcţional au rămas de căruţă. 

A posteriori am înţeles că părțile beligerante din Bosnia ar 
trebui convocate o dată la câţiva ani la masa tratativelor, 
pentru a modera și coordona procesul de dezvoltare: Dayton 
Il, Dayton III ș.a.m.d. Am făcut greșeala să lăsăm opera de la 
Dayton neterminată. Bineînțeles că astăzi, după mai bine de 
20 de ani, putem afirma cu oarecare mândrie: nu s-a mai tras 
şi nu se mai trage niciun foc! Dar ţara nu s-a vindecat încă pe 
deplin. Este vorba despre un pacient în legătură cu care 
trebuie să ne temem că în orice moment s-ar putea să fie 
nevoie să fie internat din nou la terapie intensivă. 

Din păcate, adeseori se întâmplă să nu ducem lucrurile până 
la capăt. Avem tendinţa să spunem: acum am realizat ceva, așa 
că putem să ne oprim. Dar depășirea unor astfel de crize este o 
acțiune care presupune un angajament pe termen lung. Şi 
forțele de ocupaţie de după Al Doilea Război Mondial ar fi 
putut să spună: Germania, ţara care a declanșat războiul, este 
acum ocupată, să le luăm tot ce este relevant din punct de 
vedere militar și să lăsăm poporul să se descurce! N-au decât să 
vadă singuri cum pot să-și mai dreagă istoria distrusă! În mod 
inteligent, lucrurile nu au fost abordate așa. Dimpotrivă, s-a 
optat pentru un angajament pe termen lung. 

Cancelarul federal Angela Merkel este demn de toată lauda 
pentru faptul că, în urmă cu trei ani, la Berlin, a iniţiat 
Conferinţa pentru Balcani, care de atunci este continuată an 


de an în alt oraș sub denumirea de „Berlin Process“. Astfel, a 
inițiat un proces care arată că statele europene se implică din 
nou intens în ceea ce se întâmplă în vestul Balcanilor. În fond, 
este vorba — și nu în ultimul rând — și despre perspectivele UE. 
Slovenia a intrat deja în 2004 în UE, Croaţia în 2013. Au 
început și tratativele de aderare cu Muntenegru și Serbia. 
Bosnia şi Herţegovina, precum și Kosovo și-au exprimat 
dorinţa de aderare, la fel și Albania și Macedonia. 

Din cauza asta este nevoie să ne plecăm urechea atunci când 
mediile ne informează despre creşterea influenţei islamiste în 
regiune sau despre influența rusească în Serbia. Vestul 
Balcanilor a fost și continuă să fie — iertată-mi fie imaginea 
atât de uzată — un teren minat! Şi, cu toate că am obosit deja 
să folosesc acest argument: ultimul lucru pe care și l-ar dori 
Germania în politica ei internă ar fi un nou război în Europa 
— şi alți 500 000 de refugiaţi care să caute adăpost în Europa 
Occidentală. 

Este în interesul nostru ca în sud-estul Europei să se 
instaureze în sfârșit pacea și liniştea pe termen lung. Iar acest 
lucru este posibil numai printr-un efort de durată. O pace 
durabilă este o sarcină pentru mai multe generaţii și costă — 
din păcate — mulţi bani. Şi: dacă UE nu este în stare să creeze 
pace și stabilitate nici măcar în propria curte — Europa de Sud- 
Est —, cum ar putea ea să se bucure de credibilitate pe plan 
internațional? 


Marele eșec al UE în Siria 


Povestesc toate aceste lucruri ca fundal pentru actualul 
război din Siria. Cu greu aș putea găsi un domeniu în care UE 
să fi eșuat atât de evident cum a făcut-o în conflictul din Siria. 

Bineînţeles că Siria se deosebește de Bosnia, dar Siria e o 
țară riverană aceleiași Mări Mediterane, pe țărmul căreia se 
află și statele UE Grecia, Italia și Spania. Siria are graniţe 
terestre directe cu Turcia, membră NATO și candidată la 
aderarea la UE. 

Siria este vecinul nostru. Iar lucrul acesta l-am aflat târziu, 
atunci când am văzut unde se refugiau oamenii când acolo a 
început să tragă: nu și-au căutat refugiul la Moscova și nici la 
Washington, în faţa Casei Albe. Au încercat să ajungă în 
Europa. Acolo se găsește, pentru sirieni, vecinătatea, locul de 
refugiu cel mai apropiat. 


Ar fi fost misiunea istorico-politică a Europei să insiste 
neobosit asupra unui armistițiu și asupra instaurării păcii și, 
dincolo de asta, să se implice în realizarea unui plan de pace 
sau a unei arhitecturi de securitate regională. Nu am făcut 
nimic din toate astea. Şi nici măcar n-am încercat cu toată 
seriozitatea. 

Nu s-a mai întâmplat niciodată ca noi, în Europa, să fim 
afectaţi atât de tare de un conflict care are loc în afara 
continentului nostru și să facem atât de puţin pentru 
soluţionarea lui. "= Odată cu războiul din Siria şi cu 
consolidarea, favorizată de acesta, a Statului Islamic, teroarea 
s-a întors pe continentul nostru. Asta ne-au arătat atentatele 
de la Paris, Bruxelles, Nisa și Berlin. Războiul a obligat mii de 
oameni să se refugieze și a pus astfel la încercare coeziunea 
internă a UE. Deoarece, ca reacţie la valurile de refugiați, în 
multe state ale UE a luat naștere o „axă a fricii“ alcătuită din 
forțe populiste și iliberale, care au resuscitat resentimente și şi- 
au căutat succesul într-un nou naționalism. Această axă a fricii 
pervertește aproape pretutindeni climatul politic și, astfel, 
periclitează viitorul proiectului european. Prin urmare, aici 
este în joc ideea europeană în sine. 

De la bun început, vorbele statelor membre ale UE nu au 
fost urmate de fapte. În vreme ce o serie de guverne europene, 
inclusiv acela al Germaniei, cereau în gura mare plecarea lui 
Assad, nu exista niciun pic de hotărâre strategică de a urmări 
atingerea acestui obiectiv. Adversarii unei intervenţii militare 
în Siria avertizaseră că asta ar contribui la o radicalizare a 
părţilor aflate în conflict și la regionalizarea conflictului. La 
Berlin se vorbea despre „conflagraţia“ pe care ar putea să o 
declanșeze o intervenţie occidentală. În felul acesta, era 
descurajată orice discuţie serioasă despre zone de interdicţie 
aeriană şi alte operaţiuni menite a proteja populaţia siriană. 
Orice, numai să nu fie nevoie să acționăm noi înșine, acesta 
părea să fie mottoul cel mai comod. 

A trecut deja mult timp de când — fâră nici cea mai mică 
intervenţie și favorizată de inacțiunea noastră — conflagraţia a 
devenit realitate. Vedem o ţară în curs de dezmembrare, 
posesoare de arme chimice, în mijlocul celei mai instabile 
regiuni din lume. Siria a devenit punctul de pornire al 
jihadiștilor din întreaga lume. Acest război regional între 
locţiitori ai unor mari puteri, cu componentele lui 
confesionale și de politică a puterii, are consecinţe mult în 


afara Siriei. Ameninţă să aibă consecinţe extrem de grave — 
pentru viitorul țărilor vecine și pentru lupta, oricum 
periculoasă, pentru putere în Orientul Mijlociu. Iar 
inacțiunea, iată, poate să genereze și vinovăţie și res- 
ponsabilitate. 

Când mă gândesc la toate acele mii de morţi, împărtășesc 
disperarea și frustrarea tuturor celor cărora acest război le 
aminteşte de cele petrecute în anii 1990 în Balcani. Cu fiecare 
lună în care aceste masacre și crime din Siria continuă, 
provocarea reconstrucției ia amploare. Și nu mă refer numai la 
reconstrucția materială. Să reparăm străzi, să construim case, 
să reparăm poduri — prin comparaţie, toate acestea sunt destul 
de ușoare. Dar reconstrucţia în sensul reconcilierii, al 
coexistenţei grupurilor religioase, etnice și de alte feluri, care 
cu puţin timp înainte se măcelăreau între ele, reconstrucţia 
unei comunități pașnice — lucrul acesta constituie, așa cum o 
ştim din lugoslavia, o misiune pentru mai multe generații. Şi 
devine cu atât mai dificilă, cu cât războiul durează mai mult. 
În această privință, argumentul cum că războiul din Siria ar 
trebui lăsat să se epuizeze este nu numai iresponsabil moral, ci 
şi cât se poate de greșit din punct de vedere politic. 

Bineînţeles, o pace obținută prin tratative, așa cum a fost ea 
realizată în 1995 la Dayton pentru Bosnia, nu se întrevede în 
Siria. Şi apoi, în Siria, situaţia este considerabil mai complicată 
decât a fost vreodată în Bosnia. Încheierea Tratatului de la 
Dayton, care până la urmă a pus capăt războiului din Bosnia, 
a fost posibilă în ultimă instanță numai pentru că Milošević și 
sârbii bosniaci, confruntaţi cu noile realităţi militare, au avut 
totuși, brusc, interesul unei soluţii obţinute pe calea 
tratativelor, în momentul în care și-au dat seama că nu mai au 
nicio şansă să obţină victoria militară. 

În Siria, acesta este punctul hotărâtor. De pe poziţia de 
forță, pe care este evident că Assad a reușit s-o recucerească, 
regimul lui nu va fi dispus să facă concesiile necesare. Cât 
timp Assad este convins că, în cursul evoluţiei viitoare a 
conflictului, poziţia lui va fi din ce în ce mai bună, sau chiar 
că poate să hotărască în favoarea sa soarta războiului, el își va 
pune armata să lupte în continuare. Acestea sunt socotelile pe 
care comunitatea internaţională trebuie să i le încurce dacă 
doreşte să ajungă la o soluţie politică. 

După estimarea mea, un moment prielnic pentru o posibilă 
intervenţie occidentală a trecut de mult. Fără îndoială că a fost 


o greșeală faptul că am crezut prea devreme că Assad e 
terminat și că am pornit de la premisa că problema s-ar rezolva 
de la sine atunci când el și-ar căuta undeva azil, așa cum o 
făcuse dictatorul tunisian înaintea lui. 

Dincolo de intervenţia militară, se pune următoarea 
problemă: cu ce suntem dispuși să participăm la un plan 
postbelic, indiferent cum va fi fost obținută pacea? Fără o forţă 
internațională de pace care să fie activă pentru mulţi ani în 
zonă, nicio soluţie politică obţinută pe calea tratativelor nu va 
fi de durată, la fel ca în Balcani. Vrem cumva să nu facem 
altceva decât să comentăm acest proces din fotoliu, din fața 
televizorului? Şi, în caz că nu: suntem noi, în Europa (şi în 
NATO), suficient de bine pregătiți strategic pentru această 
situație? 


Sancţiuni, nu soldaţi 


Ca să nu existe neînţelegeri: fireşte că între intervenţie și 
inacţiune există nenumărate măsuri și instrumente politico- 
diplomatice intermediare pe care putem, avem voie și trebuie 
să le folosim. Extinderea opțiunilor de acțiune este, așa cum n- 
am să obosesc niciodată să repet, un obiectiv esenţial al 
oricărei diplomaţii. Să excluzi ceva dinainte — fie că vorbim de 
sancţiuni, fie de folosirea mijloacelor militare — îl ajută în 
general numai pe adversar. 

Sancţiunile se situează undeva între forța militară şi cel mai 
dur limbaj diplomatic. Scopul lor e acela de a crea presiune 
politică şi de a determina astfel o schimbare de atitudine. Dar 
oare poate un dictator care-și bombardează propriul popor cu 
arme chimice să se lase influențat de așa ceva? Conform 
estimărilor actuale, 500 000 de oameni și-au pierdut deja viaţa 
de la începutul războiului. Sancţiunile pe care noi, europenii, 
şi SUA le-am instituit nu au fost în măsură să împiedice asta. 

Susţinute și de alte state, SUA și UE au parcurs întregul 
registru de sancţiuni economice posibile: embargoul asupra 
armelor, interdicția asupra exportului de bunuri către Siria, 
interdicții de călătorie, înghețarea averilor și a resurselor 
economice ale lui Assad și ale demnitarilor de rang înalt, 
blocarea conturilor și averilor întregului guvern sirian, 
interzicerea oricărui tip de tranzacţii comerciale, interdicţia de 
import de petrol ş.a.m.d. Sigur, prin aceste sancţiuni, noi am 
condamnat violența regimului sirian și pe deasupra am 


susținut populaţia siriană prin ajutoare umanitare. Totuși, ele 
nu ne-au ajutat să punem capăt violenţei extreme a regimului 
sirian. 

De altfel, încă de la prima ei vizită în calitate de cancelar 
federal al Germaniei la Washington, în ianuarie 2006, Angela 
Merkel i-a administrat președintelui american de atunci, 
George W. Bush, o mică lecţie pe tema sancţiunilor. Tensiunea 
legată de modul în care avea să decurgă prima discuţie a fost 
uriașă. S-a vorbit în engleză. După zece minute, Bush a 
abordat o temă mult discutată la vremea aceea din cauza 
tratativelor actuale cu Iranul în privinţa armelor nucleare: 

— Ce părere aveţi despre sancţiunile împotriva Iranului? 

Merkel a răspuns: 

— Ei, cu sancţiunile astea este așa, o problemă. Trebuie să 
se știe pe cine lovesc ele. Eu am crescut într-un mediu în care 
ne bucuram atunci când americanii instituiau sancţiuni 
împotriva Uniunii Sovietice, din cauză că noi nu eram chiar 
simpatizanți ai nomenclaturii sovietice. Pe de altă parte, ne 
necăjeam foarte tare atunci când, ca urmare a sancţiunilor, 
deodată nu se mai găseau banane în Templin. Atunci ne 
întrebăm: Cu ce am greșit noi acum? Cum se face că 
sancţiunile ne lovesc pe po? 

George W. Bush a înţeles imediat. 

Smart sanctions sau targeted sanctions, astea erau sintagmele- 
cheie ale Angelei Merkel: nu să-i pedepsești la grămadă pe toți 
cei care n-au nicio vină, ci sancțiuni îndreptate exact 
împotriva acelora a căror atitudine vrei s-o schimbi. 

În 1999, Consiliul de Securitate al ONU dictase pentru 
prima oară smart sanctions: atunci, ele au fost îndreptate 
împotriva talibanilor din Afganistan. Din 2002, au fost dictate 
şi sancțiuni specifice împotriva lui Osama bin Laden, iar de 
atunci încoace aceste smart sanctions sunt folosite tot mereu ca 
instrumente ale diplomaţiei. Ele au fost folosite şi în Siria, din 
păcate însă fără vreun efect spectaculos până acum. 

Acest lucru se explică și prin faptul că, în Siria, nu mai e 
vorba de mult despre un simplu război civil; e deja mult timp 
de când acolo face ravagii un război geostrategic, un război 
care s-a împletit cu războiul pentru independență al 
separatiştilor kurzi din Siria, Irak şi Turcia, care conţine și o 
dispută pentru putere politică între Arabia Saudită și Iran, 
între Rusia și SUA, un război ce a creat un fond de turbulențe 
şi de haos care i-a permis unei grupări teroriste islamiste 


brutale numite Statul Islamic să cucerească un teritoriu și, în 
2014, să-l proclame califat — un război în care, în aparență, nu 
mai e vorba decât în treacăt despre faptul că un popor vrea să 
se scuture de un dictator brutal. 

E clar că obiectivul iniţial al Occidentului, cel de a-l dobori 
pe Assad, a fost ratat. Dimpotrivă: regimul sirian a fost chiar 
în măsură să-și consolideze superioritatea structurală. Opoziția 
siriană a sperat mult timp să primească livrări mai masive din 
Occident, din statele din Golf și din Arabia Saudită, care ar fi 
putut s-o ajute să echilibreze superioritatea materială a 
regimului Assad, aprovizionat de la Moscova și Teheran și care 
mai beneficiază și de sprijin masiv din partea organizației 
Hezbollah. Formulând drastic: singurii care abia dacă au 
primit vreun sprijin de undeva au fost conducătorii opoziţiei 
siriene moderate. Din această cauză, era de așteptat ca aceste 
forțe să se topească văzând cu ochii — în asta constă tragedia 
eșecului nostru. Cam tot așa arătaseră lucrurile și în Balcani, 
unde Sarajevo luptase multă vreme zadarnic pentru ridicarea 
embargoului asupra armelor, un embargo care avantaja foarte 
clar Belgradul și pe sârbii bosniaci. 


„Assad trebuie să plece!“ nu-i o strategie 

politică 

Ne amintim cu toţii că în 2011 a început să se audă cu tărie 
nu doar din SUA, ci și de la o serie de politicieni europeni: 
Bashar al-Assad trebuie să plece. Asta dădea bine deoarece 
pretutindeni se ştia că Assad conduce un regim represiv, 
foloseşte metode vecine cu genocidul și nu se dă înapoi nici de 
la folosirea armelor chimice împotriva propriei populaţii. 

În această primă etapă, președintele Obama a trasat linii 
roșii în nisip şi a ameninţat că, dacă Assad avea să le 
depăşească prin folosirea de arme chimice, gluma avea să se 
îngroașe. 

Cum a arătat atunci strategia politică germană? Aici, în ţară, 
se afirma cu tot atâta tărie că Assad trebuie să plece, dar toți au 
răsuflat ușurați când perspectiva unei posibile participări la o 
intervenţie s-a spulberat. Lumea a fost ușurată când 
Parlamentul britanic a interzis o intervenţie, apoi când Obama 
a oprit iniţiativa „Linia roșie“ și l-a lăsat baltă pe preşedintele 
francez, care fusese pregătit pentru intervenţie. Și, din cauză 
că, astfel, Germania a rămas cu fața curată, am fost ușuraţi 


când rușii s-au oferit să aibă grijă ca Assad să-și distrugă 
armele chimice. Pe scurt: în Germania, lumea s-a bucurat 
peste poate că nu a fost nevoită să acţioneze. 

Şi Uniunea Europeană a dat aici dovadă de neputinţă. În 
toți acești ani, nu a iniţiat nici măcar o încercare credibilă de a 
organiza tratative de pace. Noi, europenii, ne-am holbat la 
conflict ca iepurele la șarpe, am aşteptat până când SUA și 
Rusia au luat iniţiativa pentru a face pace în Siria prin tratative 
la Geneva. 

Comentariul cel mai potrivit l-a formulat prietenul meu, 
experimentatul diplomat algerian Lakhdar Brahimi: „Assad 
trebuie să plece!“ nu ţine loc de strategie. În 2012, Brahimi 
fusese numit însărcinat special al ONU pentru Siria, după ce 
Kofi Annan își depusese mandatul de trimis special din cauza 
absenței oricăror progrese. Un an și jumătate mai târziu s-a 
retras şi el din această poziţie fiindcă nu mai vedea nicio 
perspectivă de progres pentru discuţiile de pace de la Geneva. 
Assad a refuzat să participe la ele. E drept, reprezentanţii 
opoziţiei mai şedeau la masa negocierilor, dar înregistraseră o 
pierdere masivă de influenţă asupra operaţiunilor de război 
dominate de islamiști. 

În mai 2013 am avut ocazia să port o serie de discuţii la 
Doha cu prim-ministrul Qatarului. Frustrarea, dacă ar fi să mă 
exprim mai brutal, generată de incapacitatea comunității 
internaționale în ansamblul ci, dar și de vizibilitatea redusă, 
dacă e să mă exprim în termeni diplomatici, a Uniunii 
Europene, era imensă. 

Între timp, în capitalele europene, exact la fel ca la 
Washington, se răspândise ideea că regimul Assad ar fi răul 
mai mic. În cooperarea cu Rusia împotriva Statului Islamic, 
Assad este tolerat, cel puţin deocamdată. În acest fel, eşecul 
politic se transformă și în eșec moral. 

Din acest război, nimeni nu mai iese cu fața curată. 


Nenumărate conferinţe — din păcate, 
fără rezultate 


Bineînţeles că acum, după aproape șapte ani de război, se 
face referire la complexitatea conflictului și la faptul că va mai 
dura mult până când toate părțile participante vor fi din nou 
în stare să gândească raţional și să fie capabile să participe la 
tratative pentru pace. Dar, o be fair: noi nici măcar nu am 


încercat asta în mod serios imediat după declanșarea 
conflictului. 

Primul pas din partea Uniunii Europene ar fi fost să caute să 
comunice proactiv și cu toată hotărârea cu Federaţia Rusă, cu 
SUA și cu ţările arabe. Pe scurt: la fel ca în războiul din 
Bosnia, UE ar fi putut să creeze un grup de contact împreună 
cu SUA, Rusia şi cu alte țări. Un grup de contact este un grup 
informal de state care poartă împreună discuţii și duc apoi mai 
departe tratative menite să conducă la soluţionarea 
conflictului. 

Acum, unii dintre cei care au urmărit conflictul din Siria 
de-a lungul anilor poate că vor obiecta: dar astfel de întâlniri 
au avut loc pe bandă rulantă! 

Şi, e drept, au avut loc conferințe, şedinţe și întâlniri de tot 
felul. De exemplu, după ce Rusia și China au blocat cu 
dreptul lor de veto rezoluţia ONU de condamnare a violenţei 
din Siria, preşedintele francez de atunci, Nicolas Sarkozy, a 
venit imediat, chiar în februarie 2012, cu o iniţiativă proprie, 
în afara Consiliului de Securitate. Sub denumirea „Grupul 
prietenilor poporului sirian“, a urmărit obiectivul de a găsi o 
soluţie pentru conflictul din Siria. 

La prima dintre aceste întâlniri, ministrul de externe al 
SUA, Hillary Clinton, a propus ca Turcia, Qatarul, Arabia 
Saudită și Iordania să instituie o no fly zone, aşadar o zonă de 
interdicţie aeriană, pentru protecția populaţiei civile din Siria. 
La întâlnire, Consiliul Naţional Sirian a avut o atitudine foarte 
rigidă și a înaintat revendicări în șapte puncte, cerându-i, 
printre altele, guvernului sirian să pună capăt violenței și să-și 
dea demisia. Dacă acestea nu ar fi fost îndeplinite, atunci 
„Prietenii Siriei“ ar fi trebuit să permită altor ţări să sprijine 
opoziţia siriană, de pildă prin consiliere și pregătire militară, 
sau prin livrări de armament. Acesta nu era însă nicidecum un 
plan de pace și, deci, nu avea cum să fie de ajutor. 

Alte întâlniri care au avut loc în continuare cu până la 114 
participanţi și tot atâtea interese divergente au avut la fel de 
puţin succes. Astfel, la Riad, s-au reunit 34 de grupuri de 
opoziție și alte persoane pentru a forma un comitet de 
negociere. A existat o conferință a conferințelor, cu scopul de 
a-i aduce laolaltă pe cât mai mulți dintre actanţi. Au existat 
întâlniri între diferiţi miniștri de externe, pentru prima oară şi 
cu implicarea Iranului. 


În 2017, la iniţiativa Rusiei, Kazahstanul a invitat Turcia și 
Iranul la o întâlnire la Astana. De această dată, rebelii au fost 
excluși. Între timp, aceştia se divizaseră în atâtea grupulețe, 
încât întrebarea ar fi fost pe care dintre ele să le fi invitat. 
Oricum, la începutul lunii ianuarie, 12 grupuri rebele din 
Siria anunțaseră că, din cauza încâlcărilor convenției de 
încetare a focului, hotărâseră să îngheţe toate negocierile de 
pace planificate. Dar nici măcar cei trei participanţi de la 
Astana nu urmăreau o linie comună. Încercările lor au venit 
prea târziu, din cauză că interesele participanţilor nu mai 
putea fi puse în acord. 


Principiul grupului de contact 


Toate aceste formate aveau prea puţine lucruri în comun cu 
principiul grupului de contact. Un grup de contact se 
caracterizează prin faptul că toți membrii lui se simt datori să 
urmărească un obiectiv comun și fac abstracţie de activități 
individuale care contravin acestui obiectiv. De aceea, cheia 
succesului unui grup de contact constă în a cădea de la 
început de acord asupra următorului lucru: din clipa asta, noi 
toți nu mai facem decât ceea ce am căzut de acord să facem. 

Pentru Siria s-ar fi putut organiza foarte devreme, așadar în 
2011 sau 2012, un grup de contact alcătuit din Turcia, Iran, 
Rusia, SUA și UE, completat de Arabia Saudită. Dar și grupul 
care a negociat cu succes acordul nuclear cu Iranul ar fi putut 
sluji drept model: membrii permanenţi ai Consiliului 
de Securitate al ONU plus Germania, completat, de exemplu, 
de Arabia Saudită, Iran și Turcia. 

Un astfel de grup de contact nu pică din cer. În politica 
externă, procesele de pace au, atunci când sunt încununate de 
succes, mulţi taţi. Dar adevărul este că unul dintre ci trebuie 
să conducă procesul — unul în care ai totodată încredere că îi 
va asculta pe ceilalți foarte deschis și îi va integra. 

În cazul războaielor balcanice din anii 1990, acesta a fost 
negociatorul american Richard Holbrooke, care a înțeles să 
implice Rusia, Europa în general, Germania, Franţa, Marea 
Britanie şi NATO în așa fel, încât până la urmă cu toţii au 
putut să afirme: noi am participat activ la succes. În realitate, 
delegaţia americană a fost aceea care hotăra strategia pe terenul 
de joc și care a împărțit și a înscris punctele. În rest, cei mai 


mulți au stat pe banca de rezerve, iar la urmă au avut 
posibilitatea să se bucure de strălucirea cupei. 

Eficienţa, nu rareori vecină cu brutalitatea, a lui Richard 
Holbrooke, diplomaţia și talentul de negociator, precum și 
legendarul lui instinct politic, au făcut posibil ca, după un 
maraton al tratativelor care a durat 21 de zile, în noiembrie 
1995, la Dayton, să fie pusă piatra de temelie pentru pacea 
din Bosnia și Herţegovina. lată descrierea plină de afecţiune 
pe care Henry Kissinger i-a făcut-o buldozerului Holbrooke: 
„Atunci când Richard vrea ceva de la dumneavoastră, cel mai 
bine e să spuneţi de la bun început da. Fiindcă, dacă spuneți 
nu, până la urmă veţi ajunge totuși să spuneţi da. Numai că 
drumul până acolo s-ar putea să fie foarte dureros.“ 

Acesta este adevărul din spatele titlurilor de pe prima 
pagină: este nevoie de personalităţi care pot controla așa ceva. 
Asta presupune puterea de a conduce. 

Aşa s-a întâmplat când s-a obţinut succesul pentru Bosnia 
şi, mai târziu, pentru Kosovo. Şi tot așa au decurs lucrurile și 
la tratativele cu Iranul, unde UE a jucat rolul de coordonator, 
dar succesul a venit abia mai târziu, când ministrul de externe 
al SUA de atunci, John Kerry, a adus cu el toată greutatea 
Statelor Unite. 

Un grup de contact înseamnă: nu trebuie să se adune mulți, 
dar trebuie să se adune oamenii potriviţi. Unul dintre motivele 
pentru care nu s-a ajuns la alcătuirea unui asemenea grup 
pentru Siria a fost acela că SUA nu au fost de acord să stea la 
aceeași masă cu Iranul câtă vreme încă mai aveau loc dispute 
în legătură cu tratatul nuclear. Şi, pentru a fi fair: bineînţeles 
că ar fi fost foarte, foarte greu de adus Iranul și Arabia Saudită 
la aceeași masă. Dar ar fi fost oare absolut imposibil? Ei bine, 
nici măcar nu am încercat. 

În orice caz, asta ar fi avut sens, dacă UE şi-ar fi demonstrat 
deja angajamentul serios în această chestiune prin numirea, ca 
trimis special pentru criza din Siria, a cuiva de calibrul unui 
fost președinte al Franţei, de exemplu, sau al unui fost premier 
al Marii Britanii sau al unui ex-cancelar, așadar, al cuiva care să 
fi putut negocia la nivel înalt. 

Astfel, Siria rămâne o pată rușinoasă în istoria politicii 
externe a UE, o pată rușinoasă a neputinței. La asta contribuie 
şi incapacitatea noastră specific germană de a recurge la 
ameninţarea cu folosirea forței militare — e un lucru pe care 
preferăm să-l lăsăm în grija altora, dar fără niciun rezultat bun. 


Note: 


* Citat în Manfred Rowold, „Dayton — Synonym für Frieden oder 
Krieg“, Die Welt, 03.11.1995, http://www.welt.de?print- 
welt/article663530/Dayton-Synym-fuer-Frieden-ode-Krieg.html 
(ultima accesare pe 13 iunie 2018). 

** Tipărit în „Dayton — Synonym fir Frieden oder Krieg“, Die Welt, 03 
septembrie 1995,  picturealliance/ASSOCIATED PRESS, Joe 
Marquette. 

*** Citat în Manfred Rowold, op. cit. 

**** Domnule Ischinger, sunteți cel de-al doilea cel mai important om 
de la Dayton“ (engl. în orig.). (N. red.) 

sete Dig. 

e „Deutsche Außenpolitik 1995. Auf dem Weg zu einer Friedens- 
regelung fiir Bosnien und Herzegowina: 53 Telegramme aus Dayton“, 
documentaţie a Ministerului de Externe, august 1998. 

XX XXX%** (reift den Strohhalm. Die deutsche Rolle bei den Friedens- 
gesprăchen in Dayton“, Der Spiegel, 27 noiembrie 1995, 
htrp://www.spiegel.de/spiegel/print/d-9236636.html (ultima 
accesare pe 13 iunie 2018) 

XXX*X**** T othar Gall, Bismarck. Der weisse Revolutionâr, Ullstein 
Taschenbuch, 1997, p. 482. 

e Alineatele de la „Niciodată până atunci...“ până la „...vino- 
văţie și responsabilitate“ au fost extrase din următorul articol care mi- 
a fost solicitat: Wolfgang Ischinger, „Europa hat in Syrien versagt“, 
Handelsblatt, 12 octombrie 2016. 

CAPITOLUL 7 
Naţiunile Unite — cine are grijă 
de ordinea mondială? 


Pacea mondială în zona gri 


Pe 7 aprilie 2018 a avut loc un (presupus) atac cu gaze 
toxice asupra orașului sirian Duma din regiunea Ghouta de 
Est. Cel puţin 42 de oameni au fost uciși, peste 500 de 
oameni au fost trataţi în spitale. O săptămână mai târziu, 
SUA, Franţa și Marea Britanie au reacţionat cu lovituri aeriene 
asupra unui număr de trei obiective care, conform 
Ministerului American al Apărării, aveau legătură cu 
programul sirian de armament chimic. Atacurile au fost 
declanșate ca represalii pentru folosirea armelor chimice 
împotriva propriei populaţii de către guvernul sirian sub 
conducerea lui Bashar al-Assad, declarase președintele 
american Donald Trump. „Suntem pregătiţi să continuăm să 
râspundem în același fel dacă guvernul sirian nu pune capăt 
folosirii de arme chimice interzise.“ * 

Cu numai un an în urmă, America condusă de Trump 
efectuase un alt atac aerian, asupra bazei aeriene siriene 
Shairat, de asemenea ca reacţie la un atac cu gaze toxice soldat 
cu zeci de morţi şi pentru care tot Assad era răspunzător. 

Siria a criticat cele mai recente atacuri ale SUA, Franţei şi 
Marii Britanii ca pe o încâlcare gravă a comandamentului 
nerecurgerii la forţă din legislația internaţională, care le 
interzice în mod explicit membrilor ONU ameninţarea cu 
forța sau recurgerea la forță unul împotriva celuilalt și permite 
excepţii numai în cazul unei autorizări din partea Consiliului 
de Securitate al ONU. Regimul i-a cerut comunităţii interna- 
tionale să condamne agresiunea. Şi Rusia a condamnat 
atacurile occidentale și a solicitat o întâlnire de criză a 
Consiliului de Securitate al ONU, în care să fie discutate 
„acțiunile agresive ale SUA și ale aliaților lor“. 

Dimpotrivă, guvernul federal a susținut atacurile 
occidentale, iar NATO le-a considerat de asemenea justificate. 
Evenimentele din Duma ar fi necesitat un răspuns „colectiv“ 
al comunității internaționale, a explicat secretarul general 


NATO, Jens Stoltenberg. Şi Statele Unite au declarat acțiunea 
lor ca fiind una justificată, chiar dacă Consiliul de Securitate 
al ONU nu emisese nicio împuternicire pentru aceste atacuri. 

Prin urmare, ce era de făcut acum? Fuseseră cumva 
loviturile aeriene un război de agresiune și chiar o încălcare a 
dreptului internaţional? Sau au fost legitime și, deci, o reacţie 
adecvată la faptele unui „monstru“, cum s-a exprimat Trump? 

Probabil că adevărul se află la mijloc. Pe scurt: totul s-a 
întâmplat într-una dintre celebrele „zone gri“. Conform 
mottoului: e adevărat că nu este permis, dar nu este nici de-a 
dreptul interzis. Pentru oamenii care nu sunt juriști și care își 
doresc un verdict limpede și consecvent, așa ceva poate fi 
iritant. Însă dreptul internaţional este plin de zone gri, care 
trebuie tot mereu parcurse de la capăt. Profesorul Claus Kref 
din Köln, specialist în drept internaţional, a explicat foarte 
riguros în Frankfurter Allgemeine Zeitung (9 noiembrie 2017) 
cum iau naștere aceste zone gri. 

Dacă, după sfărșitul celui de Al Doilea Război Mondial, 
orice război de atac era condamnat cu maximă fermitate, din 
cauză că afecta cel mai înalt comandament din dreptul 
internaţional, acela al respectării suveranității naţionale, în 
cursul ultimelor decenii se impusese o idee nouă: protejarea, 
de către legislaţia internaţională, a drepturilor omului. În acest 
context, genocidul a fost declarat drept „crima crimelor“, a 
cărui împiedicare și oprire ţineau și de responsabilitatea (de 
protecţie) a comunităţii internaţionale. Drepturile omului — 
mai presus de toate, dreptul la viaţă — au fost definite ca fiind 
cel puţin la fel de demne de a fi apărate precum fusese până 
atunci (doar) suveranitatea statală. Astfel, „intervenţiile 
umanitare“, așadar acele amestecuri în autodeterminarea 
statală, ar trebui să devină deodată posibile, chiar dacă „acestea 
— cum s-a întâmplat de exemplu în 1999 în cazul Kosovo — ar 
fi [întreprinse] fără o împuternicire din partea Consiliului de 
Securitate al ONU“. Căci ce pretenţii de a fi respectată 
prioritar ar mai avea protecția suveranității „atunci când o 
întreagă populaţie civilă devine victima folosirii brutale a 
forței de către propriul guvern“? Cine vrea să pună capăt 
activităţii brutale a dictatorilor și a celor ce declanșează 
războaie civile trebuie să fie în măsură să ia act de propria lui 
„răspundere de a proteja“, chiar în absenţa unui mandat ONU 
pentru. asta. În orice caz, un lucru reiese cu claritate: este 
foarte puţin probabil ca Tribunalul Internaţional să 


pedepsească pe cineva care decide să întreprindă o acţiune 
umanitară chiar și fără un mandat ONU. Cu toate astea, cum 
pot fi aduse la unison cele două idei — responsabilitatea 
protecţiei și principiul suveranităţii — rămâne o întrebare 
dificilă. Un răspuns nu poate fi formulat decât în cazuri 
particulare — și rămâne, astfel, o decizie politică. 

În Germania, sunt mulți aceia care nu vor să preia această 
decizie — și responsabilitatea politică pe care o presupune. 
Când se pune problema păcii mondiale, ne îndreptăm privirea 
spre New York. Acolo este sediul central al Naţiunilor Unite, a 
căror sarcină principală este asigurarea păcii mondiale. 
Germanii o consideră un fel de poliţie mondială, care trebuie 
să se ocupe de toate conflictele și căreia trebuie să i se lase 
suficient spaţiu de manevră. Așa cum, la noi, în Germania, în 
caz de urgenţă se formează 110, în situaţii delicate din punctul 
de vedere al politicii mondiale se apelează, în gând, la 
Consiliul de Securitate al ONU. Procedând astfel, însă, nu 
rareori sunt  supraevaluate posibilitățile Organizației 
Naţiunilor Unite, care a luat naștere ca urmare a „Declarației 
Naţiunilor Unite“ din 1942 la inițiativa SUA, a Marii Britanii, 
a Uniunii Sovietice și a Chinei, cărora li s-au alăturat alte 22 
de naţiuni. Între timp, din Organizaţia Naţiunilor Unite fac 
parte 193 de state, și, astfel, aproape toate țările lumii. Ele 
sunt obligate, toate, să respecte Charta Naţiunilor Unite, care 
a intrat în vigoare pe 24 octombrie 1945 și care stabileşte cum 
trebuie împiedicate războaiele și conflictele violente între state 
şi cum să li se pună capăt. 

Asta sună a guvern mondial, dar este foarte departe de a fi 
aşa ceva. În schimb, Charta Naţiunilor Unite este un contract 
de drept internațional, prin care toţi participanţii se angajează 
să rezolve conflictele pe cale pașnică. Acest lucru presupune 
încredere din partea fiecărui stat membru — încrederea că toți 
ceilalți vor respecta în egală măsură această regulă. Şi că, dacă 
nu e respectată, există cineva care intervine — întrebarea este 
doar dacă cineva hotărăște să facă asta şi cine este acela. 

Consiliul de Securitate al ONU a fost creat ca organ central 
înzestrat cu cea mai mare putere. Din el fac parte cinci 
membri permanenţi, și anume China, Franţa, Marea Britanie, 
Rusia și SUA, precum şi zece membri nepermanenţi, care sunt 
aleși pentru câte doi ani. În iunie 2018, Germania a fost aleasă 
din nou pentru doi ani în Consiliul de Securitate — perioada ei 
de membru nepermanent a început pe 1 ianuarie 2019. 


Membrii se consultă și iau hotărâri în toate problemele pe care 
le consideră a fi un pericol pentru pace. Hotărârile Consiliului 
de Securitate sunt obligatorii din punctul de vedere al 
dreptului internaţional. Prin urmare, Consiliul de Securitate 
este singura structură care poate lua decizii valabile în întreaga 
lume și, prin asta, obligatorii chiar și pentru statele care nu 
sunt membre. 

Ce anume e special aici: toate cele cinci membre 
permanente ale Consiliului de Securitate dețin dreptul de veto 
prin care pot bloca o rezoluţie. Acest fapt are consecințe 
considerabile (ca să nu spunem paralizante). În perioada 
Războiului Rece, Uniunea Sovietică și SUA au blocat timp de 
decenii Consiliul de Securitate folosindu-se, cu schimbul, de 
dreptul lor de veto. Dar asta nu s-a terminat nici măcar după 
sfărșitul Războiului Rece. Exemplu: Kosovo 1998/99. 
Exemplu: Ucraina, începând din 2004. Exemplu: Siria, din 
2011. 

Deoarece, în afară de asta, Naţiunile Unite nu dispun de o 
poliţie sau de o armată proprie. În caz de intervenţie, ţările 
membre trebuie să-și pună la dispoziţie de bunăvoie soldaţii și 
armele, de cele mai multe ori cu obiectivul de peacekeeping, 
așadar pentru misiuni ONU de menţinere a păcii, uneori însă 
şi în vederea unor măsuri coercitive împotriva câte unui stat. 

Capacitatea de decizie și de acțiune a acestei structuri, pe 
care germanilor le place să o idealizeze drept poliție mondială, 
este așadar limitată din mai multe motive. Odată ce s-a înţeles 
acest lucru, așteptările pe care le avem de la ONU por fi 
dozate corect. Aceasta reușește rareori să soluţioneze realmente 
conflicte sau să le împiedice. De cele mai multe ori, nu putem 
pretinde ca aceste misiuni să sporească șansele de soluționare 
pașnică a unui conflict — în orice caz, mai pașnică decât într-o 
lume fără mecanismele ONU. 


Cu toate astea, numeroase succese 


În practică, misiunile stabilite de Consiliul de Securitate nu 
au fost complet lipsite de succes. Până la momentul intrării 
acestei cărți la tipar, fuseseră iniţiate 71 de misiuni de pace, 
care au fost sau sunt încă active în aproape toate regiunile 
lumii; cele mai vechi datează din 1948 (Israel, Palestina) şi din 
1949 (India, Pakistan), cele mai recente au început în 2014 
(Republica Centrafricană) și în 2017 (Haiti). Au existat peste 


2 400 de rezoluţii, fie pentru admiterea de ţări noi, fie legate 
de situaţia din regiuni de criză sau de deturnarea unor avioane; 
fie pentru misiuni de ajutor sau programe anti-mine sau 
pentru împiedicarea obţinerii de arme de către teroriști. 

Odată cu instituirea tribunalelor internaţionale pentru fosta 
Iugoslavie (1993) și pentru Ruanda (1994), Consiliul de 
Securitate a avut grijă și ca genocidul, crimele împotriva 
umanităţii sau crimele de război să poată fi cercetate și 
urmărite penal. Asta s-a soldat cu înfiinţarea, în 2002, a 
Tribunalului Internaţional de la Haga — chiar dacă s-a 
întâmplat în pofida opoziţiei SUA, a Chinei, Indiei şi a altor 
state care nu au fost dispuse să renunțe la suveranitatea lor nici 
măcar în acest punct atât de important. 

În Statutul de la Roma, documentul de înființare a 
Tribunalului Penal, statele UE au făcut front comun în 
sprijinul acestei noi instituţii. Scopul ei este acela de a pedepsi 
şi pe plan internațional, prin intermediul unui tribunal 
independent, delicte internaţionale dintre cele mai grave, 
printre care și genocidul. 

Prin urmare, Naţiunile Unite au continuat să-și dezvolte 
instrumentele de-a lungul deceniilor: de la simpla 
peacekeeping, aşadar trimiterea unor forţe de pace pentru a 
supraveghea respectarea unui acord de pace, la peace 
enforcement, atunci când soldaţii din Căştile Albastre ajută la 
obţinerea păcii, până la acel post-conflict peacebuilding, aşadar 
reconstrucţia unor structuri viabile după un conflict. 

De asemenea, temele de politică a securităţii cărora li se 
dedică ONU nu se mai limitează de mult la războaiele și 
conflictele violente, ci ajung de la alimentaţia mondială (căreia 
i se dedică Programul ONU pentru Alimentaţie Mondială) la 
protecţia copiilor (prin structura de ajutorare a copiilor 
UNICEF) până la managementul crizelor refugiaților (în 
cadrul programului UNHCR), pe scurt: peace operations de 
cele mai diferite feluri. 


Prima criză: abuzul de dreptul de veto 


În același timp, slăbiciunea Naţiunilor Unite este tot mereu 
un obiect de critică. În acest context, există patru puncte 
centrale care sunt criticate. 

Mai întâi, deja amintitul drept de veto al fiecărui membru 
în parte al Consiliului de Securitate. Cele mai multe voturi de 


veto le-a depus Rusia (respectiv Uniunea Sovietică), respectiv 
112, urmată de SUA (80), Marea Britanie (29), Franţa (16) şi 
China (11).* Unele dintre acestea au fost îndreptate împotriva 
primirii de noi membri: în 1972, de exemplu, China s-a 
împotrivit intrării în organizaţie a Bangladeshului. Abia în 
1974 a fost primită această ţară, în pofida opoziţiei Chinei. 
Alte voturi de veto, însă, afectează direct măsurile de asigurare 
a păcii: în 1999, n-a putut fi prelungită misiunea de pace în 
Macedonia. China ridicase obiecţii din cauză că Macedonia 
stabilise relaţii comerciale cu Taiwanul, și pentru asta ar trebui 
să fie pedepsită.” 

Adeseori au fost suficiente simplele ameninţări cu folosirea 
dreptului de veto. Astfel, unele conflicte nici măcar nu ajung 
pe ordinea de zi a Consiliului de Securitate, fiindcă una dintre 
marile puteri își întinde mâna protectoare deasupra unui 
delincvent. SUA procedează astfel adeseori în cazul Israelului, 
rușii în cazul Serbiei, Belarusiei și ţărilor arabe, chinezii în 
cazul unor state precum Zimbabwe, Myanmar, Pakistan 
ş.a.m.d. 

Prin blocarea permanentă a Consiliului de Securitate prin 
recursul la veto, anumite state sau grupuri de state s-au văzut 
puse în situaţia de a interveni fără un mandat explicit în 
conflicte din întreaga lume — la fel și în 1999, la războiul 
aerian al NATO pentru Kosovo, la care a participat și 
Germania. 

A fost o decizie grea, în care am fost implicat și eu atunci. 
Joschka Fischer, ministrul federal de Externe de la acea dată, 
dar înainte de toate partidul lui, verzii, se vedea pus în fața 
unei încercări hotărâtoare. Voia oare acest partid al mișcării 
pentru pace ca, la numai câteva săptămâni de la începutul 
primei sale implicări în procesul guvernării, să îndrăznească să 
încalce un tabu și să se transforme într-un „partid al 
războiului“? Sau se dorea menţinerea cu strictețe a 
convingerilor de bază de până acum, caz în care ar fi urmărit, 
pasiv, cum Slobodan Milošević își masacra pentru a doua oară 
propria populaţie? 

Existaseră numeroase rezoluţii cu privire la Kosovo, dar 
niciuna nu constituia un mandat explicit de folosire a 
mijloacelor militare pentru a împiedica abuzurile şi masacrele 
sârbilor. Se eșua de fiecare dată din cauza opoziţiei Federației 
Ruse, care își întindea sistematic mâna protectoare asupra 
sârbilor şi ameninţa să recurgă încă o dată la veto. 


Prin urmare, dacă Germania avea să participe pentru prima 
oară după cel de Al Doilea Război Mondial la o intervenţie 
armată, atunci avea s-o facă și fără un mandat ONU? 
Groaznic! Cu toate astea, am reușit să ne impunem. 
Obiectivul de a împiedica un dezastru umanitar a fost 
considerat atât de important și de serios, încât nu voiam să ne 
facem vinovaţi de o pasivitate cu urmări grave. Şi apoi, noi, 
germanii, nu am luat această decizie singuri, ci împreună cu 
toți partenerii noștri europeni și transatlantici. 

Un succes în istoria UE a fost faptul că în 1999 s-a reușit să 
se ia o decizie comună, chiar dacă ea a fost ușurată de faptul că 
toți membrii NATO, așadar și SUA, Canada, Norvegia și 
întregul Occident, au fost de părere că era imperios necesar să 
protejăm populaţia din Kosovo. În acest scop, a fost nevoie să 
intrăm într-una dintre zonele gri ale legalităţii. Fireşte, la 
Moscova, acest fapt a fost interpretat ca un abuz militar și 
juridic — exact așa cum avea să se întămple și mai târziu, în 
cazul loviturilor aeriene împotriva dictatorului sirian Assad. 

În cazul Kosovo, bombardamentul a început pe 24 martie 
1999. Generalii americani preziseseră că, deja după câteva zile, 
Milošević avea să arboreze steagul alb. La sfărșitul lui martie 
nu fusese arborat niciun steag alb. După câteva săptămâni, 
generalii şi-au spus, frângându-și mâinile: „Am bombardat 
toate obiectivele relevante. Şi atunci, pe cine sau ce am mai 
putea să bombardăm acum?“ Prin urmare, au mai fost luate o 
dată în vizor aceleași obiective. Războiul a durat 78 de zile în 
loc de cinci. 

Această evaluare extrem de greșită a eficienţei noastre 
militare ne-a dat mult de gândit. Cu toate astea, eu, unul, am 
considerat și consider în continuare corectă hotărârea de a 
recurge la mijloace militare pentru a-l împiedica pe Milošević 
să ia măsuri represive extreme. Sfărșitul acţiunilor militare a 
venit abia pe 10 iunie 1999, odată cu Rezoluţia ONU 1244, 
care a fost adoptată atunci și în consens cu Rusia. Prin aceasta, 
NATO era însărcinată ca, prin forța de pace KFOR, la care a 
participat și Germania — și participă în continuare, de altfel —, 
să asigure liniștea și pacea. Astfel, în Kosovo s-a instaurat 
liniştea. De atunci, nu se mai trage în regiune. Dar problema 
politică nu este încă rezolvată în întregime. 

În 2008, Kosovo şi-a proclamat independenţa, pe care astăzi 
i-o recunosc mai mult de 110 state dintre cele 193 de state 
membre ONU, printre acestea și SUA şi majoritatea statelor 


UE. Dar aproximativ 80 de ţări nu recunosc independența 
Kosovo, de exemplu, puterile cu drept de veto Rusia și China, 
precum și o serie de țări din UE precum Grecia, Cipru, 
Spania, România și Slovacia. Motivele sunt multiple. În mod 
oficial, adeseori sunt invocate principiile ONU ale 
ncamestecului și integrităţii teritoriale — prin urmare, 
recunoașterea internaţională a Kosovo ar fi o încălcare a 
suveranităţii sârbești, în contradicţie cu dreptul internaţional. 
Dar în spatele acestor motivări oficiale se află de cele mai 
multe ori alte griji, specific naţionale. Dacă locuitorii din 
Kosovo au avut dreptul să se desprindă de Serbia, nu cumva și 
catalanii din Spania ar putea face la fel? Din toamna anului 
2017, din cauza precedentului astfel creat, această îngrijorare a 
Madridului a crescut din nou, și mai mult, în primăvara lui 
2018 — și, de altfel, îngrijorări de acest fel sunt lesne de înţeles. 
La întrebări de genul cât de departe poate ajunge dreptul la 
autodeterminare, cine are voie să facă uz de el și în ce măsură 
are fiecare stat dreptul să susţină respectarea integrităţii sale 
teritoriale, din păcate nu prea există răspunsuri cu adevărat 
clare și satisfăcătoare în dreptul internaţional. 

Această dispută care se poartă în continuare nu face ca 
situația micii ţări Kosovo să fie mai ușoară. Cu toate astea, 
deosebirea între atunci și acum este uriașă. Fără îndoială, 
Kosovo nu e încă o ţară membră a Naţiunilor Unite, dar poţi 
să te deplasezi din Kosovo în Serbia și înapoi; există din nou 
comerţ; și există din nou o universitate în Priștina, de la care 
am primit, cu mândrie, titlul de doctor onorific. 

Faptul că, în Serbia, Kosovo e privit în continuare ca parte 
integrantă, ca Provincia Autonomă Kosovo și Metohia, 
îngreunează fără doar și poate o coexistență armonioasă între 
Belgrad și Priștina. 

Dar oare nu se întălnesc și în istoria Germaniei situaţii 
emoţionale asemănătoare? În perioada de după război, pentru 
mulţi dintre germani a fost dificil să accepte necesitatea 
renunţării la străvechile teritorii germane Pomerania și Silezia. 
În Pactul de la Potsdam din 1945, puterile învingătoare din 
cel de Al Doilea Război Mondial plasaseră teritoriile situate la 
est de Odra şi de Neisse sub administraţie provizorie poloneză, 
respectiv sovietică. RDG a recunoscut încă din 1950 linia 
Odra-Neisse ca fiind „frontiera de stat germano-polonă“ 
definitivă, în vreme ce RFG a confirmat abia în 1970 frontiera 


de est „faptic inviolabilă“ în Pactul de Varșovia — însă, sub 
rezerva unei viitoare reglementări în condiţii pașnice. 

Chiar cu puţin timp înainte de reunificare a existat 
îngrijorarea că Germania reunificată ar putea revendica din 
nou aceste teritorii vechi. Abia în Acordul Doi Plus Patru de 
pe 3 octombrie 1990, frontiera de astăzi dintre Germania şi 
Polonia a fost consfinţită printr-un acord. 

A fost cu siguranță o decizie corectă, chiar dacă pentru unii 
foarte dureroasă. În 1960, recunoașterea nu era cu putință, dar 
ea fost posibilă în 1990. De aceea, trebuie să sperăm că, 
în viitor, și sârbii vor reuși să facă ceea ce n-au fost în stare în 
2008: să se împace cu ideea unui Kosovo independent. Şi 
câteodată e indicat să punem între paranteze unele probleme 
disputate: în 2007, în calitatea mea de atunci de negociator 
din partea UE, am propus ca relația Kosovo-Serbia să fie 
abordată după modelul RFG-RDG al lui Egon Bahr, așadar 
normalizare fără recunoaștere formală: se pune între paranteze 
ceea ce pe moment nu poate fi soluționat, dar se atinge ceea ce 
este fezabil. Poate că, până la urmă, lucrurile se rezolvă cu 
adevărat. Acordurile de drept internaţional nu se încheie peste 
noapte. 

Şi a existat și un al doilea război — chiar dacă prilejul a fost 
cu totul altul, iar circumstanţele au fost extrem de diferite —, 
care a izbucnit fără un acord explicit din partea ONU: 
intervenţia americană în Irak în 2003. Deoarece, odată cu 
înflorirea hybrisului american în anii 1990, a luat naștere 
impresia că superputerea SUA s-ar plasa mai presus de 
Naţiunile Unite și ar putea interveni după bunul ei plac în 
conflicte interstatale. Impresia nu este întru totul corectă. 
SUA au argumentat nu o dată că nu au nevoie de legitimare 
din partea ONU; au invocat chiar argumente juridice, și 
anume o serie de rezoluții ONU mai vechi asupra cazului Irak, 
şi le-au interpretat cel puţin ca pe niște mandate indirecte de 
intervenţie. Ceea ce li se poate reproşa însă cât se poate de clar 
în acest caz Statelor Unite este faptul că au recurs la o serie de 
dovezi false. Dar, procedând astfel, și-au prejudiciat înainte de 
toate propria credibilitate. 


A doua critică: alcătuirea greşită a Consiliului 
de Securitate 


Un al doilea punct nevralgic al Naţiunilor Unite este com- 
ponenţa lor: ONU a fost înființată ca adunare generală a 
tuturor statelor, a celor mici, precum și a celor mari. Conform 
zicalei „Copilul cu multe moașe rămâne cu buricul netăiat“, 
unii consideră că în asta constă cea mai mare dificultate de a 
crea o organizaţie mondială aptă să ia hotărâri şi să acţioneze. 
Dar cea mai mare dificultate nu constă în universalitatea 
ONU însăși, ci în alcătuirea celei mai importante dintre 
structurile ei: aceea a Consiliului de Securitate ONU. 

Aceasta se bazează pe contextul în care au luat naștere 
Naţiunile Unite: organizaţia reflectă raporturile de forță de 
după cel de Al Doilea Război Mondial. SUA, Uniunea 
Sovietică (acum Rusia), China, Marea Britanie și Franţa, ca 
puteri învingătoare, se află acum ca membri permanenţi în 
Consiliul de Securitate și fiecare dispune de câte un veto. 

Cei cinci membri din Consiliul de Securitate, așa-numiții 
„P5“ (P de la Permanent), se consideră cei chemaţi să 
stabilească ordinea mondială. Cei zece membri nepermanenţi 
au ocazia să simtă asta cu regularitate, uneori chiar sunt 
numiţi, peiorativ, „turiști“. 

Consiliul pentru Securitate reflectă raporturile de putere de 
la începutul secolului al XXI-lea într-o măsură 
nesatisfăcătoare. State importante, cu populaţii foarte mari sau 
de o importanţă politică mondială, precum India, Brazilia sau 
Japonia, nu sunt reprezentate. De aceea se și simte o mare 
nevoie de reformă. Cei care nu consideră această nevoie de 
reformă ca fiind deosebit de urgentă sunt bineînţeles cele cinci 
puteri cu drept de veto. 

Nu numai dreptul de veto le permite celor P5 să domine 
Consiliul de Securitate. Prezenţa lor permanentă în sine face 
ca determinarea agendei de politică a securităţii în consiliu să 
fie una ușoară. 

De aceea, cu destul de mult timp în urmă a luat naștere o 
dezbatere privind o reformare fundamentală a Consiliului de 
Securitate al ONU. În special întrebarea cine poate fi inclus ca 
membru permanent și cine nu face obiectul unor dezbateri 
aprinse. Un loc permanent în Consiliul de Securitate — mai 
ales atunci când este dotat cu un drept de veto — conferă un 
statut privilegiat. Cine vrea să fie o mare putere nu prea are 
chef să se lase redus la statutul de turist sau chiar la acela de 
spectator. 


Încă din anii 1990, Germania a avut mereu tentative de a 
deveni ea însăși unul dintre membrii permanenţi. În iulie 
2005, așa-numitul „Grup al Celor Patru“ — Japonia, India, 
Brazilia şi Germania — a prevăzut un plan de reformă care 
presupunea câte un loc permanent pentru aceste state. Pe 
scurt, argumentele au fost următoarele: Germania și Japonia ar 
fi, la urma urmelor, alături de SUA, principalele state 
contribuitoare ale Naţiunilor Unite, India ar fi o ţară în curs 
de dezvoltare cu o populaţie de peste un miliard de locuitori, 
iar Brazilia ar fi cea mai mare economie naţională de pe 
continentul sud-american. Rezultatul, destul de puţin 
surprinzător: Uniunea Africană a respins pretenţia celor patru 
din cauză că ea nu avea în vedere Africa — un continent care în 
curând avea să ajungă la trei miliarde de oameni. Așa că, din 
motive uşor de înţeles, majoritatea de două treimi din 
adunarea generală nu a fost întrunită. 

Discuţiile referitoare la lărgire se poartă deja de mulți ani. 
Este o luptă cu morile de vânt din cauză că aceia care sunt deja 
reprezentaţi nu vor să-și cedeze locul sau să-și vadă influența 
diminuată într-un consiliu lărgit. lar cei care vor să intre nu 
reușesc să se înţeleagă. De exemplu, cine ar urma să reprezinte 
Africa în Consiliul de Securitate? Nigeria, Egiptul, Africa de 
Sud? Dificile întrebări. 

Dar pretenţia germană? Aceasta pur și simplu nu se poate 
impune, consider eu. În timpul perioadei petrecute de mine la 
Washington în calitate de ambasador, am fost rugat de la 
Berlin să mă prezint la Casa Albă și să fac lobby acolo pentru 
această solicitare. 

Aşa se face că, într-o zi, i-am prezentat și consilierului 
naţional pentru securitate de atunci, Condoleezza Rice, micul 
meu discurs, anume de ce nu putea Germania să lipsească din 
consiliu. Rice mi-a răspuns: 

— Problema nu este tocmai nouă. Îmi pare bine să vă pot 
prezenta punctul de vedere al SUA. 

Pe urmă a scris câteva cifre pe o foaie de hârtie pe care o 
avea în față: 

— Situaţia de astăzi: China = un loc. SUA = un loc. 
Federaţia Rusă = un loc. Europa = două locuri (Marea 
Britanie + Franţa). 

A desenat un cerc mare în jurul cifrelor și a început alături o 
listă nouă: 


— Voi, germanii, vreţi să impuneţi acum următoarea 
situaţie: SUA ..., Rusia ..., China ..., în continuare câte un 
loc. Se adaugă Brazilia, Japonia și India, de asemenea câte un 
loc. Şi Europa trei locuri?“ 

S-a uitat la mine: 

— "Tocmai Europa, care, cu două locuri, are încă de pe 
acum unul în plus? Cum vreţi să le explic eu asta senatorilor 
care trebuie să-și dea acordul? E complet lipsit de șanse. În 
realitate, Europa ar trebui de fapt să cedeze un loc, ar fi mai 
cinstit aşa! 

l-am mulțumit frumos pentru explicaţie și am schimbat 
tema. Cu alte cuvinte: deoarece prietenii noștri britanici și 
francezi au deja două locuri, ar fi total nerealist să se creadă că 
Germania va primi un alt loc — european. 

Deoarece Parisul și Londra nu vor ceda un loc în favoarea 
noastră, e cazul să ne concentrăm asupra unor obiective mai 
realiste, Propunerea mea ar fi ca guvernul federal să se implice 
intens pentru reformarea și lărgirea Consiliului de Securitate, 
care s-ar fi cuvenit făcute încă de mult. Cel mai puternic 
argument trebuie să fie acela că jumătate din omenire nu este 
reprezentată: India, Africa, America de Sud. Prin urmare, 
Germania ar trebui să solicite înainte de toate o legitimitate 
sporită a Consiliului de Securitate, așadar, o mai bună 
reprezentare a tuturor regiunilor lumii. Apoi ar trebui să se 
pună la dispoziţie pentru un loc de membru permanent, dacă 
lucrul acesta este dorit în mod expres de toate celelalte state. 
În rest, Germania ar trebui să lupte pentru ca, în contextul 
dezvoltării în continuare a Europei, UE ca atare să devină 
membră. Cu siguranță că asta va mai dura o vreme. Dar ar fi 
un obiectiv strălucit, pe care germanii pot să-l reprezinte 
eficient și onorabil. Şi propunerea cancelarului Merkel din 
2018, de a „europeniza“ locurile nepermanente, este un pas în 
direcţia bună. Începând cu 1 ianuarie 2019, Germania poate 
păși înainte cu un exemplu bun, discutându-și din timp 
poziţiile în Consiliul de Securitate și căzând de acord asupra 
lor în UE. 

În acest fel poate că, printr-un efort comun, am putea să 
mărim presiunea în direcţia unei reforme a organizaţiei — și 
anume, în sensul unei politici pe termen lung. Aceasta ar fi o 
contribuţie credibilă la consolidarea legitimităţii întregului 


sistem ONU. 


A treia critică: monopolul de forță al ONU — 
un tigru fără dinţi 


A treia slăbiciune a ONU este aceea că nu are forţe militare 
proprii — prin urmare, este dependentă de bunăvoința statelor 
membre. 

Tocmai noi, germanii, menţionăm întruna monopolul de 
forță al Naţiunilor Unite, așadar principiul mai sus-amintit și 
ancorat în Charta ONU, că forța poate fi folosită numai în 
scopuri defensive sau dacă e autorizată explicit de Consiliul de 
Securitate al ONU. Teoretic, e bine și corect. Numai că 
această parte din Chartă nu a fost pusă niciodată în aplicare. 
Fără forțe militare proprii, monopolul de putere al ONU este 
din păcate doar o frumoasă iluzie. Dacă această Chartă a 
ONU ar fi transpusă în practică în totalitate, atunci cu 
siguranţă că pretenţia asupra unui monopol de forţă ar putea 
fi impusă pe o scară mai amplă. Conform acesteia, Naţiunile 
Unite alcătuiesc forţe militare de care poate să dispună 
Consiliul de Securitate; Charta menţionează un comitet 
militar. Ideea iniţială a fost aceea că, prin intermediul unor 
forțe militare proprii, Consiliul de Securitate poate să 
preîntâmpine crize şi războaie sau să le pună capăt. 

Impunerea monopolului de putere al ONU este îngreunată 
şi de schimbarea survenită în natura războaielor și menţionată 
în capitolul de început, precum și de conflictele de drept 
internațional privind intervenţia militară pe care aceasta le 
atrage după sine. Căci numeroasele conflicte noi, în interiorul 
statelor, ridică de fiecare dată întrebarea dacă obiectivul de a 
pune capăt conflictului prin forță legitimează o încălcare a 
dreptului de suveranitate al statelor. 

În practică, statele ocolesc adeseori această dispută: de 
exemplu, negând că au recurs la aplicarea forței. Sau spunând: 
a fost autoapărare. 

La anexarea Crimeei, într-un fel sau altul; au fost implicaţi 
şi soldaţi ruși. Mai pe șleau: s-a folosit armată rusă. Moscova 
însă a spus: „Noi nu avem nimic de-a face cu asta. Se poate 
întâmpla să umble pe acolo și niște oameni în uniformă. Însă 
aceia sunt voluntari.“ Asta ar fi fost cu totul altceva decât o 
intervenţie într-un stat suveran. Dar oare este adevărat? 

Al doilea exemplu. În „războiul mic“ dintre Rusia şi Georgia 
din 2008, când Osetia de Sud și Abhazia au fost desprinse de 


Georgia, dinspre partea rusă s-a auzit că georgienii ar fi 


început să atace minoritățile ruse. De aceea, sprijinul militar 
din partea Rusiei ar fi constituit ajutor pentru autoapărare. Şi, 
conform Chartei ONU, autoapărarea ar fi permisă. Dar are 
voie Rusia să-i apere pe abhazi în Georgia? Cum rămâne cu 
suveranitatea Georgiei? Este cumva permis să se decidă la 
Moscova ce anume trebuie să se întâmple în Georgia? 

Cu alte cuvinte, monopolul de forță al ONU este teoria. 
Practica, însă, arată mult prea des cu totul altfel. Unde 
râmâne, de exemplu, Rezoluţia de Securitate a ONU, care ar 
conferi posibilitatea de a se institui o zonă de interdicţie 
aeriană în Siria, pentru ca atacurile aeriene împotriva 
populaţiei siriene să înceteze? Câră vreme ea nu se aplică, 
avioanele rusești aruncă bombe cu aprobarea guvernului 
sirian. Aceiași ruși, care blochează rezoluția ONU de care ar fi 
nevoie, declară: „Suntem invitaţi. Sprijinim un stat suveran. 
Avem voie s-o facem.“ 

Astfel sunt ascunse unele fapte, lucrurile sunt cosmetizate, 
se minte pe faţă. Mijloace militare sunt folosite pe ascuns sau 
chiar fățiș, fără să existe vreun mandat emis de Consiliul de 
Securitate. Din păcate, asta e realitatea în care trebuie să trăim. 

Şi chiar dacă lucrurile funcţionează, așadar, chiar dacă în 
Consiliul de Securitate există consens și se hotărăște trimiterea 
unor trupe ale Căştilor Albastre, conflictul nu este încă nici pe 
departe înăbușit. Mai întâi trebuie formulat un mandat pentru 
o astfel de misiune. După ce s-a rezolvat acest lucru, trebuie 
găsite state dispuse să ofere trupe și trebuie recrutați soldații. 
lar apoi, comandanții Căștilor Albastre trebuie să conducă 
aceste trupe prin regiunea de criză. Așa se face că, adeseori, 
nişte misiuni ONU insuficient dotate se trezesc alături de 
trupe dispunând de cele mai scumpe înzestrări high-tech din 
partea statelor industrializate. Iară de ce, fără sprijinul activ al 
statelor membre ale ONU, asigurarea păcii de către Naţiunile 
Unite nu este cu putință — ea ar trebui să fie coordonată cât 
mai bine cu putinţă și să se desfășoare în spiritul Chartei 


ONU. 


A patra critică: vorbele goale 


Şi, până la urmă, slăbiciunea ONU constă în incapacitatea 
de a se impune — și anume, de fiecare dată când hotărârile 
ONU contravin intereselor unor state importante, dar fără 
sprijinul cărora nu se poate face nimic. De aceea, multe 


hotărâri ale Adunării Generale merg în gol. lată un singur 
exemplu din istoria recentă. Pactul pentru interzicerea armelor 
nucleare, cuprins într-o rezoluţie a Adunării Generale, a fost 
semnat în iulie 2017 de către 122 de membri ONU, dar de 
niciuna dintre marile puteri nucleare — niciuna dintre ele nu îl 
va respecta. Statele membre NATO au respins și ele pactul. 
Puterile nucleare au considerat că pactul nu ţinea seama în 
suficientă măsură de interesele lor. Aceste interese nu pot fi 
desființate prin rugăciuni. Astfel, e greu de crezut că se va 
ajunge vreodată la o dezarmare nucleară completă. 

Scriu toate astea în calitatea mea de membru al Global Zero 
Commission, care sprijină viziunea unei lumi lipsite de arme 
nucleare prin argumente operative procesate pas cu pas. Şi 
scriu aceste rânduri și ca adept al tezei conform căreia viziunea 
unei lumi lipsite de arme nucleare trebuie să fie mai mult 
decât o simplă sintagmă goală. 

În acest context trebuie menţionat tratatul de interzicere a 
armelor nucleare (Treaty on the Non-Proliferation of Nuclear 
Weapons, pe scurt NPT), care a fost adoptat în iulie 1968, a 
intrat în vigoare pe 5 martie 1970 și se bazează pe o dublă 
promisiune: statele care nu deţin armament nuclear promit să 
nu achiziţioneze niciodată, iar puterile nucleare promit să facă 
eforturi în vederea unei ample dezarmări. Acest tratat a fost 
iniţiat de cele cinci puteri nucleare SUA, Uniunea Sovietică, 
Marea Britanie, Franţa și China și semnat de 191 de state, 
printre care și Germania. 

Aşadar, în cazul NPT, e vorba — deja de o jumătate de secol 
— despre îndeplinirea unor îndatoriri contractuale. Până acum, 
acestea nu au fost tratate cu destulă seriozitate, în special 
angajamentul privind dezarmarea, asumat de puterile nucle- 
are. Numai între Uniunea Sovietică, respectiv Rusia, și SUA s- 
a ajuns la o serie de acorduri de reducere — cunoscute sub 
denumirile de SALT, START și INF —, dar celelalte puteri 
nucleare nu au luat parte la ele. Şi, din păcate, în afara NPT 
au mai apărut câteva puteri nucleare noi — să ne gândim la 
India, Pakistan, la Israel și, mai nou, la Coreea de Nord. 

Numai în privinţa armelor chimice (C-Weapons) s-a ajuns 
la negocierea unei interdicții cuprinzătoare, care chiar 
funcţionează mai mult sau mai puţin. Dar de ce trebuie să fie 
considerată eronată imaginea unei lumi lipsite de arme nucle- 
are? O lume fără arme nucleare — Global Zero — rămâne o 


viziune bună; numai că, din păcate, ea este greu de pus în 
aplicare. În privinţa asta, ne așteaptă un drum lung. 


Incredere și suspiciune în privinţa 


Coreei de Nord 


Neputinţa ONU se vede și în cazul actual al Coreei de 
Nord, acolo unde apelurile și avertismentele New Yorkului de 
a pune capăt programului nuclear nord-corecan au râmas 
multă vreme neauzite de șeful de stat Kim Jong-un. Cum 
poate fi rezolvată problema? Poate fi ea soluționată în general? 
Ce mijloace de presiune există, de vreme ce sancţiunile de 
până acum, pe care Consiliul de Securitate le-a instituit asupra 
Coreei de Nord, într-adevăr au reușit să pună capăt testelor 
nucleare, precum și retoricii războinice, dar denuclearizarea 
peninsulei coreene nu este nici pe departe atinsă? La 
momentul plecării la tipar a acestei cărți, Trump și Kim 
tocmai avuseseră întâlnirea de la Singapore. Dar „declaraţia 
comună“ nu a fost mai mult decât o declaraţie de intenţii, pe 
care cei doi au prezentat-o pe 11 iunie 2018. Rezultatele 
viitoarelor negocieri sunt incerte. 

În această privință mai trebuie precizat că înarmarea 
nucleară nord-coreeană nu este de ieri, de azi. Încă din anii 
1950, în Coreea de Nord există — pe atunci, cu sprijinul 
prietenos al Uniunii Sovietice — un program nuclear, care 
iniţial trebuia să fie pus în slujba modernizării energetice a 
ţării. Dar tehnica pe care Moscova le-a pus-o la dispoziţie 
nord-coreenilor în acest scop, tehnologia reactorului Gaz- 
Grafit, producea cantități atât de mari de plutoniu, încât era 
posibilă și o utilizare în scopuri militare. Abia în 1985, 
Moscova a condiţionat livrarea de tehnologie de semnarea şi 
de către Coreea de Nord a Pactului de oprire a înarmărilor 
nucleare. 

În 1993 s-a ajuns la criză. Coreea de Nord a anunţat că vrea 
să iasă din pact. S-a ajuns la negocieri la care a luat parte 
Europa. Tehnologia utilizată până atunci în Coreea de Nord 
urma să fie înlocuită prin reactoare cu apă ușoară, care ar fi 
urmat să fie livrate din SUA. UE s-a declarat dispusă să 
participe la finanţare. Între timp, totul indica o evoluţie pozi- 
tivă. În acordul-cadru de la Geneva din 1994, s-a stabilit ca în 
Coreea de Nord „să fie livrate două reactoare cu apă ușoară, 
precum și, până la finalizarea acestora, câte 500 000 de tone 


de petrol anual“. În primăvara anului 1995 a fost fondată 
de către SUA, UE, Coreea de Sud și Japonia așa-numita 
Korean Peninsula Energy Development Organization 
(KEDO), care urma să asigure transferul reactoarelor și 
livrarea de petrol. 

Dar, din toate motivele posibile, acordurile nu au ajuns să 
fie puse în aplicare. În mod surprinzător, în 2002, Coreea de 
Nord a recunoscut că lucra în continuare la un program secret 
de înarmare nucleară. În 2003, a fost prima şi până acum 
singura ţară care a ieșit din acordul de interzicere a armelor 
nucleare. 

Bush Junior a înscris ţara pe lista „axei răului“ și a 
ameninţat cu un război preventiv, la fel ca în Irak. De la 
Războiul din Coreea, în Coreea de Sud sunt staţionaţi soldaţi 
americani şi armament, iar în apropierea peninsulei coreene 
divizate patrulează o flotă militară americană mare. La rândul 
ei, Coreea de Nord folosește acest lucru drept argument 
împotriva renunțării la programul ei nuclear — numai cu arme 
nucleare ar putea ea să-și garanteze într-o măsură satisfăcătoare 
propria securitate. În parte, această logică este chiar de înţeles. 

Astfel, de exemplu, în 1994, Ucraina a renunţat la posesia 
de armament nuclear. Promisiunea formulată atunci pe plan 
internaţional de a respecta integritatea teritorială a Ucrainei, 
Memorandumul de la Budapesta, a fost încălcată de către 
Moscova prin anexarea Crimeei în 2014. Întrebarea care se 
pune este următoarea: oare s-ar mai fi întâmplat asta dacă 
Ucraina ar mai fi fost o putere nucleară? Un alt exemplu ar 
putea fi Gaddafi, care, în 2003, a renunțat la programul său 
nuclear sub presiunea internaţională — sfârșitul lui îl 
cunoaștem. Exemple deloc încurajatoare pentru conducătorul 
Coreei de Nord. 

Faptul că acum, în anul 2018, s-a ajuns la convorbiri directe 
între Coreea de Nord şi SUA este demn de salutat. Se pune 
însă întrebarea dacă traseul în zig-zag al președintelui Trump, 
care mai întâi l-a luat în râs pe Kim Jong-un, numindu-l 
„omul-rachetă“, iar apoi l-a descris ca pe un „om onorabil“, 
poate să conducă la un succes. 

Tendinţa lui Trump spre maximă duritate — sancțiuni 
economice din ce în ce mai aspre și organizarea unui teatru de 
război cât se poate de credibil — a avut drept rezultat faptul că, 
în primăvara lui 2018, Kim Jong-un a dat înapoi: este un 
lucru care vorbeşte în favoarea președintelui american. 


Întâlnirea dintre dictatorul Coreei de Nord și președintele 
Coreei de Sud, Moon Jae-in, nu a fost celebrată doar de 
secretarul general ONU, António Guterres, ca un „summit 
de-a dreptul istoric“. Motiv pentru care adepţii lui Trump au 
solicitat chiar Nobelul pentru Pace pentru președintele 
american. Chiar dacă nu e prima oară când Coreea de Nord 
folosește acest ton, Kim a promis totuși acum, după decenii de 
divizare, să-și dezamorseze complet programul de înarmare 
nucleară și să înceteze cu actele ostile față de Coreea de Sud. 
La această evoluţie, o contribuţie a avut-o cu siguranţă și 
China. Şeful de stat chinez Xi Jinping aplicase și el sancţiunile 
hotărâte de Consiliul de Securitate al ONU şi mărise astfel 
presiunea asupra Coreei de Nord, care este dependentă în 
mare măsură de colaborarea economică cu vecinul chinez. 

Rămâne de văzut în ce măsură declaraţia comună semnată 
pe 12 iunie 2018 la Singapore de Donald Trump şi Kim Jong- 
un va constitui realmente baza pentru un proces de 
denuclearizare verificabil şi a unui proces de pace coreean. 
Până acum, concesiilor americane (de exemplu, Donald 
Trump a anulat manevrele militare comune cu Coreea de Sud 
programate pentru luna august) Coreea de Nord nu le-a 
răspuns decât cu promisiunea vagă că va continua să 
contribuie la dezarmarea nucleară a peninsulei coreene. În 
plus, încă de pe acum lumea se îndoiește, pe bună dreptate, că 
Jong-un își va respecta promisiunea făcută la Singapore. Căci 
imaginile din satelit arată că, în loc să lucreze la dezarmare, 
Coreea de Nord continuă să își perfecționeze dispozitivele 
nucleare. 

Tocmai din cauză că puterea de decizie a Naţiunilor Unite 
își arată atât de des limitele, au câștigat în importanţă alte 
formate, mai informale, ale politicii internaţionale. Printre se 
numără întâlnirea la vârf, precum aceea din Singapore, dar și 
structuri ca G7, G8 sau G20 și campanii transfrontaliere ale 
societății civile. Despre aceste ultime două formate va fi vorba 
în cele ce urmează. 


„Mai bine dansez la G20?“ 


Putem critica Organizaţia Naţiunilor Unite pentru 
insuccesele ei, pentru ineficiența ei. Reproșul legat de 
întâlnirile G7, G8 sau G20 este de cele mai multe ori un altul: 
„lipsă de legitimitate“. 


„Cei mai bogaţi se întâlnesc între ei și-i spun restului 
omenirii ce anume e bine pentru ea. Acesta este colonialismul 
2.0“, tuna Stephan Ueberbach, corespondentul berlinez la 
postul de televiziune SWR. Comerţul liber, protecția 
climatică, ajutoare pentru Africa — aceste teme îi priveau pe 
toți, așa suna argumentul lui, de aceea, locul lor era acolo 
unde sunt adunaţi cu toţii: „Anume, Naţiunile Unite. Acolo, 
şi săracii se fac auziți.“ 

Într-o lume ideală, guvernele democratic alese s-ar întâlni 
pentru soluţionarea problemelor, în măsura în care acestea ar 
exista, la sediul central al ONU din Washington şi ar căuta, 
printr-o comunicare lipsită de agresivitate, soluţiile optime. 
Numai că, în 2018, trăim într-o lume în care abia se reușește 
pacificarea definitivă a unui stat relativ mic precum Columbia, 
ca să nu mai vorbim despre oprirea unui război civil în Siria, 
care a escaladat într-un conflict regional. Şi atunci, cum să fie 
cu putință să rezolvăm teme atât de complexe precum crizele 
economice mondiale sau comerţul liber căzând de acord într- 
un grup de aproape 200 de persoane, ai cărui membri nu sunt 
nicidecum cu toţii legitimaţi democratic? 

lată de ce sunt de acord mai degrabă cu colegul de la SWR 
al lui Ueberbach, Peter Heilbrunner, a cărui replică îl 
contrazice pe Ueberbach: „Cine vrea să facă progrese în 
privinţa protecţiei climei, să consolideze stabilitatea sistemului 
financiar sau să contureze globalizarea nu poate ocoli astfel de 
întâlniri informale. “ Discuţiile directe au fără îndoială 


valoarea lor. E adevărat. 

În momentul de față, formatul G20 este, din punctul de 
vedere al politicii mondiale, singurul format în care se așază 
laolaltă țările cu adevărat mari și importante, și anume SUA, 
Rusia și China, ca să le amintim acum numai pe cele mai 
importante, împreună cu alți parteneri relevanţi la nivelul 
efectiv al șefilor de stat și de guvern. Înainte, cu 20 sau 30 de 
ani în urmă, trebuia să aștepți următorul working funeral, 
următoarea înmormântare de stat, ca să ai un asemenea prilej. 
Ar trebui să ne bucurăm că, acum, șefii de stat se întâlnesc cu 
regularitate pentru a se sfătui în legătură cu modul de 
abordare a celor mai arzătoare probleme ale lumii. 

Spre deosebire de Naţiunile Unite, la summitul G20 nu se 
întâlnesc ambasadori care acţionează pe baza indicaţiilor pri- 
mite din capitalele lor, ci se întâlnesc Putinii, Jinpingii, 


Merkelele și Macronii în persoană. De aceea, astfel de întâlniri 
au o importanță deosebită. 

Până în 2014 a existat așa-numitul format G8, în care 
naţiunile occidentale puternic industrializate se așezau la ace- 
caşi masă cu Rusia. Din păcate, după intervenţia Rusiei în 
Ucraina, acesta nu mai există, din cauză că, în urma 
intervenţiei, Moscova fost exclusă de la întâlniri. Eu, personal, 
am considerat că a fost o greșeală să se suspende formatul G8 
sau chiar să se renunțe la el. Oare cum s-ar putea purta 
tratative dacă oamenii nu discută unii cu alţii? Și mai e un 
lucru care mi se părea clar: când dai pe cineva pe ușă afară, 
trebuie să știi în ce condiţii îl primeşti înapoi mai târziu fără 
să-ţi pierzi credibilitatea. Această înţelepciune vine de altfel — 
într-o formă puţin modificată aici — de la Herbert Wehner, 
legendarul șef al fracțiunii SPD din anii 1970. În 2014 
propusesem să nu se suspende întâlnirea G8 din orașul rusesc 
Soci, ci să i se comunice lui Putin că toți ceilalți au de discutat 
cu el un singur punct de pe ordinea de zi, anume Crimeea. 
Caz în care ar fi tras păcâliciul și ar fi renunţat el însuși la 
întâlnirea la vârf sau ar fi trebuit să înghită dictatul celor „7“. 
Din păcate, astfel de propuneri s-au lovit atunci de urechi 
surde. Acum, G20 este singurul cadru multilateral rămas în 
care lumea occidentală îl poate implica cel puţin în discuţii pe 
Putin personal. Căci ușa spre G8 nu se mai poate deschide 
decât fie în cazul în care Occidentul înghite anexarea Crimeei 
de către Rusia, fie Putin renunță la rândul lui la anexare. 
Ambele situaţii sunt în cel mai înalt grad improbabile și cu 
neputinţă de realizat fără ca una dintre părți să se aleagă cu 
obrazul șifonat. Așadar, într-o perspectivă de durată, formatul 
G8 este practic mort, din păcate. 

Ca să revenim, pentru o ultimă dată, la tratativele de la 
Dayton. Grupul de contact care a purtat negocierile a fost un 
club informal, alcătuit din oameni adunaţi aproape la 
întâmplare, fără să aibă vreo legitimitate formală. Cinci state — 
SUA, Franţa, Marea Britanie, Rusia și Germania — se 
adunaseră ca să împingă înainte tratativele legate de Bosnia. 
Până la urmă, Consiliul de Securitate ONU a fost de acord, 
bucuros că se ajunsese la o soluţie pașnică. Oare cine ar fi 
dispus să spună cu toată seriozitatea: „Noi nu recunoaștem 
soluţia pașnică; grupul de contact n-ar fi avut voie să existe 
niciodată pentru că problema era de competenţa Consiliului 
de Securitate“? 


Pentru teme precum stabilitatea sistemului financiar 
mondial, valurile de refugiaţi, dar și pentru probleme precum 
terorismul, corupţia și problemele legate de politica de 
dezvoltare africană, este nevoie de soluţii de mare amploare și 
complexitate. Pentru asta, șefii de stat și de guvern trebuie să 
poarte și discuţii informale. 

Din această cauză, noi avem nevoie de G20 mai mult ca 
oricând. În 2017, Hamburg a fost timp de o săptămână 
capitala mondială a politicii externe — iar faptul că a putut să 
ia naștere o mișcare de protest cu numele „Mai bine dansez la 
G20“ a fost, pentru mine, expresia unei ignoranțe imposibil 
de înţeles în ceea ce privește realitățile globale. Asta nu trebuie 
să însemne că eu consider greșit faptul că organizaţii ale 
societăţii civile au chemat oamenii să demonstreze împotriva 
summitului G20. Dimpotrivă, consider că societatea civilă 
trebuie să se implice mai mult în dezbaterea politică. Dar, 
atunci când o face, nu trebuie să se limiteze la simpla negare. 
A nega categoric principiul G20 este opusul unei atitudini 
constructive. Din fericire, există însă o mulțime de exemple în 
care angajamentul societăţii civile a avut contribuţii 
considerabil mai constructive — ba chiar eficiente — la 
soluţionarea unor probleme globale. 

Până acum câţiva ani, politica era aproape exclusiv o sarcină 
a guvernelor. Astăzi, lucrurile s-au schimbat. Astăzi, Amnesty 
International, BDI, Human Rights Watch, Médecins Sans 
Frontières şi alte grupuri joacă un rol aproape la fel de 
important precum instituțiile statului. 

De exemplu, cu ani în urmă, ideea unei interziceri la scară 
mondială a minelor terestre a fost promovată cu atâta 
intensitate de către grupurile private, încât, până la urmă, 
interdicția a fost pusă realmente în aplicare. Șase organizații 
nonguvernamentale — Handicap International, Human Rights 
Watch, Medico International, Mines Advisory Group, 
Physicians for Human Rights şi The Vietnam Veterans of 
America Foundation — începuseră în 1992 o campanie de 
mobilizare împotriva crizelor umanitare provocate de minele 
terestre. La început au creat presiune publică prin recrutarea 
altor susținători din zone care nu erau apropiate guvernelor. 
Aşa se face că, în 1995, a luat naştere The International 
Campaign to Ban Landmines (ICBL), Campania 


Internațională pentru Interzicerea Minelor Terestre, o rețea 


alcătuită din peste 1 200 de ONG-uri din 90 de țări. Pentru 
sediu a fost ales un oraș încărcat de simboluri, Geneva. 

Al doilea pas a constat în formarea specifică de coaliţii cu 
state care gândeau la fel. În decembrie 1997 a fost semnat la 
Ottawa acel „Mine Ban Treaty“, așa-numita Chartă de la 
Ottawa. Totul fusese pregătit printr-o strategie mediatică 
modernă — pe atunci, încă, în mare măsură, fără internet şi 
rețele de comunicare digitală — și, prin participarea lui Lady 
Di şi cu ajutorul unei campanii foto profesioniste prin 
intermediul presei mondene, mesajul a ajuns și la marele 
public. 

Această strategie a dus la un succes nemaiîntâlnit până 
atunci, și anume, la interdicţia, de către legislaţia 
internațională, a unui tip de armă convenţională: minele 
terestre. Ea a intrat în vigoare la 1 martie 1999. Nu numai 
datorită acestui rezultat, ci mai cu seamă a modului în care 
fusese condusă campania propriu-zisă, ICBL şi 
coordonatoarea ei, Jody Williams, a fost recompensate cu 
Premiul Nobel pentru Pace. 

Dar: „Oricât de pozitiv merită apreciată, campania 
împotriva minelor terestre evidențiază în același timp şi 
scăderea treptată a încrederii în diplomaţia ONU -— la urma 
urmelor, interzicerea minelor terestre a putut fi realizată într- 
un timp relativ scurt tocmai pentru că procesul de statuare a 
normelor de către actanţii statali și non-statali a putut fi mutat 
T — așadar, el a avut loc în afara instituțiilor 
internaţionale consacrate, au scris atunci politologele Tania 
Brühl şi Elvira Rosert. Fiindcă, în realitate, Naţiunile Unite au 
fost ocolite pe plan diplomatic. Prin urmare, cei care critică 
G20 pentru ocolirea ONU ar trebui să identifice și 
neajunsurile unor astfel de procese de stabilire a normelor. 


în exterior 


Şi, chiar dacă un mare număr de oameni se angajează în 
ONG-uri și le sprijină cu ajutorul donațiilor, se punea și 
problema legitimităţii democratice: cât sunt de transparenţi și 
de datori să dea explicaţii decidenţii interni ai acestor 
organizaţii? Cine și prin ce fel de procedură este ales în poziţii 
centrale, în cazul în care chiar se desfășoară alegeri? Există 
posibilitatea unui control democratic? Cine controlează 
respectarea regulilor și folosirea corectă a mijloacelor 
financiare? 


Lumea devine hiperpolară 


Relativa creștere a numărului de ONG-uri în întreaga lume 
duce destul de repede și la întrebarea următoare: când va veni 
momentul în care unul sau altul dintre actanţii non-statali ar 
trebui să aibă și el un cuvânt de spus la Naţiunile Unite? Care 
dintre organizaţii ar putea fi aceea? Care dintre organizaţii ar 
trebui să fie aceea? Cum se poate organiza asta? Acestea sunt 
probleme dificile de organizare și de structurare, cărora 
politica internațională trebuie să li se dedice în anii care 
urmează. Ca să nu mai vorbim despre faptul că multe state 
membre ale ONU -— nu numai acelea cu conduceri autoritare 
— sunt mai degrabă sceptice în ceea ce privește deschiderea 
spre societatea civilă a organizaţiei. 

Ce se discută în momentul de față este puterea marilor 
concerne, care a cunoscut o creştere enormă. Dar și influența 
unor actanți mai mici manifestă o creștere de neoprit. Dacă 
facem legătura între importanţa crescândă a ONG-urilor și 
noutăţile tehnice care se răspândesc în lume cu viteza unei 
explozii, atunci nu este exclus să simţim o ușoară senzaţie de 
ameţeală: căci cutia Pandorei a fost deschisă de mult. Ce se 
întâmplă dacă o serie de actanți non-statali se amestecă în 
acţiunile politice cu ajutorul tehnologiilor moderne, care nu 
mai sunt supuse controlului statului — fie prin Packing, fie prin 
manipularea alegerilor, fie prin paralizarea circuitului de răcire 
al unei centrale nucleare prin intermediul unui atac cibernetic? 
Ce s-ar întâmpla dacă o grupare ar reuși să paralizeze sistemul 
de semafoare al unor metropole? Ce daune economice ar 
rezulta de aici? Şi cum poate fi împiedicat un atac cibernetic 
împotriva unui sistem naţional de sănătate? Pe cine și în faţa 
cărui tribunal poți aduce atunci când, ca urmare a unui atac 
cibernetic internaţional, cade curentul într-un spital şi mor 
oameni? 

Între timp, fiecare angajat și fiecare terorist în parte are pe 
mână, prin intermediul tehnologiilor moderne, mijloace care 
îi conferă o putere potenţială enormă, pe care statul cu greu i- 
o mai poate lua. Pentru a se putea face față pericolelor de 
securitate reprezentate de tehnologiile cibernetice într-un mod 
care să depășească graniţele statelor și cele organizaționale, este 
nevoie de structuri în cadrul cărora specialiștii să se poată 
întâlni cu toată încrederea. 

Un astfel de loc este Conferinţa pentru Securitate de la 
München (MSC), care a fost înființată în 1963 şi a cărei 
conducere am preluat-o în 2008. Iniţial, a fost un congres 


internaţional de specialitate, „Întâlnirea Internaţională de 
Ştiinţă a Apărării“, în cadrul căreia se adunau mai cu seamă 
politicieni din domeniul securităţii și militari. Ea este 
organizată privat, nu este o manifestare guvernamentală. În 
deceniile Războiului Rece, era vorba în principal despre o 
singură problemă, anume credibilitatea strategiilor occidentale 
de intimidare vizavi de Uniunea Sovietică de atunci. Ewald 
von Kleist, fondatorul „întâlnirii de știință a apărării“, credea 
că germanii ar trebui să participe într-o măsură mai mare 
decât până atunci la dezbaterile din cadrul NATO dacă nu 
voiau să se transforme într-un simplu obiect al strategiilor 
marilor puteri. Odată cu întâlnirea de știință a apărării, el a 
creat forumul pentru acest discurs. Astăzi, noi abordăm o 
multitudine cât se poate de diversă de provocări la adresa 
politicilor de securitate, de la combaterea terorismului la 
conflictele din Orientul Apropiat și la politica neproliferării 
armelor nucleare, până la probleme de securitate cibernetică și 
energetică. Astfel, MSC a devenit un loc central în politica 
externă internaţională. Aici nu sunt adoptate hotărâri și nici 
nu se dau publicităţii comunicate. Aici se caută pur și simplu 
soluţii și răspunsuri și adeseori au loc dezbateri aprinse. Şi 
tocmai de aceea participă președinți, prim-miniștri, miniștri 
din diferite domenii, care se întâlnesc an de an la München cu 
şefi de corporaţii, profesori şi generali. 

În 2018 au participat: peste 30 de șefi de stat și de guvern, 
printre care și prim-ministrul britanic Theresa May, emirul 
Qatarului, precum și premierii francez, israelian și turc. 
Printre numeroșii miniștri de externe s-au numărat şi Sigmar 
Gabriel din Germania, Serghei Lavrov din Rusia, iranianul 
Mohammad Javad Zarif și Adel al-Jubeir din Arabia Saudită. 
Miniştrii apărării din Germania și Franţa, Ursula von der 
Leyen și Florence Parly, au deschis prima zi a conferinţei. Şi 
secretarul general al ONU, Guterres, președintele Comisiei 
Europene, Juncker, secretarul general NATO, Stoltenberg, și 
consilierul pe probleme de apărare al SUA, McMaster, s-au 
numărat printre cei 500 de invitaţi ai mei. De aceea, fostul 
ambasador la NATO al Statelor Unite, Ivo Daalder, a numit 
Conferinţa de Securitate o „Gală a Premiilor Oscar pentru 
Politica de Securitate“. 

Atunci când se organizează o astfel de conferinţă, se pune 
întrebarea pe cine are mai mult sens să inviţi. Dacă se va vorbi 
despre războiul din Siria, atunci trebuie să inviţi guvernul 


iranian și în orice caz și un reprezentant al opoziţiei siriene. 
Dar trebuie totuși să inviţi și Reporteri fără Frontiere sau 
Amnesty International. În plus, securitatea nu mai este de 
multă vreme o problemă eminamente militară, la care trebuie 
să ia cuvântul în special generalii. Cine vrea să vorbească azi 
despre securitatea globală nu poate lăsa la o parte crizele 
financiare, criza de materii prime și schimbările climatice. 

De aceea, aria participanţilor la Conferinţa de la Miinchen 
nu este numai una foarte extinsă din punct de vedere 
geografic, ci oglindește și o foarte cuprinzătoare accepţiune a 
noţiunii de securitate. Printre participanţii aflaţi la hotelul 
Bayerischer Hof se mai regăsesc încă numeroși miniștri ai 
apărării, dar și mulți CEO, întreprinzători în domeniul high- 
tech, asociaţii economice, militanţi pentru drepturile omului, 
pentru protecţia mediului și alte personalități marcante ale 
societăţii civile globale. Astăzi, cea mai mare parte a 
dezbaterilor sunt transmise în direct la televiziune și pe 
internet, pentru opinia publică. Acum, un public alcătuit din 
milioane de oameni poate urmări dezbaterile de acasă şi poate 
chiar participa activ la ele cu ajutorul mediilor sociale. 

Din cauză că diversitatea tematică este atât de mare, plenul 
Conferinţei pentru Securitate de la Miinchen este completat 
de numeroase evenimente secundare dedicate celor mai 
diferite teme, inclusiv, de exemplu, crizelor regionale. În afară 
de asta, noi organizăm conferințe MSC pe teme speciale în 
localități alese pretutindeni în lume. De exemplu, la summitul 
Cyber Security de la Tallinn, din mai 2018, au fost abordate 
teme privind securitatea cibernetică — pericolul influențării pe 
cale digitală a proceselor democratice, protejarea 
infrastructurii critice și eficiența normelor în cyberspace. 

Începând din 2009, Conferința pentru Securitate de la 
München mai organizează anual şi o serie de core group 
meetings în localități diferite de la un an la altul. Unui cerc de 
participanți de rang înalt alcătuit din miniștri, șefi de 
corporaţii, parlamentari și alți factori de decizie li se oferă 
posibilitatea să discute într-un cadru restrâns cu personalități 
din statele respective, în care au loc întâlnirile, despre teme 
importante ale politicii de securitate internaţională. 

Faptul că nu numai colaboratorii mei și cu mine 
considerăm asta o idee bună ne-a fost confirmat în 2017 
pentru a treia oară la rând de către Universitatea din 
Pennsylvania, care a catalogat Conferinţa pentru Securitate de 


la München drept cea mai bună „Think Tank Conference“ 
din lume. În 2018, MSC s-a aflat din nou printre cele mai 
bune din lume. 

Toate aceste întâlniri slujesc obiectivului de a consolida, 
într-o lume care a devenit din ce în ce mai periculoasă și mai 
dezordonată, instituţii și reguli, așadar de a menţine și de a 
reconstrui „o ordine globală bazată pe reguli“. Dacă ne 
gândim că trăim într-o lume de o complexitate din ce în ce 
mai mare, această sarcină nu devine deloc mai simplă, în 
schimb este din ce în ce mai importantă. Nu ar fi deloc de 
ajuns s-o lăsăm în faţa sediului central al Naţiunilor Unite și să 
sperăm că va fi bine. 


Note: 

Europa — doar împreună 
suntem puternici 


De la turismul de criză 
la managementul de criză 


Războiul din Siria și consecințele sale pentru Europa ar fi 
trebuit să ne demonstreze că nu putem să nu ne implicăm în 
conflicte care se consumă în afara graniţelor noastre. Dar oare 
suntem pregătiţi să ne implicăm credibil pentru menţinerea 
ordinii internaţionale? Ce anume trebuie să se întămple 
pentru ca noi, pentru ca UE, să fim luaţi în serios la Moscova 
sau chiar și la Beijing? Sunt întrebări neplăcute pe care nu le 
mai putem ignora. 

Odată cu ele, noi, europenii, suntem confruntaţi cu noi 
provocări și așteptări. Mai cu seamă în măsura în care putem 
(şi vrem) să ne bazăm din ce în ce mai puţin pe faptul că SUA 
sunt dornice sau se află în situaţia ca, în caz de nevoie, să-și 
facă apariţia acolo unde sunt atinse nemijlocit interesele 
noastre, dar, e drept, nu și ale lor. 

Pentru politica externă germană, continuă să fie valabil un 
lucru. Fără Europa, totul e nimic. Să reacționăm la 
insecuritatea prezentului printr-o retragere în sistemul de state 
mici ale secolului al XIX-lea ar fi o fundătură care nu aduce 
nici pace, nici bunăstare. Pentru Germania, nu există niciun 
interes de politică externă mai important decât crearea și 
menţinerea unui context european stabil. În deceniile care au 
trecut, am profitat enorm de pe urma unei Europe paşnice — 
integrați politic și economic în Uniunea Europeană, ancoraţi, 
din perspectiva politicii externe, în NATO. Pentru ca toate 
astea să rămână în continuare la fel, Germania va trebui totuși 
să facă mult mai mult decât până acum. 

Pentru Germania, integrarea europeană nu este numai un 
proiect de pace de neînlocuit, ci şi o necesitate strategică. 
Dacă, astăzi, Republica Federală Germania trăiește în armonie 
cu toţi vecinii ei, fără dispute teritoriale sau de orice altă 
natură, asta se datorează nu în ultimul rând unei UE în care 
cei mici nu sunt manipulaţi de către cei mari ori chiar supuși 


la presiuni sau atacați. UE este condiţia centrală pentru ca 
vecinii noștri mai mici, altfel decât la sfârșitul secolului al 
XIX-lea sau în prima jumătate a secolului al XX-lea, să nu 
definească bunăstarea Germaniei ca amenințătoare, ci ca pe un 
avantaj pentru ei înșiși. 

Astăzi, însă, proiectul european este mai periclitat decât a 
fost vreodată în deceniile din urmă. Tocmai în aceste zile a 
devenit din nou o modă să se caute fericirea în refugiul 
elementului naţional sau chiar naționalist. În ultimii ani, din 
Franţa până în Finlanda, au proliferat partidele național- 
populiste. Dar promisiunile lor reprezintă o fundătură, o fugă 
din secolul al XXI-lea înapoi în dezastruosul secol al XX-lea. 
Din perspectiva unei atari evoluţii, e lesne de imaginat că 
Europa ar putea să cadă înapoi în haos. Însă chiar şi atunci 
când acest „cel mai rău scenariu“ nu ar avea loc, o Europă 
permanent sfâșiată de dispute, poticnindu-se din criză în criză, 
ar fi o povară grea. 

În timp ce fiecare american interesat de politică poate să 
spună pe de rost lista aproape completă a președinților 
americani, majoritatea europenilor vor ridica probabil din 
umeri dacă ar fi întrebaţi de numele președinților Comisiei 
Europene de până acum. În schimb, cancelarii şi preşedinţii 
Republicii Federale Germania ar trezi ambițiile sportive ale 
majorităţii burghezilor noștri cultivați. Şi francezii ar cunoaște 
cu siguranță numele președinților lor. 

Dar capii Europei? Dacă vreţi să vă gândiţi puțin: sunt 12 
oameni care au fost la vârful comisiei din 1967 și până astăzi. 
Sau aţi cunoaște cumva numele primului și singurului 
președinte al Comisiei Economice Europene? A fost un 
german pe nume Hallstein, în funcţie din 1958 până în 1967. 

Atunci când Jean-Claude Juncker, actualul președinte în 
funcţie al Comisiei Europene, își ține discursul despre situaţia 
Uniunii Europene — face asta în fiecare an —, majoritatea 
europenilor habar n-au de existența cuvântării, ca să nu mai 
vorbim despre faptul că nimeni n-o ascultă. 

Atunci când președintele Americii își ţine însă discursul 
despre starea națiunii, aceasta este o temă de ştiri de 
importanţă globală. Nu data aleasă este cauza, căci ultima zi 
de marţi din ianuarie nu este aleasă mai puţin aleatoriu decât 
termenul european din luna septembrie. Şi explicaţia nu 
constă nici în faptul că președintele american se adresează 
unui popor de peste 300 de milioane de oameni; căci 


președintele european se adresează unui număr de peste 500 
de milioane de cetăţeni ai UE. 

E de presupus că nu are prea mult de-a face nici cu 
importanța militară mai puţin semnificativă a Europei, care 
din păcate nu corespunde nici mărimii continentului, nici 
puterii sale economice. Aspectul acesta se explică mai cu 
seamă prin faptul că guvernele europene își consideră țările lor 
şi se consideră pe ele însele mai importante decâr UE. Şi se 
întâmplă mult prea des ca „Bruxelles“-ul să fie nevoit să joace 
pentru ele rolul de ţap ispăşitor. 


„Aia de la Bruxelles“ — UE ca tap ispăşitor 


Dacă îi asculți astăzi pe politicienii naționaliști, constaţi că 
există o poveste recurentă care se aseamănă uimitor de bine în 
cele 24 de limbi oficiale recunoscute în UE. Dacă ceva nu 
funcţionează, atunci, de vină este Uniunea Europeană. Dacă 
însă există vești bune, atunci acestea ţin de preferință de 
merite naţionale, și ele au fost impuse mai degrabă în pofida 
UE sau a celorlalte state UE. Cel mai recent summit 
european, care a fost dominat de tema politicii azilului, este 
cel mai impresionant exemplu în acest sens. Bruxelles este cel 
mai la îndemână pretext pentru toate eșecurile politice. 

Din perspectiva individuală a politicianului, o astfel de 
reprezentare este fără îndoială posibilă. La urma urmelor, șeful 
statului polonez nu este ales de danezi, de italieni sau de 
bulgari. Nu croații sunt cei care iau deciziile în Belgia, nici 
finlandezii nu decid în România. Consecința fatală a acestei 
povești naţionale de succes este însă următoarea: Bruxelles 
devine într-un anumit fel victima unui mobbing politic 
european colectiv. 

Rezerve față de UE au existat întotdeauna. În anii 1950, în 
Germania, SPD se temea că integrarea europeană ar putea 
constitui un obstacol în calea unei posibile reunificări. Astăzi 
ştim că, fără apartenenţa Germaniei la Comunitatea 
Europeană și la NATO, reunificarea nu ar fi fost cu putinţă. 
În anii 1960, preşedintele Franţei, Charles de Gaulle, s-a 
baricadar împotriva Uniunii fiindcă se temea pentru 
suveranitatea acelei Grande Nation. 

Marea Britanie s-a temut și mai tare să nu-și piardă statutul 
de putere mondială și a aderat la Uniune doar după mari 
ezitări, şi asta din cauză că Asociaţia Europeană pentru 


Comerţ Liber EFTA, înființată în paralel prin asocierea mai 
degrabă lejeră a unor state, nu prea funcţiona conform 
așteptărilor. Protestul împotriva „tutelei“ europene a constituit 
în permanenţă muzica de fond a politicii britanice. În anii 
următori, după ce Brexitul se va fi încheiat, o să vedem dacă și 
care va fi poziția de putere pe care Regatul Unit o va mai 
ocupa în lume. Încă de pe acum există numeroase personalități 
la Londra în mintea cărora încolțește teama că propria 
însemnătate se va reduce la aceea a unei mici insule aflate la 
nord-vest de continentul european. 

Statele din Acordul de la Visegrâd — Polonia, Ungaria, 
Cehia şi Slovacia — care se asociaseră în 1991 au început prin a 
insista cu toată puterea pentru admiterea în UE și în NATO. 
În ultima vreme, însă, au ajuns la putere, mai cu seamă în 
Ungaria și Polonia, forțe naţionale care se disting printr-o 
delimitare populistă și prin căi regionale aparte. 

Argumentele prezentate de ei împotriva criticii exprimate pe 
această temă de statele vest-europene nu se disting foarte tare 
de acelea pe care China le-a exprimat multă vreme pentru a se 
opune cererilor occidentale privind respectarea drepturilor 
omului și protecţia climei: „Voi v-aţi obţinut bunăstarea și v- 
ați îmbogăţit practicând secole întregi colonialismul, sclavia și 
exploatarea resurselor globale în dauna tuturor celorlalți — și 
acum vreţi ca tocmai noi să ascultăm de voi și să luăm în 
considerare toate astea?“ 

Pe baza atmosferei create de noile tendinţe naţionaliste, în 
ultima vreme a apărut impresia că Uniunea Europeană s-ar 
eroda. Dar cu UE se întâmplă cam ce i s-a întâmplat probabil 
şi lui Mark Twain. Scriitorul american le-a explicat 
jurnaliştilor sosiți de pretutindeni din cauza ştirilor despre 
pretinsa lui stingere din viață: „Ştirea despre moartea mea este 
o mare exagerare!“ 

Din fericire, și UE este încă în viaţă și cât se poate de 
zglobie. Ideea europeană continuă să fie și astăzi una grozavă. 
Aş merge chiar un pas mai departe: dacă ideea integrării 
europene nu ar fi fost promovată la vremea ei de Robert 
Schuman, Alcide de Gasperi și Jean Monnet, atunci ar trebui 
ca noi, cei de astăzi, s-o inventăm şi s-o propagăm cu 
deosebită insistenţă — și anume, dintr-un dublu motiv. 


Proiectul de pace UE — 


în continuare necesar 


Motivul originar al unei Europe unite a fost încheierea 
războaielor europene fratricide, în special între Germania și 
Franța. Niciodată un nou război! Acesta a fost mottoul 
european al generaţiei lui Helmut Kohl. El i-a motivat pe cei 
din generaţia fondatorilor, care au propagat și promovat ideea 
Uniunii până la unificarea germană. 

Ideea „Niciodată un nou război!“ nu a căzut nicidecum în 
desuetudine. Dimpotrivă, în momentul de faţă, aproape că nu 
există zi în care să nu constatăm cât de subţire este poleiala 
politicii de pace care a fost așternută asupra Europei după cel 
de Al Doilea Război Mondial. 

Realitatea e însă că, în imediata noastră vecinătate, anume 
în fosta Iugoslavie, au avut loc nu cu mult timp în urmă 
cumplite războaie fratricide, cu sute de mii de morţi. Cu o 
intensitate a urii şi a poftei de a ucide comparabilă cu aceea pe 
care o deplângeam în secolele dinainte în Europa. 

Chiar şi astăzi, când aproape că s-a consumat prima cincime 
a secolului al XXI-lea, pericolul de război în Europa nu a fost 
nicidecum înlăturat, ci clocotește sub pojghiţă. Astfel, acum ca 
şi înainte, suntem încă foarte departe de o stabilitate durabilă 
în vestul Balcanilor. Iar în Ucraina continuă să se tragă, și asta 
la o distanţă de mai puţin de două ore de zbor de Frankfurt! 

Bineînţeles că unificarea Europei este un mare succes. 
Douăzeci și opt de state membre în UE, 29 în NATO și la 
mijloc o Germanie reunificată. Oare nu e vorba aici despre un 
vis care și-a găsit împlinirea? 

Pe de o parte, da. Pe de altă parte, în multe regiuni ale 
Europei vedem crize și instabilitate, tensiuni interetnice, 
conflicte teritoriale, probleme economice de anvergură şi frica 
de o intervenţie din afară. Multe dintre „statele intermediare“, 
situate între UE și Rusia — de la Belarus și Moldova la Georgia 
şi Ucraina şi până la Azerbaidjan și Armenia —, nu sunt încă 
ancorate cu fermitate într-o ordine de securitate europeană. 

Şi chiar și în interiorul UE există încă lucruri care stau sub 
semnul întrebării, nu numai ca urmare a Brexitului sau a crizei 
din Catalonia. Dacă analizăm forțele politice centrifuge care s- 
au manifestat din ce în ce mai sonor prin tendinţele 
naţionaliste din Franța, Polonia, Ungaria și din numeroase alte 
state europene în anii din urmă, atunci devine evident faptul 


că preîntâmpinarea conflictelor în Europa este un factor de o 
importanţă vitală. Este o provocare centrală și extrem de 
actuală pentru politica europeană internă şi externă. Europa 
nu are încă motive de liniște. 

Dar tocmai în aceste fenomene de dezmembrare se regăsește 
şi miezul celui de-al doilea argument privind necesitatea unei 
Uniuni Europene. Statul naţional a supravieţuit pentru a 
îndeplini un rol salutar. N-aș vrea să fiu înțeles greșit. În 
Europa, statul naţional nu este depășit, el îndeplinește în 
continuare o serie de funcţii importante. Dar sunt din ce în ce 
mai multe situaţii în care e obligat să ia act de limitele sale. 

Deciziile privind curba bunăstării din Germania se iau 
astăzi la Shanghai și la New York cel puţin în aceeași măsură în 
care se iau la Berlin. Terorism, climă, catastrofe ecologice, 
proliferare nucleară: statul naţional nu poate contracara decât 
în foarte mică măsură de unul singur astfel de amenințări. E 
adevărat că cetăţenii simt cât se poate de clar provocările de 
astăzi. și de mâine, dar cauzele acestora se găsesc în mare 
măsură dincolo de frontierele statului acestora — şi, astfel, în 
afara ariei de acţiune a statului naţional. 

Atunci când, în calitatea mea de ambasador la Londra, am 
avut de susținut o conferință în comitetul pentru Europa al 
camerei superioare a Parlamentului britanic, un lord mi-a 
reproșat, indignat: „Dear Ambassador, noi nu avem nevoie de 
UE, noi avem Commonwealth-ul!“ 

Asemenea tuturor celorlalți adepţi ai Brexitului, acel lord se 
afla pur şi simplu într-o fundătură. l-am pus următoarea 
întrebare: „Credeţi într-adevăr că numai din cauza 
Commonwealth-ului prim-ministrul Indiei vă acordă, 
dumneavoastră sau guvernului britanic, mai mult decât o 
simplă vizită de curtoazie?“ 

A înţeles întrebarea fără doar și poate. Dacă, dimpotrivă, la 
Delhi își face apariţia cineva care reprezintă cea mai mare piață 
comercială și de export a lumii, și anume UE, cu 500 de 
milioane de locuitori, atunci el constituie și pentru India o 
mărime relevantă. Şi atunci te poţi aștepta ca reprezentantul 
UE, spre deosebire de reprezentantul unui stat mic, să fie într- 
adevăr luat în serios. Pentru statele europene, UE este ancora 
de salvare — cu ajutorul ei se fac auzite în restul lumii. 

Un exemplu recent. La începutul verii lui 2018, în timp ce 
scriu la acest capitol, în relația transatlantică tocmai a dat în 
clocot disputa pe tema taxelor vamale pentru importurile de 


oțel și de aluminiu, taxe pe care Trump i le-a impus și 
Europei. Nimeni nu știe cum va evolua în continuare această 
dispută. Un lucru însă e clar. În timp, taxele de acest fel lovesc 
economia europeană și apoi și pe aceea globală. Este o măsură 
lipsită de viziune a lui Trump, motivată şi de raţiuni de 
politică internă şi de campanie electorală. Dar nu despre 
sensul, lipsa de sens sau îndreptăţirea politicii lui e vorba aici. 
Întrebarea este: ce anume i-am putea opune noi? Comisia 
Europeană a reacționat, anunțând contramăsuri care prevăd 
printre altele taxe la whisky-ul american și la motocicletele 
Harley-Davidson. În UE, politica comercială este una 
comună, UE vorbește și acționează în numele statelor 
membre. Drept urmare, astfel de anunţuri au multă greutate. 
În politica economică, UE este o mare putere, pentru că 
vorbeşte cu o singură voce — vocea Comisiei UE. lar aceasta 
este o voce puternică. 


UE, un șantier permanent — dar nu din cauza 

mărimii 

Da, nu încape nicio îndoială: Uniunea Europeană este un 
şantier permanent. Și s-a întâmplat ca un zidar sau altul, 
frustrat, să dea cu mistria de pământ. A început deja în 1954, 
când Comunitatea Europeană pentru Apărare (CEE) a eșuat, 
din cauză că Franţa a refuzat să ratifice acordul semnat în luna 
mai 1952. Abia în anii 1990 s-au făcut pași în direcţia unei 
Politici Europene Comune de Securitate și Apărare. Şi rămâne 
un drum lung de parcurs. Britanicii își vor aminti cu mâhnire, 
dar a existat o vreme când voiau să intre în UE și nu aveau 
voie. În 1963, președintele francez Charles de Gaulle a blocat 
aderarea britanicilor la UE. Abia zece ani mai târziu au fost 
primiţi britanicii. Alţi şase ani mai târziu, prim-ministrul 
britanic Margaret Thatcher a impus așa-numitul „rabat 
britanic“, o scădere a contribuţiilor financiare britanice la 
bugetul comun — desigur, spre neplăcerea multora dintre 
celelalte state membre UE, care din această cauză s-au arătat 
prea puţin dispuse să trateze Brexitul cu îngăduință. În 1992, 
Acordul de la Maastricht privind uniunea valutară a fost 
respins într-un referendum organizat în Danemarca cu 50,7% 
din voturi. Ca urmare, și aici s-a ajuns la o reglementare de 
excepţie privind Danemarca. 


Nici reforma instituţională, așa cum era programată să se 
desfășoare la intrarea în noul mileniu, nu a fost lipsită de 
conflicte, căci presupunea modificări ale raporturilor de 
putere. Așa cum a arătat deja exemplul reformării Consiliului 
de Securitate al ONU din capitolul precedent: nimeni nu e 
dispus să renunţe cu ușurință la privilegii, nimănui nu-i place 
să renunţe la posibilitatea de a influența lucrurile. Prin 
urmare, au avut loc dispute. 

Este adevărat că, în 1999, a intrat în vigoare Acordul de la 
Amsterdam, iar în 2003, Acordul de la Nisa, dar structura 
instituţională a UE încă mai prezenta nevoia de îmbunătățire 
în sensul unui grad mai mare de democraţie, transparență și 
eficiență. Următoarea încercare — de data aceasta, s-a negociat 
foarte anevoios un acord de constituţie — a eșuat în 2005, din 
cauza unor referendumuri negative în Olanda și Franţa. 

Acordul de la Lisabona, în care influența Parlamentului 
European a fost consolidată și printr-o politică externă şi de 
securitate comună, a fost următorul pas pe calea reformelor. 
Căci, în 2004, avusese loc o masivă lărgire a UE. Nu mai 
puţin de zece state aderaseră la UE. Cincisprezece șefi de stat 
încă mai puteau fi așezați, conform procedurilor de până 
atunci, în jurul clasicei mese de conferințe. Douăzeci şi cinci 
erau fără îndoială prea mulți, cu atât mai mult cu cât încă de 
pe atunci se aveau în vedere și alți candidaţi la aderare. Dar 
drumul până la un acord a fost bolovănos și dificil. 

El a fost semnat până la urmă, în 2007, şi a intrat în vigoare 
în 2009 — dar, la început, a stat sub semnul îndoielii. În 
Irlanda, populaţia l-a respins mai întâi printr-un referendum. 
În 2009, a avut loc un nou referendum, cu un deznodământ 
pozitiv. În Germania nu a avut loc un referendum, dar au 
existat plângeri de neconstituţionalitate: Curtea 
Constituţională Federală a considerat acordul constituţional în 
principiu, dar a insistat asupra unor îmbunătăţiri ulterioare în 
privința unor detalii. 

Din 2014 este pusă în aplicare și procedura din Acordul de 
la Lisabona, conform căruia hotărârile în Consiliul Uniunii 
Europene vor fi adoptate cu o „majoritate dublă“. Prin 
urmare, trebuie să fie de acord 55% dintre statele europene, 
iar acestea trebuie să reprezinte totodată o majoritate de 65% 
din populaţia europeană. Odată cu Acordul de la Lisabona, a 
fost introdusă și o „Dorinţă a Cetăţenilor Europeni“, prin care 
un milion de cetăţeni din diferite state europene pot obliga 


Comisia Europeană să analizeze o anumită temă. Lucru care s- 
a încercat deja de mai multe ori din 2012 încoace, iar temele 
au mers de la reglementări privind reciclarea deşeurilor din 
material plastic la taxele de roaming și până la un venit minim 
garantat. Până acum, niciuna dintre dorinţe nu a avut succes, 
majoritatea au eșuat din cauza neîntrunirii numărului de 
semnături necesare. Dar asemenea instrumente politice noi 
trebuie încercate și învăţate. În fiecare dintre cazuri, aceste 
procedee reprezintă o nouă șansă mare pentru un proiect de 
unitate europeană cu un grad și mare de legitimitate 
democratică. 


O pradă ușoară — cacofonia politicii externe 
europene 


Personal, eu nu împărtășesc îngrijorarea unora în legătură 
cu viitorul UE. Profeţiile întunecate, cum că UE s-ar 
dezmembra, nu se adeveresc nicidecum. UE va rezista și 
crizelor care o mai așteaptă. Ele fac parte dintr-un proces de 
maturizare, care va propulsa unificarea și va face ca alianța de 
state să devină și mai puternică. În momentul de față, după 70 
de ani de la proclamarea păcii, UE e pe cale să se dedice 
problemelor de siguranţă internă și externă. Acum trebuie 
lămurit modul în care UE se poate situa politic și militar în 
așa fel încât să fie recunoscută și respectată pe plan global ca 
actant în materie de politică de securitate. 

Reprezentarea intereselor noastre funcţionează mai bine 
atunci când Europa vorbește cu o singură voce şi acționează 
unită. Din această cauză, principiul aplicat până acum al 
consensului în materie de hotărâri de politică externă și de 
securitate este încă foarte greoi. Fiecare decizie poate fi frânată 
de fiecare ţară membră în parte. În acest caz, cum poţi să 
ajungi la o politică europeană externă mai activă și mai 
dinamică? 

Bineînţeles că putem continua la nesfârșit cacofonia politicii 
externe europene. Și atunci, luni, ministrul de Externe francez 
face un drum, să zicem, până în Arabia Saudită, pentru a-i 
comunica colegului de acolo poziţia sa privind conflictul din 
Orientul Apropiat. Marţi vine ministrul de Externe danez și 
ne spune ce crede el despre conflict și ce sugestii ar avea. 
Miercuri apare ministrul de Externe german, ale cărui 
concepții şi sugestii se deosebesc foarte puţin de acelea ale 


celui danez și francez. lar dacă vineri apare ministrul de 
Externe al Austriei, ministrul saudit nici măcar nu mai ascultă. 
Ce s-ar întâmpla însă dacă UE ar veni cu un mic plan și ar 
vorbi pe o singură voce? Așadar, dacă s-ar termina cu turismul 
de criză şi s-ar trece la adevărata diplomaţie a UE referitoare la 
criză. Asta trebuie să fie miza acum. 

În vara lui 2017 a avut loc o dispută între SUA și Europa 
privind sancţiunile împotriva Rusiei. Congresul SUA era pe 
cale să ratifice o nouă lege cu sancțiuni suplimentare 
împotriva Rusiei, care ar fi putut să afecteze și interesele 
anumitor concerne energetice europene. Ministrul de Externe 
german Gabriel și-a exprimat oficial indignarea, împreună cu 
cancelarul austriac Kern: nu-i permitem Washingtonului să ne 
dicteze politica energetică europeană. Totodată, el şi-a 
exprimat dorinţa ca și celelalte state membre UE să 
reacționeze la fel față de Washington. 

Între timp, au fost puțini cei care au dat curs acestei 
dorinţe, pentru că mulţi aveau în mod evident o altă concepţie 
decât Germania și Austria despre politica energetică europeană 
şi despre politica externă europeană. În Polonia, în statele 
baltice şi în Ucraina se urmăreşte cu îngrijorare cum Europa, 
prin conducta de gaze Nord Stream 2, care pleacă din regiunea 
germană a Mării Baltice și ajunge la Sankt Petersburg, tinde să 
devină și mai dependentă de gazul rusesc — și, astfel, de 
Moscova. 

Problema aici nu e dacă Nord Stream 2 e bună sau nu. 
Întrebarea e dacă vrem să avem o politică externă europeană 
comună sau nu. Cine doreşte o politică externă europeană nu 
poate să și-o dorească numai pentru anumite părți ale 
spectrului politic extern. Cine vrea o politică externă comună 
care să-și merite acest nume trebuie să se implice în favoarea 
unei politici externe energetice comune. 

O altă temă de politică externă care le va solicita 
europenilor pentru viitor mai multă solidaritate este relația cu 
China, o ţară cu o prezență din ce în ce mai autoritară. 
Credința conform căreia China ar putea deveni un responsible 
stakeholder al actualei ordini liberale a lumii se vede mai nou 
erodată de îndoieli întemeiate. Acțiunile, îndoielnice din 
perspectiva dreptului internațional, ale Beijingului în Marea 
Chinei de Sud, faptul că înființează instituții internaționale 
alternative şi, nu în ultimul rând, proiectul de suflet al lui Xi 
Jinping, de a crea un nou Drum al Mătăsii (numit „One Belt, 


One Road“), care nu tratează cu destulă rigurozitate 
standardele transparenţei și ale controlului, sunt doar câteva, 
puţine, dintre motivele de îndoială. Dar tocmai „One Belt, 
One Road“ a arătat și cât îi e de ușor Chinei să-i divizeze pe 
europeni. Astfel, 16 state central-europene şi est-europene s-au 
asociat cu China în cadrul Grupului 16+1 în speranţa unor 
investiţii mai substanţiale ale Beijingului. Dar impunerea unor 
interese și standarde proprii în raport cu noua mare putere 
economică — inclusiv, dar nu numai în domeniul investiţiilor 
— le va reuși europenilor în viitor numai dacă vor vorbi pe o 
singură voce. lar aprecierile critice la adresa Chinei nu vor 
deveni nicidecum mai ușor de făcut odată cu creșterea 
dependenţei unora sau altora dintre statele europene faţă de 
China. 

Prin urmare, trebuie să pornim pe calea mai grea a stabilirii 
unei politici externe comune — și, mergând pe această cale, să 
fim pregătiţi să facem și unele compromisuri necesare, dar 
poate și dureroase. 

Încă o dată: ideea de Europa este una grandioasă. În anul 
2012, UE a primit pe bună dreptate Premiul Nobel pentru 
Pace. Dar, pe lângă absenţa unităţii, o altă problemă a UE e 
faptul că proiectele comune funcţionează numai dacă se 
bazează pe reguli care sunt în primul rând inteligent 
concepute și, în al doilea rând, respectate. 

Din păcate, am construit aceste mari proiecte structurale 
europene — de exemplu, Schengen, așadar desființarea 
frontierelor interne, sau euro, adică moneda comună — ca 
proiecte de vreme bună și ne-am încrezut în faptul că nu va 
ploua. 

Aşa cum am fost nevoiţi să constatăm ulterior, odată cu 
criza financiară şi cu criza euro din 2009, a plouat cu găleata 
în moneda noastră comună, iar din cauza crizei refugiaților și 
a migraţiei, începând din 2015, și sistemul Schengen este 
zguduit de furtuni considerabile. Şi, pe deasupra, a mai trebuit 
să constatâm și că nu concepuserăm niciun plan B demn de 
încredere pentru astfel de zile ploioase: niciun plan de criză și 
de urgenţă pentru a declanșa acţiunile necesare de salvare. 

Ambelor crize le-am făcut faţă cu daune neglijabile, chiar 
dacă ele nu sunt depășite în totalitate. Dar, pentru viitor, este 
cât se poate de clar că avem nevoie de proiecte mai 
rezistente la crize. Acest lucru nu este nicidecum imposibil, 
dar ne obligă la noi dispute în interiorul Uniunii Europene. În 


plus, acest lucru ne va obliga să ne recâștigăm încrederea, în 
interior şi în exterior. 

Creşterea economică nu face decât să ne ajute în acest 
proces. Este îmbucurător că, în 2016 și 2017, economia UE a 
crescut din nou. Pe asta se poate construi. Căci numai dacă 
există creștere, avem și ce să împărțim. lar lucrurile stau în 
felul următor: multe dintre ţările membre mai sărace ale UE, 
care primesc de la UE contribuţii mai mari decât cele pe care 
le varsă ele în comunitate, consideră binefacerile donațiilor 
UE un element constitutiv al condiţiei lor de membri. Sau, 
spunând lucrurilor pe nume: sunt în UE în primul rând 
datorită faptului că, astfel, le pică și lor câte ceva. Creşterea 
înseamnă bunăstare, înseamnă locuri de muncă, înseamnă mai 
puţin șomaj în rândul tineretului. A asigura toate aceste 
lucruri este o sarcină mare a UE, o sarcină pentru mai multe 
generații. 

Pe lângă asta, avem nevoie și de mecanisme de stabilitate 
financiară mai bune. În final trebuie să ne asigurăm că niciun 
contribuitor net nu este expus riscului de a trebui să preia 
datorii vechi ale vecinilor și partenerilor europeni. Pe de altă 
parte, în măsura în care reducem riscurile de garanţie, suntem 
în măsură să creăm instrumente de solidaritate sporită. Pentru 
asta ar fi nevoie poate și de un ministru de Finanţe european, 
despre care de altfel se discută de multă vreme. În același timp, 
Germania și ceilalți contribuitori ncți ar trebui să fie pregătiți 
să poarte discuţia despre structuri mai stabile la modul ofensiv, 
nu defensiv. Asta nu înseamnă nicidecum că, mâine, în Grecia 
trebuie să se atingă nivelul de bunăstare din Bavaria. După 
cum nu înseamnă nici că, în Bremen, venitul pe cap de 
locuitor trebuie să fie la fel de mare ca în Minchen. Dar 
diferenţele nu trebuie să crească și să devină un detonator 
politic. 

Pe de altă parte, există o urgentă nevoie de acţiune și în 
domeniul securităţii interne. Avem spaţiul Schengen, dar o 
colaborare transfrontalieră insuficientă în domeniul poliţiei și 
al serviciilor secrete. În funcţie de întrebarea dacă, în pofida 
graniţelor deschise, suntem în stare să combatem terorismul în 
mod eficient, se va decide dacă cetățenii europeni vor 
determina UE să-și asume promisiunea că va avea grijă de 
siguranţa lor și că-și va menţine controlul. Din această cauză 
nu este de ajuns să consolidăm colaborarea poliţienească în 
doze homeopatice. De ce discuţia despre un FBI european, 


bazat pe Europol, nu se află mult mai sus pe agenda 
europeană? 


Tandemul germano-francez: un nou avânt? 


Pentru această întrebare şi pentru alte întrebări foarte 
importante, nu există un partener mai bun pentru Germania 
decât Franţa, mai cu seamă sub președintele Macron. De la 
alegerea sa, acesta a prezentat câteva mari idei și viziuni 
europene — de la reforma zonei euro până la un buget 
european comun pentru apărare. Marea coaliţie nu va fi 
întotdeauna de aceeași părere cu Franţa. Dar nu trebuie ca 
fiecare idee franceză care ar modifica ceva să fie imediat 
desființată. Avem ocazia unică pentru ca, în anul următor sau 
în următorii doi ani, să ducem Europa mult înainte cu un 
tandem germano-francez întărit — cu acel couple franco- 
allemand, cum este el numit la Paris. 

În anii 1980 și la începutul anilor 1990, înainte de fiecare 
adunare a Consiliului European, Helmut Kohl și Frangois 
Mitterrand scriau scrisori comune care puteau constitui o bază 
pentru agenda europeană și pentru hotărârile europene. La fel 
ca atunci n-o să se mai poată proceda — UE de astăzi nu mai 
este cea de atunci. Dar cu toate astea avem nevoie de acest 
motor germano-francez. Procesului european de reformă i-ar 
prinde bine dacă ar fi susţinut şi proiectat activ de o relaţie 
germano-franceză revitalizată. De aceea este bine că, în 
momentul de față, lucrăm la o nouă ediţie a Acordului Elysce 
din 1963, care, 55 de ani mai târziu, vine cu o concepţie nouă 
asupra importanţei prieteniei dintre noi: pentru o eră cu totul 
nouă și în niște condiţii-cadru globale complet schimbate. 
Exact această intenţie îndrăzneață au anunțat-o deputaţii 
Bundestagului și ai Adunării Naţionale a Franţei la începutul 
anului 2018. Este o idee bună și simbolizează necesitatea de a 
consolida legăturile vechi și de a le împrospăta. 

Germania — aud asta foarte des — ar dori să fie o ţară 
europeană cât se poate de normală, la fel ca oricare altă țară 
membră a UE, și să-și poată urmări interesele naţionale. Dar 
atunci cum este posibil ca tocmai în Germania să fie nevoie de 
un efort atât de mare pentru a genera sprijin şi entuziasm faţă 
de UE? Sigur, criza monedei euro, problemele lărgirii, 
discuţiile despre problema refugiaților consumă energie și nu 
sunt de natură să sporească euforia. Dar la fel de adevărat este 


şi faptul că discutăm prea puţin despre asta, despre avantajele 
de care Germania se bucură zi de zi datorită UE, datorită 
monedei euro și pieţei interne a UE. 

Emisiunile de ştiri și talk-show-urile germane consumă 
foarte mult timp cu teme precum reducerile pentru navetişti și 
divorţ şi mult mai puţin timp cu apărarea europeană, războiul 
din Ucraina și cu dotarea necesară a Bundeswehrului. Nici în 
Bundestag, comitetele pentru politică externă și de apărare nu 
sunt tocmai îndrăgite. Carierele de succes se fac mai degrabă 
în domeniile sociale, financiare sau economice. Discursurile 
vizionare despre ordinea mondială și despre pace sunt rare la 
Berlin. Pentru asta este totuși nevoie de un politician american 
de anvergura lui Barack Obama, care să fie ascultat apoi la 
Poarta Brandenburg de 200 000 de oameni. 

Cine vrea să se facă auzit în lume trebuie să se și ocupe de ea 
— şi să o asculte în mod activ. Trebuie să ia la cunoștință cât de 
mult beneficiază el însuși de conlucrarea transnaţională — chiar 
şi pe timp de criză. Realitatea este că, până și în perioada de 
criză a monedei euro, nicio ţară nu a profitat atât de masiv de 
pe urma monedei euro precum Germania. 

Faptul că Germania este campioană mondială la export, că 
se situează la un nivel minim al șomajului și că are parte cu 
regularitate de câștiguri la capitolul prosperitate se datorează 
cu siguranţă hărniciei muncitorilor germani şi competenţei 
inginerilor germani; dar toate astea se bazează și pe construcția 
europeană. Dacă nu ar exista euro, astăzi, marca germană 
probabil că ar fi de două ori mai scumpă decât euro. Prin 
urmare, Germania ar vinde considerabil mai puţin, pentru că 
mărfurile noastre ar fi de două ori mai scumpe. 

Germania profită în aceeași măsură și de Acordul Schengen. 
Căci numai pentru că circulația mărfurilor și a bunurilor se 
poate derula atât de eficient în interiorul Europei e posibilă 
producţia just in time a aparaturii germane, cu piese 
componente care sosesc din fabrici din Polonia, Cehia sau 
Slovacia. Cea mai importantă piaţă de desfacere pentru 
Germania rămâne în continuare piaţa internă a UE: mult mai 
mult de jumătate din exporturile germane din 2016 au rămas 
în UE; Franţa este cel mai important partener comercial al 
nostru. Iar această legătură strânsă este valabilă pentru toate 
ţările UE care, în 2016, şi-au derulat aproape două treimi din 
schimburile lor comerciale în interiorul frontierelor europene. 


* 


Este de-a dreptul fals faptul, predicat de profeţii unui nou 
naționalism, că pentru economia Germaniei ar fi mai 
profitabil să nu ar existe moneda euro. Euro prezintă o serie de 
erori de construcţie, este un lucru incontestabil. S-a omis 
fundamentarea lui pe o construcţie politică, dar lucrările de 
reparaţie sunt în curs. Cuvintele-cheie: uniune bancară, 
uniune fiscală. Nu e o sarcină ușoară și va fi nevoie de timp. 
Dar moneda euro rămâne indispensabilă pentru interesele 
economice și politice ale Germaniei. 

Apologeţii britanici ai Brexitului și-au aruncat ţara într-o 
suferință economică și politică ale cărei proporţii sunt cu 
neputinţă de anticipat, au privat-o de funcţia ei de punte în 
alianța transatlantică și au împins-o într-o izolare cu urmări 
grave. Deja în vara anului 2018, câte un susţinător al 
Brexitului a început să admită că s-ar putea ca, peste câţiva 
ani, să se regrete ceea ce se întâmplă acum. Pentru Marea 
Britanie, mahmureala va fi una de proporţii. 

Cât despre UE, aceasta poate chiar a avut nevoie de șocul 
dur al Brexitului. Ea trebuie să demonstreze acum că este în 
stare să ia act de grijile și așteptările cetățenilor săi și că e 
capabilă să le rezolve. Este nevoie ca revendicările cetăţenilor — 
de exemplu, să fie apăraţi de criminalitate și de terorism și să 
fie luată în serios securitatea frontierelor. Aceștia trebuie să 
primească un răspuns plauzibil și eficient. 

În orice caz, mai trebuie adăugat de fiecare dată că 
hotărârile principale de la Bruxelles nu sunt adoptate de către 
Comisia UE, ci de către comunitatea de state. La sfârșit de tot 
se decide în Consiliu pe ce poziţie se situează reprezentanţii 
statelor. Din cauza asta, este greșit ca vina pentru deficienţele 
din acţiunile europene să cadă de fiecare dată asupra „ălora de 
la Bruxelles“. 

De-a lungul anilor 1980, i-am însoţit pe ministrul de 
Externe de atunci, Hans-Dietrich Genscher, precum și pe 
cancelarul Kohl la numeroase mari congrese și ședințe 
europene. Pe vremea aceea, după şedinţele adeseori dificile, 
reprezentanţii naţionali, cancelarii, prim-miniștrii sau miniștrii 
de Externe se duceau la microfoane și anunțau pentru mediile 
lor naţionale: „Astăzi am reușit, în conlucrare cu colegii din 
ţările noastre vecine, să mai facem un pas înainte cu UE în 
sensul stabilit de comun acord!“ 

Astăzi, din când în când se întâmplă contrariul. După 
şedinţe, oamenii se duc la microfoanele presei naţionale și 


spun: „Astăzi am reuşit din nou ca, în numele interesului țării 
noastre, să blochez Comisia Europeană sau să o împiedic să 
mai facă noi paşi!“ Astfel, de exemplu, la cel mai recent 
summit de la Bruxelles, statele Acordului de la Visegrád au 
anunţat cu mândrie că au reușit să împiedice cu succes o 
distribuire bazată pe cote a solicitanţilor de azil. 

Dacă nu ar exista UE, fiecare ţară în parte ar fi relativ lipsită 
de importanţă la scară globală și ar fi obligată să se descurce 
singură. Acea țară din Europa care crede că ar putea să renunţe 
la UE îşi face iluzii în ceea ce privește propriile posibilități. 

Am învăţat acest lucru de la fostul ministru de Externe 
belgian Paul-Henri Spaak, unul dintre părinţii-fondatori ai 
Comunităţii Europene. De la el ne-a rămas o frază care are 
deja câteva decenii, dar care nu și-a pierdut din importanță. Aș 
dori s-o transmit mai departe, ca să-i însoțească la drum pe 
toți cei pe care îi interesează politica externă: 

„În Europa nu există decât două tipuri de state: state mici și 
state mici care nu au înţeles că sunt state mici.“ 


Lumea crește, Europa se micşorează 


Statele naţionale nu sunt nici măcar în mică măsură în stare 
să rezolve singure provocările care vin asupra noastră într-o 
epocă a globalizării. Dintr-o perspectivă geopolitică și 
demografică, o Europă ncunită va deveni din ce în ce mai 
lipsită de importanţă și mai mică în lume. Statele Europei sunt 
prea mici ca să poată rezista singure în lumea de mâine. 

În Europa, noi am avut până acum peste 70 de ani de 
relativă bunăstare, iar eu, unul, mă tem că ne-am obișnuit prea 
tare cu ea. Nu există nicio lege naturală conform căreia 
standardul nostru de viaţă trebuie să rămână așa cum este 
acum. 

Dintr-o perspectivă globală, la prima vedere, Europa stă 
bine. În anul 2015, produsul intern brut pe plan mondial se 
situa la aproape 60 de miliarde de dolari americani. Din 
această sumă, peste 26% proveneau din cele 28 de state 
membre ale UE, aproape 25% din SUA și aproximativ 10% 
din China. Totuși, cine se relaxează acum și se lasă pe spate în 
fotoliu s-ar cuveni să fie prudent. Fiindcă, în anul 1970, 
contribuţia Europei la PIB-ul mondial se situa la aproape 
38%, în vreme ce contribuţia Chinei era de 0,8%. 


Prin urmare, contribuţia relativă a Europei la economia 
mondială se află în scădere: pentru că, între timp, ceilalți 
prestează și produc mai mult — mai cu seamă de când China s- 
a întors pe scena mondială. Prin iniţiativa noului Drum al 
Mătăsii, precum și prin multe alte activităţi, China a câștigat 
enorm în dinamica ei și este pe drumul cel mai bun pentru a 
atinge puterea economică a SUA. Încă de pe acum, China se 
numără printre ţările cele mai inovatoare din lume. 

Nici evoluţia demografică nu e încurajatoare. Este adevărat 
că UE reprezintă 500 de milioane de oameni: de 1,5 ori mai 
mult decât SUA, de trei ori mai mult decât Rusia, totuși 
mai puţin de jumătate față de China. 

Şi totuși: Europa este singura regiune din lume care, 
conform previziunilor Naţiunilor Unite, între 2010 și 2060 va 
trece printr-un regres demografic, minus 4,9%. În afară de 
asta, Europa îmbătrânește. Din 1950 încoace, proporţia 
persoanelor de 65 de ani sau mai bătrâne a crescut de la 
aproximativ 8 la 16% şi, până în 2050, va crește până la 
aproape 27%. Mai mult de fiecare al patrulea european va 
avea 65 de ani sau chiar peste! Fenomenul acesta va aduce cu 
sine o serie de imense provocări de politică socială, politică a 
pensiilor și de sănătate. 

Toate astea înseamnă un singur lucru. În timp, statelor 
europene le va fi din ce în ce mai greu să-și impună interesele 
față de restul lumii. 

Şi încă ceva. Fie că este vorba despre schimbările climatice, 
drepturile omului sau comerţul liber — într-o lume din ce în ce 
mai autoritară și mai iliberală Europa va fi nevoită să lupte cu 
şi mai multă putere decât înainte pentru interesele ei și pentru 
o ordine mondială de care până acum a profitat din plin. 
Pentru a-și putea face auzit glasul în general, UE va trebui să 
preia şi mai multă răspundere politică externă decât până 
acum și, astfel, să-și fundamenteze activ rolul în sistemul 
internaţional. 

Pentru Europa, din această evoluţie, rezultă două concluzii: 
mai întâi, presiunea spre tot mai multă Europă, spre tot mai 
multă integrare. Și, în al doilea rând — pentru numeroase state 
europene, acesta este un adevăr dureros —, necesitatea de a 
organiza imigrația. În ceea ce priveşte imigrația organizată, 
există o considerabilă nevoie de recuperare. Ar trebui să ne 
hotărâm repede care sunt oamenii pe care vrem să-i aducem și 


să dezvoltăm programe pentru ca the best and the brightest să 
ajungă la noi. 

Conștiinţa nevoii unei acțiuni comune în problema imi- 
graţiei nu este încă prezentă în UE. Dimpotrivă. Până acum, 
accentul se pune în mod limpede pe respingere. Dar 
bineînţeles că nu te poţi aștepta de la Peninsula Iberică să fie 
dispusă să se gândească la programe de stimulare a imigrației 
câtă vreme jumătate dintre tinerii spanioli sunt șomeri. 
Tocmai de aceea, înainte de toate, se cere rezolvată criza 
financiară. Pe termen lung, însă, problemele nu mai pot fi 
separate una de alta. 

Perspectivele unei UE care să construiască și să nu fie 
ocupată exclusiv cu managementul crizelor sunt mai bune 
decât lasă să se bănuiască valul de pesimism larg răspândit. În 
multe dintre statele membre ale Uniunii Europene, populiștii 
de dreapta au fost privaţi de o victorie categorică, așadar 
despre participarea la guvernare, indiferent că e vorba despre 
Front National în Franţa sau de AfD*** în Germania. Valul 
de populism și de naționalism care, în 2016, a aruncat Marea 
Britanie afară din UE și l-a adus pe Donald Trump la Casa 
Albă a început din nou să-și piardă din putere în Europa 
continentală. De exemplu, un sondaj efectuat de 
Eurobarometru în august 2017 a consemnat pentru a treia 
oară la rând o susţinere sporită pentru UE. Pe deasupra, 68% 
dintre cei care au răspuns la sondaj au confirmat că se simt 
cetățeni ai Uniunii Europene — este valoarea cea mai mare 
consemnată vreodată pentru acest indicator. 

Şi economia europeană funcționează în momentul de față la 
turație mai mare. Deja în anul 2016, zona euro a consemnat o 
creștere economică de 1,7% — în SUA au fost 1,6%. Apoi, în 
2017, creşterea a manifestat un spor semnificativ. Din 2013 
încoace, în UE au fost create mai mult de zece milioane de noi 
locuri de muncă. 


Politica externă și de securitate a Europei 
trebuie întărită 


Economia şi finanţele au fost dintotdeauna teme esenţiale 
pentru Europa. Dimpotrivă, am crezut multă vreme că putem 
să neglijăm tema securităţii. S-a vorbit despre dividendele de 
pace după Războiul Rece. Bugetele pentru apărare au fost 
reduse. Astăzi, situaţia Bundeswehrului este jalnică. Iar la 


intervenţia în Libia din 2011 a trebuit să vedem cum, după 
doar câteva zile, soldaţii francezi și cei britanici au rămas fără 
muniţie. A fost nevoie să se împrumute de la americani. 

Aşadar, în problemele de politică externă și de securitate, 
trebuie să facem foarte repede progrese mari. Așa cum bine a 
spus președintele Comisiei UE, Jean-Claude Juncker, la ultima 
Conferință de Securitate de la Miinchen, Europa trebuie să 
devină „aptă să participe la politica mondială“. Înțelegerea 
faptului că Europa trebuie să devină un actant capabil pe 
scena mondială și că, de aceea, suntem obligaţi să ne 
consolidăm politica externă și de apărare câștigă din ce în ce 
mai mult teren. 

Conform unui sondaj realizat de Pew Research Center în 
primăvara anului 2016, 74% dintre cetăţenii din cele zece 
state membre ale UE în care s-a desfășurat sondajul (printre 
care şi Marea Britanie) s-au declarat în favoarea unui rol mai 
activ al Europei în lume. Sondajul Eurobarometru din 2017 
deja citat arată că 75% dintre cetăţeni susțin și ideea unei 
politici comune de securitate și de apărare. 

În pofida oricărui scepticism privitor la birocraţia UE, 
oamenii simt aşadar că ţările lor sunt prea mici ca să-și poată 
reprezenta credibil în lume propriile interese de politică 
externă și de securitate. Înainte, a fost posibil ca până și unele 
ţări mai mici, precum Portugalia sau Olanda, să fie puteri 
mondiale. Astăzi, nu mai există nicio putere mondială 
europeană — Marea Britanie și Franţa, în pofida locurilor pe 
care le deţin în Consiliul de Securitate al ONU şi în ciuda 
armelor lor nucleare, văzute la scară globală, nu sunt decât 
puteri de rang secund. De aceea, politica externă și de 
securitate poate și trebuie să devină unul dintre domeniile în 
care Europa să aibă ceva de oferit. O dezvoltare a politicii 
comune externe și de securitate deţine cel mai mare potenţial 
în vederea pregătirii Europei pentru viitor. Căci UE este mult 
mai mult decât un aparat birocratic umflat și o revărsare de 
legi. Ea asigură pacea în Europa și poate, în calitate de putere 
internaţională modelatoare, să reprezinte la modul cel mai 
eficient interesele celor 500 de milioane de europeni pe plan 
global. 

De aceea, eforturile în domeniul politicii externe, de 
dezvoltare și de apărare trebuie intensificate. Coeziunea UE și 
securitatea ei internă și externă nu pot fi obţinute gratis. 
Generaţiile viitoare nu vor putea să-și cumpere nimic dintr-un 


deficit zero, dacă cel mai important fundament al bunăstării 
noastre, o Europă pașnică și prosperă, se erodează. 


Imaginează-ţi: UE cheamă, și toţi se grăbesc 

să răspundă chemării 

Să ne imaginăm că președintele Comisiei Europene sau 
președintele Consiliului European ar spune tare și răspicat: 
„Iniţiem o încercare de a pune capăt războiului din Siria.“ $i 
apoi ar adăuga: „Învităm toate puterile implicate să se adune 
într-o conferință de pace pentru a găsi o soluţie.“ Şi toţi cei 
chemaţi se duc. 

Lucrul cel mai rău e că multora le vine greu să-și imagineze 
așa ceva. Dar capacitatea de acţiune în materie de politică 
mondială nu se poate transpune în fapt decât cu un plus de 
curaj diplomatic și cu mai multă iniţiativă. În Siria, Europa a 
eșuat timp de cinci ani şi jumătate și nu s-a ocupat de catas- 
crofa umanitară. Conflictul din Ucraina prezintă o imagine 
mai bună doar prin câteva aspecte neesenţiale. Este adevărat 
că, aici, Germania și Franţa au întreprins numeroase încercări 
diplomatice pentru a contribui la o soluţionare a situaţiei. Se 
poate pune însă întrebarea de ce UE nu a luat și ea loc la 
masă. 

Dacă nu învaţă să vorbească cu o voce mai puternică în 
politica externă, Europa va continua, diplomatic vorbind, să 
fie trasă pe linia moartă. Că UE poate să vorbească cu o voce 
proprie, că face asta și că e conștientă de puterea ei, o 
demonstrează de multă vreme în politica comercială. Aici, 
competența se găsește exclusiv la Bruxelles — spre binele 
tuturor, și asta deoarece puterea de negociere a unei pieţe 
comune de 500 de milioane de europeni este cu totul alta. 
Acest lucru se poate vedea și în cazul sancţiunilor pe care UE 
le-a adoptat ca reacţie la politica rusească faţă de Ucraina. Ele 
sunt foarte dureroase pentru Moscova. Dar, în cazul celorlalte 
instrumente, cele de clasică politică externă și de securitate, 
Europa are încă mari dificultăţi în a le pune în aplicare 
împreună. 

La tratativele privind Iranul, de exemplu, la masă s-au așezat 
chiar cele mai mari trei state membre ale UE; conducerea 
tratativelor, însă, s-a desfășurat sub stindardul UE, așadar au 
fost coordonate de către însărcinata cu afaceri externe 
Catherine Ashton, respectiv de către urmașa ei, Federica 


Mogherini. În acest fel, s-au putut simţi reprezentate toate 
statele membre ale UE, inclusiv numeroasele state mici. Cu 
toate astea, în cazul crizelor de politică externă sau al 
provocărilor strategice, instituţiile UE sunt distribuite de 
preferință în roluri secundare, printre altele și la încercările de 
a se pune capăt războaielor din Ucraina și din Siria. 

Desigur, dacă se face trimitere la criza din Grecia și la criza 
monedei euro, se poate obiecta că, în UE, în ultimă instanţă se 
poate întămpla ca și statele luate separat să dea tonul. Iar 
acestea ar sfârși prin a-și reprezenta interesele naţionale, în 
parte foarte diferite între ele, și prin a se lupta pentru ele. 
Acest lucru s-ar putea întâmpla în unele domenii ale politicii, 
de exemplu, în politica bugetară, economică și financiară. 
Totuși, în politica externă și de securitate, de cele mai multe 
ori diferenţele nu sunt deloc mari. 

În principiu, găsirea unei formule aplicabile n-ar trebui să 
întâmpine dificultăţi, așa cum a observat fostul ministru 
polonez de externe Radek Sikorski: mai întâi, statele membre 
sunt chemate să evalueze dacă o anumită problemă de politică 
externă e mai bine să fie abordată separat sau în cadrul 
Uniunii. În majoritatea cazurilor în care răspunsul sună a 
„acţiune comună“, statele membre ar trebui să le ofere 
instituţiilor UE și spațiul de manevră necesar și să le acorde 
întregul sprijin de care au nevoie. 

Având în vedere posibilităţile ei financiare, de personal și de 
concepţie, Germania ar putea să joace din acest punct de 
vedere un rol de avangardă și să pregătească drumul unităţii 
europene. Pentru asta, însă, ar fi cât se poate de util dacă 
Germania ar asigura politicii europene externe și de securitate 
și resursele necesare. 


Un fundament militar îndestulător 


Reţinerea problematică a Europei în cazul Siriei a fost deja 
analizată amănunţit. Implicarea mai activă în depășirea unei 
situaţii de criză nu este numai o necesitate morală, ci și o 
necesitate din perspectiva așa-numitei Realpolitik: orice s-ar 
spune, pe lângă statele aflate în vecinătate directă cu Siria, în 
primul rând Europa este aceea care trebuie să facă față 
valurilor de refugiați de război. 

Dar şi în alte domenii, statele membre ale UE duc o politică 
externă și de securitate de natură mai degrabă să slăbească 


poziţia globală a Europei, decât s-o consolideze. Poate că unul 
sau altul dintre statele din UE consideră că o relație bilaterală 
cu China este, pe termen scurt și mediu, mai avantajoasă decât 
o relaţie politică unitară UE-China; pe termen lung, însă, ca 
este contraproductivă. Căci — asemenea Moscovei — nimic nu 
e mai pe placul Beijingului decât să-i dezbine în continuare, 
subtil, pe partenerii din cadrul UE. 

În politica externă şi în diplomaţie, credibilitatea presupune 
o fundaţie militară suficient de puternică. Se spune că Frederic 
cel Mare ar fi afirmat: „Diplomaţia fără arme este ca o 
orchestră fără instrumente.“ Din păcate, acest lucru continuă 
să fie valabil și astăzi. Așa cum foarte potrivit a formulat 
Sigmar Gabriel la Conferinţa de Securitate de la München, 
noi, europenii, care suntem mai degrabă vegetarieni în politica 
mondială, trebuie să ne afirmăm într-o lume de carnivori. De 
aceea este corect ca și în materie de apărare să începem să ne 
gândim la perspectivele europene. 

Din punct de vedere militar, Europa stă într-adevăr prost — 
după sfârșitul Războiului Rece, dotările noastre militare s-au 
redus drastic, sunt învechite şi, pe deasupra, nu pot fi folosite 
decât condiţionat. În multe țări europene, mai mult de o 
treime din sistemele de armament, precum tancurile sau 
elicopterele de luptă, nu sunt disponibile în momentul de față 
din cauză că lucrările de întreţinere nu au putut fi efectuate. O 
cauză o constituie și cheltuielile pentru Apărare reduse. Vom fi 
obligați să cheltuim considerabil mai mulţi bani pentru 
Apărare. 

La întâlnirea lor la vârf din 2014 de la Newport, Țara 
Galilor, ca reacţie la criza din Ucraina, statele NATO au 
hotărât să alcătuiască o nouă forță de intervenţie pentru 
situaţii de criză, precum și un plan de acţiune pentru Europa 
de Est, prin care alianța și-a sporit prezența la faţa locului. În 
plus, statele NATO au căzut de acord să investească mai mulți 
bani în bugetele pentru Apărare. În anii dinainte, statele 
membre își reduseseră cheltuielile pentru Apărare în medie cu 
20%. Rusia, dimpotrivă, şi-a dublat cheltuielile în același 
interval de timp. 

S-a hotărât ca, în decurs de un deceniu, așadar până în 
2024, să se încerce atingerea unei cote de cel puţin 2% din 
Produsul Intern Brut (PIB). La jumătatea anului 2017, acest 
țel a fost atins numai de către Statele Unite, Marea Britanie, 
Estonia, Grecia, România și Polonia. 


„În condiţiile unei creșteri economice de 2% pe an, în anul 
2014, Germania ar trebui să cheltuiască mai mult de 75 de 
miliarde de euro pentru Apărare pentru a atinge obiectivul 
propus“, a calculat Söddeutsche Zeitung pe 18 februarie 
2017.“ În acest scop, cheltuielile ar trebui să crească anual cu 
aproape 10%; ceea ce este destul de puţin realist. Obiectivul 
de 2% este cu siguranţă corect, dar atingerea lui nu este deloc 
atât de simplă. 

Dezbaterea critică despre obiectivul de 2% a fost alimentată 
copios de Donald Trump, care a mărit considerabil presiunea 
asupra membrilor NATO de a respecta acest angajament și 
a generat indignare aici, în țară. În realitate, însă, Germania a 
luat cu mult timp înainte de Trump hotărârea de a-și stabili 
acest obiectiv. Cine pretinde să ceară din partea președintelui 
american responsabilitate, credibilitate și încredere trebuie să 
își aplice și sieși aceleași standarde. E drept, s-ar putea ca, în 
comparaţie cu actualul nostru nivel de cheltuieli militare de 
1,2%, cel de 2% să fie puţin cam ridicat. Totuși, dintr-o 
perspectivă istorică, 2% înseamnă puţin. Multe decenii, până 
pe la începutul anilor 2000, membrii europeni ai NATO au 
avut în medie contribuţii mai mari de 2% din PIB-ul lor la 
bugetul de apărare. Să fie oare, astăzi, lumea mai sigură decât 
la sfârșitul anilor 1980, şi încă în asemenea măsură, încât să ne 
putem permite pe termen lung cheltuieli militare mult mai 
reduse? 

Aici nu este vorba explicit despre a-i face pe plac 
președintelui Trump personal, mărind soldele și pensiile 
militarilor, zugrăvind cazărmile și cumpărând mașini scumpe. 
Prin asta nu s-ar obține o creștere reală a capacităţii de luptă 
sau o ameliorare a colaborării în cadrul reţelelor europene. 

Solicitarea consistentă formulată despre Trump face jocul 
acelora care încearcă să câștige puncte mizând pe cartea anti- 
Trump și pe termenul-cheie „spirala înarmărilor“, menit să 
insufle frică. În realitate, însă, ideea nu este nicidecum aceea 
de a cheltui orbește mai mulți bani pentru armată, ci de a crea 
mai multă putere de convingere în demersul de asigurare a 
păcii. 

În cadrul unui proiect comun cu Conferinţa de Securitate 
de la München şi Hertie School of Governance din Berlin, un 
studiu al firmei de consultanță McKinsey & Company a su- 
gerat că ar fi necesar ca trupele europene să fie înzestrate 
înainte de toate cu noile tehnologii în vederea creării unei 


rețele mai bune, care să le mărească astfel capacitatea de 
operare în cazul noilor provocări. Miza este aceea de a ne 
înzestra forţele armate cu echipamente moderne menite să le 
sporească puterea de a împiedica, respectiv de a rezolva, 
situaţiile de criză. Astfel de proiecte au nevoie de mulţi ani 
pentru a fi realizate. 

În 2017, propusesem o soluţie de 3%, pe care la vremea 
respectivă și președintele Gauck a considerat-o o abordare 
inteligentă: dacă s-ar dori ca viitoarele cheltuieli pentru 
apărare, inclusiv cercetare, să fie corelate cu ajutoare 
umanitare, prevenirea pe cale diplomatică a conflictelor și 
domeniul global al ajutorului pentru dezvoltare, atunci ar 
trebui să se ajungă la un total de trei procente din produsul 
intern brut. 

Poate că acest lucru ar fi acceptabil și pentru cei care sunt 
sceptici în privința înarmărilor, fiindcă în acest calcul s-ar lua 
în considerare și ceea ce urmează să fie făcut pe plan umanitar 
şi de politică a dezvoltării. Abordarea bazată pe trei procente 
urmărește un scop strategic mai amplu prin faptul că include 
şi cheltuielile non-militare, care contribuie de asemenea la o 
mai mare stabilitate şi securitate a regiunii noastre. 

Mai mulţi bani reprezintă însă numai componenta mai 
mică a calculului. Cealaltă componentă e colaborarea în 


Europa. 


Pe termen lung; armata europeană 


În noiembrie 1991, Manfred Wörner, până atunci singurul 
secretar general german al NATO şi fost ministru al Apărării, 
i-a acordat revistei Der Spiegel un interviu remarcabil. El a 
spus: „După părerea mea ca european, o uniune politică a 
Europei nu este posibilă pe termen lung fără o politică externă 
şi de apărare comună. Asta înseamnă și că, într-o bună zi, s-ar 
putea să existe o armată europeană comună.“ 

Următoarea întrebare din partea revistei — exact cum e 
tipărită negru pe alb — a fost doar: „Cum aţi spus?“ Mai bine 
de atât nu se poate sugera cât de nerealistă trebuie să fi părut la 
acea vreme simpla idee a unei armate comune. 

Wörner a continuat: „De ce nu? Dificultăţile ar apărea doar 
atunci când ar fi vorba să se alcătuiască independent și separat 
de NATO o armată europeană, având același obiectiv pe care-l 


are deja și NATO.“ 


Pe atunci, era larg răspândită îngrijorarea unui „sau-sau“: 
sau o Europă unită, sau o alianță transatlantică strânsă — şi nu 
chiar fâră motiv. Astăzi, locul alternativei a fost luat de 
opţiunea cât se poate de clară „și-și“. Majoritatea factorilor de 
decizie americani subliniază ei înșiși acest lucru, și pe deplin 
justificat. O Europă puternică și cu o politică de securitate 
viguroasă este cu totul și cu totul în interesul americanilor. 
Aşadar, astăzi nu mai există o opoziţie NATO-UE. Acesta este 
un câștig imens. 

Şi există şi alte motive pentru care, astăzi, premisele unei 
acţiuni concertate și cât mai strânse în planul politicii externe 
şi de apărare în cadrul UE sunt mult mai bune: forțele noastre 
armate au învățat să conlucreze în cadrul unor misiuni în afara 
graniţelor. Şi atunci, de ce ar trebui să ne întoarcem la modul 
fundamental de funcţionare pe principiul statelor mici? Prin 
asta, le-am face un mare deserviciu și soldaţilor noștri, care au 
învăţat în cursul misiunilor efectuate cât de importantă este 
interoperabilitatea, așadar capacitatea unei cooperări fără 
cusur, inclusiv din punct de vedere tehnic. 

„Eu am impresia că am pierdut deja mult prea mult timp cu 
contemplarea propriului buric naţional, în loc să ne 
concentrăm asupra perspectivei comune europene“, astfel a 
formulat problema ministrul nostru de Externe Ursula von 
der Leyen la Conferinţa pentru Securitate de la Minchen în 
2014. 

Mai întâi, interconectarea şi-a concentrat atenția asupra pla- 
nurilor comune de înarmare: în special asupra introducerii 
controlului modern al costurilor şi a unei evaluări realiste a 
riscurilor marilor proiecte europene de achiziţii. Cu o 
verificare a costurilor și a perspectivelor de realizare a 
planurilor de înarmare, lucrurile nu sunt încă rezolvate. Dacă 
vrem să impunem cu adevărat o schimbare, atunci este nevoie 
să fie abordate și condiţiile-cadru structurale ale politicii de 
achiziţii: legislaţia bugetară, obligațiile şi  evaluările 
multinaționale alcătuiesc o reţea de factori care trebuie să 
acţioneze într-o bună coordonare în politica de achiziţii. 

Oricum, majoritatea proiectelor de dotare a forțelor armate 
sunt astăzi rezultatul conlucrării multilaterale și al contractelor 
internaționale. E multă vreme de când s-a fâcut simțită nevoia 
de a discuta cu partenerii europeni cine care dintre 
competenţe va avea în cadrul alianţei forțelor europene — și la 
care dintre competenţe renunţă fiecare. 


Cu toate astea, politica înarmărilor este practicată 
tradițional prin calcule de politică industrială. Comenzile sunt 
adeseori lansate pentru a susține capacități industriale 
naționale sau — în mod cât se poate de justificat — pentru a 
minimaliza pe cât posibil dependența de tehnologiile și 
produsele internaționale. Prin urmare, atât din punct de 
vedere politic, cât și din cel al politicii industriale, e important 
să dezvoltăm și să avem în continuare la dispoziție tehnologii 
şi competenţe proprii. Cu toate astea, și în privinţa asta e 
important să gândim în context european: atunci ar fi vorba 
despre dezvoltarea unor tehnologii europene și de menţinerea 
unor capacităţi europene în industria de armament. 


Pe termen scurt: crearea de sinergii 


Între timp, în Europa, cheltuielile de apărare au început din 
nou să crească ușor. Dar, între 2010 și 2014, ele au scăzut cu 
nu mai puţin de opt procente. Şi, din cauză că, în urma crizei 
financiare şi economice, fiecare stat european a procedat la 
reduceri operate fără nicio coordonare, scăderea capacităților 
europene de apărare este cu siguranță mai mare de 8%. 
Contribuţia europeană în cadrul alianţei transatlantice se 
micșorează din ce în ce mai mult. În 2007, cheltuielile militare 
ale aliaţilor europeni încă reprezentau 30% din totalul 
cheltuielilor NATO, în 2013 abia dacă mai ajungeau la 25%. 

Prin urmare, a venit vremea să nu mai tratăm Apărarea cu 
atâta vitregie. Totuși, nicidecum în stilul secolului al XIX-lea. 
Cu puţine excepţii, Europa este alcătuită din state mici. Să fie 
oare chiar atât de greu să folosim cu toţii același tip de avion 
de vânătoare, aceleași fregate sau cel puţin același tip de 
cartușe pentru arme? 

Să fim sinceri: câte dintre statele UE vor mai ajunge în 
situaţia de a fi implicate separat într-un război? Ultima oară 
când un membru al UE a întreprins o operațiune militară de 
unul singur a fost războiul din Falkland din 1982. Sunt 
aproape 40 de ani de atunci. Așadar, de ce ar trebui ca 28 de 
ţări, care oricum nu mai operează decât împreună, să dispună 
de 28 de mici forţe aeriene militare? Oare are într-adevăr 
fiecare mic stat european nevoie de propria sa academie de 
generali de stat-major sau de propria sa mică marină militară, 
care are oricum mai mulți amirali decât vapoare? Cum se face 
că noi avem nevoie de 178 de mari sisteme de arme, în timp 


ce SUA își permit numai 30? Oare mijloacele noastre, și așa 
reduse, nu ar fi mai bine folosite dacă, de pildă, Austria ar 
pune la dispoziţie vânătorii de munte, Portugalia unităţile de 
marină și Cehia specialiștii în apărarea NBC? 

Cum se face că statele UE își permit — e drept, luate la un 
loc — aproximativ 1,5 milioane de soldaţi, un număr apropiat 
de cel al soldaților americani, în timp ce armata comună nu 
reprezintă decât o fracțiune din cea americană? 

Cu alte cuvinte, eficiența sistemului nostru de apărare este 
catastrofal de scăzută. UE își risipește banii destinaţi Apărării 
într-un mod extrem de nechibzuit. Este foarte mult loc pentru 
economii din acest punct de vedere. Prin urmare, strategia 
militară a statelor mici se cere transformată pas cu pas, printr- 
un proces de europenizare a Apărării. 

Cel mai inteligent mod de a face economii ar fi să grupăm 
competențele statelor UE. Asta începe chiar cu achiziţiile. 
Studiul deja amintit elaborat de McKinsey a calculat că, prin 
achiziţii comune, Europa ar putea economisi până la 31% în 
fiecare an — asta înseamnă 13 miliarde de euro. Miliarde, nu 
milioane. Și nu este încă luat în calcul folosul inestimabil care 
ar fi obţinut prin compatibilitatea în luptă a sistemelor care ar 
rezulta de aici. 

Faptul că acest proces de corelare a competențelor militare și 
construirea, în timp, a unei armate europene nu ridică numai 
probleme de ordin economic e de la sine înţeles. Un rol 
important îl joacă și problemele de suveranitate naţională: la 
care dintre competenţe renunţă fiecare stat în parte? Avem 
încredere în parteneri — iar ei, vor avea ei încredere în noi? 

Ce semnificaţie are, în acest context, reținerea 
parlamentului german, aşadar obligativitatea ca misiunile în 
străinătate ale Bundeswehrului să fie supuse aprobării de către 
Bundestag? În acest sens, o comisie prezidată de foarte 
experimentatul Volker Rühe, fost ministru al Apărării, 
elaborase o serie de propuneri importante, pentru care n-a 
primit din păcate nici măcar sprijinul colegilor săi de partid: o 
şansă irosită! 

Ce anume se întâmplă, din punctul de vedere al politicii de 
securitate, dacă puterea nucleară care e Marea Britanie, 
membră în P5 în Consiliul de Securitate ONU, iese din UE? 
Vrem cumva, în acest caz, să tratăm Londra așa cum tratăm 
Berna sau Oslo, sau poate că există idei mai bune? Asta se 
anunţă a fi o sarcină dificilă. Procesul de decizie va avea nevoie 


de timp. Cu atât mai important este să îl plasăm cât mai 
insistent pe agendă. 

Cu atât mai mult ar fi de dorit ca iniţiativa de a continua cu 
toată hotărârea procesul de construcţie a unităţii europene în 
politica externă și de apărare să pornească de la Berlin, de 
preferință în acord cu Parisul. În acest context, nici viziunea 
unei armate europene și nici deciziile cu majoritate de voturi 
în politica externă nu ar trebui să fie tabuuri. 

De câte ori ar fi fost contracarat votul Germaniei dacă 
decizia ar fi fost luată cu o majoritate calificată? Concluzia: 
aproape niciodată. Există un singur domeniu susceptibil că ar 
putea deveni delicat pentru Germania: politica față de Israel. 
Aici s-ar putea ca o majoritate UE să decidă împotriva 
Israelului sancţiuni pe care Germania nu ar fi în măsură să le 
susțină. În acest caz, ar trebui să se includă o clauză a 
excluderii voluntare. În toate celelalte probleme, Germania ar 
fi fost cu regularitate parte a unei majorităţi solide. Așadar, 
până la urmă asta nu ar constitui un risc prea mare pentru noi. 

Cu siguranță că propunerea de introducere a deciziilor cu 
majoritate de voturi în UE nu ar fi acceptată de toţi. Unii ar 
spune: fără noi! La această parte a suveranităţii noastre nu 
suntem dispuşi să renunțăm! Cu toate astea, o astfel de 
propunere ar înlătura cu o singură trăsătură elegantă de condei 
suspiciunea că noi, germanii, vrem să dominăm Europa. În 
schimb, s-ar transmite următorul mesaj: Germania își pune 
puterea și influenţa în slujba unei UE gata oricând de acţiune, 
care se dezvoltă într-o uniune de securitate. Germania slujeşte 
UE. Altfel zis: riscul unei astfel de propuneri ar fi redus, iar 
șansa unui câștig de reputaţie și progres în această chestiune ar 
fi mare. 

Un prim pas pentru a se ajunge la decizia cu majoritate de 
voturi ar fi renunţarea la dreptul de veto al statelor membre. 
Dacă, în cazul unei decizii, se ajunge la un vot de 27:1, acel 1 
renunţă la dreptul său de a bloca decizia, de exemplu, prin 
abţinere, și dă în acest fel UE capacitatea să acţioneze. Iar 
acesta ar fi deja un pas important în direcţia corectă, un pas pe 
care Sigmar Gabriel îl propusese încă din 2017. 

În politica europeană e vorba tot mereu și despre probleme 
psihologice. Că, mai cu seamă în timpul crizei euro, țările sud- 
est-europene s-au simţit urecheate de Germania este un fapt. 
Părerea conform căreia germanii s-ar considera din ce în ce 
mai mult o putere centrală e destul de răspândită — chiar dacă, 


din punctul de vedere al Germaniei, nu există niciun motiv 
întemeiat să se creadă asta. Totuși, unii gândesc aşa. De aceea 
se pune întrebarea cum ar putea Germania să devină din nou 
locomotiva unui proces de unificare, în așa fel încât statele 
mici să aibă sentimentul că sunt protejate de Germania. A fost 
una dintre marile realizări ale lui Helmut Kohl faptul că a 
reușit să le transmită, cu toată fineţea, unor țări mici precum 
Luxemburg sau Portugalia că el le va lua întotdeauna în serios. 
O astfel de politică de a-i „lua pe alţii cu tine“ poate fi 
solicitantă și poate să necesite foarte mult timp. Dar, pentru 
Germania, ea este o necesitate strategică. 

Faptul că un amplu angajament al Germaniei pe planul 
politicii externe şi de securitate este din nou posibil a fi luat în 
considerare se datorează și considerabilelor schimbări în 
gândirea militară şi strategică germană, schimbări care au avut 
loc în ultimele două decenii, dar care nu sunt încă nici pe 
departe încheiate. Pe vremea cancelarului Kohl, trimiterea 
unor trupe germane în străinătate era aproape de neconceput. 
Se considera că simpla imagine a Căștilor Germane le-ar 
aminti oamenilor de ororile pe care soldaţii germani le 
comiseseră în cel de Al Doilea Război Mondial. 

În ultimii 20 de ani noi, germanii, am învățat că de cele mai 
multe ori această grijă a fost nejustificată. Există soldaţi 
germani care garantează stabilitatea în Kosovo şi în Mali. În 
Lituania au fost întâmpinați cu bucurie. A fost o revoluţie 
tăcută, care s-a consumat sub radarul oficial. Între timp, este 
posibil ca o asumare a răspunderii Germaniei privind 
asigurarea securităţii să nu mai fie condamnată drept 
militarism nici în ţară, nici în afara graniţelor noastre. 

Cu zece ani în urmă ar fi fost aproape cu neputinţă de 
imaginat un Bundestag care trimite contingente militare 
germane în Mali. Exista concepţia, larg răspândită, că Marea 
Britanie sau Franța nu făceau decât să-și apere propriile 
interese postcoloniale în Africa. Astăzi, Germania participă cu 
1 000 de soldaţi la contingentul din Mali. Noi am înţeles că, 
dacă nu participăm la combaterea terorismului acolo, mai 
devreme sau mai târziu vine terorismul la noi. Este vorba, 
așadar, și despre interese europene și în același timp și germane 
— şi nu numai, de pildă, de interese franceze sau britanice. 


Germania are nevoie de un consiliu naţional 
de securitate 


Partenerii din NATO și UE trebuie să ştie că și în cazul 
unor conflicte serioase se pot baza pe Germania. Căile 
germane de luare a deciziilor în materie de politică externă și 
de securitate nu sunt întotdeauna de ajutor în această privință 
— cu atât mai puţin atunci când este nevoie de decizii rapide. 
Astfel, la Bruxelles se întâmplă tot mereu ca guvernul federal 
să vină cu păreri diferite, în funcţie de acea parte a guvernului 
sau de ministerul care își exprimă părerea. La Bruxelles, la 
Washington și în alte capitale ale lumii, aceste fenomene sunt 
considerate ca tipic germane. Incapacitatea germană de a 
formula o decizie clară a intrat chiar în jargonul europeolitic ca 
german vote. Prin acest gen de atitudini neunitare sau vagi, 
Germania își stă adeseori sie înseși în drum în încercarea de a- 
şi impune propriile interese de politică externă sau 
europolitice. În loc să tragă toate în aceeași direcție, diferitele 
ministere acţionează adeseori unul împotriva celuilalt. În acest 
context nu e vorba nicidecum numai despre Cancelaria 
Federală, de Ministerul Apărării şi despre Ministerul de 
Externe. Tot mai multe resorturi sunt implicate în procesele de 
luare a unor decizii internaționale. Să ne gândim, de pildă, la 
politica financiară și energetică, la politica mediului sau la cea 
de dezvoltare, la combaterea terorismului sau la piraterie. 

Politica noastră externă, europeană și de apărare are nevoie 
de o coordonare mai puternică, în măsură să împiedice situația 
în care un ministru german spune la Bruxelles lucruri care îi 
surprind pe colegii săi de cabinet. Sau, la fel de grav: ca 
Ministerul de Externe să afle dintr-un comunicat de presă 
despre ce e vorba în acordul la care tocmai s-a ajuns la nivel de 
prim-miniștri. Aşa ceva nu li s-ar întâmpla francezilor și altor 
parteneri europeni. Berlinul își irosește șanse importante 
atunci când nu reușește să vorbească pe o singură voce. Asta 
aşteaptă cetăţenii, la fel și partenerii noștri. Scuza că noi am 
avea întotdeauna guverne de coaliţie, condiţii în care o politică 
omogenă ar fi dificilă, nu este acceptabilă. La urma urmelor, 
este vorba despre impunerea, pe plan internaţional, a unor 
interese germane, nu despre o mică partidă de pocher în 
cadrul coaliției. 

Un consiliu naţional de securitate după modelul american 
ar putea fi de ajutor, în pofida diferențelor de sistem. Acest 


organism american a fost înființat în 1947 de către 
președintele Harry S. Truman. Consilierul naţional pe 
probleme de securitate conduce acest National Security 
Council, așadar Consiliul Naţional de Securitate, un stat- 
major de consilieri care îi prezintă preşedintelui recomandări 
de politică externă şi de securitate și le discută cu el. Astăzi, 
temele care intră în aria lui de competenţă nu mai sunt doar 
cele clasice de politică externă; pentru Consiliul de Securitate 
lucrează și experţi în politică financiară, în politică climatică, 
în ajutoare pentru dezvoltare, precum și în numeroase alte 
domenii. Consiliul Naţional de Securitate se întrunește la 
diferite niveluri şi pregăteşte deciziile care angajează până la 
urmă întreaga administraţie — hotărâri omogene. Asta creează 
putere de impact. Foarte asemănător funcţionează lucrurile și 
la Paris și la Londra. 

Asta nu înseamnă nicidecum înfiinţarea unei noi instituţii. 
În fond, în Germania există deja Consiliul Federal de Securi- 
tate, ale cărui întruniri sunt secrete şi în care sunt reprezentate 
diferite ministere. Numai că, începând din anii 1980, acesta 
nu se întrunește decât pe arii tematice limitate — ca, de 
exemplu, hotărârile de exporturi de armament. El ar putea fi 
dezvoltat astfel încât să devină un organism de coordonare 
amplu. Un Consiliu Federal pentru Securitate extins ar 
consolida considerabil profesionalismul şi sentimentul de 
apartenenţă al guvernului și, astfel, autoritatea și puterea lui pe 
plan internaţional. Germania ar lua atunci decizii clare, care ar 
sluji drept fir călăuzitor pentru toate celelalte resorturi. 
Conducătorul departamentului pentru politică externă al 
cancelariei federale ar fi, în calitatea lui de consilier național 
pentru securitate, şi secretarul Consiliului Federal pentru 
Securitate, având, de pildă, un locţiitor din Ministerul de 
Externe și un al doilea locţiitor din Ministerul Apărării. În 
Consiliul Federal pentru Securitate ar urma să lucreze 
funcţionari din toate ministerele relevante, care ar aduce astfel 
cu ei respectivele competenţe de specialitate. Documentele de 
poziţie și propunerile de hotărâri elaborate acolo ar urma apoi 
să fie agreate la nivel de cancelar federal și de miniștri, așadar 
să fie „binecuvântate“. Prin urmare, în ciuda guvernului de 
coaliţie, Germania ar vorbi atunci mai puternic și cu o singură 
voce, pentru că resorturile ar fi astfel legate de hotărârile 
comune luate în Consiliul Federal pentru Securitate și nu ar 
mai putea să umble prin lume după bunul lor plac. 


O astfel de reevaluare a Consiliului Federal pentru Securi- 
tate am propus-o împreună cu colegii de specialitate în 
toamna anului 1990, după schimbarea guvernului de la Kohl 
la Schrâder, din păcate fără succes la acea dată. Cancelarul 
federal Schröder s-a lăsat cucerit de idee, nu însă și ministrul 
de Externe, Joschka Fischer, pentru că acesta se temea de 
încercarea de dădăceală politică din partea echipei de 
funcţionari din Consiliul Federal de Securitate. Iar atunci 
când, în mai 2008, fracțiunea CDU/CSU din Bundestag a 
propus o „strategie de securitate pentru Germania“ și s-a adus 
din nou în discuţie crearea unui Consiliu Federal pentru 
Securitate, partenerul de coaliție FDP a respins propunerea. 

Germania trebuie să creeze condiţiile necesare pentru a face 
față cu profesionalism cerinţelor din ce în ce mai mari în 
materie de politică externă și de apărare: ca actant cu iniţiativă 
şi responsabilitate. Deja în 2011, când s-a ajuns la un prim 
punct culminant în criza monedei euro, unul dintre cei mai 
buni prieteni polonezi ai mei, ministrul de Externe de atunci 
al Poloniei, Sikorski, a spus că el „se teme mai puţin de 
puterea germană, cât de inactivitatea germană“. Un ministru 
de externe polonez care cere o conducere germană pentru 
salvarea Europei! Remarcabilă evoluţie. 

Germania ar trebui, pas cu pas, să preia mai multă 
responsabilitate. Să ia act de marile schimbări globale și să 
participe activ la ele. Astăzi, acest lucru înseamnă — luând în 
considerare și șocul Trump — decizii politice, bugetare și 
militare concrete. Frumoasele discursuri festive, menite să 
insufle speranţă, nu ne mai sunt de absolut niciun folos. 

Cu toate astea, obiectivul politicii germane în Europa nu 
are voie să fie acela de a dicta în calitate de putere centrală. 
Dimpotrivă, s-ar cuveni ca întreaga greutate a rolului german 
să fie folosită în mod hotărât și insistent pentru a consolida 
capacitatea de acțiune a UE în planul politicii externe și de 
apărare şi pentru a duce la bun sfârșit lucrarea încă 
neterminată a pieței interne și a uniunii economice și 
monetare. O Uniune Europeană activă, respectată și rezistentă 
la crize — acesta ar trebui să fie obiectivul unei politici externe 
germane care privește înainte. Sau, într-o formulare care reia 
cuvintele lui Thomas Mann, în continuare valabile: o 
Germanie europeană, nu o Europă germană. 


Note: 

„Eurostat: Internationaler  Warenverkehr im Jahr 2016‘, 
http://ec.europa. eu/eurostat/documents/2995521/7958470/6- 
29032017-AP-DE.pdf/df5d18a8-7539-4ca3-88a5-c98a0da22382 
(ultima accesare pe 13 iunie 2018). 

** UN Department of Economic and Social Affairs (UN/DESA), 
citat în „Bevölkerungsstand und -entwicklung, Bundeszentrale für 
politische Bildung“, 23 iulie 2011, 
http://www.bpb.de/nachschlagen/zahlen-und- 
fakten/europa/70497/bevoelkerungsstand-und-entwicklung (ultima 
accesare pe 13 iunie 2018). 

ž*** Alternative für Deutschland (Alternativă pentru Germania), partid 
conservator cu o politică anti-euro, dar pro-Europa. (N. red.) 

*ž*** Erreicht Deutschland das Zwei-Prozent-Ziel der Nato?“ SZ.de, 18 
februarie 2017, http://www.sueddeutsche.de/news/politik/ 
internationalerreicht-deutschland-das-zwei-prozent-ziel-der- 
nato-dpa. urn-newsmldpa-com-20090101-170218-99- 

341518 (ultima accesare pe 13 iunie 2018). 

Germania — conectată la rețele globale 
şi mai dependentă decât orice ţară 


Abia dacă mai există vreo altă ţară care să fi profitat de 
ordinea liberală internaţională precum Germania. Ca naţiune 
exportatoare, bunăstarea noastră depinde de derularea fluxului 
comercial pe trasee reglementate și de rezolvarea pașnică a 
diferendelor dintre ţări. Suntem dependenţi de buna 
funcţionare a organizaţiilor internaţionale în cadrul cărora 
guvernele lumii caută răspunsuri comune la provocările 
prezente și viitoare. 

În 2014, firma de consultanță McKinsey a făcut un studiu 
pentru a stabili care sunt țările puternic integrate în fluxurile 
globale de bunuri, servicii, finanţe, oameni și date. La final a 
existat, pentru un număr de 195 de ţări ale lumii, un 
connectedness index, un „indice de conectare“, care rezulta din 
raportarea sumei acestor fluxuri la mărimea țării. Germania se 
afla foarte sus pe această listă. La toate cele cinci categorii, țara 
noastră făcea parte din grupul fruntaș.” Cu alte cuvinte: nicio 
ţară nu este atât de dependentă ca Germania de nevoia ca 
aceste fluxuri să nu fie întrerupte de războaie, de obstacole de 
orice fel în calea comerţului sau de catastrofe naturale. 

Să ne imaginăm că ţara noastră s-ar deconecta de la orice fel 
de comerţ cu lumea exterioară — şi anume, mai mult de o 
săptămână. În cel mai scurt timp, națiunea exportatoare 
Germania ar intra în faliment. Nu ar trebui să renunțăm doar 
la iPhone-uri, la uleiul de măsline grecesc, la console de jocuri 
japoneze și la pantofi de sport americani. Nu ar mai exista nici 
petrol. Petrolul este cea mai importantă dintre mărfurile 
transportate în întreaga lume — acesta „reprezintă cam un sfert 
din încărcătura tuturor transporturilor navale“. Petrolul 
continuă să fie cea mai valoroasă materie primă pentru 
industria germană — și anume, nu numai în calitate de 
carburant folosit în transportul de zi cu zi, ci şi, înainte de 
toate, pentru industria farmaceutică și de mase plastice. Nici 


alte materii prime, care sunt esenţiale pentru industria noastră, 
nu ar mai putea ajunge în Germania din Australia, Columbia 
şi Africa de Sud. Și invers, nu ar mai exista clienţi pentru 
mașinile şi utilajele germane. E mult timp de când 
întreprinderile germane nu mai trăiesc de pe urma 
consumatorilor germani. Există cu siguranță un motiv pentru 
care suntem campioni mondiali la export. 

Pentru ca existența noastră liniștită în bunăstare să fie 
posibilă, este nevoie ca mărfurile și materiile prime din 
întreaga lume să parcurgă un drum lung. Se ştie bine că nici 
cuprul, nici cositorul nu pică din cer direct la punctul de 
control vamal. Cele mai importante rute comerciale trec 
printr-un număr relativ mic de rute de circulație principale. 
Căile de acces spre porturile Europei sunt la fel de intens 
circulate precum porturile japoneze, Shanghai, Singapore și 
Hong Kong ori Coasta de Est a SUA. Strâmtorile marine 
generează o concentrare suplimentară a traficului. În 
strâmtorile de la Dover, Gibraltar, Malacca, Lombok și 
Ormuz, dar și la Capul Bunei Speranţe, în dreptul coastei 
sudice a Africii, se produc veritabile ambuteiaje în traficul 
maritim. Trebuie aşadar să ne asigurăm că toate aceste 
bunuri de care depinde prosperitatea noastră ajung la noi în 
siguranță și în stare bună pe aceste rute comerciale. Dar cum 
facem asta? 

Dacă cineva vrea să paralizeze orașe ca Wolfsburg sau 
Stuttgart, nu trebuie decât să blocheze unul dintre aşa- 
numitele puncte nevralgice. Piraţii, în special în dreptul 
coastei Somaliei și în Golful Aden, între Africa și Peninsula 
Arabică, pe unde trec anual 16 000 de vapoare, ne 
demonstrează chiar astăzi cât de vulnerabile sunt aceste rute 
comerciale principale la atacurile împotriva bunăstării 
noastre." Pirateria din dreptul coastei africane are consecințe 
economice și în Meißen sau Paderborn. Primele de asigurare 
pentru trecerea prin Golful Aden au crescut, într-un timp 
foarte scurt, de peste zece ori." Rutele comerciale alternative 
lungesc timpii de transport și măresc consumul de carburanţi. 
Armatorii și întreprinderile de logistică includ deja în calculele 
lor costurile crescute pentru transportul maritim mondial. La 
final, cei care plătesc sunt consumatorii. 

Prin urmare, dacă nu suntem dispuși să ne amestecăm 
politic în evenimentele mondiale, atunci, după un timp, 
trebuie să plătim pentru asta — iar întrebarea este cât timp 


putem și suntem dispuși să ne permitem acest lucru. Dar e 
clar: lumii din jurul nostru nu îi pasă câtuși de puţin dacă 
suntem ocupați cu noi înșine sau dacă este dorința noastră să 
nu ne amestecăm în toată tevatura asta. 

Scepticismul multor germani în ceea ce privește o politică 
externă mai activă este fără îndoială ușor de înţeles. O serie de 
aventurieri iresponsabili, de la Wilhelm II la Adolf Hitler, au 
demonstrat unde poate duce megalomania în politica 
mondială. Sperăm că țara noastră s-a vindecat o dată pentru 
totdeauna de această boală. Întrebarea, însă, e dacă nu cumva 
ne-am îndreptat mult prea mult spre extrema cealaltă: privitul 
în altă parte și neamestecul, din cauză că problemele sunt prea 
complicate sau că ne bazăm prea tare pe faptul că, oricum, ele 
vor fi rezolvate de alţii. 

Realitatea e însă că, astăzi și mâine, nu mai există mulți 
actanţi care să le rezolve în locul nostru. Şi tot atât de adevărat 
e şi faptul că, în lume, mulți privesc spre Berlin cu așteptări 
deosebit de mari și justificate. Fiindcă țara noastră nu este 
totuși nici pe departe atât de neimportantă și de lipsită de 
influență cum adeseori ne place nouă să credem. 

În special după alegerea lui Trump s-a tot afirmat: de acum 
încolo, cancelarul Angela Merkel ar fi conducătoarea lumii 
libere. Câr despre Merkel, aceasta a lămurit lucrurile. Ea 
consideră această afirmaţie ca fiind aberantă — și bineînţeles că 
are dreptate. Chiar dacă am vrea, nu am putea să preluăm un 
astfel de rol. Sunt o mulțime de lucruri care ne lipsesc: nu 
avem puterea militară necesară, nici anvergura economică 
corespunzătoare (chiar dacă, astăzi, ne numărăm printre cele 
mai mari economii naționale ale lumii) și, nu în ultimul rând, 
nici tradiţia și cultura strategică. 

Acele articole de ziar ce jubilează pe tema importanţei care, 
mai nou, i-ar reveni Germaniei în lume pot să ne măgulească, 
e adevărat, pentru că ele sunt expresia speranțelor pe care 
mulţi oameni din afara țării noastre și le pun în Germania. 
Chiar dacă ultimele alegeri pentru Bundestag și lunile lungi și 
dificile de formare a guvernului au mai temperat puţin 
entuziasmul global. Astăzi, suntem consideraţi o stâncă în 
furtună, o insulă de rațiune într-o mare de vanităţi și de 
atitudini iraționale. În același timp, însă, astfel de articole sunt 
şi un strigăt care ne îndeamnă să ne trezim: este nevoie de noi! 
Păzitorii tradiţionali ai ordinii mondiale par să nu mai fie în 
poziţia de a-și îndeplini această sarcină — sau să nu mai 


dorească s-o facă. Așa cum s-a menţionat deja la început, 
guvernul federal și-a dat seama de asta acum și, în pactul de 
coaliţie, a anunțat promovarea Conferinţei de Securitate de la 
Minchen, precum și a altor instituţii importante implicate în 
edificarea unei culturi strategice germane. 

Asta nu înseamnă nicidecum că noi putem rezolva 
problemele omenirii de unii singuri. Însă dacă noi, ca 
germani, nu aducem o contribuţie consistentă la rezolvarea 
lor, atunci cine s-o facă? Ţara noastră continuă să se numere 
printre cele mai populate ţări ale lumii (în 2016, ne situam pe 
locul 16). Germania este, după SUA, China și Japonia, cea de- 
a patra mare economie naţională din lume. 

Nouă înşine ne place să ne considerăm o Elveţie mare, 
poate o naţiune cu un comerţ eficient, totuși nu și un actant, 
care reprezintă interesele europene pe scena mondială cu 
hotărâre şi, la nevoie, și cu ameninţarea cu forța militară sau 
chiar recurgând la ea. Astfel, rămâne o discrepanță între 
așteptările partenerilor și propria noastră imagine despre noi: 
în timp ce, în străinătate, influența germană e supraestimată, 
la noi acasă ea este subestimată. 


Nu există niciun zid în jurul Bullerbü******- 


ului german 


Falșii profeţi încearcă să câștige capital politic din dorinţa, 
lesne de înţeles, a oamenilor de pace și normalitate. Ei afirmă 
că cel mai bine ne-am putea feri de situaţia mondială 
complicată şi amenințătoare asigurând frontierele Germaniei 
şi păstrând Germania pentru germani. Alţii susţin că ne-ar fi 
de ajutor dacă, în general, nu ne-am mai amesteca în nimic 
din ceea ce se petrece altundeva. Fiindcă, afirmă ei, răul 
fundamental în lume vine din faptul că Occidentul intervine 
pretutindeni. 

Acesta este mesajul principal care s-a auzit din ce în ce mai 
tare în ultimii ani. După mottoul „Asta nu e treaba noastră; 
mai bine să nu ne băgăm!“, preferăm să ne plângem de starea 
lumii în loc să întreprindem ceva concret împotriva acestei 
stări. Adevărul este acesta: chiar dacă am vrea, nu am putea 
ignora crizele prin care trece omenirea. Fie ne ocupăm de ele, 
fie ele vor veni peste noi. Să credem că am putea să construim 
pur și simplu un zid în jurul Bullerbi-ului german este o 
prostie. 


Fireşte că este de înţeles faprul că, la noi în țară, unii oameni 
întreabă dacă nu cumva suntem suprasolicitaţi atunci când 
încercăm să ajutăm alte țări să ajungă la stabilitate şi ordine, în 
vreme ce, totuși, și la noi în ţară mai sunt multe de îndreptat. 
De ce să ne dedicăm combaterii sărăciei în lume, când 
prăpastia dintre săraci și bogaţi devine chiar în Germania din 
ce în ce mai mare? De ce să cheltuim mai mulți bani pentru 
înarmare când sunt atâtea alte lucruri care nu funcţionează: 
şcoli care ar trebui renovate, spitale învechite sau poduri ce 
necesită reparații — toate astea ar avea nevoie cu siguranță de 
atenţie financiară. 

Scepticismul e justificat. Dar mai mulți bani pentru 
securitate nu înseamnă neapărat și mai puţini bani pentru 
obiectivele sociale și de politică internă; mai mulți bani pentru 
lume nu înseamnă neapărat mai puţini bani pentru acasă. Nu 
este exclus să fie adevărat pe termen scurt, atunci când trebuie 
să ne hotărâm unde este cel mai bine să folosim niște mijloace 
financiare limitate. Dar, fără un angajament activ al țării într-o 
lume din ce în ce mai haotică și cu tot mai multe conflicte, 
fundamentele bunăstării noastre se vor eroda pe termen lung. 
Iar atunci, și spaţiile de manevră politice și economice de acasă 
vor fi din ce în ce mai mici. De aceea, politica externă îl 
privește cumva pe fiecare dintre noi. O bună politică externă 
înseamnă prevedere şi o politică de prevenire şi combatere a 
crizelor. 

În ce măsură evenimentele care se petrec în alte regiuni ale 
lumii au repercusiuni asupra propriei ţări — iată un lucru de 
care poate că unii germani nu sunt deloc conștienți, sau nu în 
suficientă măsură. Un lucru însă e clar: dacă în Coreea de 
Nord situaţia devine explozivă, atunci, la scurt timp, se sting 
luminile și în Wolfsburg sau Ingolstadt. 

Politica externă are repercusiuni asupra politicii interne, atât 
în sensul bun, cât și în cel rău. Securitatea politică și 
economică în interior este posibilă numai dacă și în afara 
graniţelor domnesc stabilitatea şi pacea. Noi trebuie să 
exportăm securitate, sau măcar să o proiectăm dacă vrem să ne 
garantăm propria securitate. 

Dar asta înseamnă și că nu poate să ne fie indiferent cum le 
merge partenerilor noștri, în special vecinilor noștri. Interesele 
Germaniei sunt întrepătrunse cât se poate de strâns cu cele ale 
vecinilor ei. Nu putem și nu avem voie să ne dăm înapoi de la 
o politică externă mai activă, așa cum o așteaptă vecinii noștri. 


Asupra acestui lucru a insistat cât se poate de clar președintele 
federal Gauck în discursul deja menţionat de la Conferinţa de 
Securitate de la Miinchen din 2014. 

În același timp, în toată această încrengătură globală de 
dependențe şi parteneriate, este nevoie să dai dovadă de finețe. 
Poziţia geografică îi solicită Germaniei o doză foarte mare de 
delicateţe și de circumspecţie în materie de politică externă. 
Fiecare dintre mișcările noastre declanșează trepidaţii în 
încrengătura de relaţii europene și transnaţionale. 

Este adevărat că poziţia centrală îi aduce Germaniei o serie 
de avantaje economice strategice, dar în același timp și câteva 
ipoteci ecologice și politice. Ca ţară centrală de tranzit, 
Republica Federală Germania are de suportat de pildă o 
proporție prea mare din costurile căilor de circulație europene 
şi depinde extrem de mult de coordonarea cu restul Europei. 
Şi tocmai din cauză că profităm în mare măsură de valuta 
noastră comună, euro, avem o mare răspundere faţă de 
partenerii noștri. Europei îi este sortit să fie și să rămână o 
comunitate. Nouă poate să ne meargă bine pe termen lung 
numai atât timp cât celorlalți măcar nu le merge rău. 


Nu există răspunsuri simple la întrebări 
complicate 


Când vine vorba despre problemele de politică externă, 
ignoranței deja prezentate i se adaugă uneori, din păcate, și o 
grandomanie paternalistă. Fiindcă, așa cum mulţi fani ai 
echipei noastre de fotbal se consideră cei mai buni antrenori 
naţionali, există și cititori de ziare care se cred cei mai buni 
miniștri de Externe. Şi atunci se întâmplă ca, printre paharele 
de bere, să fie trasată ad-hoc o politică în alb şi negru, se 
aruncă în dezbatere un program simplist de soluţionare a 
conflictelor, formulat în cuvinte tari, sau se întâmplă chiar ca 
unii să-și umfle pieptul și să bată câmpii despre o intervenţie 
militară ca să se facă ordine în cutare sau cutare țară. 

Corect, ar fi mai bine dacă l-am da în gât pe dictatorul X 
sau pe tiranul Y, în loc să-i strângem mâna cu ocazia vreunei 
vizite oficiale. Din păcate, însă, nu este atât de simplu. Dacă, 
în politica externă, am colabora numai cu oamenii care ne 
plac, multe dintre probleme nici măcar nu ar putea fi abordate 
cu seriozitate. 


Un alt argument folosit cu predilecție este acela că ar fi 
suficient ca Germania să nu mai exporte deloc echipamente 
militare pentru ca lumea să fie un loc mai bun. Cu siguranță 
este corect și important să se vorbească despre asta, dacă şi 
unde să livrăm arme (şi de ce). Dar o iniţiativă germană 
singulară în această problemă nu ar face decât ca alţii să umple 
repede golurile și ca proiectele de cooperare în materie de 
înarmare cu partenerii noștri europeni să fie puse pe butuci. 
Acest lucru, iarăși, ar fi catastrofal pentru o viitoare cooperare 
europeană mai strânsă. 

Alţii afirmă că ar fi de ajuns să renunțăm la sancțiunile 
împotriva Rusiei, și problemele pe care le avem cu Moscova ar 
fi din nou de domeniul trecutului. Consecințele care ar rezulta 
de aici, nu numai pentru noi, dar și pentru vecinii noștri, 
precum și pentru principiile pe care se bazează ordinea 
europeană și internaţională, sunt însă pur și simplu ignorate. 

În sfârșit, mai există unii care consideră că, acum, din cauza 
lui Trump, ar fi momentul să retezăm pur și simplu cordonul 
nostru ombilical transatlantic, să ne dezicem de marele nostru 
frate SUA și stăm în sfârșit numai și numai pe picioarele 
noastre. Dar cum ar putea să funcţioneze asta, când, încă 
mulţi ani de acum încolo, Europa n-o să fie în stare să se apere 
singură? Să ne mulțumim să sperăm doar că în acest timp n- 
are să se întâmple nimic rău? 

Rareori există răspunsuri simple în politica externă. Dacă 
totul ar fi atât de simplu cum arată la cârciumă, atunci, cele 
mai importante probleme ar fi fost rezolvate de mult. Şi nici 
măcar răspunsurile complexe nu conduc întotdeauna la soluţii 
bune. 

Câteodată, răspunsul cel mai puţin prost este cel mai bun 
pe care-l putem găsi. Așa cum am mai spus: politica externă se 
desfâșoară adeseori în nuanţe de gri — nu în alb și negru. 

Exact acesta este motivul pentru care nu mi-e ușor să 
răspund. atunci când sunt întrebat despre modul în care 
trebuie abordate cele mai importante provocări actuale din 
politica externă. Nu poţi aborda numeroasele nuanţe ale 
muncii politice internaţionale cu clișee de genul Tipps « 
Trick ž*****, Interacțiunea complicată dintre politică, 
diplomaţie și mijloace economice și militare, echilibristica 
între delimitarea clară și disponibilitatea necesară pentru 
dialog, balanţa delicată între scepticism și încredere — toate 
acestea sunt probleme cărora nu li se poate răspunde cu câteva 


clișee simple. Politica externă este un veșnic concert live cu 
nenumărați muzicieni, de cele mai multe ori fâră un dirijor și 
fără partituri. Cu siguranţă, acesta nu se va desfășura niciodată 
într-o armonie desăvârșită. Dar el nu trebuie nici să 
degenereze într-o gălăgie asurzitoare — și nu va degenera dacă 
toți cei implicaţi reușesc să se asculte pe rând, să preia 
tonalităţile folosite de ceilalți și să le răspundă în mod creator 
cu melodiile proprii. E drept că fiecare dintre muzicieni poate 
să cânte vioara întâi, dar asta nu înseamnă nicidecum că ne 
este permis să-i înghesuim în spate de tot pe cei mai buni 
dintre instrumentiști. 

Cu puţine săptămâni înainte de moartea lui, cel care mi-a 
fost şef atâţia ani la rând, Hans-Dietrich Genscher, m-a 
îndemnat insistent: ocupaţi-vă de el! Ocupaţi-vă de proiectul 
Europa și de realizarea politicii noastre de reconciliere cu toţi 
vecinii, în special cu Rusia. 

Pentru a urmări aceste obiective, văd în special următoarele 
sarcini pentru politica externă germană: 

1. Europa trebuie să devină mai aptă de acţiune, așadar mai 
„aptă de politică mondială“. Pentru asta e nevoie, concret, de 
hotărâri luate cu majoritate de voturi, de uniunea defensivă şi 
de dezvoltarea apărării granițelor noastre europene externe. 
Principala sarcină germană trebuie să fie aceea de a aduce pe 
același drum două categorii de state europene: pe acelea care 
ştiu că sunt mici şi pe acelea care încă nu știu asta și cred că ar 
putea să-și atingă singure obiectivele. 

2. Europa costă bani, iar noi trebuie să fim de acord că ne 
costă și pe noi. Căci Germania profită în mod disproporționat 
de integrarea europeană. În noiembrie 2017, președintele 
Emmanuel Macron și-a formulat viziunea despre o Europă 
socială astfel: „Une Europe qui protège.“ O Europă care își 
protejează cetățenii și întreprinderile. Macron a solicitat 
investiţii mai consistente în educaţie, mai multă securitate 
socială. El a înţeles ceea ce mulţi germani încă urmează să 
înţeleagă: UE este un proiect de asigurare a viitorului! Cu ce 
ne-am alege noi de pe urma unei balanţe pe zero dacă forțele 
centrifuge ar învinge și UE ar recădea în condiţia unei grupări 
de state naţionale? O Uniune Europeană aptă de acţiune și 
capabilă să-i protejeze pe cetăţenii noștri este de departe cea 
mai bună investiţie în viitor. Solicitarea, permanent repetată, 
ca Europa să nu coste nimic este greșită. 


3. Germania trebuie să dezvolte o cultură strategică. Preşe- 
dintele federal Gauck a avertizat din 2014 cât se poate de clar: 
Germania trebuie să aibă un aport mai mare la apărare. Rolul 
special pe care ni l-am revendicat pe baza istoriei noastre, 
așadar abstinenţa pacifistă, nu va mai fi acceptat multă vreme 
de către aliaţii noștri. De altfel, nu ar sprijini câtuși de puţin 
afirmarea valabilă a propriilor noastre interese, ci le-ar 
împiedica. Este nevoie de realism. În absenţa mijloacelor 
militare, diplomaţia rămâne lipsită de conţinut și de vlagă. 
Ideea nu este de a ajunge la folosirea armelor, ci de a ne afla în 
posesia lor pentru ca, în caz de nevoie, să putem ameninţa cu 
folosirea lor. Și chiar ca să nu fie nevoie să se ajungă la 
folosirea lor. Din păcate, instaurarea păcii complet fără arme 
nu funcționează decât foarte rar în lumea de azi. Pacifistul nu 
face decât să delege altora conflictul și rezolvarea lui. Acest 
lucru este comod, dar nu e o dovadă de responsabilitate și, de 
aceea, este condamnabil din punct de vedere moral. 

4. Trebuie să cultivăm și să menţinem parteneriate și alianțe. 
Printre acestea se numără și parteneriatul cu SUA. Chiar dacă 
unii antiamericani din Germania propun acum desprinderea 
definitivă, eu nu pot decât să recomand ca legătura 
transatlantică, a cărei viabilitate a fost demonstrată de-a lungul 
deceniilor, să nu fie pur și simplu sacrificată; trebuie să facem 
eforturile necesare pentru a o continua chiar și în vremuri din 
cale afară de disonante. Mottoul trebuie să fie acesta: Engage, 
engage, engage! America înseamnă mai mult decât Donald 
Trump! Şi va exista o Americă și după Trump, așa cum de 
altfel va exista o Rusie și după Putin. Politica este înțeleaptă 
atunci când este concepută pe termen lung. 

5. Trebuie să depășim liniile care divizează Europa. Rămâne 
un obiectiv important pentru germani să încerce să 
construiască o relaţie echilibrată cu Rusia, așa cum a solicitat 
deja cu aproape 30 de ani în urmă președintele de atunci, 
Richard von Weizsäcker, în ziua reunificării Germaniei. După 
prăbușirea zidului care diviza Berlinul și Germania, trebuie să 
avem grijă să nu se mai traseze o altă linie despărţitoare prin 
Europa mai departe în est. Dar păstrarea unei uși deschise 
pentru Rusia nu trebuie să se întâmple de pe o poziţie de 
slăbiciune, ci trebuie să fie coroborată cu o cerere clară de 
reciprocitate. Jt takes two to tango! Și, în relaţia cu Rusia, nimic 
nu trebuie să se întâmple peste capetele statelor aflate „între“. 


Aceste amintiri și spaime sunt prezente până astăzi la Varșovia, 
dar şi la Kiev. 

6. Încrederea este bunul cel mai de preţ în politica externă. 
Indiferent cum fluctuează atmosfera în restul lumii și chiar și 
în celelalte țări europene, Germania trebuie să-și urmeze 
politica ei externă cu o mână sigură și într-un spirit 
consecvent. O frază rostită de primarul Arnold Duckwitz din 
Bremen în secolul al XIX-lea și pe care am învăţat-o de la 
Genscher este foarte potrivită ca motto pentru politica externă 
germană: „Un stat mic precum Bremen nu are voie să apară 
niciodată ca obstacol în calea bunăstării întregii naţiuni. El ar 
trebui, dimpotrivă, să-şi conceapă poziţia în așa fel încât 
întregul să-l perceapă ca pe o binefacere, iar existenţa lui să fie 
percepută ca o necesitate. În asta constă garanția cea mai 
sigură pentru continuitatea sa în timp.“ 

În secolul al XXI-lea, puterea nu se mai bazează numai pe 
resursele militare, pe așa-numita hard power. În schimb, 
câştigă din ce în ce mai mult în importanţă așa-numita soft 
power, o noţiune pe care a lansat-o politologul american 
Joseph S. Nye. Pentru acesta, tocmai UE era cel mai bun 
exemplu pentru faptul că „funcţia de model, atractivitatea și 
transmiterea valorilor proprii“, precum democraţia și 
drepturile omului, contează mai mult decât armele și soldaţii. 
Tocmai de aceea se bucură UE de autoritate pe întregul 
mapamond — pentru că „se prezintă în lume conform modului 
în care se concepe ea însăși, anume ca «putere civilă» SEY, și 
pentru că mizează mai mult chiar decât alții pe diplomaţie și 
pe reglarea civilă a conflictelor. Bineînţeles că puterea ei de a se 
impune ar crește dacă, în caz de forță majoră, ar fi în măsură 


să amenințe și cu folosirea forţei armate sau, în orice caz, să 
aibă o capacitate de apărare mai credibilă. 


O nouă provocare pentru politica externă 


în secolul al XXI-lea 


A-i convinge pe alţii să-ţi împărtășească ideile și 
convingerile este o modalitate mult mai durabilă de a atinge 
anumite obiective politice decât aceea de a-i obliga, prin 
presiuni și constrângere, să fie de partea ta. De aceea, politica 
de extindere și de bună vecinătate a UE face parte din acea soft 
power a Bruxelles-ului, la fel ca politica de dezvoltare și cea 


climatică ori măsurile de asigurare și reglare a infrastructurii 
digitale. 

Fiindcă, așa cum s-a menţionat deja, provocările cu care se 
confruntă politica externă nu mai sunt de mult problemele de 
război şi pace. 

Printre marile teme ale deceniilor ce vin se va număra și 
întrebarea cum avem de gând să abordăm problema presiunii 
migraţioniste din ce în ce mai mari dinspre Africa. În acest 
scop, Angela Merkel și-a apropriat propunerea unui plan 
Marshall pentru Africa. A ajuta un continent cu o creștere atât 
de mare a populaţiei precum Africa să ofere locuri de muncă, 
creștere economică și stabilitate: iată obiectivul Europei și al 
întregii comunităţi internaţionale pentru acest secol. 

Şi problemele ce ţin de asistenţa medicală de stat pot deveni 
cu ușurință probleme de securitate internațională. De când 
ciuma, „moartea neagră“, a decimat o treime din populaţia 
Europei în secolul al XIV-lea, statele cunosc bine amenințarea 
catastrofală pe care o pot reprezenta bolile şi încearcă să-și 
protejeze locuitorii de epidemii mortale. Chiar în 2014 am 
putut constata cum ravagiile pe care le-a făcut Ebola au 
ameninţat să destabilizeze regiuni întinse din vestul Africii; 
liniştea s-a reinstaurat abia când, ca urmare a unui amplu efort 
al comunităţii mondiale, epidemia a putut fi oprită. Asta după 
ce făcuse 11 000 de victime. 

„Sănătatea unui om este, într-o măsură din ce în ce mai 
mare, și sănătatea altora“ — astfel a sintetizat cancelarul Merkel 
în 2017 ameninţarea pe care o reprezintă pandemiile. Cu toate 
astea, există numeroase state care nu dispun de sistemele 
recomandate de reglementările internaționale privind 
sănătatea, sisteme care le-ar oferi posibilitatea de a recunoaşte 
şi de a combate bolile infecțioase în interiorul granițelor 
proprii. 

Printre riscurile pentru sănătatea noastră colectivă — şi, 
astfel, pentru securitatea noastră — se numără și antibioticele 
menite să combată infecțiile şi care, astăzi, eșuează într-o 
măsură din ce în ce mai mare. Și încălzirea globală are efecte 
asupra sănătății populației mondiale. Așa s-a întâmplat că, 
prin mărirea habitatului ţânţarilor, s-a ajuns la răspândirea 
unor focare de febră Dengue de la 7 la 100 de țări. Riscul 
răspândirii bolilor este amplificat și mai mult de creșterea 
traficului aerian și de criza planetară de personal medical. 


Dar şi în alte privinţe, schimbările climatice sunt o 
ameninţare din ce în ce mai mare pentru securitatea noastră 
naţională. Înmulțirea catastrofelor naturale duce la valuri de 
refugiați și la conflicte provocate de resurse fundamentale 
precum hrana și apa. O creștere a numărului de evenimente 
meteorologice extreme, a perioadelor de secetă şi a degradării 
solului precum şi creșterea nivelului mării pot acutiza anumite 
fragilități politice și conflicte generate de resurse, de măsuri 
economice dure și migrații în masă şi pot intensifica tensiunile 
etnice și declanșa războaie civile. 

Aproximativ 70% dintre toate statele evaluează schimbările 
climatice ca pe o problemă de securitate națională. Tocmai de 
aceea, acordul climatic din decembrie 2015, deschizător de 
drumuri, a constituit o mare realizare a diplomaţiei franceze. 

Cea mai recentă provocare la adresa politicii externe și de 
securitate se numește cyber-security. Până acum, cele mai mari 
daune produse de atacurile cibernetice au fost produse de 
furtul de date guvernamentale sau ale unor întreprinderi, 
precum și al unor date private. Informaţiile despre un atac 
asupra unei întreprinderi ucrainene de distribuţie, în urma 
căruia, conform rapoartelor, a fost distrusă o mare reţea de 
alimentare cu energie electrică, afectând 700 000 de 
gospodării, arată nevoia de a ne pregăti să respingem tipurile 
mai agresive de atacuri cibernetice. Și scandalul privind 
folosirea datelor de pe Facebook în vederea influențării subtile 
a luptei electorale americane, așa cum este evident că a fost 
operată de firma britanică Cambridge Analytica în 2016, 
demonstrează creșterea importanței problemelor tehnice 
pentru suveranitatea și siguranța națională. Încă din 
septembrie 2015, SUA și China au căzut de acord, într-un 
tratat asupra problemelor cibernetice, că niciunul dintre cele 
două guverne nu va practica sau sprijini, ştiinţific, furtul 
cibernetic de proprietate intelectuală. Dar acordurile de acest 
gen se referă la domeniul comercial, nu la informaţii 
guvernamentale — asta, în cazul în care chiar vor fi respectate. 

Statele și actanţii non-statali mai insistă și asupra 
reglementării privind sistemele de arme autonome letale 
(„LAWS“). Armatele noastre deja utilizează roboţi pentru a 
dezamorsa dispozitive explozive. Apar însă noi sarcini și 
posibilități. Întreprinderile dezvoltă roboți înarmaţi și turnuri 
de tragere automate care pot să identifice ţintele, să le 
urmărească şi să le doboare. Drone americane, teleghidate de 


soldaţi din deșertul Nevada, atacă obiective din Yemen sau din 
Pakistan. 

În special progresele în materie de inteligență artificială 
(artificial intelligence, pe scurt AI) au potenţialul de a modifica 
fundamental situaţia securităţii globale și condiţiile pentru 
instaurarea păcii și a stabilității. În momentul de față, efectele 
reale ale progresului tehnologic sunt greu de estimat. Este însă 
probabil faptul că ele vor transforma fundamental relația 
dintre om și mașină. Cum va fi influenţată, de exemplu, 
planificarea strategiilor militare atunci când, în curând, viteza 
cu care lucrează mașinile inteligente va depăși capacitatea 
umană de a face față acestor procese? În plus, nu se poate 
exclude faptul că AI va răsturna fundamental logica actuală a 
superiorității militare. Încă de pe acum, China și Rusia cred 
că, în secolul al XXI-lea, puterea va fi o chestiune de 
dominație tehnologică. De aceea, ele investesc sume mari în 
capacităţile lor Al și speră ca, în curând, să detroneze SUA de 
pe poziţia de cea mai mare putere militară. Și, în sfârșit: dacă, 
în curând, mașinăriile vor fi în situaţia să acţioneze pe câmpul 
de luptă fără control sau aprobare umană, această situaţie 
ascunde dileme etice răscolitoare. De exemplu, ce înseamnă 
asta pentru dreptul internaţional? Așa cum, în anii 1940, 
fizicienii avertizau împotriva armelor atomice, astăzi, experții 
din domeniul inteligenţei artificiale îi îndeamnă insistent pe 
decidenţii politici să ia măsuri pentru a împiedica o cursă a 
înarmărilor în acest domeniu. În cadrul unui acord asupra 
anumitor arme convenţionale (CCW), Naţiunile Unite au 
început deja să se ocupe de această temă. 

Aceste procese de schimbare a lumii îl afectează pe individ 
în mod nemijlocit. Ele au efecte directe asupra libertăţii și 
siguranţei lui personale. De aceea este atât de important să 
luăm în serios evoluţiile actuale și pericolele viitoare și — în loc 
să ne uităm în altă parte — să le dezbatem împreună în mod 
activ. Numai așa putem să ne înarmăm pentru ceea ce 
urmează. 

Au existat vremuri în care politica externă s-a văzut 
confruntată cu probleme mai simple. Dar au fost şi vremuri 
considerabil mai grele. În pofida multitudinii de provocări, eu 
privesc pozitiv în viitor. Fiindcă, în timpul îndelungatei mele 
cariere, am constatat că, printr-o muncă stăruitoare, lucrurile 
pot fi schimbate în bine. 


Sunt convins că strădaniile în vederea păcii și a securității își 
vor arăta roadele, iar eu cred într-un viitor global mai pașnic. 
Dar nu vom ajunge să trăim acel viitor dacă ne închipuim că 
putem să urmărim problemele actuale stând în fotoliile 
noastre, fără să facem nimic, sau chiar să le ignorăm. 

Trebuie să combatem cu hotărâre pierderea încrederii care se 
manifestă în lume pe multiple planuri. Şi anume, cu 
încrederea în noi înşine, cu credința că putem rezolva 
problemele dacă le abordăm cu destulă hotărâre și insistență. 
Cât de frumos a formulat acest lucru Hölderlin, care a crescut 
în orașul meu natal, Nürtingen: „Acolo, însă, unde e pericol, 


pecete 


sporește și puterea de-a salva 
şte $ 


Note: 


* James Manyika, Jacques Bughin, Susan Lund, Olivia Nottebohm, 
David Poulter, Sebastian Jauch și Sree Ramaswamy, „Global Flows in 
a Digital Age“, McKinsey Global Institute, aprilie 2014, 
https://www.mckinsey.com/ 
business-functions/strategy-and-corporate-finance/our- 
insights/global-flows-in-a-digital-age (ultima accesare pe 13 iunie 
2018). 

** „Ein dynamischer Markt — der Weltseeverkehr“, World Ocean Review, 
https://worldoceanreview.com/wor-1/transport/der- 
weltseeverkehr/ (ultima accesare pe 13 iunie 2018). 


*** Thid. 


x*** Piraterie und Terrorismus im globalen Seeverkehr“, World Ocean 


Re-view, https://worldoceanreview.com/wor-1/transport/pira- 
terieund-terrorismus/ (ultima accesare pe 13 iunie 2018). 

****** Pornind de la titlul unei serii de cărți pentru copii a scriitoarei 
suedeze Astrid Lindgren („Copiii din Bullerbii“), numele a devenit un 
slogan politic reprezentând o imagine clişeizată, idilică a Suediei. Aşa- 
numitul „sindrom Bullerbii“ este considerat a reprezenta dorința 
germanilor de a trăi într-o Germanie mai bună, asemănătoare acelei 
Suedii idilice din clișeul amintit. (N. trad.) 

ke Sfaturi și trucuri“ (germ. în orig.) (N. red.) 

XXX *** Bundeszentrale für politische Bildung, „Soft Power“, 
htrp://www.bpb.de/nachschlagen/lexika/das- 
curopalexikon/177268/soft-power (ultima accesare pe 13 iunie 2018). 


XX XXX*** Friedrich Hölderlin: Patmos, 1803. 


POSTEAŢĂ 


Rezonanţa personalităţii 
lui Wolfgang Ischinger 


Fără îndoială că numele lui Wolfgang Ischinger are o largă 
rezonanță în cercurile politico-diplomatice europene, în 
special, și în cele internaţionale, în general, datorită tuturor 
lucrurilor pe care posesorul său le-a realizat într-o carieră 
diplomatică prodigioasă, încheiată oficial cu o decadă în urmă. 
Dar diplomaţia nu este o profesie, ci mai degrabă o vocaţie 
care se cultivă încontinuu și care rămâne pentru totdeauna 
legată de personalitatea diplomatului de carieră. Așadar, ca 
diplomat „greu de pensionar“, Ischinger își afirmă în 
continuare capacitatea de a rămâne un broker de relaţii și idei 
pe teme de securitate internaţională, precum și un mijlocitor 
al unor dezbateri de nivel înalt. În plus, are reputaţia de a 
spune lucrurilor pe nume și de a lansa semnale de alarmă. Este 
ceea ce face, într-o manieră analitică şi coerentă, și în Lumea 
în pericol, carte în care nu se fereşte să taxeze dur inerția și 
suficiența unora dintre liderii politici contemporani. Se arată 
dezamăgit de incapacitatea unora de a anticipa, a identifica și 
a stăpâni dezechilibrele din planul securităţii internaţionale și 
de a acționa în spiritul unei viziuni strategice adaptate la 
realitate, în locul unei atitudini de expectativă și de 
management reactiv al crizelor. 

Nu se fereşte nici să lanseze câteva critici la adresa liderilor 
politici care au renunţat să-și mai proiecteze propria forță de 
inspiraţie și convingere propriului electorat, dar în schimb se 
mulţumesc să exploateze clișee populiste. La fel de dezamăgit 
este și în legătură cu tendinţa unor strategi și decidenți politici 
de a rămâne captivi ai unor vechi clișee ori prejudecăţi și cu 
incapacitatea lor de a se adapta la schimbările dramatice din 
peisajul geopolitic, geo-economic și geo-tehnologic al 
prezentului. Spiritul cărții corespunde pe deplin personalității 
dedicate, militante, vizionare, responsabile şi pragmatice a lui 
Ischinger. 

L-am cunoscut pe Wolfgang Ischinger la Washington, la 


câteva luni după sosirea mea ca ambasador al României în 


SUA (2001), când i-am făcut o vizită protocolară mult 
experimentatului diplomat. La cei 37 de ani ai mei, eram cel 
mai tânăr membru al corpului ambasadorial din capitala 
americană și încercam să compensez o experiență diplomatică 
de doar opt ani cu entuziasm, energie, imaginaţie și hotărâre. 
Venind dintr-o ţară a cărei evoluţie istorică firească fusese 
deturnată de perioada comunistă și care avea ca obiectiv 
reintegrarea sa în familia democraţiilor occidentale, Ischinger 
reprezenta deja o legendă. Aceasta nu doar prin experiența 
complexă și cuprinzătoare acumulată în aproape trei decenii 
de carieră diplomatică, ci mai ales datorită rolului jucat (foarte 
mult din culise) în procesul de reunificare a Germaniei. 
Ischinger a fost unul dintre vizionarii care au militat pentru o 
Europă unită, iar apelul său consecvent de a educa tinerele 
generaţii în spiritul lecţiilor istoriei m-a inspirat încă de la 
început. 

Trecând peste impactul profund negativ al politicii ceaușiste 
asupra diplomaților germani (mai ales în perioada în care 
conducerea de atunci taxa în valută emigrarea etnicilor 
germani din România), Ischinger mi-a confirmat de mai 
multe ori că, prin tânăra sa generaţie, România secolului al 
XX-lea merită și trebuie să facă parte din familia europeană. S- 
a numărat printre diplomaţii influenţi ai Germaniei care au 
susţinut extinderea NATO, de la Marea Baltică la Marea 
Neagră, şi care au înțeles utilitatea energiei pozitive, 
contribuţiile concrete aduse de noii aliaţi în dezbaterea politică 
şi în misiunile operaționale ale NATO. În această privinţă, a 
fost printre cei care au contribuit la înlăturarea dilemelor celor 
din spaţiul european sau american care priveau cu unele 
îndoieli acest proiect de extindere ambițioasă a Alianței. 

Pe de altă parte, ceea ce l-a preocupat profund pe Wolfgang 
Ischinger a fost analiza impactului atacului terorist din 11 
septembrie 2001 asupra SUA şi, în sens mai larg, asupra 
securităţii mondiale. A militat pentru solidaritatea țărilor 
europene cu SUA în acest context dramatic, a manifestat 
înţelegere pentru acţiunile militare americane în Afganistan 
menite să elimine regimul taliban, care a susţinut terorismul 
Al-Qaida. Nu a susţinut, în schimb, operațiunea militară a 
SUA în Irak, care a marcat întregul context al ultimei perioade 
a mandatului său la Washington. 

Dincolo de faptul că puteam conversa în germană (şi ca 
orice oficial german, Wolfgang Ischinger a fost sensibil la acest 


lucru), cred că deschiderea pe care a arătat-o în relaţia cu mine 
a fost determinată de două aspecte. Primul — dorinţa, născută 
probabil din curiozitate, de a interacţiona cu un coleg nevoit 
să compenseze diferenţa uriașă care îi despărțea în materie de 
experiență cu un plus de energic, imaginaţie și pragmatism în 
relaţia cu oficialii ţării gazdă. Al doilea — faptul că fiica sa cea 
mică, Josephine, și fata mea, Maria, erau născute la o diferență 
de doar câteva luni și au fost primii copii din familii 
ambasadoriale născuţi pe pământ american în peste două 
decenii și jumătate. Maria și, după ea, Josephine au fost 
răsfăţate cu o atenţie aparte: scrisori cu dedicaţii speciale din 
partea oficialilor americani (începând cu președintele SUA și 
prima-doamnă), mici articole în secţiunile mondene ale unor 
ziare americane etc. Cu siguranță acest aspect a susținut 
prietenia dintre familiile noastre, prietenie care ne-a mai 
descreţit frunţile într-o perioadă de maximă intensitate și 
tensiune a vieţii politico-diplomatice de la Washington. 

Am reînnodat și amplificat relaţia cu Wolfgang Ischinger și 
pe continentul european, mai ales după ce a preluat poziţia de 
președinte al Conferinţei de Securitate de la Miinchen 
(Munich Security Conference — MSC). Ceea ce a realizat 
Ischinger în această poziţie a fost transformarea unei misiuni și 
aşa complexe şi dificile, aceea de a pregăti și găzdui cea mai 
importantă conferinţă de securitate din spațiul transatlantic, 
în ceva și mai ambițios. A transformat MSC într-o instituție 
cu o agendă permanentă de mare impact. Cu activităţi, 
reuniuni, publicaţii de mare rezonanţă, pe întregul parcurs al 
anului. 

Ischinger a acordat o atenţie aparte și problematicii noilor 
ameninţări la adresa securităţii internaţionale — tema 
mandatului meu de secretar general adjunct la NATO pentru 
riscuri emergente. Îmi reamintesc faptul că, la una dintre 
întrevederile noastre, Ischinger s-a referit la spaţiul virtual, sau 
domeniul cibernetic, ca la Vestul Sălbatic al confruntărilor 
secolului al XXI-lea și m-a încurajat să mă implic mai mult în 
apariţii publice pentru a spori nivelul cunoașterii asupra 
aspectelor strategice ale acestei confruntări. Mai mult, ne-a 
oferit mie şi altor specialişti din domeniu, prin Munich 
Security Conference, o platformă influentă pentru a lansa 
dezbaterea strategică asupra subiectului, iar seria de reuniuni 
pe tema securităţii și apărării ne-a purtat de la Bonn la Silicon 


Valley, apoi la Bruxelles, Tel Aviv, Beijing, Tallinn, pentru a 


menţiona doar câteva dintre locurile importante în care au 
avut loc aceste dezbateri strategice. 

Îmi aduc aminte că la una dintre conferințele privind 
securitatea cibernetică organizate de MSC, la care m-a invitat 
ca oficial NATO, a rămas pe gânduri atunci când am spus că, 
în ceea ce privește raportarea noastră la atacurile cibernetice, 
ne putem încadra în două categorii: cei care știu că au fost ori 
sunt atacați și ceilalți, care, pur și simplu, încă nu sunt 
conștienți de acest lucru. Mi-a spus că această lipsă de 
conştientizare realistă a contextului nu este aplicabilă numai 
subiectului confruntării din spaţiul cibernetic, pe care am 
evocat-o. De aceea, nu am fost surprins să găsesc în cartea sa o 
împărţire a țărilor de pe continentul european în: ţări mici și 
ţări care încă nu pot sau nu vor să conștientizeze faptul că sunt 
țări mici, în economia jocului de putere global. Referire 
directă şi la țara sa, Germania, care reprezintă, totuși, cea mai 
puternică economie a Europei. Dar este clară aluzia la faptul 
că numai într-o Europă coerentă şi unită vor putea cetăţenii 
ţărilor europene să dezvolte potenţialul european și să-și 
promoveze interesele la nivel global. În spiritul acestei 
afirmaţii tranșante, Ischinger ne transmite că nimic nu ne 
poate feri de propria suficienţă și ignoranță precum efortul 
continuu de a le depăși, prin analiză critică, realism și printr-o 
viziune și acţiune comune. Am putea spune că atât titlul, cât și 
conţinutul cărţii lui Wolfgang Ischinger ne invită să „scanăm“ 
orizontul pericolelor și al provocărilor la adresa securității 
internaționale în mod continuu, cu conștiința nevoii de a le 
aborda realist și de a acționa coerent și unitar înainte ca 
provocările emergente să se transforme în crize de proporții. 

Trăim într-o lume în profundă schimbare. Plăcile tectonice 
ale geopoliticii mondiale acumulează tensiuni semnificative. 
Peste aceste fenomene, ale căror consecinţe pot fi studiate și 
din perspectiva istoriei geopoliticii mondiale, se suprapune 
altul, mai puţin analizat pentru simplul fapt că reflectă ritmul 
evoluţiilor prezentului, cu importante proiecţii pentru viitor. 
Dinamica exponențială a dezvoltărilor tehnologice şi impactul 
ei încă insuficient studiat asupra securităţii internaţionale 
îndeamnă la analiză și acţiune coerent-unitară. Vorbim din ce 
în ce mai mult despre arme cibernetice, informaţionale. Arme 
cu efecte strategice, chiar dacă nu implică violenţă vizibilă. 
Trăim într-o perioadă de confruntare subtilă, continuă, cu 
efecte majore, chiar dacă aceste efecte sunt mai greu de definit. 


Trăim într-o perioadă de ameninţări noi (emergente) și vechi 

(re-emergente). Facem parte dintr-o „lume în pericol“, față de 

care Wolfgang Ischinger îndeamnă la o analiză profundă, 
competentă, realistă și acțiune coerentă și coordonată. 

SORIN DUCARU 

iulie 2019 


